उत्पतिक् किताप

कितापक् परिचय

उत्पति बाज्ल कहिनें,

“सुरु भेल कहिन् बुझायला।”

यि कितापै सन्सारक् सिरिस्टि,

मानुस जातक् सुरुवाट,

पाप आउँ दुक्खक् सुरुवाट,

तसौ परमेस्वरे मानुस जातक्‌सङ्‌हिं कर्ल बेभारक् बिसइमा लेख्ल रहेला।

उत्पतिक् कितापलाइ दुइ भागमाहा दिठाबा पारेला:

उत्पति १-११ अध्यायसम्म– सन्सारक् सिरिस्टि आउँ मानुस जातक् सुरुक् इतिहास पायला।

यछि आदम आउँ हब्बा,

कयिन आउँ हाबिल,

नोआ आउँ पानिक् उब्‌गाहा आउँ बाबेलक् धधराक् बिसइमा लेख्ल रेहेला।

उत्पति १२-५० अध्यायसम्म– इस्‍राएलिलकक् सुरुमा भेल पुर्खाक् इतिहास पायला।

उखर्ह्‌वाक् जम्माहिंसौ आगारिक् पुर्खर अब्राहाम रैल्हक्,

जैहिं परमेस्वरक् उप्‍रै कर्ल भरसा आउँ आग्यापालनक् कहिन् चारौपटि फिंज्झ्ल रहेला।

ओहिंसौ पाछु ओक्‌राक् बेटायक इसाहाक आउँ ओक्‌राक् नाटेक् याकुब (जक्‌रालाइ ‘इस्‍राएल’ आको बाज्ल रहेला),

याकुबक् बार्‌ह जेना बेटायकलक्,

जक्‌राक्‌भटे इस्‍राएलक् बार्‌होग्वा कुललक् भेलुहुन्।

उहेखर्ह्‌वाक् काथाहालक् यछि लेख्ल रहेला।

उ बार्‌होजेना बेटायकलक् मध्ये योसेफलाइ ओक्‌राक् दाजिहिकेलके मिस्‍र देसै बेंच्लिहिंक् आउँ ओक्‌राक्‌सङ्‌हिं भेल घट्‌नालके कर्ते पाछु याकुब आउँ ओक्‌राक् ओर्को बेटायक्‌लकक् सङ्‌हिं परिबार सुधाय मिस्‍रदेसै बसहि सरिहिन् जाइल कहिनलक् यछि लेख्ल रेहेला।

यि कितापै मानुसलकक् काथाहा रैल्ह भेटौ यछि सेब्‌भुइसौ आगारि परमेस्वरे किवा-किवा कर्लक् बाज्बाक् कहिनक् बयान कर्ल रहेला।

परमेस्वरिहि सन्सारलाइ सिरिस्टि कर्लक् बाजिहिन् ठोक्वा करिहिन् यि सुरु भेल रेहेला,

आउँ परमेस्वरे आफ्निक् पर्जालकक् हितक् लागि वास्ता करिहिन् बसैस् बाज्बाक् बाचामाहा पुगिहिन् यि टुर्‌ल्ह रहेला।

यि जम्मा कागतक् मुख्य ब्यक्‍ति परमेस्वर रहैस्।

ओहिं दुस्ट काम कर्लाहारलकक् नियाँ करिहिन् उखर्ह्‌वालाइ साजाइ देट्‌थ्ला,

आफ्निक् मानुसलाइ डोर्‌याइबानाइ मदप करैस् आउँ उखर्ह्‌वाक् इतिहास तियार काराइ देट्‌थ्ला।

मानुसलके परमेस्वरलाइ कर्ल बिस्वासक् लेखा धरिबानाइ उ बिस्वासलाइ जोगाहिन् धर्बाक्नि यि कागत लेख्ल रेहेला।

छोटो बिसइलक्

पुरा सन्सार आउँ मानुसक् सिरिस्टि १:१—२:२५

पाप आउँ दुक्खक् सुरु ३:१-२४

आदमेसौ लेहिन् नोआसम्म ४:१—५:३२

नोआ आउँ पानिक् उब्‌गाहा ६:१—१०:३२

बाबेलक् धधरा ११:१-९

सेमेंसौ अब्राहामसम्म ११:१०-३२

कुललकक् पुर्खालक्– अब्राहाम,

इसाहाक आउँ याकुब १२:१—३५:२९

एसाबक् सन्तानलक् ३६:१-४३

योसेफ आउँ ओक्‌राक् दाजेक-भायकलक् ३७:१—४५:२८

इस्‍राएलिलक् मिस्‍रदेसमाहा ४६:१—५०:२६

उत्पतिक् किताप

सिरिस्टिक् काथाहा

१

१ सुरुमाहा परमेस्वरे आकास आउँ पिर्‌थिबि सिरिस्टि कर्लक्।

२ पिर्‌थिबि बिनाआकारक् आउँ सुन्‌सान्‍न रैल्हकुन्।

गइर्‌हो समुन्‍रक् उप्‍रमा आँधारधुधुर रैल्हकुन्।

आउँ पानिक् उप्‍रमाहा परमेस्वरक् आत्मा घुम्टेबुलइ।

३ तसौ परमेस्वरे बाज्लक्,

“उँजत भेहिंक्।”

आउँ उँजत भेलकुन्।

४ उ उँजतलाइ देखिबानाइ परमेस्वर खुस्सि भेलक्।

ओहिं उँजतलाइ आउँ आँधारलाइ छुट्‌टा-छुट्‌टाय कारालक्।

५ परमेस्वरे उँजतलाइ “दिन” आउँ आँधारलाइ “रात” बाज्लक्।

बियार पोर्लोकुन् आउँ बिहान भेलकुन्– पैल्हा दिन।

६ तसौ परमेस्वरे बाज्लक्,

“पानिक् माझै एक्टा खालि ठाउँ भेउस्,

आउँ पानिलाइ दुइ भाग करुस्।”

तसौ उहेरङे भेलकुन्।

७ यरङ् करिहिन् परमेस्वरे उ खालि ठाउँ बानाहिन् टरक् आउँ उप्‍रक् पानिलाइ छुट्‌टा-छुट्‌टाय तुलालक्।

८ परमेस्वरे यिहे छुट्‌याल खालि ठाउँलाइ “आकास” बाज्लक्।

बियार पोर्लोकुन् आउँ बिहान भेलकुन्– दुइऔ दिन।

९ तसौ परमेस्वरे बाज्लक्,

“आकासक् टरै रैल्ह पानि एके ठाँओइ जम्मा भेउस् आउँ सुक्खा जिमि देखा पोरुस्।”

तसौ उहेरङे भेलकुन्।

१० तसौ परमेस्वरे सुक्खा जिमिलाइ “पिर्‌थिबि” बाज्लक्,

आउँ जम्मा भेल पानिलाइ “समुन्‍र” बाज्लक्।

यि देखिहिन् परमेस्वर खुस्सि भेलक्।

११ तसौ परमेस्वरे बाज्लक्,

“पिर्‌थिबिय जम्मा थरिकाक् गाछलक्,

फोर फोर्लाहार गाछ,

अन्‍न-बालि आउँ बिया फोरालाहार बिर्वालक् उठाउस्।”

तसौ उहेरङे भेलकुन्।

१२ यरङ् करिहिन् पिर्‌थिबिमाहा जम्मा थरिकाक् गाछलक् आउँ बिया फोरालाहार बिर्वालक् उठ्‌लकुन्,

यि देखिहिन् परमेस्वर खुस्सि भेलक्।

१३ बियार पोर्लोकुन् आउँ बिहान भेलकुन्– तिनँउ दिन।

१४ तसौ परमेस्वरे बाज्लक्,

“आकासै दिन आउँ रात छुट्‌याबालाइ उँजतलक् भेउस्।

उखर्ह्‌वाइ रितुलक्,

दिनलक्,

बर्सलक् थाहा पाबाक् चिन्होक् रुपइ काम करुस्।

१५ आउँ पिर्‌थिबिमाहा उँजत देबाक्‌लाइ आकासै उ उँजतलक् भेउस्।”

तसौ उहेरङे भेलकुन्।

१६ तसौ परमेस्वरे दुइगोटा बारा-बारा उँजतलक् बानालक्।

दिनै उँजत काराबालाइ सुर्ज आउँ राति उँजत काराबालाइ चाँन्डा आउँ तारालक् आको बानालक्।

१७ तसौ परमेस्वरे पिर्‌थिबिमाहा उँजत देबालाइ,

१८ दिन आउँ रातै काम कर्बाक्‌लाइ,

आउँ उँजत आउँ आँधारलाइ छुट्‌टा-छुट्‌टाय तुलाबालाइ यक्‌रानि आकासै धर्लक्।

यि देखिहिन् परमेस्वर खुस्सि भेलक्।

१९ बियार पोर्लोकुन् आउँ बिहान भेलकुन्– चारउ दिन।

२० तसौ परमेस्वरे बाज्लक्,

“पानिमाहा थरि-थरिकाक् जिउँटो जिवाँत्‌लके भरि-भराउ भेउस्,

आउँ चरै-चुर्गुनिलकसेहे पिर्‌थिबिक् उप्‍रक् आकासै उड्‌याटे बुलुस्।”

२१ यरङ् करिहिन् परमेस्वरे बार-बारा पानिमा बस्लाहार जिवाँत्‌लक्,

पानिमा हिंठ्‌लाहार जम्मा थरिक् जिउँटो जिवा-जन्तुलक् आउँ जात-जातक् चरै-चुर्गुनिलक् परमेस्वरे सिरिस्टि कर्लक्।

तसौ परमेस्वरे दिठालक्,

यि देखिहिन् परमेस्वर खुस्सि भेलक्।

२२ तसौ परमेस्वरे उखर्ह्‌वालाइ यन्हिं बाजिहिन् आसिक् देलाहा,

“पानिमा बस्लाहार सेब्‌भ्‍रोउ फल्टे-फुल्टे बर्‌ह्‌टे-बर्‌ह्‌टे समुन्‍रमाहा भोर्ते जाहा।

आउँ चरै-चुर्गुनिलकौ पिर्‌थिबिमा बर्‌ह्‌टे-बर्‌ह्‌टे जाहा।”

२३ बियार पोर्लोकुन् आउँ बिहान भेलकुन्– पाँचउ दिन।

२४ आउँ परमेस्वरे बाज्लक्,

“पिर्‌थिबिय जात-जातक् जिउँटो जिवा-जन्तुलक्,

अथबा जात-जातक् घरै पालिजाइलाहार पसुलक्,

सोइकोलाहार आउँ जात-जातक् बन्याँ-जन्तुलक् उत्पन्‍न करुस्।”

तसौ उहेरङे भेलकुन्।

२५ परमेस्वरे पिर्‌थिबिक् जात-जातक् बन्याँ-जन्तुलक्,

जात-जातक् घरै पालिजाइलाहार जन्तुलक् भिंसओइ सोइकोलाहार जात-जातक् जिवा-जन्तुलक् बानालक्।

यि देखिहिन् परमेस्वर खुस्सि भेलक्।

२६ तसौ परमेस्वरे बाज्लक्,

“मानुसलाइ हाम्‍रे स्वरुपइ हाम्‍रे परौ रुपइ बानाहुँक्।

उखर्ह्‌वाइ समुन्‍रइ रैल्ह माछालक्,

आकासक् चरै-चुर्गुनिलक्,

घरै पालिजाइलाहार छोट्‌के-बर्के सेब्‌भ्‍रोउ जिवा-जन्तुलक् आउँ भिंसओइ हिंठ्-डुल कर्लाहार पिर्‌थिबिक् जम्मा जिवा-जन्तुलकक् उप्‍रै हक्-भोगa करुस्।”

२७ उहेसैर्‌हे परमेस्वरे मानुसलाइ आफ्निक् स्वरुपइ बानालक्।

परमेस्वरिहिंक् परौ रुपइ ओहिं ओक्‌रानि बानालकुन्,

पुर्खर आउँ अइमायँ करिहिन् उखर्ह्‌वानि बानालाहा।

२८ परमेस्वरे उखर्ह्‌वानि आसिक् देलाहा,

आउँ यन्हिं बोल्‍लाहा,

“फल्टे-फुल्टे बर्‌ह्‌टे-बर्‌ह्‌टे पिर्‌थिबिमाहा भोर्टे जाहा।

आउँ ओक्‌रानि आफ्निक् हाथमाहा पार्टे जाहा।

समुन्‍रक् माछालक्,

आकासक् चरै-चुर्गुनिलक् आउँ पिर्‌थिबिक् सेब्‌भ्‍रोउ जिउँटो जिवा-जन्तुलकक् उप्‍रै हक्-भोग करह।”

२९ आउँ परमेस्वरे बोल्‍लाहा,

“दिठाहो,

मुँइ तोहोराखर्ह्‌वानि पिर्‌थिबिक् सेब्‌भ्‍रोउ बिया उठ्‌लाहार बिर्वालक् आउँ फोरिहिमा बिचहन भेलाहार सेब्‌भ्‍रोउ थरिकाक् फोर फोर्लाहार गाछलक् देम्‍ना।

उ तोहोराखर्ह्‌वानि खाबाक् चिंज भेहेर्ला।

३० तसौ पिर्‌थिबिक् सेब्‌भ्‍रोउ जन्तुलक्,

आकासै उझ्‍रलाहार सेब्‌भ्‍रोउ थरिक् चरै-चुर्गुनिलक्,

भिंसओइ हिंठ्-डुल कर्लाहार सेब्‌भ्‍रोउ थरिक् जिउँटो जिवाँत्‌लक्– उखर्ह्‌वा जम्‍माहिंक् खाबाक् लागि हर्‌व घाँसलक् देलधरम्‍ना।”

तसौ उहेरङे भेलकुन्।

३१ परमेस्वरे आफ्नि बानाल सेब्‌भ्‍रोउ थोकलकलाइ दिठालक्,

तसौ उ एकदमें खुस्सि भेलक्।

तसौ बियार पोर्लोकुन् आउँ बिहान भेलकुन्– छवउ दिन।

a 

1:26 हक्-भोग हक्-भोग बाज्ल अधिकार हो।

२

१ उहेरङ् करिहिन् आकास,

पिर्‌थिबि आउँ ओछि भेल जम्मा चिंजलक् बानाहिंन् सिधालकुन्।

२ परमेस्‍वरे छउ दिनै जम्मा कामलक् सिधालक्।

आउँ सात दिनक् दिनइ आफ्नि-कर्ल जम्मा कामक्‌भटे ओहिं बिसारि मान्‍लक्।

३ तसौ परमेस्वरे सात दिनक् दिनलाइ आसिक् देलक् आउँ ओक्‌रालाइ पबित्‌र बाजिहिन् छुट्‌यालक्,

किसाबुने आफ्नि सिरिस्टि कर्बाक् जम्मा कामक्‌भटे यिहे दिनिहिंमा ओहिं बिसारि मान्‍लक्।

४ आकास आउँ पिर्‌थिबिक् सिरिस्टिक् बयान यिहे हो।

अदनक् बगैंचाइ पुर्खर आउँ अइमाइ

५ परमपर्भु परमेस्वरे आकास आउँ पिर्‌थिबि बानालटाकै किच्छुहिक् गाछलक् नहिंरैल्‍हकुन्,

आउँ भिंसओइ कुन्हुँ झार-पातलक् उठ्‌ल नहिंरैल्‍हकुन्,

किसाबुने उ बेलाइसम्म ओहिं पिर्‌थिबिमा पानि नहिंपार्ल धर्लक्।

आउँ भिंसओइ खनजोत करिहिन् रोप्लाहार कुन्हुँ मानुस नहिंरैल्हुहुन्।

६ तर पिर्‌थिबिक्‌भटे हुस्सु निस्किहिन् आइबानाइ भिंसओक् सेब्‌भ्‍रोउ जिमिलाइ भिजायक्।

७ तसौ परमपर्भु परमेस्वरे भिंसओक्‌भटे माटि लेलक्,

आउँ उ माटिक्‌भटे मानुस बानालक्।

आउँ ओक्‌राक् नाकै जिबनक् सास फुकिदेलकुन्,

आउँ मानुस जिउँटो प्रानि भेलक्।

८ आउँ परमपर्भु परमेस्वरे पुर्बक्‌पटि अदन बाज्ल ठाँओइ एक्टा बगैंचा लागालक्,

आउँ ओहिं बानाल मानुसलाइ ओच्छि धर्लाहा।

९ तसौ दिठाटे मच्‍चाक् आउँ खाबाक्‌लाइ राम्‍रो फोर भेल जम्मा थरिकाक् गाछ परमपर्भु परमेस्वरे जिमिक्‌भटे उब्जालक्।

परमेस्वरे बगैंचाक् माझइ जिबनक् गाछ आउँ राम्‍रो आउँ खारापक् ग्यान देलाहार गाछ आको लागालक्।

१० बगैंचालाइ भिजाबाक् अदनक्‌भटे एक्टा खोला निस्कल रैल्हकुन्,

आउँ ओछिसौ छुटिहिन् उ खोला चारगोटा सोति बन्ल रैल्हकुन्।

११ जम्माहिंसौ आगारकोक् खोलाक् नाउँसेहे पिसोन हो,

यि खोला हबिला देसक् चारौपटि घुमिहिन् बगेला।

१२ (ओछि निक्खुर सोनो आउँ हट्‌पटे कच्छुहु नहिंपाइलाहार मघ्‌मघ् बास्‍ना आइलाहार तेल आउँ महँङो-महँङो पत्थरलक् पायला।)

१३ दोस्‍रो खोलाक् नाउँ गिहोन हो,

यि कुस देसक् चारौपटि बगेला।

१४ तेस्‍रो खोलाक् नाउँ टाइग्रिस हो,

यि अस्‍सुर देसक् पुर्बइ बगेला तसौ चौथो खोला युफ्रेटिस हो।

१५ तसौ परमपर्भु परमेस्वरे मानुसलाइ अदनक् बगैंचाइ लेगाइबानाइ ओक्‌राक् कामाइ-खुर्सि कर्बाक् आउँ दिठाबाक्नि धर्लाहा।

१६ तसौ परमेस्वरे मानुसलाइ यि आग्या देलकुन्,

“बगैंचाइ भेल जम्‍मा गाछक् फोर तुँइ किच्‍छु अफ्‌थ्‍यारो नहिंमानिहिंने खायटौ भेला,

१७ तर असल आउँ खारापक् ग्यान पाइलाहार गाछक् फोरसेहे बुन् खाबा,

किसाबुने जुन् दिन तुँइ उ खास्‍ला साँच्‍चिय तुँइ उहे दिनिहिमा मोरस्ला।”

१८ तसौ परमपर्भु परमेस्‍वरे बाज्लक्,

“मानुसलाइ अस्‍करे बस्बाक् ना सोहायक्।

ओक्‌राक् लागि मुँइ एक्टा ओक्‌रानि सोहालाहार सङेक् बानाइदेमिना।”

१९ परमपर्भु परमेस्वरे जिमिक्‌भटे माटि लेलक् आउँ जम्‍मा पसु आउँ चरै-चुर्गुनिलकलाइ बानालाहा।

तसौ उखर्ह्‌वाक् किस्-किस् नाउँ धरिदेट्‌थ्ला बाजिहिन् दिठाबाक्‌लाइ ओहिं उ जम्माहिंलाइ मानुसक्‌ठालाइ आन्लाहा।

तसौ मानुसे जम्मा जिवा-जन्तुलाइ जेहे-जेहे नाउँ देल धर्देलाहा उहे-उहेय उखर्ह्‌वाक् नाउँ भेलाहा।

२० यरङ् करिहिन् मानुसिहि सेब्‌भ्‍रोउ पालिजाइलाहार पसु,

आकासै उझ्‍रलाहार चरै-चुर्गुनिलक् आउँ सेब्‌भ्‍रोउ बनक् जिवा-जन्तुलकक् नाउँ धरिदेलाहा।

तर उखर्ह्‌वामध्‍यमा कुन्‍हुँय ओक्‌रानि सोहालाहार आउँ साहारा देलाहार सङ् नहिं भेलकुन्।

२१ उहेसैर्‌हे परमपर्भु परमेस्‍वरे मानुसलाइ भोरि-निरै पारिबानाइ,

उ सुत्ल बेलाइ ओक्‌राक् पाँजरलकमध्‍यमा एक्टा झिंकिबानाइ ओक्‌राक् ठाँओइ मास भोरिदेलकुन्।

२२ जुन् पाँजर परमपर्भु परमेस्‍वरे मानुसक्‌भटे झिंक्ल धर्लक्,

ओक्‌राक्‌भटे एक्टा अइमाइ मानुस बानाहिन् ओक्‌राक् ठालाइ आन्लकुन्।

२३ तसौ उ मानुसे बाज्लक्,

“यि ता मोरे हारक्-हार आउँ मासक् मास रहैस्।

यक्‌रालाइ अइमाइ बाजिजाइस्।

किसाबुने उ पुर्खरक्‌भटे निस्‍काल रैल्हक्।”

२४ उहेसिहिरे पुर्खर मानुसे आफ्निक् महँटार-बाप्‍पोलाइ छारट्‌थ्ला आउँ आफ्निक् बोहेथाक्‌सङ्‌हिं मिलिहिन् बसट्‍थ्ला,

आउँ उखर्ह्‌वा एकेग्‍वा जिउ भेट्‌थ्ला।

२५ उ पुर्खर मानुस आउँ ओक्‌राक् बोहेक दोहोजेना नाङ्‌टे रैल्हुहुन्,

भेटौ नहिं लाजाथ्।

मानुसक् परिछ्‍या आउँ पतन

३

१ परमपर्भु परमेस्वरे बानाल बन्याँ पसुलकक्‌मध्येमा साँप सेब्‌भुइसौ छलि रैल्हक्।

उ साँपे अइमाइलाइ सोर्ल्होकुन्,

“किस् परमेस्वरे तोहोरानि बगैंचाक् कुन्हुँ गाछक् फोर बुन् खाबा बोल्‍लो धरेहेर्ला?”

२ अइमायँ साँपलाइ जुबाप देलकुन्,

“बगैंचाइ भेल गाछलकक् फोर हामि खाबा मिलेला,

३ तर बगैंचाक् माझइ भेल गाछक् फोरसेहे बुन् खाहा आउँ जुन् छुहो बाजिहिन् बोल्‍लो धरैस्।

हामि उ फोर खाइबुने ता मोरुहुँक्ला।”

४ साँपे अइमाइलाइ बोल्‍लोकुन्,

“ओरोङ् बोइने,

तोहोराखर्ह्‌वा नाँमोरोहो।

५ किसाबुने परमेस्वरलाइ थाहा रहेक्ला कि जुन् दिन तोहोराखर्ह्‌वाइ उ खाहोला उहे दिनइ तोहोराखर्ह्‌वाक् आँख खोलिजाहेर्ला,

आउँ राम्‍रो आउँ नराम्‍रोक् ग्यान पाहिन् तोहोराखर्ह्‌वा परमेस्वरिहिंक् परौ भेहोला।”

६ तसौ अइमायँ उ गाछक् फोर खावास-खावास आउँ दिठाबाक्नि एकदमें मच्‍चाक् देख्लक्।

आउँ बुद्‌धि पाइबुने कट्‌का राम्‍रो भेइटकुन् बाजिहिन् ओहिं बिचार कर्लक्,

तसौ ओहिं उ गाछक् फोर टोरिबानाइ खाइलक् आउँ आफ्निक् सङ्‌हिं रैल्ह साँइकुहुलाइ आको देलक्,

आउँ ओउहुँ खाइलक्।

७ उ फोर खाइहे बिट्‌के उखर्ह्‌वाक् दोहोजेनाक् आँख खुल्‍लाहा,

आउँ “नाङ्‌टे पे रहुँक्ला” बाजिहिन् उखर्ह्‌वाइ थाहा पाइलुहुन्।

यिहेसिहिरे उखर्ह्‌वाइ नेभाराक् गाछक् पाटालक् गाँसिहिन् आफ्निक् लागि उखर्ह्‌वाइ लुगा बानाहिन् पेहेर्लुहुन्।

८ उहे बियारपखै परमपर्भु परमेस्वर बगैंचाइ डुल्टेबुल्‍लटाकै उखर्ह्‌वाइ ओक्‌राक् आवाज (सब्बर) सुन्लुहुन्,

तसौ आदम आउँ ओक्‌राक् बोहेक परमपर्भु परमेस्वरे देख्बाक् डरे बगैंचाक् गाछलकक् माझमाहा नुक्लुहुन्।

९ तर परमपर्भु परमेस्वरे मानुसलाइ हाँख्‍रालकुन्,

“तुँइ कछि रहस्ला?”

१० ओहिं जुबाप देलक्,

“मुँइ तोरा आवाज बगैंचाइ सुनम् आउँ मुँइ डराम्,

किसाबुने मुँइ नाङ्‌टे रहम्,

आउँ मुँइ,

तुँइ देख्बाक् डरे नुकम्।”

११ परमेस्वरे सोर्ल्होकुन्,

“तुँइ नाङ्‌टे रहस्ला बाजिहिन् कुनें बोल्वास्?

मुँइ तोरानि जुन् गाछक् फोर बुन् खाबा बाजिहिन् आर्‌हाल धर्लमेंर किस् तुँइ उ खाओइ?”

१२ मानुसे यन्हिं बाज्लक्,

“जुन् अइमाइलाइ तुँइ मोरानि मोरेसङ्‌हिं रहबाक्नि देल धर्ल रैल्ह,

ओइहिं मोरानि उ गाछक् फोर देवक् आउँ मुँइ खाम्।”

१३ तसौ परमपर्भु परमेस्वरे अइमाइलाइ बोल्‍लोकुन्,

“किसा तुँइ ओरोङ् करइ?”

ओहिं बाज्लक्,

“साँपे-पे मोरानि झुक्याइबानाइ उ खाबा लागाओक्।”

परमेस्वरे साजाइ देइस्

१४ तसौ परमेस्वरे साँपलाइ बोल्‍लोकुन्,

“तुँइ यरङ् कर्ल सिहिरे तुँइ यक्‌राक् साजाइ पास्ला आउँ जम्मा पसुलकक्‌मध्येमा तुँइ माटेन् यि साराप पास्ला।

आजुइसौ ओसाक् तुँइ पेटक् बले सोइकिहिंन् हिंठ्‌स्ला आउँ तुँइ बाँच्बाभोरिय माटि खाबा पोरेस्ला।

१५ तोरा आउँ अइमाइक् बिचइ घिर्ना कर्बा लागाम्‍ना,

तोरा सन्तान आउँ अइमाइक् सन्तानक् बिचइ मुँइ दुस्मनि काराइदेमेहेंर्ला आउँ ओक्‌राक् सन्ताने तोरा मुर् छेंट्‌राइदेस्ला आउँ तुँइ ओक्‌राक् सन्तानक् यरि कप्‍तिदेसिला।”

१६ तसौ ओहिं अइमाइलाइ बोल्‍लोकुन्,

“तुँइ दुइजिवा भेइटे पाइलाहार पिरा आउँ बाच्‍चा जर्माटे पाबाक् पिरा एकदमें बार्‌हाइदेमेर्ला।

ओरोङ् भेटौ तुँइ आफ्नि-साँइह्‌रिहिक् चाहाना करस्ला आउँ ओक्‌रिहिक् अधिनइ बस्बा पोरेस्ला।”

१७ ओक्‌राक्‌पाछु ओहिं आदमलाइ बोल्‍लोकुन्,

“तुँइ तोरा बोइर्‌होक् कहिन् सुनइ आउँ मुँइ बुन् खाबा बोल्‍लो फोर खाओइ,

तोरा यिहे कामें कर्ते जिमिमाहा साराप पोर्लो रहेला।

तोरा जिबनभोरिय एकदमें दुक्ख करिहिन् ओस्कोक् उब्जाउ तोरानि खाबा पोरेस्ला।

१८ उ जिमिमाहा काँटा आउँ काम नहिंलाग्लाहार झारलक् उठेला,

आउँ तुँइ खेतक् झार-पात खाबा पोरेस्ला।

१९ जुन् माटिक्‌भटे तुँइ बानाइजाइल रैल्हइ,

उहे माटिमा नहिंफर्कबासम्मय तोरानि जिमिक्‌भटे किच्‍छु थोक् उब्जाबाक्नि गार्‌होइसौ काम करिबानाइ पसिना चुहाबा पोरेस्ला।

किसाबुने तुँइ माटिक्‌भटे बानाल रैल्हइ फेरि माटिहिमा फर्किबानाइ जास्ला।”

२० आदमें आफ्निक् बोइकोक् नाउँ हब्बाa धर्लक्,

किसाबुने जम्मायँ मानुस जातलकक् महँटार उहेय रैल्हक्।

२१ तसौ परमपर्भु परमेस्वरे आदम आउँ ओक्‌राक् बोइकोक् लागि पसुक् छालाक्‌भटे लुगा बानाइदेलाहा आउँ उखर्ह्‌वानि पेहेरालाहा।

आदम आउँ हब्बा बगैंचाइसौ निस्‍काल

२२ तसौ परमपर्भु परमेस्वरे बाज्लक्,

“असौ मानुस हाम्‍रेहिक्‌परौ भेल रहट्‌थ्ला आउँ उखर्ह्‌वाइ राम्‍रो आउँ खारापक् ग्यान पाहिन् सक्ल धरट्‌थ्ला।

असौ मानुसे जिबनक् गाछक् फोर टोरिबानाइ खाबा जुन् पाउस्,

नाटेन् ता मानुस सटौघरि बाँचिहिनें रहट्‌थ्ला।”

२३ यिहेसैर्‌हे परमपर्भु परमेस्वरे मानुसलाइ अदनक् बगैंचाक्‌भटे निस्काइ पाठालक्,

आउँ जुन् माटिक्‌भटे उखर्ह्‌वानि बानाल धर्लक्,

उहे माटिहिमा खेतिपाति कर्बानि लागालक्।

२४ तसौ ओहिं बगैंचाक् पुर्बक्‌पटि रुङ्‌बाक्नि करुबलक् (स्वर्गोक् सेना) आउँ चारौपाखा घुम्टेबुल्‍लाहार आगिक् परौ तरवाल धरिदेलाहा।

कुन्‍हुँय जिबनक् गाछक् छेंओइ पुग्बा जुन् पाउस् बाजिहिन् ओरोङ् कर्ल रैल्हकुन्।

a 

3:20 हब्बा: हिब्रु भासाइ हब्बाक् अर्थसेहे “जिबन देबा” बाज्बाक् भेला।

कयिन आउँ हाबिल

४

१ आदम आफ्निक् बोइकक्‌सङ्‌हिं सुत्लक्,

तसौ उ दुइजिवा भेलक्।

ओहिं एक्टा बेटायक जर्मालक्,

आउँ यन्हिं बाज्लक्,

“परमपर्भुक् साहायताइ एक्टा पुर्खर-छाउरा पाइल रहम्‍ना।”

तसौ ओहिं ओक्‌राक् नाउँ कयिन धरिदेलकुन्।

२ ओक्‌राक्‌पाछु ओहिं ओर्को बेटायक हाबिललाइ जर्मालकुन्।

हाबिलसेहे भेंरा चह्‌र्वा बन्लक्,

आउँ कयिनसेहे खेतिपातिक् काम कर्लाहार भेलक्।

३ किच्‍छु समइपाछु कयिने खेतिपातिक्‌भटे उब्जाल चुटेक् उब्जनि लेहिन् परमपर्भुक्‌लाइ भेंटि चार्‌हालक्।

४ तसौ हाबिले आफ्नि भेंराक् बागालक्‌भटे जम्माहिंसौ पैल्हा बियाल बोकाक् बोस्वाल भाग भेंटि चार्‌हालक्।

परमपर्भुइ हाबिललाइ आउँ ओक्‌राक् भेंटिहुलाइ सुइकार करिदेलकुन्।

५ तर कयिन आउँ ओक्‌राक् भेंटिसेहे सुइकार नहिंकरिदेलकुन्।

उहेसैर्‌हे कयिन एकदमें रिसालक्,

आउँ ओक्‌राक् मुखेक् आँधार-खोंइधार भेलकुन्।

६ तसौ परमपर्भुय कयिनलाइ बोल्‍लोकुन्,

तुँइ किसा रिसास्ला?

तोरा मुख किसा आँधार-खोंइधार हाँ?

७ यदि तुँइ जेहे ठिक रैल्ह उहे कर्लसन्टेक् तुँइ सुइकार नहिंभेइटैबे ते?

तर तुँइ राम्‍रो काम बोइने कर्ल,

उहेसैर्‌हे पापे तोरा दिहाँरिहिमा दाउ धुकिहिन् बस्लधर्देस्ला।

ओहिं तोरानि अधिनइ धर्बाक् खोजेस्ला,

भेटौ तुँहि ओक्‌रालाइ अधिनइ धर्बा पोर्लाहार।

८ कयिने आफ्नि-भायक् हाबिललाइ बोल्‍लोकुन्,

“चो,

हामि खेतक्‌पटि जाहुँक्।”

तसौ उखर्‌हा खेतै पुग्नेसौ कयिने आफ्निक् भायक् हाबिलक् उप्‍रै जाइलाग्लक् आउँ ओक्‌रानि ओच्छि मार्लकुन्।

९ तसौ परमपर्भुइ कयिनलाइ सोर्ल्होकुन्,

“तोरा भायर हाबिल कछि रहैस्?”

ओहिं बाज्लक्,

“मोरानि थाहा बोइने।

किस् मुँइ मोरा भाइक् चह्‌र्वा हो ते?”

१० परमपर्भुइ बाज्लक्,

“यि तुँइ किस् कर्ल?

तोरा भाइर्‌हक् रकटे जिमिक्‌भटे मोरानि पुकार्‌तिहि रहैस्।

११ तुँइ असौ साराप पोरिहिन् यि जिमिक्‌भटे धापाइजाइल रहस्ला,

जैहिं तोरा भाइर्‌हक् रकट तोरा हाथक्‌भटे लेबाक्‌लाइ आफ्निक् मुख आँ काँरालक्।

१२ तुँइ खेतिपाति करेटौ असौ जिमिय किच्‍छुय उब्जनि तोरानि नादेस्।

तुँइ पिर्‌थिबिमाहा घर नहिंभेल चाहार्टे बुल्‍लाहार डुलुवा मानुस बनस्ला।”

१३ कयिने परमपर्भुक्‌लाइ बोल्‍लोकुन्,

“मुँइ ता सहबाय नहिंपार्लाहार करा साजाइ पाइल धरम्‍ना।

१४ दिठाउ,

आजु तुँइ मोरानि यि जिमिक्‌भटे धापाल धरस्ला,

आउँ तोरा नजरक्‌भटे मुँइ लुक्बा पोर्लो रहैस्।

मुँइ पिर्‌थिबिमा घर नहिंभेल चाहार्टे बुल्‍लाहार मानुस भेल रहम्‍ना,

असौ ता जैहिं मोरानि भेंटाट्‌थ्ला,

ओहिं मोरानि मारट्‌थ्ला।”

१५ तर परमपर्भुइ ओक्‌रानि बोल्‍लोकुन्,

“ओरोङोक् बोइने,

जैहिं कयिनलाइ मारैस् ओक्‌राक्‌सङ्‌हिं सात गुना बर्ता बद्‌ला लेइजायक्ला।”

आउँ कयिनलाइ कुन्हुँहि भेंटाइबानाइ बुन् मार्बा बाजिहिन् परमपर्भुइ ओक्‌राक् जिओइ एक्टा चिन्‍हो लागाइदेलकुन्।

१६ तसौ कयिन परमपर्भुक् नजरक्‌भटे निस्किबानाइ अदनक् पुर्बक्‌पटि रैल्ह नोदa बाज्ल देसइ बस्बा ठाल्‍लक्।

उत्पति ४:१७ इसौ ५:३२ सम्ममा,

आदम आउँ हब्बाक्‌भटे जर्मल थुप्‍रोय सन्तानलकक् नाउँलक् पायला।

a 

4:16 नोद: हिब्रु भासाइ नोदक् अर्थसेहे “घुमफिर” कर्लाहार भेला।

५

मानुसलकक् दुस्ट काम

६

१ जख्‍नि मानुसलक् पुराय पिर्‌थिबिभोरि भोर्टे जाइलुहुन् आउँ उखर्ह्‌वाक् बेटेथालक् जर्मलाहा,

२ परमेस्वरक् बेटाहिकेलके मानुसलकक् बेटेथालकलाइ सुन्दरि देख्लुहुन्,

तसौ आफ्नि-आफ्नि मन पोराललकलाइ बिहाउ कर्बा ठाल्‍लुहुन्।

३ तसौ परमपर्भुइ यन्हिं बाज्लक्,

“मोरा आत्माइ सटौघरि मानुसलकक्‌सङ्‌हिं रहिन् बस्बा नामिलेक्,

किसाबुने उखर्ह्‌वा मोरिहिन् जाट्‌थ्ला।

उखर्ह्‌वाक् उमेर ता एकसइ बिस बर्स माटेन् भेट्‌थ्ला।”

४ उ टाकै आउँ ओक्‌राक्‌पाछुऔ पिर्‌थिबिमाहा नेफिलिमलक्a रैल्हुहुन्।

परमेस्वरक् बेटाहिकेलके मानुसक् बेटेथालकक् ठालाइ जाबा ठाल्‍लुहुन् आउँ छाउरापुटालक् जर्मालुहुन्।

उहेखर्ह्‌वाय पैल्हाकोक् महसुर आउँ नाउँ चल्‍ललक् मानुस रैल्हुहुन्।

५ पिर्‌थिबिक् सेब्‌भ्‍रोउ मानुसलके धेरेकुर दुस्ट काम कर्तिहि रैल्हुहुन्,

आउँ उखर्ह्‌वाक् हिर्‌दायाइ सटौघरि खारापे माटेन् बिचार करिहिन् बसट्‌थ्ला बाज्बाक् कहिन् परमपर्भुइ देख्लक्,

६ तसौ पिर्‌थिबिमाहा मानुसलकलाइ बानाल सैर्‌हे परमपर्भु पछुटालक्,

आउँ ओक्‌राक् मन सार्‌होय दुख्लकुन्।

७ उहेसैर्‌हे परमपर्भुइ यन्हिं बाज्लक्,

“मुँइ आफ्नि बानाल मानुसलकलाइ पिर्‌थिबिक्‌भटे नास कर्मिखान्ला– ना ता मानुस,

ना ता भिंसओइ हिंठ्‌लाहार जन्तु,

ना ता आकासक् चरैलक् सेब्‌भ्‍रोउ थोकलाइ– किसाबुने उखर्ह्‌वानि बानालमाहा मोरानि एकदमें दुक्ख लाग्ल रहैस्।”

८ तर नोआक्‌सङ्‌हिंसेहे परमपर्भु एकदमें खुस्सि रैल्हक्।

नोआक् काथाहा

९ नोआक् काथाहा यरङ् रहेला।

आफ्निक् पालामाहा नोआ धर्मि आउँ निर्दोस मानुस रैल्हक्।

नोआ परमेस्वरक्‌सङ्‌हिं हिंठ्‌टे बुलइ।

१० नोआक् तिनजेना बेटायकलक् जर्मलकुन्– सेम,

हाम आउँ येपेत।

११ परमेस्वक् नजरै पिर्‌थिबि बिग्‍रटे जाइल आउँ मार-काट्‌लके भोर्टे जाइल रैल्हकुन्।

१२ परमेस्वरे सन्सारलाइ दिठालक्,

आउँ उ भरस्ट भेल देख्लक्,

किसाबुने जम्माय मानुसलके दुस्ट जिबन बितातिहि रैल्हुहुन्।

१३ यिहेसैर्‌हे परमेस्वरे नोआलाइ बोल्‍लोकुन्,

“जम्मा मानुसलकलाइ नास कर्बाक्नि मुँइ पक्‍का बिचार करिहिन् सिधाल धरम्‍ना।

किसाबुने पिर्‌थिबि उखर्ह्‌वाइ कर्ल मार-काटक् कामे भोर्लो रेहेला।

असौ मुँइ उखर्ह्‌वालाइ पिर्‌थिबि सुधाय नास कर्मिखान्ला।

१४ उहेसैर्‌हे तुँइ गोपेर बाज्ल काठक् एक्टा बाराइय-डोङा बानाउ।

उ डोङाइ कोठा-कोठा तुलाहिन् बानाउ आउँ ओक्‌रालाइ भिट्‌रौ-बाहारौ अलकट्‌राइ निप्पइ।

१५ तसौ तुँइ ओक्‌रालाइ यन्हिं करिहिन् बानाब्या,

डोङाक् लामाँइ तिनसइ हाथ,

चाक्‍रो पाचास हाथ आउँ अल्गो तिस हाथ बानाबइ।

१६ डोङाइ उँजत आउस् बाजिहिन् ओक्‌राक् उप्‍रै उप्‍रक्‌भटे एक हाथ छारिहिन् बानाबइ।

डोङाक् दिहाँर ओक्‌राक् एकपाखा बानाबइ,

आउँ उ डोङासेहे तिन तालाक् बानाबइ।

१७ आउँ जिबनक् सास भेल आकासक् टरै रैल्ह सेब्‌भ्‍रोउ जिउँटो चिंजलकलाइ नास कर्बाक्नि असौ मुँइ पिर्‌थिबिमाहा पानिक् उब्‌गाहा चालाम्‍ना,

पिर्‌थिबिमा भेल जम्मा जिउँटो चिंजलक् मोरोट्‌थ्ला।

१८ तर तोरासङ्‌हिंसेहे मुँइ एक्टा बाचा बाँर्‌हम्‍ना।

तुँइ आफ्नि-बोहेर आउँ बेटायर-पुटेहेरलकलाइ सङ्‌हिं लेइबानाइ डोङा भिट्‌रइ जाबइ।

१९ जम्मा थरिकाक् जिउँटो जिवा-जन्तुलकलाइ भाल्या-पोथि करिहिन् दुइ-दुइगोटा डोङा भिट्‌रइ लेगाबसिखान्,

आउँ उहौखर्ह्‌वा तोरेसङ्‌हिं बाँचिहिन् रहुस्।

२० चरै-चुर्गुनिलकमध्येमा उखर्ह्‌वाक् छुट्‌टा-छुट्‌टाय जात-जात करिहिन्,

पसुलकमध्येमा उखर्ह्‌वाक् जात-जातलक् करिहिन् आउँ जिमिमाहा सोइकोलाहार जम्मा जिवाँत्‌लकमध्यमा जात-जात करिहिन्,

सेब्‌भ्‍रोउ थरिक् दुइ-दुइगोटा करिहिन्,

उखर्ह्‌वा बाँच्बाक् लागि तोराठालाइ आट्‌थ्ला।

२१ तोरा आफ्निक् लागि आउँ सेब्‌भ्‍रोउ जिवा-जन्तुलकक् लागि खाबाक् थोकलक् जोहो करिहिन् धर्।

उ तोरा आउँ उखर्ह्‌वाक् लागि अँहँरा भेहेर्ला।”

२२ परमेस्वरे आग्या कर्लहिक् ठिकन् नोआइ सेब्‌भ्‍रोउ कामलक् कर्लक्।

a 

6:4 नेफिलिमलक्: स्वर्गोदुतलकक् परौ मानुस हो।

७

११ नोआक् उमेर छ सइ बर्सक्,

दुइ मैन्हाँक् सत्‍र दिन पुग्‍लटाकै जिमिलकक्‌भटे समुन्‍रलकक् बारा-बारा पानिक् मुल्कालक् फुटिहिन् निस्कलकुन्,

आउँ आकासै रैल्‍ह पानिलकक् ढोक्खा उघ्‍रलकुन्।

१२ आउँ चालिस दिन चालिस रातसम्‍मयँ पानि पोरिहिनें बस्लकुन्।

१३ ओट्‌काकुर दिन भेनेसौ नोआ आउँ ओक्‌राक् बोहेक,

तिनौजेना बेटायकलक् सेम,

हाम आउँ येपेत आउँ उखर्ह्‌वाक् बोहेथालक् सङ्‌हिं लेइबानाइ बाराइय-डोङाक् भिट्‌रइ पोस्लुहुन्।

१४ उखर्ह्‌वाक्‌सङ्‌हिं बेग्ले-बेग्लेक् छोट्‌के-बर्के खालक् घरै-पाल्‍ल आउँ बन्याँ जन्तुलक्,

भिंसओइ सोइकोलाहार थरि-थरिकाक् जिवाँत्‌लक् आउँ उझ्‍रलाहार सेब्‌भ्‍रोउ थरिकाक् चरैलक् आको पोस्लुहुन्।

१५ परमेस्वरे बोल्‍लोहिंक् ठिकन् सेब्‌भ्‍रोउ थरिकाक् जिउँटो जिवा-जन्तुलकक् जोरे-जोर,

भाल्या पोथिय करिहिन् डोङा भिट्‌रइ आइलुहुन्।

१६ नोआक्‌ठालाइ डोङा भिट्‌रइ सेब्‌भ्‍रोउ थरिलक् पोसिहिन् सक्नेसौ परमपर्भु परमेस्वरे उ डोङाक् दिहाँर लागाइदेलाहा।

१७ पिर्‌थिबिमाहा चालिस दिनसम्मयँ मुसल्‌धार्या पानि पोरिहिनें बस्लकुन्।

जक्‌राक् कारने पानि बर्‌हिबानाइ डोङाक्‌लाइ भिंसओक्‌भटे अल्गाबा ठाल्‍लकुन्।

१८ अज्झउ झन् धेरेकुर पानि पोरिहिने बस्लकुन् आउँ पिर्‌थिबिहिलाइ डुबाबा ठाल्‍लकुन् आउँ डोङा पानिक् उपर-उपर अल्गाबा ठाल्‍लकुन्।

१९ पानि जोरेसम् पोर्लोक्-पोर्लोय भेइबानाइ पिर्‌थिबिक् जम्मा अल्गो-अल्गो डाँरालक् डुबालकुन्।

२० पानि झन्-झन् बर्‌ह्‌टे जाइलकुन् आउँ अल्गो डाँराहुसम् उपर सात मिटर अल्गोसम्‍मय डुबालकुन्।

२१ यरङ् करिहिन् पिर्‌थिबिमाहा जिउँटो रैल्ह सेब्‌भ्‍रोउ जिवा-जन्तुलक्,

उझ्‍रलाहार चरैलक्,

घरै-पाल्‍ल जन्तुलक्,

बन्याँ-जन्तुलक्,

भिंसओइ सोइकोलाहार जिवाँत्‌लक् आउँ जम्मायँ मानुसलक् मोरिहिन् जाइलुहुन्।

२२ सुक्खा जिमिमा रैल्‍ह साँस भेलाहार सेब्‌भ्‍रोउ जिवा-जन्तुलक् मोर्लुहुन्

२३ यरङ् करिहिन् पिर्‌थिबिमाहा जिउँटो रैल्‍ह जम्‍मा मानुसलक्,

सेब्‌भ्‍रोउ जन्तुलक् आउँ चरैलक् पिर्‌थिबिक्‌भटे नास भेहिन् जाइलुहुन्,

तर नोआ आउँ ओक्‌राक्‌सङ्‌हिं रैल्हाहार जट्‌का माटेन् बाँच्बा पाइलुहुन्।

२४ आउँ पिर्‌थिबिमाहा एक सइ पाचास दिनसम्‍मयँ पानि नहिं घट्‍लकुन्।

पानिक् उब्‌गाहा थम्‌ल्ह

८

१ भेटौ परमेस्वरे नोआ आउँ ओक्‌राक्‌सङ्‌हिं डोङाइ रैल्ह सेब्‌भ्‍रोउ बन्याँ-जन्तुलक् आउँ घर्या-जन्तुलकलाइ सम्झलाहा,

तसौ पिर्‌थिबिमाहा बातास चालाइदेलाहा,

आउँ पानि घट्‌बा ठाल्‍लकुन्।

२ जिमिलकक्‌भटे फुटिबानाइ निस्कल पानिक् मुल्कालक् आउँ आकासक् पानिक् धोक्खालक् थुनिजाइलकुन् आउँ पानि पोर्बा थम्‌ल्हकुन्।

३ तसौ पानि बिस्तारे घट्‌टे-घट्‌टे जाइलकुन्।

एक सइ पाचास दिन पुग्‍नेसौ पानि घट्‍लकुन्।

४ सात मैन्हाँक् सत्‍र दिनक्-दिनइँ डोङा आरारातक् डाँराइ अँर्बा जाइलकुन्।

५ पानि घट्‌टे-घट्‌टे जाइलकुन् आउँ दस मैन्हाँ लाग्ल सुरुहिक् दिनै डाँरालकक् चुचुरालक् देख्वार पोर्लोकुन्।

६ चालिस दिन पुग्‍नेसौ नोआइ डोङाक् झ्याल उँड्‌रिबानाइ एक्टा कउवालाइ उझ्‍राइ पाठालकुन्।

७ तसौ भिंसओक् पानि नहिं सुख्बासम्मय उ कउवा चारौपाखा उड्‌याटे बुल्‍लक्।

८ फेरि आको नोआइ पानि सुख्कुन्बेना बोइने बाजिहिन् दिठाबाक्नि एक्टा घुग्घुलाइ उझ्‍राहिन् पाठालकुन्।

९ अज्झसम्मौ भिंसओइ पानिहिं भोर्लो रैल्ह सिहिरे उ घुग्घुइ आफ्निक् टाङ्‍ टेक्बाक् ठाउँ नहिंपाइबानाइ डोङाहिमा फर्किबानाइ आइलक्।

तसौ नोआइ आफ्निक् हाथ थापिबानाइ उ घुग्‍घुलाइ अँठ्‌याइबानाइ डोङाक् भिट्‌रइ हाल्कुन्।

१० ओर्को सात दिन अस्याइबानाइके ओहिं उ घुग्घुलाइ फेरि उझ्‍राहिन् पाठालकुन्।

११ बियारपखै उ घुग्घुइ भर्खरे चट्‍काल जैतुनक् एक्टा कलिलो पाटा चिपिबानाइ नोआक्‌ठालाइ फर्किहिन् आइलक्।

तसौ नोआइ पानि घट्‍कुन्बेखम बाजिहिन् थाहा पाइलक्।

१२ ओक्‌राक्‌पाछु अज्झउ ओर्को सात दिन अस्याइबानाइ ओहिं उ घुग्घुलाइ फेरि उझ्‍राहिन् पाठालकुन्,

यि-बाज्कोक् फेराइसेहे घुग्घु फर्किबानाइ नहिंआइलक्।

१३ नोआक् उमेर छ सइ एक बर्सक् पुग्‍लटाकै सुरुक् मैन्हाँक् सुरुहिक् दिनै पानि सुख्लकुन्।

नोआइ डोङाक् छाँन् उँड्‌रिबानाइ चारौपाखा दिठालक् आउँ भिंसउलक् सुख्ते जाइल देख्लक्।

१४ तसौ दुइ मैन्हाँक् सत्‍ताइस दिन पुग्‍लटाकै भिंसउलक् जम्‍मा सुक्खा भेलकुन्।

१५ परमेस्वरे नोआलाइ बोल्‍लोकुन्,

१६ “तोरा बोहेर,

बेटायरलक् आउँ तोरा पुटेहेरलकलाइ लेहिन् डोङाक्‌भटे निस्किहिन् आहो।

१७ तोरासङ्‌हिं रैल्ह सेब्‌भ्‍रोउ चरै-चुर्गुनिलक् आउँ जम्‍मा थरिक् जन्तुलकलाइ तोरेसङ्‌हिं बाहार निस्काहिखान् आउँ उखर्ह्‌वा बर्‌ह्‌टे जाउस्,

तसौ पिर्‌थिबिमाहा भोर्टे जाउस्।”

१८ तसौ नोआ आउँ ओक्‌राक् बोहेक आउँ बेटायकलक् आउँ पुटेहेकलक् डोङाक्‌भटे निस्कलुहुन्।

१९ तसौ सेब्‌भ्‍रोउ जिवा-जन्तुलक् आउँ चरै-चुर्गुनिलकौ आफ्निक्-आफ्निक् जात मिलिबानाइ डोङाक्‌भटे बाहार निस्कलुहुन्।

नोआइ होमबलि चार्‌हालक्

२० तसौ नोआइ परमपर्भुक् लागि एक्टा बेदि बानालक्,

आउँ सेब्‌भ्‍रोउ सुद्‍ध जिवा-जन्तु आउँ चरैलकक् एकुन् गोटा लेइबानाइ होमबलि चार्‌हालक्।

२१ उ होमबलिक् मघ्‌मघ् बास्‍ना पाहिन् परमपर्भु खुस्सि भेइबानाइ आफ्निक् मनमाहा यन्हिं बाज्लक्,

“अखसौ मुँइ कख्‍नुहुँय मानुसलकक् खातिरमाहा पिर्‌थिबिलाइ साराप नाँ देम्।

किसाबुने मोरानि थाहा रहैस् छोट्‍केहिसौ मानुसलकक् सोंच-बिचारलक् बिग्‍रल भेट्‌थ्ला।

असौ मुँइ यि बाजिकोक् परौ करिहिन् कख्‍नुहुँय जिउँटो जिवा-जन्तुलकलाइ नाँ-मार्मिखान्।

२२ पिर्‌थिबि रहबायसम्‍म यछि बिचहन् छर्बाक् आउँ बालि सङ्‍र्‌हाबाक् समइ,

चिसो आउँ तातो,

रात आउँ दिन,

जार् आउँ गरमक् दिनलक् भेहिनें रहेला।”

परमेस्वरे नोआक्‌सङ्‌हिं कर्ल बाचा

९

१ ओक्‌राक्‌पाछु परमेस्वरे नोआ आउँ ओक्‌राक् बेटाहिकलकलाइ यन्हिं बाजिहिन् आसिक् देलाहा,

“फल्टे-फुल्टे सैसर-भेइटे आउँ पिर्‌थिबिभोरि ढाक्टे जाहा।

२ पिर्‌थिबिमाहा रैल्ह सेब्‌भ्‍रोउ जिवा-जन्तु आउँ आकासै उझ्‍रलाहार जम्मा चरैलक् आउँ भिंसओइ सोइकोलाहार जिवाँत्‌लक् आउँ समुन्‍रइ रैल्ह सेब्‌भ्‍रोउ माछालकमा तोहोराखर्ह्‌वाक् डर आउँ तारास भेट्‌थ्ला।

उ सेब्‌भ्‍रोउ थोक् तोहोरे हाथै देइ-जाइल रेहेर्ला।

३ सेब्‌भ्‍रोउ जिवा-जन्तुलक् तोहोराखर्ह्‌वाक् लागि खाबाक् थोक् भेहेर्ला।

जहरङ्‍ करिहिन् मुँइ तोहोरानि हर्व झार-पातलक् देल धर्मेहेंर्ला,

उहेरङ् करिहिन् यि सेपथोकलक् तोहोरे लागि देमेहेंर्ला।

४ भेटौसुधा रकट भेल माससेहे तोहोलेके बुन्‌खाहो,

किसाबुने रकटमाहा पारान रैल्ह भेला।

५ कुन्हुँ मानुसे कुन्हुँ मानुसक् पारान लेइबुनें अबस्य ओक्‌राक् पारानक् बद्‌ला मुँइ लेइदेमिना।

कुन्हुँ पसुइ मानुसक् पारान लेइबुनें ओक्‌राक्‌भटेहु पारानक् बद्‌ला मुँइ लेइदेमिना।

६ जैहिं मानुसलाइ मारैस्,

उ आको मानुसिहिक् हाथक्‌भटेहि मोरोइस्,

किसाबुने परमेस्वरे मानुसलाइ आफ्निहिंक् रुपै बानाल धरैस्।

७ “तोहोलेकसेहे फल्टे-फुल्टे जाहा।

पिर्‌थिबिभोरिय ग्याल्‌ग्यालि छाउराइह्‍यारलक् जर्मेहार,

आउँ गिन्बाय नहिंपार्लाहार करिहिन् बर्‌ह्‌टे जाउस्।”

८ तसौ परमेस्‍वरे नोआ आउँ ओक्‌राक् बेटाहिकललाइ यन्हिं बोल्‍लाहा,

९ “दिठाहो,

असौ मुँइ तोहोरा आउँ तोहोराभटे जर्मलाहार पाछुल्कोक् पुस्तालकक्‌सङ्‌हिं,

१० आउँ डोङाक्‌भटे तोहोरासङ्‌हिं निस्किबानाइ आइलाहार सेब्‌भ्‍रोउ जिउँटो चिंजलकक्‌सङ्‌हिं– जम्मा चरैलक् आउँ पालिजाइलाहार घर्या-जन्तुलकक्‌सङ्‌हिं,

बन्याँ-जन्तुलक्– तोहोरासङ्‌हिं पिर्‌थिबिमाहा रैल्ह सेब्‌भ्‍रोउ जिवा-जन्तुलकक्‌सङ्‌हिं मुँइ मोरा बाचा बाँर्‌हम्‍ना।

११ मुँइ तोहोरासङ्‌हिं मोरा यि बाचा पक्‍का करम्‍नाः असौ कख्‍नुहुँय यरङक् करिहिन् सेब्‌भ्‍रोउ जिवा-जन्तुलक् पानिक् उब्‌गाहाक्‌भटे नास ना भेथ्,

आउँ फेरि कख्नुहुँ पिर्‌थिबिलाइ नास पार्बाक्‍नि पानिक् उब्‌गाहा भेबा ना आयक्।”

१२ तसौ परमेस्वरे बाज्लक्,

“जे बाचा मुँइ आउँ तोहोलेक,

आउँ तोहोरासङ्‌हिं रैल्ह सेब्‌भ्‍रोउ थरिक् जिउँटो जिवा-जन्तुलकक् माझमाहा पुस्तउ-पुस्तासम्मक्‌लाइ बार्‌ह्‌तिहि रहम्‍ना,

ओक्‌राक् चिन्‍हो यिहे भेला:

१३ मुँइ बाडरमाहा मोरा धनुँकार धरम्‍ना,

जुन्‌सेहे सन्सारक्‌सङ्‌हिं कर्ल बाचाक् चिन्होक् रुपै भेहिन् रहेला।

१४ जख्‍नि-जख्‍नि मुँइ आकासै बाडर फिंझाम्‍ना तसौ ओछि धनुँकार देख्वार पोरेला,

१५ तसौ मुँइ आउँ तोहोलेक्,

आउँ तोहोरासङ्‌हिं रैल्ह सेब्‌भ्‍रोउ थरिक् जिउँटो जिवा-जन्तुलकक् माझमाहा कर्ल मोरा बाचालाइ मुँइ सम्झना करम्‍ना।

पानि पोरिबानाइ असौ कख्नुहुँ सेब्‌भ्‍रोउ जिवा-जन्‍तुलकलाइ नास पार्लाहार पानिक् उब्‌गाहा ना भेबा आयक्।

१६ जुन् बेलाइ बाडरमाहा धनुँकार देख्वार पोरेला,

मुँइ उ दिठाइबानाइ यि साँद्‌धाउकोक् बाचालाइ सम्झना करम्ना,

जुन् बाचासेहे मुँइ आउँ पिर्‌थिबिमाहा रैल्ह सेब्‌भ्‍रोउ जिउँटो जिवा-जन्तुलकक्‌सङ्‌हिं बार्‌ल्ह धरम्‍ना।”

१७ यरङ् करिहिन् परमेस्वरे नोआलाइ बोल्‍लोकुन्,

“मुँइ पिर्‌थिबिक् सेब्‌भ्‍रोउ जिवा-जन्तुलक् आउँ मोरा माझमाहा कर्ल बाचाक् चिन्‍हो यिहे हो।”

उत्पति ९:१८ इसौ १०:३२ सम्ममा,

नोआ आउँ ओक्‌राक् परिबारक्‌भटे जर्मल सन्तानलकक् नाउँलक् भेंटायला।

१०

बाबेलक् धधरा

११

१ उ टाकै पिर्‌थिबिक् जम्मा मानुसलकक् कहिन् एकेग्‍वा रैल्हाहा,

आउँ उखर्ह्‌वाइ एकेरङक् बोलिलक् साराथ्।

२ मानुसलक् पुर्बक्‌पाखा सर्टे जाइलटाकै सिनार बाज्ल देसक् एक्टा ठाँओइ सम्यँ ठाउँ भेंटालुहुन्,

तसौ उखर्ह्‌वा ओच्छिहि बसबास कर्बा ठाल्‍लुहुन्।

३ उखर्ह्‌वाइ आफ्नि-आफ्निमा साल्हा करिहिन् बाज्लुहुन्,

“लु,

असौ हामि इँटा बानाहिन् पाकाहुँक्।”

उखर्ह्‌वाइ दोंखोक् साँटा इँटा आउँ हि-लाक् साँटा अल्कट्‌रा चालालुहुन्।

४ तसौ उखर्ह्‌वाइ बाज्लुहुन्,

“लु,

असौ हामि आफ्निक् लागि एक्टा सहर आउँ स्वर्गोसम्मयँ पुग्लाहार एक्टा धधरा बानाहुँक्,

तसौ आफ्निक् नाउँ कामाहुँक् आउँ हाम्‍रानि पिर्‌थिबिमा चारौपटि छाहाँछिट्‌ट कर्ते बुल्बा जुन् पोरुस्।”

५ मानुसलके बानातिहि कर्ल सहर आउँ धधरा दिठाबाक्‌लाइ परमपर्भु टर नाँभिबानाइके आइलक्।

६ तसौ परमपर्भुइ बाज्लक्,

“इखर्ह्‌वा एकेग्‍वा जातक् मानुस,

एकेरङक् कहिन् साराट्‌थ्ला,

इखर्ह्‌वाइ अख्‍नि कर्बाक् खोज्लो काम ता भर्खर ठाल्‍ल माटेन् धरट्‌थ्ला,

यहेरङे कर्बा थालिबुने ता इखर्ह्‌वाइ किच्‍छु काम भेटौ करिहाल्थिला।

७ लु असौ टर जाहुँक् आउँ उखर्ह्‌वाक् कहिनलाइ खलबल्याइ देहुँक्,

आउँ उखर्ह्‌वाइ एकजेनाइ साराल ओर्कोइ बुझ्बा बुन् पारुस्।”

८ यरङ् करिहिन् परमपर्भुइ उखर्ह्‌वालाइ पिर्‌थिबि भोरिय छाहाँछिट्‌ट पार्लाहा,

आउँ उखर्ह्‌वाइ उ सहर बानाबाक् काम छार्लुहुन्।

९ यिहेसैर्‌हे उ सहरक् नाउँ बाबेलa धरिजाइल रैल्हकुन्,

किसाबुने परमपर्भुइ ओच्छिहि जम्मा पिर्‌थिबिभोरिक् कहिनलाइ खलबल्याइ देलाहा।

ओच्छिहिंसौ परमपर्भुइ उखर्ह्‌वालाइ जम्मा पिर्‌थिबिभोरिय छाहाँछिट्‌ट कारालाहा।

तेरहक्‌ सन्तानलक्‌

२७ तेरहक् सन्तालक् यिहे हो।

तेरहक् बेटायकलक् अब्राम,

नाहोर आउँ हारान रैल्हकुन्।

आउँ हारान लोतक् बापेक् रैल्हकुन्।

२८ हारान ओक्‌राक् बापेक् तेरह बाँच्लय टाकै आफ्नि-जर्मल देस कल्दिलकक् उँर सहरइ भेइटे मोर्लोक्।

२९ अब्रामे साराइलाइ आउँ नाहोरे हारानक् बेटेक मिल्कालाइ बिहाउ करिहिन् आन्लुहुन्।

हारानक् यिस्का नाउँभेल ओर्को आको बेटेक रैल्हकुन्।

३० साराइसेहे बाँझि रैल्हक्,

आउँ ओक्‌राक् कुन्‍हुँय बेटायक-बेटेक् बोइने रैल्हकुन्।

३१ तेरहइ आफ्निक् बेटायक अब्राम आउँ हारानक् बेटायक अथबा आफ्निक् नाटेक लोतलाइ आउँ आफ्निक् पुटेहेक् अब्रामक् बोहेक साराइलाइ आको सङ्‌हिं लेइबानाइ कल्‍दिलकक् उँर बाज्ल ठाँओक्‌भटे कनान देसै जाबाक्नि उखर्ह्‌वा जम्मायँ सङ्‌हिं हिंठ्‌लुहुन्।

तसौ उखर्ह्‌वा हारानइ पुग्‍नेसौ ओच्छिहि बसबास कर्बा ठाल्‍लुहुन्।

३२ तेरहक् उमेर दुइसइ पाँच बर्स पुग्नेसौ,

उ हारानिहिंमा मोर्लोक्।

a 

11:9 बाबेल: बाबेलक् अर्थ अलमल पार्बा।

अब्रामलाइ परमेस्वरे हाँख्‍राल

१२

१ ओक्‌राक्‌पाछु परमपर्भुइ अब्रामलाइ यन्हिं बोल्‍लोकुन्,

“तोरा आफ्निक् देस,

तोरा साखा-सन्तान आउँ तोरा बापिहिरक् घरa छारिबानाइ जुन् देसइ मुँइ तोरानि जा बाजिहिन् देखामेंर्ला,

ओच्छिहि जा।

२ मुँइ तोराभटे एक्टा बर्के जात खरा करम्‍ना।

मुँइ तोरानि आसिक् देमेर्ला आउँ तोरा नाउँ एकदमे चलेस्ला आउँ तुँइ आसिकक् मुहान् बनस्ला।

३ “तोरानि आसिक् देलाहारलाइ मुँइ आसिक् देम्‍ना,

आउँ तोरानि साराप देलाहारलाइ मुँइ साराप देम्‌खान्ला।

तोरेभटेहि पिर्‌थिबिक् जम्‍मा जातलके आसिक् पाबुहुन्बे।”

४ उहेसैर्‌हे परमपर्भुइ बोल्‍लोहिक् ठिकन् अब्राम जाइहाल्‍लक्,

आउँ लोत आको ओक्‌रिहिक्‌सङ्‌हिं जाइलक्,

हारानक्‌भटे हिंठिहिन् जाइलबेलाइ अब्राम पचहत्‍तर बर्स पुग्ल रैल्हक्।

५ अब्रामे आफ्निक् बोहेक साराइ,

आउँ ओक्‌राक् भतिजेक् लोतलाइ आउँ हारानमाहा कामाल सेब्‌भ्‍रोउ सम्पतिलक् आउँ नोकोर-चाकरलकलाइ सङ्‌हिं लेइबानाइ कनान देसइ जाबाक्नि निस्कलुहुन्,

तसौ उखर्ह्‌वा ओछि पुग्लुहुन्।

६ कनान देसमाहा सकेम सहरक् मोरे बाज्ल ठाँओइ रैल्ह फलाटक् बर्के गाछ भेल ठाउँसम्म अब्राम पुग्लक्।

(उ बेलाइ कनानिलक् उहे देसइ बसबास कर्तिहि रैल्हुहुन्।)

७ तसौ परमपर्भु अब्रामक्‌ठालाइ देख्वार पोर्लोक्,

आउँ ओक्‌रानि यन्हिं बोल्‍लोकुन्,

“मुँइ यि देस तोरा सन्तानलकक् लागि देम्‍ना।”

उहेसिहिरे ओहिं ओक्‌राक् ठालाइ देख्वार पोर्लो परमपर्भुक् लागि ओछि एक्टा बेदि बानालक्।

८ ओछिसौपाछु अब्राम दखिनपटिकोक् डाँरालक् भेल ठाँओइ बसहि सर्लक्,

जुन्‌सेहे बेथेल सहरक् पुर्बक्‌पाखा रैल्हकुन्।

ओछि ओहिं पछिमक्‌पटि बेथेल आउँ पुर्बक्‌पटि ऐ बाज्ल सहरलाइ माझइ पार्‌न्या आफ्निक् पाल टाङ्‌लक्।

ओहिं ओछि एक्टा बेदि बानालक् आउँ परमपर्भुलाइ भक्‍ति कर्लक्।

९ ओक्‌राक्‌पाछु अब्राम बसहि सर्ते-सर्ते कनान देसक् दखिनक्‌पटि नेगेब बाज्ल ठाँओक्‌पाखा जाइलक्।

उत्पति १२:१० सेसौ १४:२४ सम्ममा दिठाटे,

अब्राहाम आउँ ओक्‌राक् परिबारलक् मिस्‍रइ जाइल आउँ फेरि कनानक्‌पटिय फर्किबानाइ आइल-कहिनलक् भेंटायला।

a 

12:1 बापिहिरक् घर: अब्राहामक् बापिहिक् परिबारै रैल्हाहार अथबा बस्लाहार जम्मायँ जेनालक् जानायला।

१३

१४

परमेस्वरे अब्रामक्‌सङ्‌हिं बाचा कर्ल

१५

१ ओक्‌राक्‌पाछु अब्रामे परमपर्भुइ देल दर्सनमाहा यन्हिं बाज्ल सुन्लक्,

“अ अब्राम,

तुँइ बुन् डराउ।

मुँइ तोरानि तोराठालाइ आइलाहार अप्ठ्‌यारोक्‌भटे जोगामेंर्ला आउँ तोरालाइ एकदमें बर्के इनाम देमेंर्ला।”

२ तर अब्रामे यन्हिं बोल्‍लोकुन्,

“अ सक्‍तिगर परमपर्भु,

तुँइ मोरानि किवासे देल धरस्ला ते?

किसाबुने मुँइ निसन्तानें रहम्‍ना,

मोरा चाकरलकक्‌मध्ये दमस्कस देसक् एलिएजरय मोरा घरक् हकवाला भेइस्।”

३ अज्झउ अब्रामे बाज्लक्,

“दिठाउ,

तुँइ मोरानि एकौग्वा सन्तान नाँहादेस्,

आउँ मोरा घरै भेल चाकरलकक्‌मध्येय मोरा हकवाला भेइस्।”

४ तसौ परमपर्भुइ यन्हिं बाज्ल ओहिं सुन्लक्,

“यि मानुससेहे तोरा हकवाला भेबानाप्पारइ,

तर जेहे तोरा आफ्निक् बेटायर भेस्ला उहेय तोरा हकवाला भेस्ला।”

५ परमपर्भुइ अब्रामलाइ बाहारइ लेगाइबानाइ यन्हिं बोल्‍लोकुन्,

“आकासक्‌पटि दिठाउ आउँ उ तारालक् गनिहिन् सिधाबा पारस्ला ना बोइनें,

गनिहिन् दिठाउ।

तोरा सन्तानलकौ ताराहिंक् यट्‌केकुर भेस्ला।”

६ तसौ अब्रामे परमपर्भुक् उप्‍रै बिस्वास कर्लक्,

उहेसैर्‌हे परमपर्भु ओक्‌राक्‌सङ्‌हिं खुस्सि भेलक्,

आउँ ओक्‌रानि धर्मि ठहरालक्।

उत्पति १५:७ यसौ १७:१४ सम्ममाहा,

बाइबले हाम्‍रानि यि कहिनलक् जानाल रहेला- परमेस्वरे अब्राहामलाइ थुप्‍रोय सन्तान भेस्ला बाजिहिन् बाचा करिहिन् सक्‍नेसौ,

अब्राहामक् सन्तानलके कनान देसलाइ अधिकार कर्बुहुन्बे बजिहिन् ओहिं ओक्‌राक्‌सङ्‌हिं बाचा बाँर्‌ल्ह कहिन् बाइबले जानायला।

अब्राहामक् बोहेक सारा बुढ्‌रि भेहिन् सिधालसैर्‌हे,

परमेस्वरे आफ्निक् बाचा पुरा कर्बासम्मउ उखर्ह्‌वाइ अस्याबा नहिंपार्लुहुन्।

उखर्ह्‌वाइ साराक् चक्‌र्याहाइनि हागारलाइ अब्राहामक् ओर्को बोइकोक् रुपै धर्बाक्‍नि चाँजोपाँजो मिलाइदेलिहिंक्।

उहेसैर्‌हे उ दुइजिवा भेइहाल्‍लक् आउँ अब्राहामक् लागि जेठो बेटायक इस्माएललाइ जर्माइ देलकुन्।

चौंध बर्सपाछु,

१७ अध्यायक् सुरुक्‌पटि,

परमेस्वरे अब्रामक्‌सङ्‌हिं बार्‌हिहिन् धर्ल बाचालाइ फेरि लौओ बाँनालक्।

उहे बाचाक् चिन्होक् रुपै ओक्‌राक् सेब्‌भ्‍रोउ सन्तानलके खतना कर्बापोर्लाहार बाजिबानाइ परमेस्वरे ओक्‌रानि बोल्‍लो धर्लकिन्।

परमेस्वरे ओक्‌राक् पैल्‍हाकोक् अब्राम नाँओलाइ बद्‌लाइबानाँइ अब्राहाम बाजिहिनौ धरिदेलकुन्।

१६

१७

१५ तसौ परमेस्‍वरे अब्राहामक्‌लाइ बोल्‍लोकुन्,

“तोरा बोहेर साराइलाइ अखसौ-ओसाक् साराइ नाउँयसौ जुन् बोलाहिक्,

तर असौ ओक्‌राक् नाउँ सारा भेक्ला।

१६ मुँइ ओक्‌रानि आसिक् देमिना,

साँच्‍चिय ओक्‌राक्‌भटे मुँइ तोरानि एक्टा बेटायर देमेर्ला।

मुँइ ओक्‌रानि आसिक् देमिना,

आउँ उ थुप्‍रोय जातलकक् महँटार बनैस्।

ओक्‌राक्‌भटे जर्मल सन्तानलकै जात-जातलकक् राजालक् आको बनट्‌थ्ला।”

१७ तसौके ता अब्राहामे आफ्निक् मुँर घोप्टो काराइबानाइ मनमने हँस्ते यन्हिं बाज्लक्,

“किस् सइ बर्स पुगिहिन् सक्ल मानुस छावापुटाक् बाप्पो बन्बा पारेला भेकाते?

नब्बे बर्स पुगिहिन् सक्ल साराइ किस् छाउरा जर्माबा पारैस् भेकाते?”

१८ तसौ अब्राहामे परमेस्वरलाइ यन्हिं बोल्‍लोकुन्,

“इस्माएलिहिa भेटौ तोरा आसिक् पाइबानाइ बाँचिबुने ता भेइहालेला।”

१९ तसौ परमेस्वरे बोल्‍लोकुन्,

“अहँ नाभेक्,

भेटौ तोरा बोहेर साराहि तोरालागि एक्टा बेटायर जर्माइदेस्ला,

आउँ तुँइ ओक्‌राक् नाउँ इसाहाकb धरिदेबसिक्।

मुँइ ओक्‌राक्‌सङ्‌हिं आउँ ओक्‌राक् छाउराहिकलकक् सङ्‌हिं सटौघरिकोक् लागि मोरा बाचा पक्‍का करम्ना।

जुन् बाचा ओक्‌राक्‌पाछु जर्मलाहार पुस्ताउ-पुस्ताक् लागि रहिने बसेला।

२० तुँइ इस्माएलक् लागि कर्ल बिम्ति मुँइ सुन्ल धर्देमेंर्ला।

दिठाउ,

मुँइ ओक्‌रानि आसिक् देमिना,

आउँ मुँइ ओक्‌रानि फलिफाप काराहिन् थुप्‍रोय सन्तानलक् बानाइदेमिना।

उ बार्‌ह जेना सासन चालालाहारलकक् बाप्पो बनैस्,

आउँ ओक्‌राक्‌भटे एक्टा बर्के जातलाइ उत्पन्‍न करिदेमिना।

२१ भेटौसुधा मोरा बाचासेहे मुँइ इसाहाकक्‌सङ्‌हिंय पुरा करम्‍ना,

जक्‌रानि साराइ आयला बर्सइ यिहे समइहिंमा जर्मायला।”

२२ यरङ् कहिन् बाजिहिन् सक्नेसौ परमेस्वर अब्राहामक् ठाउँयसौ छुटिहिन् जाइलक्।

२३ तसौ अब्राहामे आफ्निक् बेटायक इस्माएल आउँ आफ्निक् घरै जर्मलाहार आउँ पैसा तिरिबानाइ किन्ल जम्‍मा चाकरलक्,

आफ्निक् घरमाहा रैल्ह जम्माय-जेना पुर्खरलकलाइ आनिबानाइ परमेस्वरे बोल्‍लोहिंक् परौ करिहिन् उखर्ह्‌वा जम्‍माहिंक् खतना करिदेलाहा।

२४ आफ्निक् खतना कर्लटाकै अब्राहाम उनान्सइ बर्स पुग्‍ल रैल्हक्,

२५ आउँ ओक्‌राक् बेटायक इस्माएलसेहे आफ्निक् खतना कर्लटाकै तेर्‌ह् बर्स पुग्‍ल रैल्हक्।

२६ अब्राहाम आउँ ओक्‌राक् बेटायक इस्माएलक्,

दोहो बाप्‍तेक् खतना एकेसङ्‌हिं भेलाहा।

२७ ओक्‌राक् घरै जर्मल जट्‌काजेन् पुर्खरलक् रैल्हुहुन् आउँ बिदेसिलकक्‌भटे पैसा तिरिबानाइ किन्ल पुर्खरलकक् जम्‍माहिंक् खतना ओक्‌रिहिक् खतनाक् सङ्-सङ्‌हिं भेलाहा।

a 

17:18 इस्माएलिहि: साराक् चाक्‌र्नि हागारक्‌भटे जर्मल अब्राहामक् बेटायक हो।

b 

17:19 इसाहाक: नाँओक् अर्थसेहे “उ हस्लक्”

१८

१९

२०

इसाहाकक् जल्म

२१

१ परमपर्भुइ आफ्नि बाचा कर्ल अनुसार सारालाइ आसिक् देलकुन्।

२ तसौ सारा दुइजिवा भेलक् आउँ अब्राहाम बुढ्‌रा भेहिनौं पुर्खर छाउराक् बापेक बन्लक्।

परमेस्वरे अब्राहामलाइ बोल्‍लोय समइहिंमा एकजेना बेटायक जर्मलकुन्।

३ अब्राहामे ओक्‌राक् नाउँ इसाहाक धरिदेलकुन्।

४ तसौ अब्राहामे आफ्निक् बेटायक इसाहाक आठ दिन पुग्नेसौ ओहिं परमेस्वरे बोल्‍लोहिंक् ठिकन् ओक्‌राक् खतना कर्लक्।

५ इसाहाक जर्मलटाकै अब्राहाम एकसइ बर्स पुग्ल रैल्हक्।

६ साराइ बाज्लक्,

“परमेस्वरे मोरानि अनन्दैसौ हँसि-खुस्सि बस्बाक् देलधरैस्।

यि कहिन् सुन्लाहार जम्मायँजेना मोरेसङ्‌हिं हँसि-खुस्सि भेट्‌थ्ला।”

७ तसौ फेरि ओहिं बाज्लक्,

“मुँइ आफ्निक् छाउरालाइ दुर्‌ह् खुवाहिन् बार्‌हाबा पाम्‍ना बाजिहिन् अब्राहामलाइ कुने बोल्बा पार्ल धर्लक् ते?

भेटौसुधा ओहिं बुढ्‌रा भेहिनौ मोराभटे ओक्‌राक् एक्टा बेटायक जर्मल रहेक्ला।”

८ बालख बर्के भेइटे जाइलक्,

आउँ ओहिं माँइकक् दुर्‌ह् खाबा छार्ल दिनइ अब्राहामे एक्टा बर्के भोज लागालक्।

अब्राहामक् बिस्वासक् जाँच कर्ल

२२

१ किच्‍छु समइपाछु परमेस्वरे अब्राहामक् बिस्वासक् जाँच करिदेलकुन्,

आउँ ओक्‌रानि यन्हिं बोल्‍लोकुन्,

“अ अब्राहाम!”

तसौ अब्राहामे बाज्लक्,

“हाँ!

मुँइ यच्छि रहम्‍ना।”

२ तसौके परमेस्‍वरे बोल्‍लोकुन्,

“तोरा एकेग्‍वा बेटायर इसाहाक,

जक्‌रालाइ तुँइ सार्‌ह्‍वय माया कर्सिला,

ओक्‌रानि लेइबानाइ मोरियाह बाज्ल देसै जा।

ओछि मुँइ तोरानि एक्टा डाँरा देखामेंर्ला,

आउँ उहे डाँराइ लेगिबानाइ तुँइ ओक्‌रानि होमबलि करिहिक्।”

३ ओछिसौ ओर्को बिहानिहिं उठेहेबिट्‍के अब्राहामे होमबलिक् लागि काठि फारिबानाइ आफ्निक् गाडाहाक् उप्‍रै बोझा बाँर्‌ल्हक् आउँ ओक्‌राक् बेटायक इसाहाकक् सङ्‌हिं दुइजेना चाकरेक्‌लकुहुलाइ लेइबानाइ परमेस्वरे ओक्‌रानि बोल्‍लो ठाँओक्‌पटि हिंठ्‍लक्।

४ तिन दिनमाहा अब्राहामें उ ठाँओलाइ टार्‌होहिक्‌भटे देख्लक्।

५ तसौ अब्राहामें आफ्निक् चाकरलकलाइ यन्हिं बोल्‍लाहा,

“तोहोलेक यिहे गाडाहाक्‌सङ्‌हिं यच्छिहि बसह।

मुँइ मोरा बाबुलाइ ओट्‌टेके लेइबानाइ जाहिन् पुजा करिबानाइ तोहोराठालाइ फर्किहिन् आहुँक्ला।”

६ तसौ अब्राहामें होमबलि चार्‌हाबाक्नि बोझा काठि अल्गाइबानाइ आफ्निक् बेटायक इसाहाकलाइ बोकालकुन्,

आउँ आगि आउँ छुँरिसेहे आफ्निहिंक् हाथै लेलक् तसौ दोहोबाप्‍ते सङ्‌हिं जाइलुहुन्।

७ तसौ इसाहाके आफ्निक् बापिहिकलाइ सोर्ल्होकुन्,

“बाबा!”

आउँ बापिहिके बाज्लक्,

“हइ,

किसा बाबु?”

तसौ ओहिं सोर्‌ल्होकुन्,

“हाम्‍राठालाइ आगि आउँ काठि ता रहेला,

तर होमबलि चार्‌हाबाक् भेंराक् थुमा (बोका) सेहे खै ते?”

८ तसौ अब्राहामें बोल्‍लोकुन्,

“बाबु,

दिठाउ,

परमेस्वर आफ्निहिं होमबलि चार्‌हाबाक् भेंराक् थुमा जुराइदेइस्।”

तसौ दोहोजेना सङ्-सङ्‌हिं जाइलुहुन्।

९ परमेस्वरे ओक्‌रानि बोल्‍लो ठाँओइ पुग्‍नेसौ अब्राहामें ओछि एक्टा बेदि बानाहिन् काठिलक् सर्याइबानाइ हाल्‍लक्।

तसौके ओहिं आफ्निक् बेटायक इसाहाकलाइ बाँर्‌हिबानाइ बेदिमाहा काठिक् उप्‍रै धर्लकुन्।

१० तसौ अब्राहामें आफ्निक् बेटाहिकलाइ बलि चार्‌हाबाक्नि छुँरि अल्गालक्।

११ उहेटाकै परमपर्भुक् एक्टा दुते स्वर्गोक्‌करे हप्काटे यन्हिं बोल्‍लोकुन्,

“अब्राहाम,

अ अब्राहाम!”

तसौ ओहिं बाज्लक्,

“हाँ!

मुँइ यच्छिहि रहम्‍ना।”

१२ उ दुते बोल्‍लोकुन्,

“तोरा हाथ बेटाहिरक् उप्‍रै बुन् उठाउ,

आउँ ओक्‌रानि किच्‍छुय बुन् काराहिक्।

असौ मुँइ थाहा पाम्बे तुँइ परमेस्वरक् डर मानस्ला खम्तिक्,

किसाबुने तुँइ माया करिहिन् धर्ल तोरा एकेग्‍वा बेटायरौ परमेस्वरक् लागि बलि कर्बाक् तियार भेओइ।”

१३ ओट्‌का भेनेसौ अब्राहामे वरिपोरि दिठालक्,

तसौ ओछि एक्टा भेंराक् बोका झ्यासमाहा सिङ्‍ अल्झिबानाइ अट्‌किहिन् बस्ल देख्लक्।

तसौ ओहिं जाइबानाइ उ भेंराक् बोकालाइ लेहिन् आइलक्,

आउँ ओक्‌राक् बेटाहिकक् साँटा उहेय होमबलि चार्‌हालक्।

१४ उहेसिहिरे अब्राहामे उ ठाँओक् नाउँ “परमपर्भुइ जुराइस्” बाजिहिन् धर्लक्।

उहेबेलाहिसौ मानुसलके अख्‍नुँहुँ यन्हिं बाजट्‌थ्ला,

“परमपर्भुक् डाँराइ ओहिं जुराइदेला।”

१५ फेरि परमपर्भुक् दुते स्वर्गोक्‌भटे यन्हिं बाजिहिन् दोहोराइबानाइ हाँख्‍रालकुन्,

१६ “परमपर्भुइ बाज्ल धरैस्,

मुँइ आफ्निहिंक् नाँओमाहाँ कसम खाइल धरम्‍ना,

तुँइ यि काम कर्ल सिहिरे अथबा तोरा एकेगोटा पुर्खर छाउराहुलाइ मोराभटे नहिंजोगाहिन् धर्ल सिहिरे मुँइ तोरानि थुप्‍रोय आसिक् देमेर्ला।

१७ तोरा सन्तानलक् बार्‌हाइबानाइ (सइसर पारिबानाइ) आकासक् तारालक् आउँ समुन्‍रक् पाखाइ रैल्ह बल्वायसरि पारिदेमेर्ला।

तोरा सन्तानलके आफ्निक् दुस्मनुहुँलाइ जितिबानाइ उखर्ह्‌वाक् सहरलक् हाथो पारट्‍थ्‍ला।

१८ तोरे सन्तानक्‌भटे पिर्‌थिबिमाहाँ रैल्ह जम्मा जातक् मानुसलक् आसिसित् (फलिफाप) बनट्‍थ्ला,

किसाबुने तुँइ मोरा बचनक् आग्या मान्ल धरस्ला।”

१९ ओक्‌राक्‌पाछु अब्राहाम आफ्निक् चाकरलकक्‌ठालाइ फर्किबानाइ जाइलक्,

आउँ उहेखर्ह्‌वाक् सङ्-सङ्‌हिं बेर्सेबा बाज्‍ल ठाउँसम्म जाइलक्,

तसौ अब्राहाम बेर्सेबा बाज्ल ठाँउहिमाहा बसबास कर्बा ठाल्‍लक्।

उत्पति २२:२५ सेसौ २५:१८ सम्ममा,

अब्राहामक् बोहेक साराक् मोर्लो-टाककोक् कहिनलक् जानाल रहेला।

ओक्‌राक्‌पाछु अब्राहामे इसाहाकक्‌लागि बोहेक् खोजिबानाइ आन्बाक्‍नि आफ्निक् एक्टा चाकरिहिकलाइ आफ्निक् देसै पाठालकुन्।

आउँ मोर्बाइसौ आघु अब्राहामें आफ्निक् सेब्‌भ्‍रोउ धन-सम्पतिलक् आफ्निक् बेटायक इसाहाकलाइ देलकुन्।

२३

२४

२५

एसाब आउँ याकुबक् जल्म

१९ अब्राहामक् बेटायक इसाहाकक् काथाहा यरङ् रहेला।

२० इसाहाके चालिस बर्सक् उमेरइ पधन-आरामक् आरामि बतुएलक् बेटेक लाबानक् बैन्हेक् रिबेकाक्‌सङ्‌हिं बिहाउ कर्लक्।

२१ रिबेकाक् छाउरापुटा नहिं भेल रैल्हसैर्‌हे इसाहाके आफ्निक् बोइकक् लागि परमपर्भुक्‌सङ्‌हिं पाराथ्ना कर्लक्।

तसौ परमपर्भुइ ओक्‌राक् पाराथ्ना सुनिदेलकुन्,

आउँ रिबेका दुइजिवा भेलक्।

२२ ओक्‌राक् पेटइ जमल्या छाउरायक् रैल्हकुन्।

आउँ जर्मबाक् आगारिय उ दोहोगोटा माँयथाक् पेटइ लाराइ करथ्।

तसौ ओहिं,

“किसा मोरानि यरङ् भेल रहैस्?”

बाजिहिन् परमपर्भुलाइ सोर्भा ठाल्‍लक्।

२३ परमपर्भुइ ओक्‌रानि बोल्‍लोकुन्,

“तोरा कोखइ दुइगोटा जातलक् रहट्‌थ्ला,

उ दोहोगोटा एक्टाइ ओर्कोक् सङ्‌हिं लाराइ कर्लाहार जातक् रुपै तुँइ जर्मास्‌खान्ला।

उखर्ह्‌वा एक्टा ओर्कोइसौ बल्यो भेट्‌थ्ला,

आउँ जेठोइसेहे कान्छाक् चाक्‌रि कर्लाहार भेइस्।”

२४ ओहिं छाउरा पाबाक् बेला भेलकुन्,

आउँ ओहिं जमल्या बेटायकलक् जर्मालक्।

२५ पैल्हा जर्मलसेहे लाल्‍ल रङक्,

जिउभोरि रओंक् लुगा पेहेर्लहिक् परौ जर्मलक्।

उहेसैर्‌हे ओक्‌राक् नाउँ एसाबa धरिजाइलकुन्।

२६ ओक्‌राक्‌पाछु ओक्‌राक् भायकेसेहे एसाबक् यरि हाथे गर्थिहिन् जर्मलक्।

उहेसैर्‌हे ओक्‌राक् नाउँ याकुबb धरिजाइलकुन्।

रिबेकाइ उखर्ह्‌वानि जर्माटे इसाहाक साठि बर्स पुग्ल रैल्हक्।

एसाबे जेठो हक् बेंच्लक्

२७ उखर्ह्‌वा बर्केभेनेसौ,

एसाबसेहे सिप्पालो सिकारि आउँ बनै हिंठ्‌लाहार मानुस भेलक्।

तसौ याकुबसेहे घरइ बस्लाहार सन्तोकि मानुस भेलक्।

२८ इसाहाके एसाबलाइ माया करेक्,

किसाबुने ओहिं सिकार खेलिबानाइ मारिहिन् आन्ल मास ओहिं खाबा पाँओइ।

तसौ रिबेकाइसेहे याकुबलाइ माया करेक्।

२९ एकबाजि याकुबे गेरा-गुरिक् झोर पाकातिहि कर्ल बेलाइ एसाब बनक्‌भटे सिकार खेलिबानाइ आइलक्।

ओक्‌रानि भुखे रानाहाँट छुट्‌ल रैल्हकुन्।

३० एसाबे याकुबलाइ बोल्‍लोकुन्,

“मोरानि उ लाल्‍ल गेरा-गुरिक् झोर चुटेक् खाबा देना।”

(उहेसैर्‌हे ओक्‌रानि एदोम आको बोल्थिक्।)

३१ याकुबे बोल्‍लोकुन्,

“पैल्हा तोरा जेठो-हक्c मोरालाइ बेंच्ना।”

३२ तसौ एसाबे बाज्लक्,

“मुँइ मोर्बा ता लागिगलम्बे,

असौ मोरानि उ जेठो-हक् किस् काम ते?”

३३ याकुबे बोल्‍लोकुन्,

“पैल्हा मोरानि आफ्निक् हक् देमेर्ला बाजिहिन् कसम खा।”

तसौ ओहिं कसम खाइलक्,

आउँ आफ्निक् जेठो-हक् याकुबलाइ बेंच्लक्।

३४ ओक्‌राक्‌पाछु याकुबे पिठा आउँ गेरा-गुरिक् झोर देलकुन्।

तसौ खाइ-खुइ पारिबानाइ एसाब ओछिसौ उठिहिन् जाइलक्।

यरङ् करिहिन् एसाबे आफ्निक् जेठो-हक् गुमालक्।

उत्पति २६:१-३५ सम्ममा हामि परमेस्वरे अब्राहामक्‌सङ्‌हिं बाँर्‌हिहिन् धर्ल उहे बाचालाइ कहने इसाहाकक्‌सङ्‌हिं फेरि लौओ बानालक् बाज्बाक् कहिन् बाइबले जानाल परमेस्वरे इसाहाक आउँ ओक्‌राक् सन्तानलकलाइ आसिक् देहिन् कनान देस देबाक् पर्तिग्या कर्ल कहिन् यछि पाहुँक्‍ला।

a 

25:25 एसाब: नाँओक् अर्थसेहे “भुट्‌ल्या” भेला।

b 

25:26 याकुब: नाँओक् अर्थसेहे “यरि गर्थिहिन्” अथबा “छल कर्लाहार” भेला।

c 

25:31 जेठो-हक्: जेठो-हक् बाज्ल पैल्हा जर्मल जेठो बेटाहिके आफ्निक् बापिहिक्‌भटे आफ्निक् भाइलकेसौ धेरेकुरेसौ दोब्बरे अधिकार पाथ्।

२६

इसाहाके याकुबलाइ आसिक् देलकुन्

२७

१ जख्‍नि इसाहाक बुढ्‍रा भेलक् तसौ ओक्‌राक् आँख धुन्‍रास भेइबानाइ देख्बा नहिंपार्लाहार भेलक्,

तसौ ओहिं आफ्निक् जेठो बेटायक एसाबक्‌लाइ हाँख्‍राइबानाइ यन्हिं बोल्‍लोकुन्,

“अ मोरा बाबु!”

बेटाहिके बाज्लक्,

“हाँ!

किसा?”

२ तसौ इसाहाके बोल्‍लोकुन्,

“दिठाउ बाबु!

मुँइ बुढ्‍रा भेम्बे,

असौसे कख्‍नि मोरोम्‍ना किच्छुक् ठेकान् बोइने।

३ उहेसैर्‌हे तोरा हथ्यारेर्‌लक् धनु-बान लेइबानाइके बनइ जाहिन् सिकार मारिबानाइ लेहिन् आउ।

४ आउँ मोरानि मन पोर्लाहार साउह्‍वार मास-साग पाकाहिन् खाबा दे,

तसौ खाइबानाइ मुँइ मोर्बाइसौ आघु तोरानि आसिक् देम्‍ना।”

५ इसाहाके एसाबक्‌सङ्‌हिं यि कहिन् कर्लटाकै रिबेकाइ सुनिहिन् बस्ल रैल्हक्।

जब एसाब सिकार मारिबानाइ आन्बाक्नि जाइलक्,

६ तसौ रिबेकाइ आफ्निक् बेटायक याकुबक्‌लाइ यन्हिं बोल्‍लोकुन्,

“यटे सुन्,

तोरा बापिहिरे दाजिहिरक्‌सङ्‌हिं यन्हिं बाजिहिन् कहिन्‌ कर्ल मुँइ सुनम्,

७ ‘मोरालागि सिकार मारिबानाइ लेहिन् आउ,

आउँ मोरानि मन पोर्लाहार साउह्‍वार मास-साग पाकाहिन् खाबा दे,

तसौ उ खाइबानाइ मुँइ मोर्बाइसौ आगारि परमपर्भुक् नाँओइ तोरानि मुँइ आसिक् देम्‍ना।’

८ उहेसिहिरे बाबु!

मुँइ तोरानि बोल्‍लोहिंक् ठिकन् मोरा कहिन् सुन् आउँ मुँइ बोल्‍लो मान्।

९ बाथानै जाइबानाइ दुइगोटा चुल्-चुल् बोका लेइबानाइ आन्,

आउँ तोरा बापिहिरलाइ मन पोर्लाहार साउह्‍वार मास-साग मुँइ पाकाइदेमिना।

१० तसौ तुँइ उ मास-साग तोरा बापिहिरक्‌ठालाइ लेगाब्या,

आउँ ओहिं उ मास-साग खाइबानाइ मोर्बाइसौ आगारि तोरानि आसिक् देबुका।”

११ तसौ याकुबे माँइकलाइ यन्हिं बोल्‍लोकुन्,

“अ माँइ तुँइ किसा ओरोङ् बाजस्ला?

मोरा ताचु एसाब रउँय-रउँ भेल मानुस रहैस्।

तर मोरा जिउ ता रउँय नहिंभेल चिल्‍ल-छाला रहैस्।

१२ बाबाइ सुस्लाइबानाइ मोरानि छामिबुने मुँइ ओक्‌रानि झुक्याल थाहा पाइहालैस्।

तसौ ता मुँइ ओक्‌राक् आगारि ढँट्‍थ्वा भेम्‍ना।

यरङ् करिबुने मुँइ बाबाक्‌भटे आसिक् बोइने कि,

सारापसेहे पे पाबा पोरोइस्।”

१३ तसौ ओक्‌राक् माँइके ओक्‌रानि बोल्‍लोकुन्,

“अ बाबु,

तोरालाइ देल साराप मोरेनि लागुस्।

तुँइसे,

मुँइ बोल्‍लो कहिन् मान्,

आउँ जाइबानाइ बोकालक् लेहिन् आउ।”

१४ ओछिसौ ओहिं जाइबानाइ बोका लेहिन् माँइकक्‌ठालाइ आन्लक्,

आउँ माँइके ओक्‌राक् बापिहिकलाइ मन पोर्लाहार साउह्‍वार मास-साग पाकाहिन् तियार काराइदेलकुन्।

१५ ओक्‌राक्‌पाछु माँइके एसाबक् सेब्‌भुइसौ मज्जाक्-मज्जाक् लुगालक् घरक्‌भटे झिंकिबानाइ आनिदेलकुन्,

आउँ ओहिं कान्‍छा बेटायक याकुबलाइ पेहेरालकुन्।

१६ आउँ उहे बोकाक् छालालक् याकुबक् रउँ-नहिंभेल घेंचाइ आउँ पोख्‍राइ चिट्‍काइदेलकुन्,

१७ तसौ आफ्नि पाकाइबानाइ तियार काराल साउह्‍वार मास-साग आउँ पिठा आफ्निक्-बेटायक याकुबक् हाथै देलकुन्।

१८ तसौ याकुबे ओक्‌राक् बापिहिकक्‌ठालाइ जाइबानाइ यन्हिं बोल्‍लोकुन्,

“अ बाबा!”

बापिहिके बाज्लक्,

“हइ,

तुँइ मोरा कुन्-बाप्पो हाँ?”

१९ तसौ याकुबे आफ्नि-बापिहिकलाइ बोल्‍लोकुन्,

“मुँइ तोरा जेठा-बेटायर एसाब।

तुँइ आर्‌हालहिक् परौ मुँइ तुलाहिन् सक्ल धरम्‍ना,

असौ उठिबानाइ मुँइ आन्ल सिकारक् मास खाबे,

आउँ मोरानि आसिक् दे।”

२० तसौ इसाहाके बेटाहिकलाइ सोर्ल्होकुन्,

“अँ बाप्पो!

कहने यट्‌का छिटो भेंटाउसिक् हाँ?”

तसौ याकुबे बोल्‍लोकुन्,

“परमपर्भु तोरा परमेस्वरे मोरानि मदप करक् आउँ मुँइ भेंटाम्।”

२१ इसाहाके फेरि याकुबक्‌लाइ बोल्‍लोकुन्,

“बाप्पो,

तुँइ यटे आउ ता,

तुँइ मोरा एसाब होय ना बोइने सुस्लाइबानाइ छाम्मेरा ता।”

२२ तसौ याकुब बापिहिकक् लज्जिकै जाइलक् आउँ इसाहाके ओक्‌रानि सुस्लाइबानाइ छामिहिन् यन्हिं बोल्‍लोकुन्,

“बोलिसेहे ता याकुबक् परौ लाग्लरहैस्,

भेटौ पोक्‌ख्‍रालक् ता एसाबिहिक् हो।”

२३ ओक्‌राक् पोक्‌ख्‍रालक् ओक्‌राक् दाजेक् एसाबिहिक् परौ रउँयमा रैल्हकुन्,

इसाहाके ओक्‌रानि चिन्भाय नहिंपार्लकुन्।

उहेसैर्‌हे आसिक् देबाक्-आगारि फेरि एक्‌बाजि यन्हिं बाजिहिन् सोर्ल्होकुन्,

२४ “किस् तुँइ साँच्‍चिय एसाबे होय ते?”

याकुबे बाज्लक्,

“अँ,

मुँहि ता एसाब ते।”

२५ तसौ इसाहाके बोल्‍लोकुन्,

“तुँइ सिकार कर्ल मास यटे-आन् ता,

मुँइ खाबापोरि,

आउँ तोरानि आसिक् देमेर्ला।”

ओट्‌का बाज्नेसौ याकुबे आन्ल मास-साग बापिहिकलाइ खाबा देलकुन्,

आउँ अङ्‌गुरक् छिप्‍ल रस आको आनिबानाइ देलकुन्,

आउँ ओहिं खाइलक्।

२६ तसौ ओक्‌राक् बापेक इसाहाके ओक्‌रानि बोल्‍लोकुन्,

“अँ मोरा बाप्पो!

मोरा लज्जिकै आइबानाइ मोरा गालइ चुम्मा खाइदे।”

२७ तसौके याकुब बापिहिकक् लज्जिकै जाइलक् आउँ चुम्मा कर्लकुन्।

तसौ बापिहिके ओक्‌राक् पेहेर्ल लुगालकक् गन्ध थाहा पाइबानाइ यन्हिं बाजिबानाइ आसिक् देलकुन्,

“दिठाहो,

मोरा छाउराक् बास्‍ना,

परमपर्भुइ आसिक् देल खेतबारिक् बास्‍नाक् ठिकन् रेहेक्ला।

२८ परमेस्वरे तोरानि आकासक्‌भटे सित झारिदेस्,

आउँ खेतबारियरलक् मलिलो तुलाइदेस्।

ओहिं तोरानि पोहोखोल अन्‍न-बालि आउँ अङ्‌गुरक् रस देयस्।

२९ जात-जातक् मानुसलके तोरा चाक्‌रि करुस्,

देस-देसक् मानुसलके तोरानि भेंटुस्।

तोरा दाजेरभायरलकक् तुँइ मालिक बन्बइ,

आउँ तोरा माँइर्‌ह्‌क बेटाहिकेलके तोरानि ढोगुस्।

तोरानि साराप्‍लाहार जम्माहिंलाइ साराप लागुस्,

आउँ तोरानि आसिक् देलाहारलक् जम्माहिं आसिक् पाउस्।”

इसाहाकक्‌ठालाइ एसाबे आसिक् माङ्‍लक्

३० इसाहाके याकुबलाइ आसिक् देहिन् सकिबानाइ ओछिसौ जाहेबिट्‌के ओक्‌राक् दाजेक् एसाब सिकारक्‌भटे फर्किहिन् आइपुग्लक्।

३१ ओउहुँ साउह्‍वार मास-साग पाकाइ-पुकुइ (पुल्याइ) करिबानाइ आफ्नि-बापिहिकक्‌ठालाइ आन्लक्।

तसौ ओहिं बापिहिकलाइ बोल्‍लोकुन्,

“बाबा!

उठ्‍ना,

बेटाहिरे आन्ल मास खाबे,

आउँ मोरानि आसिक् दे बे।”

३२ तसौ ओक्‌राक् बापेक इसाहाके ओक्‌रानि सोर्ल्होकुन्,

“तुँइसेहे कुन्‌ग्वा?”

तसौ ओहिं बाज्लक्,

“मुँइ तोरा जेठो बेटायर एसाब हो।”

३३ तसौ इसाहाक एक्‌दमे थरथरातिहि बाज्लक्,

“ओरोङ् भेने सिकार मारिबानाइ तख्‍नि मोराठालाइ मास-साग लेइबानाइ आइलाहारसेहे कुन्‌जेना ते?

तुँइ यछि आबाइसौ एक्‍केछिन् आगारि उ मास-साग मुँइ खाइबानाइ ओक्‌रानि आसिकौ देहिन् सिधामिक्।

असौते उ आसिक् साँद्‌धाउकोक् लागि ओक्‌रिहिक् भेक्ला।”

३४ एसाबे आफ्‍नि-बापिहिकक् मुखक्‌भटे यरङक् कहिन् सुन्‍नेसौ एक्‌दमे मन दुखाइबानाइ लोट-निसार करिहिन् काँर्लक् आउँ बर्केचोटे चिहिरि-चिहिरि बापिहिकलाइ यन्हिं बोल्‍लोकुन्,

“अ!

बाबा,

मोरोउलाइ आसिक् दे।”

३५ तसौ इसाहाके ओक्‌रानि बोल्‍लोकुन्,

“दिठाउ,

तोरा भाइर्‌हे मोरानि झुक्याइबानाइ जाओक्,

तुँइ पाबाक् आसिक् ओहिं लेगाइहालकुन्।”

३६ तसौ एसाबे बाज्लक्,

“ओक्‌राक् नाउँ याकुब धर्ल ठिके खम।

किसाबुने अख्‍निसम्‍म ता दुइफेराय ओहिं मोरानि ढाँठिहिंन् सकगे।

पैल्हा मोरा जेठो-हक् लेइदेलक्,

आउँ अख्‍निसेहे मुँइ पाबाक् आसिकौ लेग्‍देओगे।”

फेरि ओहिं बापिहिकलाइ बोल्‍लोकुन्,

“किस् तुँइ मोरालागि एकौग्वा आसिक् जोगाहिंन् नहिंधर्देओइ?”

३७ तसौ इसाहाके एसाबलाइ बोल्‍लोकुन्,

“दिठाउ,

मुँइ ओक्‌रानि तोरा मालिक बानाहिंन् सक्ल धर्मिना।

ओक्‌राक् जम्‍मा आफन्तलकलाइ मुँइ ओक्‌रिहिक् चाक्‌रि कर्लाहार काराल धर्देमिना।

अन्‍न-बालि आउँ अङ्‌गुरक् रसलके ओक्‌रानि पोस्‍याल धर्मिना।

असौ मुँइ तोरानि किस् देमेरा ते,

बाप्पो?”

३८ एसाबे बापिहिकलाइ एकेहोरि बोल्‍बाठाल्‍लकुन्,

“बाबा!

तोराठालाइ एक्टाटौ आसिक् ता भेका नि?

मोरोउलाइ आसिक् दे ना।”

बाजिबानाइ डोंराइ-डोंराइ (हुँक्‌रि-हुँक्‌रि) काँर्बा ठाल्‍लक्।

३९ तसौ ओक्‌राक् बापेक इसाहाके बोल्‍लोकुन्,

“दिठाउ,

तोरा बसबास अन्‍न-बालि उब्जाउ भेलाहार जिमिलकेसौ टार्‌हो भेस्ला,

जच्‍छि आकासक्‌भटे सितलक् ना झरेक्।

४० तुँइ आफ्निक् तरवालक् बलक्‌भरे जिबन चालाबा पोरेस्ला,

आउँ तुँइ तोरा भाइर्‌हक् चाक्‌रि-कर्लाहार बनस्ला।

तर जख्‍नि तुँइ बिना-चइनक् भेस्ला,

तुँइ ओक्‌राक् जुवा आफ्निक् काँर्‌ह्‌कभटे छाराहिंन् घुघाइदेसिला।”

४१ आफ्निक् बापिहिके याकुबलाइ देल उ आसिके कर्ते एसाबे ओक्‌राक्नि रिसिबिक् रुपइ दिठाबाठाल्‍लक्,

ओहिं मनमने बाज्बाठाल्‍लक्,

“मोरा बाबाक् मोर्बाक् दिन लज्जिके आइतिहि रहेक्ला,

तसौके मुँइ मोरा भाइ याकुबुहुलाइ मार्‌मिना।”

४२ जब रिबेकाइ ओक्‌राक् जेठो बेटाहिकक् यरङक् कहिन् थाहा पाइलक्।

उहेसैर्‌हे ओहिं आफ्निक् कान्‍छा बेटाहिकलाइ हाँख्‍राइबानाइ यन्हिं बोल्‍लोकुन्,

“यटे सुन्,

तोरा दाजेर एसाबे तोरासङ्‌हिं बद्‌ला लेबा आउँ मार्बाक्नि दाउ-ढुँकिहिंन् बस्ल रहैस्।

४३ उहेसिहिरे मोरा छाउरा,

मुँइ बोल्‍लो-कहिन् मान्।

तुँइ चान्‌चारो करिहिंन् हारानै भेल मोरा ताचुक्‌ घरइ पाराइबानाइ जा।

४४ जख्‍निसम्म तोरा दाजिहिरक् रिस ना पारायक्,

ओट्‌का दिन सम्मक्‌लाइ ओच्छि ओक्‌रिहिक्‌सङ्‌हिं बस्‌बइ।

४५ तोरा दाजिहिरे तुँइ कर्ल काम बिस्‍राइबानाइ तोरा उप्‍रै रिस मोरिहिंन् सिधानेसौ मुँइ तोरानि ओछिसौ आबाक्नि कुन्-कुनाहानि लेबा पाठाम्‌खान्ला।

एके दिनै मुँइ कहने तोहोरा दोहोजेनाक् बियोग सहबा ते?”

इसाहाके याकुबलाइ लाबानक् घरइ पाठाल

४६ तसौ रिबेकाइ इसाहाकलाइ यन्हिं बोल्‍लोकुन्,

“एसाबक् हित्‍ति बोहेकलकलाइ देखिहिन् मुँइ ता हैरानें भेल रहम्‍ना।

याकुबे यिहे देसक् तरुनिलकमध्ये यहेरङे एक्टालाइ बिहाउ करिगलक्‌बुने ता मुँइ बाँच्ल किस् फैधा भेला ते?”

२८

१ तसौ इसाहाके याकुबक्‌लाइ हाँख्‍राइबानाइ आसिक् देलकुन्,

आउँ यन्हिं बाजिहिन् बोल्‍लोकुन्,

“तुँइ कनानक् कुन्‍हुँ तरुनिलाइ बिहाउ बुन्‌कर्बा।

२ बरुस् पधन-आरामइ तोरा बाज्याहिरक् घरइ जा आउँ ओछि तोरा मामायँर लाबानक् बेटेकलक्‌मध्येमा एक्टालाइ बिहाउ कर्।

३ जम्माहिंसौ सक्‍तिगर परमेस्वरे तोरानि आसिक् देउस् आउँ तोरानि थुप्‍रोय सन्तानलक् देउस्,

आउँ तुँइ जात-जातक् मानुसलकक् पुर्खा भेबइ!

४ परमेस्वरे तोरालाइ आउँ तोरा सन्तानिहिरलाइ अब्राहामें पाइलक् ठिकन् आसिक् देहार,

तुँइ पर्‌देसि भेइबानाइ बस्ल यि देस परमेस्वरे अब्राहामलाइ देल धर्लकुन्,

यक्‌राक् उप्‍रै तोरे अधिकार भेउस्।”

५ यरङ् करिहिन् इसाहाके याकुबलाइ पधन-आराममाहा रैल्ह लाबानक् ठाँओइ पाठालकुन्।

लाबान अरामि बतुएलक् बेटायक रैल्हक्।

उ एसाब आउँ याकुबक् माँयक रिबेकाक् दाजेक् रैल्हक्।

याकुबे बेथेलइ देख्ल सप्ना

१० याकुब बेर्सेबाइसौ निस्किबानाइ हारानक्‌पटि जाइलक्।

११ जाइटे-जाइटे कुन्हुँ एक्टा ठाँओइ पुग्नेसौ लहुर डुबिहिन् सिधालसैर्‌हे ओहिं उ रात ओच्छिहि काटाबाक् बिचार कर्लक्।

तसौ उहे ठाँओक् दोंखोलकक्‌मध्‍यमा एक्टा दोंखो लेइबानाइ सिंधाउ तुलाहिन् ओच्छिहि सुत्लक्।

१२ तसौ ओहिं एक्टा यरङ् सप्ना देख्लक्।

भिंसओइ ठार्‌हो काराहिन् धर्ल एक्टा पैर्‌हि रैल्हकुन्,

आउँ ओक्‌राक् टुप्‍पासेहे स्वर्गोयसम्म पुग्ल रैल्हकुन्,

तसौ परमेस्वरक् स्वर्गोदुतलक्‌सेहे ओछि उक्लतिहि-झर्तिहि कर्ल रैल्हुहुन्।

१३ परमपर्भुसेहे उ पैर्‌हिक् उप्‍रै ठध्याइबानाइ याकुबक्‌लाइ यन्हिं बोल्‍लोकुन्,

“मुँइ परमपर्भु,

तोरा बापेर अब्राहामक् परमेस्वर आउँ इसाहाकक् परमेस्वर हो।

जुन् भिंसओइ तुँइ सुत्ल रहस्ला उ ठाउँ मुँइ तोरानि आउँ तोरा सन्तानलकक् लागि देम्‍ना।

१४ आउँ तोरा सन्तानलक् पिर्‌थिबिमा भेल धुरेसरि धेरेकुर भेस्ला।

उखर्ह्‌वाइ चारौपटि आफ्निक् देसलक् बार्‌हाट्‍थ्ला।

तुँइ आउँ तोरा सन्तानलकक्‌भटेहि पिर्‌थिबिक् सेब्‌भ्‍रोउ मानुसलकलाइ आसिक् देम्‌खान्ला।

१५ दिठाउ,

मुँइ तोरेसङ्‌हिं भेम्‍ना,

तुँइ जच्छुहु जायटौ तोरानि रच्छा कर्मेर्ला,

आउँ तोरानि यिहे ठाँओइ फर्काहिन् आन्‌मेंर्ला।

मुँइ तोरानि बोल्‍लो कहिन् पुरा नहिंकर्बासम्मयँ मुँइ तोरानि ना छार्मेर।”

१६ तसौ याकुब निंरक्‌भटे जाग्लक् आउँ यन्हिं बाज्लक्,

“साँच्‍चिय यि ठाँओइ परमेस्वर रहैस् खम,

यि ता मोरानि थाहाय नहिं-रउहोक्।”

१७ तसौ ओहिं सार्‌होय डराइबानाइ यन्हिं बाज्लक्,

“यि ता कनओंक् डराउनिक् ठाँउ खम्तिक्।

यि ता साँच्‍चिय परमेस्वरक् घरेसौ उप्‌रान्त ओर्को किच्‍छुय भेबा नाप्‍पारेक्,

यि ता स्वर्गोक् दिहाँर ते खम्तिक्।”

१८ ओर्को बिहानिहिं याकुब साँक्‍कारे उठ्‍लक्,

आउँ आफ्नि सिंधाउ बानाल दोंखो लेइबानाइ खाम्भाक् परौ ठार्‌हो काराइबानाइ ओक्‌राक् उप्‍रक्‌भटे तेल खन्याँलक्।

१९ तसौ ओहिं उ ठाँओक् नाउँ बेथेलa बाजिहिन् धर्लक्,

तर आगारिसेहे उ ठाँओक् नाउँ लुज रैल्हकुन्।

२० तसौ याकुबे यन्हिं बाजिहिन् एक्टा भाखल कर्लक्,

“यदि परमेस्वर मोरेसङ्‌हिं भेइबानाइ मुँइ हिंठ्‍ल पैंदाइ मोरानि रच्छा करिगलक् बुनें,

मोरालागि खाबाक् चिंजलक् आउँ पेहेर्बाक् लुगालक् देइगलक् बुनेमा,

२१ आउँ मुँइ राम्‍रोहिसौ फेरि आफ्नि-बाबाक् घरइ फर्किबानाइ आबा पाइगलम् बुनें,

परमपर्भुय मोरा परमेस्वर रैल्हभेइस्।

२२ आउँ मुँइ खाम्भा बानाल यि दोंखोसेहे परमेस्वरक् घर भेला,

आउँ तुँइ मोरानि देल सेब्‌भ्‍रोउ थोक्‌लकक् दस भागक् एक भाग मुँइ तोरानि देमेंर्ला।”

a 

28:19 बेथेल: हिब्रु भासाइ बेथेलक् अर्थसेहे “परमेस्वरक् घर” आको भेला।

याकुब लाबानक् घरै जाइल

२९

१ ओछिसौ उठिबानाइ याकुब आफ्निक् पैंदा लाग्लक्,

आउँ पुर्बक्‌पटि रैल्ह देसै जाइलक्।

२ जाइटे-जाइटे खेतक् छेंओइ एक्टा इदारक्‌ठालाइ पुग्लक्।

उ इदारक् लज्जिकै तिन-जेर भेंरालक् बस्ल रैल्हुहुन्,

किसाबुने उहे इदारक्‌भटे ओस्कोक् मानुसलके भेंरालकलाइ पानि खुवाथ्।

इदारक् मुख झाँकाबाक्नि ओछि एक्टा बाराइय दोंखोक् झक्ना रैल्हकुन्।

३ आउँ जख्‍नि सेब्‌भ्‍रोउ जेरलक् ओछि आथ्,

तसौ चर्ह्‌वालके इदारक् मुखइ झाँकाल दोंखोक् झक्नालाइ पल्टाइबानाइ भेंरालकलाइ पानि खाबा देथ्।

ओक्‌राक्‌पाछु उखर्ह्‌वाइ इदारक् मुखइ उ झक्नालाइ फेरि पल्टाइबानाइ धरथ्।

४ तसौ याकुबे ओछिरैल्ह चर्ह्‌वालकलाइ सोर्‌ल्हाहा,

“अ सङेहेलक्,

तोहोलेक कस्कोक् हाँ?”

उखर्ह्‌वाइ बाज्लुहुन्,

“हामि हारानक्‌भटे आइल।”

५ याकुबे फेरि सोर्‌ल्हाहा,

“तोहोराखर्ह्‌वाइ नाहोरक् नाटेक् लाबानलाइ चिन्हँहक्ला?”

उखर्ह्‌वाइ बाज्लुहुन्,

“अँ,

हामि ओक्‌रानि ता चिन्हिंहालुहुँक्ला।”

६ तसौ याकुबे फेरि उखर्ह्‌वानि सोर्‌ल्हाहा,

“ए!

उखर्‌हा कनौ रहट्‌थ्ला अख्‍नि?”

उखर्ह्‌वाइ बाज्लुहुन्,

“अँ!

उ ता राम्‍रोय रहैस्,

ओक्‌राक् राहेल बाज्ल बेटेकौ ता भेंरालक् लेइबानाइ यत्‍तिहि आबाठाल्‍ल रहैस्।”

७ तसौ याकुबे बोल्‍लाहा,

“दिठाहा,

अख्‍निसम्म ता लहुरे नाहाँ दुबेक्।

भेंरा आउँ छागरलक् गोठाहिन् धर्बाक् बेला नाहाँभेक्।

बरुस् इखर्ह्‌वालाइ पानि खुवाइबानाइ फेरि चार्‌हाबा लेगाहो ना ते।”

८ तसौ उखर्ह्‌वाइ यन्हिं बाज्लुहुन्,

“नाइँ,

अख्‍नि नाँ खुवाहुँक्,

जम्मा जेरक् छागर आउँ भेंरालक् एके ठाँओइ भेनेसम् माटेन् हामि इदारक् मुखै झाँकाल दोंखोक् झक्ना हटाहुँक्ला आउँ इखर्ह्‌वालाइ पानि खुवाहुँक्ला।”

९ यरङ् करिहिन् याकुबे गप कर्तिहि-कर्तिहि राहेलौ भेंरालक् लेइबानाइ ओच्छिहि आइपुग्लक्,

किसाबुने आफ्नि-बापिहिकक् भेंरालक् ओइहिंय चार्‌हाओइ।

१० जुन्-बेलाइ याकुबे ओक्‌राक् मामायँक् लाबानक् बेटेक राहेल आउँ मामाहिकक् भेंरालक् देख्लक्,

तसौ ओहिं छिट्‌छिटो जाइबानाइ इदारक् मुखै झाँकाल दोंखोक् झक्ना अल्गाहिन् हटाइदेलकुन्,

आउँ आफ्नि-मामाहिकक् भेरालकलाइ पानि पियालाहा।

११ तसौके याकुबे राहेललाइ चुम्माa खाइलकुन् आउँ खुस्सि भेइबानाइ काँर्बा ठाल्‍लुहुन्।

१२ याकुबे राहेललाइ बोल्‍लोकुन्,

“मुँइ तोरा बापिहिरक् बैन्हेक् रिबेकाक् बेटायक हो।”

यट्‌का जानाहेबिट्‍के राहेल डग्‍रटे जाइबानाइ यि कहिन् बापिहिकलाइ जानालकुन्।

१३ आफ्निक् भानिजेक् याकुब आइल खभर सुनेंहेबिट्‍के ओक्‌रानि भेंटाबाक्नि लाबान दग्‍रा-दग्‍रिकर्टे आइलक्,

आउँ ओक्‌रालाइ हँउकारिबानाइ चुम्मा खाइलकुन्।

तसौ ओक्‌रालाइ आफ्निक् घरै लेगालकुन्।

१४ तसौ याकुबे लाबानलाइ जम्मा कहिन् जानालकुन्।

आउँ लाबानें बोल्‍लोकुन्,

“साँच्‍चिय तोहोलेक मोरा एके आँटक् मानुस हो।”

तसौ याकुब लाबानक्‌सङ्‌हिं एक मैन्हाँसम्म बस्लक्।

याकुबे लेआ आउँ राहेलक्‌सङ्‌हिं बिहाउ कर्ल

१५ लाबाने याकुबलाइ बोल्‍लोकुन्,

“तोहोलेक मोरा आफ्नि-मानुस बोल्टिहिमा बिनासिट्‌ठिक् मोरा कामलक् कर्बा ना पोरेक्।

कट्‌का जेला लेहोला मोरानि बोलोहो?”

१६ लाबानक् दुइजेना बेटेकलक् रैल्हकुन्।

जेठिक् नाउँ लेआ आउँ कान्छिक् नाउँसेहे राहेल रैल्हकुन्।

१७ लेआक् आँख मच्‍चाक्b रैल्हकुन्,

तर राहेलसेहे दिठाबामाहा सार्‌होय सुन्दरि आउँ जिउ-डाल मिल्‍ल रैल्हक्।

१८ याकुबे राहेललाइ मायाँ कर्ल धर्लकुन् आउँ ओहिं यन्हिं बाज्लक्,

“मोरानि तोहोरा कान्छि बेटेहार राहेलक्‌सङ्‌हिं बिहाउ काराइ देइगलेहे बुनें सात बर्ससम्मयँ मुँइ तोहोरा चाक्‌रि करिहिन् बसम्‍ना।”

१९ तसौ लाबाने याकुबलाइ बोल्‍लोकुन्,

“ओक्‌रानि ओर्को कुन्-कुनाहाँक्‌सङ्‌हिं बिहाउ कर्बाइसौ ता तोहोरेलाइ देबाहिक् राम्‍रो भेबाजायला।

ल भेला,

मोरेसङ्‌हिं बस्‌ह।”

२० उहेसैर्‌हे याकुबे राहेललाइ पाबाक्नि सात बर्ससम्मयँ चाक्‌रि करिहिन् बस्लक्।

ओहिं राहेललाइ यरङ् मायाँ करेक् कि ओहिं काटाल ओट्‍काकुर दिनलकौ ओक्‌रानि चुट्‌कौ नहिं लाग्लकुन्।

२१ तसौ याकुबे लाबानलाइ बोल्‍लोकुन्,

“मुँइ तोहोराठालाइ चाक्‌रि कर्बाक् समइ काटाहिंन् सिधाम्बे,

असौ मोरानि तोहोरा बेटेहार बिहाउ करिबानाइ आफ्निक्-बहु बानाबालाइ देहे।”

२२ उहेसैर्‌हे लाबाने ओस्कोक् जम्माहिंलाइ हाँख्‍राइबानाइ बिहाओक् भोज लागालक्।

२३ तर रात पोर्नेसौ ओहिं राहेलक् साँटा लेआलाइ याकुबक्‌ठालाइ आनिदेलकुन्,

आउँ याकुबे ओक्‌रिहिक्‌सङ्‌हिं सुत्लक्।

२४ तसौ लाबाने आफ्नि-बेटेक लेआक् चक्‌र्याहाइनि बन्बाक्‌लागि आफ्निक् चक्‌र्याहाइनि जिल्पालाइ पाठाइदेलकुन्।

२५ ओर्को-बिहान पोरिहिन् दिठाटे माटेन् इता लेआ-पे खम बाजिहिन् थाहा पाइलक्।

तसौ याकुबे लाबानक्‌ठालाइ जाइबानाइ यन्हिं बोल्‍लोकुन्,

“आफ्निखर्ह्‌वाइ मोरा-उप्‍रै किसा यरङक् करुहुँन्?

मुँइता राहेललाइ पाबाक् लागि ते चाक्‌रि कर्ल धर्लम्।

आफ्निखर्ह्‌वाइ मोरानि किसाते यरङ् करिहिन् झुँक्याहुन्?”

२६ तसौ लाबाने यन्हिं बोल्‍लोकुन्,

“हाम्‍रा यछि जेठिलाइ छारिहिन् कान्छिलाइसेहे आगारि बिहाउ-कर्बा नाँ-मिलेक्।

२७ उहेसिहिरे बिहाओक् यि एक साता काँटाउ,

तसौ ओर्को सात बर्स मोरा चाक्‌रि कर्बाक्नि तियार रहस्ला भेइबुने मुँइ तोरानि राहेलुहुलाइ देमेंर्ला।”

२८ तसौ याकुब उहेरङे कर्बाक् राजि भेलक्,

आउँ लेआक्‌सङ्‌हिं एक साता पुरा काटालक्।

तसौके लाबानें आफ्निक् कान्छि बेटेक राहेलुहुलाइ याकुबक् बोहेक भेबालाइ देलकुन्।

२९ लाबानें यि आफ्निक् राहेल बेटिहिंकक् लागि चक्‌र्याहाइनि भेबालाइ आफ्निक् बिल्हा बाज्ल चक्‌र्याहाइनिऔ देलकुन्।

३० तसौ याकुब राहेलुहुक्‌सङ्‌हिं सुत्लक्,

ओहिं लेआक्‌लाइ सौ बर्ता राहेललाइ मायाँ करेक्।

याकुबे ओर्को सात बर्सउ लाबानक् चाक्‌रि करिहिन् बस्लक्।

उत्पति २९:२९ सेसौ ३५:२२ सम्ममा याकुबे आफ्निक् ससुरिहिकक् लागि काम कर्ल कहिन् बाइबले जानायला।

याकुबक् दुइजेना बोइकोलोकोक् एक-अर्काक् बिचइ रैल्‍ह डाहाइ कर्टे उखर्ह्‌वाइ आफ्निक् चक्‌र्याहाइनिलकुहुलाइ अज्झौ थप-बोहेथाक् रुपै याकुबक् लागि देलिहिंक्।

राहेले बिल्हा आउँ लेआइ जिल्पा बाज्‍ल आफ्निक् चक्‌र्याहाइनिलक् देलुहुँन्।

यिहे चारगोटा बोहेथालकक्‌भटे याकुबक् बार्‌हो-जेना बेटायकलक् जर्मलकुन्।

a 

29:11 चुम्मा: इस्‍राएलिलकक् मानुसलके आफन्तलकलाइ भेंटाते चुम्मा खाबाक् चलन रहेला।

b 

29:17 मच्‍चाक्: कुन्हुँ अनुबादै मधुरो आउँ कमजोर लेख्ल रहेला।

३०

३१

३२

३३

३४

३५

२३ लेआक् बेटायकलक्– जेठो बेटायक रुबेन,

ओक्‌राक्‌पाछु सिमियोन,

लेबि,

यहुदा,

इस्साखार आउँ जबुलुन रैल्हुहुन्।

२४ राहेलक् बेटायकलक् योसेफ आउँ बेन्यामिन रैल्हुहुन्।

२५ राहेलक् चाक्‌र्नि बिल्हाक्‌भटे जर्मल बेटायकलक् दान आउँ नप्‍तालि रैल्हुहुन्।

२६ लेआक् चाक्‌र्नि जिल्पाक्‌भटे जर्मल बेटायकलक् गाद आउँ आसेर रैल्हुहुन्।

पधन-आरामइ जर्मल याकुबक् बेटायकलक् इहेखर्ह्‌वायलक् रैल्हुहुन्।

३६

योसेफक् सप्नालक्

३७

१ याकुब आफ्निक् बापेक् बस्ल कनान देसै बसै।

२ याकुबक् परिबारक् काथाहा यिहे हो।

योसेफ सत्‍र बर्सक् भेइटे ओक्‌राक् दाजिहिक्‌लकक्‌सङ्‌हिं भेंरा आउँ छागरलकक् बागाल चार्‌हाओइ।

एक्‌दिन ओहिं आफ्निक् बापिहिकक् बोहेकलक् बिल्हा आउँ जिल्पाक् बेटाहिकलकक् खाराब कहिन् आफ्निक् बापिहिकक् ठालाइ आन्लक्।

३ याकुबे योसेफलाइ ओर्को जम्मा बेटाहिंक्‌लाइसौ धेरेक्‍कुर माया करै,

किसाबुने उ ओक्‌राक् बुढेसकालक् बेटायक रैल्हक्।

ओहिं योसेफक् लागि एक्टा राम्‍रो बुट्‌टा भेल लामो बाहुल्या लुगा बानाइदेलकुन्।

४ तसौ बापिहिके उखर्ह्‌वानिसौ बर्ता योसेफलाइ धेरेक्‍कुर माया करैस्,

बाजिहिन् थाहा पाइनेसौ ओक्‌राक् दाजिहिकेलके योसेफलाइ रिस कर्बा ठाल्‍लुहुन्।

आउँ उखर्‌हा योसेफक्‌सङ्‌हिं राम्‍रोइसौ नहिंसाराथ्।

५ एकफेरा योसेफे एक्टा सप्ना देख्लक्,

आउँ उ सप्ना दाजिहिकक्‌लकलाइ जानानेसौ उखर्ह्‌वाइ ओक्‌रानि झन् धेरे रिस कर्बा ठाल्‍लिहिंक्।

६ ओहिं बोल्‍लाहा,

“मोरा सप्ना सुनँह।

७ हामि जम्मायजेना खेतै गहुँक् मुठालक् बाँर्तिहि रैल्हुहुँक्।

तसौ मोरा मुठासेहे ठार्‌हो भेओक्।

तोहोराखर्ह्‌वाक् मुठालक्‌सेहे चारौभटे आइबानाइ मोरा मुठालाइ भेंटतिहि रैल्हुहुन्।”

८ ओक्‌राक् दाजिहिकेलके बोल्‍लिहिक्,

“किस् तुँइ राजा बनिहिन् हाम्‍रा उप्‍रै राज्जे करम्‍ना बाजिहिन् ठान्हस्ला?”

यरङ् करिहिन् ओक्‌राक् सप्ना आउँ ओहिं बाज्ल कहिनलके कर्ते उखर्ह्‌वाइ योसेफलाइ अज्झ धेरे रिस कर्बा ठाल्‍लिहिंक्।

९ ओक्‌राक्‌पाछु योसेफे ओर्को एक्टा सप्ना आको देख्लक् आउँ दाजिहिकलकलाइ सुनालाहा,

“सुनह ताचुहेलक्,

मुँइ ओर्कोउ एक्टा सप्ना देखम्।

सप्नाइ सुर्ज,

चान्दा आउँ एघारोगोटा तारालके मोरानि ढोगतिहि रहुन्।”

१० ओहिं उ सप्ना बापिहिकलाइ आको जानालक्।

तसौ बापिहिके ओक्‌रालाइ गार्‌देलकुन्,

“तुँइ देख्ल उ सप्ना कनङ् हो ते?

किस् साँच्‍चिय तोरानि मुँइ आउँ तोरा माँयर आउँ दाजिहिरलके आइबानाइ नेंउगारिबानाइ ढोक् कर्बा पोर्लाहार?”

११ योसेफक् दाजिहिकेलके दाहा कर्बा ठाल्‍लिहिक्,

तर ओक्‌राक् बापिहिकेसेहे यि जम्मा कहिन् मन भिट्‌रिहिमा धर्लक्।

योसेफलाइ ओक्‌राक् दाजिहिकेलके बेंचिबानाइ मिस्‍रइ पाठाल

१२ एक्‌दिन ओक्‌राक् दाजेकलक् बापिहिकक् भेंरा आउँ छागरक् बाथान चार्‌हाबा सकेम बाज्ल ठाँओइ जाइल बेलाइ,

१३ आउँ याकुबे योसेफलाइ बोल्‍लोकुन्,

“तोरा दाजेरलके सकेमै भेंरा चार्‌हातिहि रहट्‌थ्ला।

मुँइ तोरानि उखर्ह्‌वाक्‌ठालाइ पाठामेर्ला।”

योसेफे जुबाप देलक्,

“भेला मुँइ जाम्‍ना।”

१४ उहेसिहिरे ओक्‌राक् बापिहिके बोल्‍लोकुन्,

“जाइबानाइ दिठाउ,

तोरा दाजेरलक् आउँ भेंरा-छागरलक् राम्‍रोय रहट्‌थ्ला ना बोइने,

तसौ आइबानाइ मोरानि खभर आन्।”

तसौ बापिहिके ओक्‌रानि हेब्रोनक् उपत्यकाक्‌भटे पाठालकुन्।

योसेफ ओछिसौ सकेमै पुग्लक् आउँ

१५ बनै डुल्टे बुल्‍लटाकै एक्टा मानुसे भेंटाहिन् ओक्‌रालाइ सोर्ल्होकुन्,

“तुँइ कुनाहाँलाइ खोज्तिहि रहस्ला?”

१६ “मुँइ आफ्निक् ताचुखर्‌हालाइ खोज्तिहि रहम्‍ना,

उखर्ह्‌वा भेंरा चार्‌हाट्‌थ्ला।”

ओहिं बाज्लक्,

“उखर्ह्‌वा कछि रहट्‌थ्ला भेका,

किस् तुँइ मोरानि बोल्बा पारस्ला?”

१७ उ मानुसे बोल्‍लोकुन्,

“उखर्ह्‌वा ता यच्छिसौ टख्‍निहि जाहुँन्।

उखर्ह्‌वाइ ‘हामि दोतानक्‌पटि जाहुँक्’ बाज्ल कहिन् मुँइ सुनम्।”

योसेफे आफ्निक् दाजिहिकलकलाइ खोज्ते जाइलटाकै उखर्ह्‌वालाइ दोतान बाज्ल ठाँओइ भेंटालाहा।

१८ दाजिहिकेलके ओक्‌रालाइ टार्‌होहिक्‌भटे आइल देख्लुहुन्।

उ उखर्ह्‌वा भेल ठाँओइ पुग्बाक् आगारिय उखर्ह्‌वाइ ओक्‌रालाइ जाल करिहिन् मार्बाक्नि साल्हा मिलालुहुन्।

१९ तसौ उखर्ह्‌वाइ यन्हिं बाज्लुहुन्,

“उ सप्ना देख्लाहार ता आबा ठाल्‍ल खम्।

२० लु जाहुँक्,

ओक्‌रानि मारिबानाइ ओक्‌राक् लास एक्टा गैर्‌हो खार्‌है घुघाहुँक्।

बनक् जन्तुलके ओक्‌रालाइ मार्ल बाजिहिन् हामि बाजुहुँक् आउँ ओक्‌राक् सप्नालक् किवा भेक्ला,

हामि दिठाहुँक्।”

२१ तसौ रुबेनें उखर्ह्‌वाक् कहिन् सुनिबानाइ योसेफलाइ बाँचाबाक् खोज्लोकुन्।

ओहिं बाज्लक्,

“ओक्‌रानि हामि मार्बायसे जुन् मारुहुँक्।”

२२ “ओक्‌रानि यिहे बनक् यि गैर्‌हो खार्‌है घुघाहुँक्।

तर चोटसेहे बुन् लागुस्।”

उखर्ह्‌वाक् हाथक्‌भटे बाँचाहिन् योसेफलाइ आफ्निक् बापिहिकक्‌ठालाइ पुर्‌याबाक् जुक्‍ति करिहिन् ओहिं ओरोङ् कहिन् बाज्ल धर्लक्।

२३ यिहेसिहिरे योसेफ आफ्निक् दाजिहिक्‌लकक्‌ठालाइ आइपुग्टे उखर्ह्‌वाइ ओक्‌राक् लामो बाहुल्या लुगा फुक्लाइबानाइ च्याटिदेलिहिक्।

२४ तसौ ओक्‌रानि गर्थिबानाइ उखर्ह्‌वाइ एक्टा गैर्‌हो खार्‌है घुघालिहिंक्।

२५ ओक्‌राक्‌पाछु उखर्ह्‌वा खाबा बस्लुहुन्।

उहेटाकै कहनें-कहनें उखर्ह्‌वाइ ओछि एक-हुल इस्माएलिलकलाइ गिलादक्‌भटे मिस्‍रक्‌पाखा जाइतिहि कर्ल देख्लुहुन्।

उखर्ह्‌वाइ आफ्निक् उँटलकै मर-मासाला आउँ बास्‍ना आइलाहार धुप सेब्‌थोकक् भार कस्ल देख्लुहुन्।

२६ तसौ यहुदाइ दाजेथा-भायथालकलाइ बोल्‍लाहा,

“हामि आफ्निक् भाइलाइ मारिबानाइ ओक्‌रालाइ मार्ल कहिन् नुकाहिन् हाम्‍रानि किस् फाइदा भेला ते?

२७ आहो,

बरुस् ओक्‌रालाइ इस्माएलिलकक् हाथै बेंचुहुँक्।

ओरोङ् करिबुने ओक्‌रालाइ पिट्‌बाउ नापोरेक्।

आखिरमा उहौ ता हाम्‍रे भाय हो,

हाम्‍रेक् परौ रकट आउँ मासे रहेक्ला।”

ओहिं बाज्ल कहिन् जम्मा दाजेक्-भायकलके मान्लुहुन्।

२८ उहेसैर्‌हे मिद्‌धानक् बेपारिलक् ओछि पुग्ते दाजिहिकेलके योसेफलाइ उ खार्‌ह्‌कभटे तानिहिन् निस्कालिहिक् आउँ बिसगोटा चाँरिक् डब्बल पैसा लेहिन् इस्माएलिलकक् हाथै बेंचि पाठालिहिंक्।

तसौ इस्माएलिलके ओक्‌रानि मिस्‍रइ लेइबानाइ जाइलिहिंक्।

२९ जब रुबेन फर्किबानाइ उ खार्‌है आइलक्।

ओछि ओहिं योसेफक्‌लाइ नहिंदेख्लकुन्,

उहेसैर्‌हे सोक करिहिंन् आफ्निक् पेहेर्ल लुगा चिर्लक्।

३० आउँ ओहिं उ भाइकलकक्‌ठालाइ जाइबानाइ बाज्लक्,

“योसेफ ता ओछि बोइने।

असौ मुँइ किवा कर्बा?”

३१ ओक्‌राक्‌पाछु उखर्ह्‌वाइ एक्टा छागर काँटिबानाइ ओक्‌राक् रकटै योसेफक् लामो बाहुल्या लुगा भिजाइदेलिहिंक्।

३२ तसौ उखर्ह्‌वाइ ओक्‌राक् उ लामो बाहुल्या लुगा बापिहिकक्‌ठालाइ आनिहिन् बोल्‍लिहिंक्,

“यि हामि भेंटाहुँक्।

किस् यि तोरे बेटाहिरक् बोइनें ते?”

३३ याकुबे उ लुगा चिन्हिबानाइ बाज्लक्,

“हो,

यि ता ओक्‌रिहिक् हो।

कुन्हुँ बन्याँ जन्तुय ओक्‌रानि मार्लकुन् भेका।

मोरा छाउरा योसेफलाइ चाटाङ्-चिटिङ् पार्लकुन् भेका।”

३४ तसौ याकुब सोकइ पोरिबानाइ आफ्निक् लुगा चिंर्लक्,

आउँ ठेक्नाइ बोराक् धोक्‌रा (भाङ्‌रा) पेहेरिबानाइ थुप्‍रोय दिनसम्म ओहिं आफ्निक् बेटाहिकक् लागि सोक कर्लक्।

३५ ओक्‌राक्‌पाछु जम्मा बेटायक-बेटेकलक् आहिन् ओक्‌रानि मन बुझाइदेबाक् खोज्लिहिंक्,

तर ओक्‌राक् मन नहिं बुझ्लकुन्।

ओहिं बाज्लक्,

“मुँइ मोरा छाउराक् लागि बिलाप कर्टे मुँहु आफ्निक् चिहानै जाम्‍ना।”

यरङ् करिहिन् योसेफक् लागि ओक्‌राक् बापिहिके सोक कर्लक्।

३६ यरङ् भेलटाकै यिहे समइक् बिचै मिद्‌धानिलके योसेफलाइ मिस्‍रइ रैल्ह फारो राजाक् एकजेना अधिकारि पोतिफरक्‌ठालाइ बेंच्लिहिक्।

उत्पति ३८:१ यसौ ४०:२३ सम्ममा,

बाइबलइ जानाल रहेला,

चौंध बर्स बितानेंसौ उहेटाकै योसेफ पोतिफरक् हाथै बेंचिजाइक् आउँ ४१ अध्यायमाहा परमेस्वरे फारो राजालाइ दुइगोटा सप्‍नालक् देखाल पायला।

योसेफ आफ्निक् मालिक पोतिफरक् बिस्‍वासिलो चाकर बन्बा पुग्लक् आउँ योसेफक् उप्‍रै पोतिफरक् भरसा बर्‌ह्‌टे जाइलकुन्।

उहेसैर्‌हे ओहिं आफ्निक् घरै रैल्ह सेब्‌भ्‍रोउ थोकमाहा सासन चालाबाक् अधिकार योसेफलाइ देलकुन् आउँ यरङ् करिहिन् परमेस्वरे आको योसेफक्‌भटे पोतिफरलाइ धेरेक्‍कुर आसिकलक् देलकुन्।

तर पोतिफरक् बोइके आफ्निक्‌सङ्‌हिं योसेफ सुट्‌बा आइल बाजिबानाइ नहिंभेल दोस लागालकुन्।

उहेसैर्‌हे पोतिफरे योसेफक्‌लाइ झेलखारइ हालेला।

झेलखारक् भिट्‍रुहुमा योसेफे राम्‍रो बेभार देखाल सिहिरे,

ओस्‍कोक् झेलखार दिठालाहार मानुसक् बिस्वास जित्लक् आउँ उहेसैर्‌हे योसेफलाइ झेलखारक् भिट्‍रै-रैल्‍ह सेप्‌थोकोक् नाइक्या बानायला आउँ यरङ् करिहिन् परमेस्‍वरे फेरि योसेफक्‌लाइ आसिक् देहिने धर्लकुन्।

उहे बेलाइ,

राजासेहे आफ्निलाइ अङ्‌गुरक् रस टक्‌रालाहार आउँ पिठा पाकाहिन् देलाहार चाकरिहिकलक्‌सङ्‌हिं रिसालक् आउँ उखर्ह्‌वालाइ ओहिं झेलखारइ हालेट्‌थ्ला।

आउँ झेलखारइ उ दोहोजेनालक् योसेफक् जिम्‍माइँ रैल्हुहुन्,

परमेस्वरे उ दुहोजेनालाइ सप्नालक् देखालाहा,

उ सप्‍नाइँ उखर्ह्‌वाक् भबिस्यक् कहिन् देल रैल्हाहा।

परमेस्वरे योसेफलाइ सप्नाक् अर्थ देखालकुन् आउँ उहेसैर्‌हे उ दोहोजेनालाइ असौ किस्‌ग्वा आइपोरेहेर्ला बाज्बाक् कहिन् ओहिं जानालाहा।

योसेफे जानालहिक्‌परौ पिठा पाकाहिन् देलाहार भन्स्यासेहे मारिजाइलक् आउँ अङ्‌गुरक् रस टक्‌रालाहारसेहे छुटिबानाइ फेरि आफ्निक् कामइँ फर्कलक् आउँ अज्झ बर्के जिम्‍मा पाइबानाइ काम कर्बाक् मौका पाइलक्।

योसेफे उ अङ्‌गुरक् रस टक्‌रालाहारक्‌सङ्‌हिं मोरोउलाइ झेलखारेसौ निस्काबइ बाजिहिन् बिम्ति कर्लकुन्,

तर ओहिं योसेफक्‌लाइ बिस्‍राइहाल्‍लकुन्।

यरङ् करिहिन् कचौरा टक्‌रालाहार झेलखारक्‌भटे छुट्‌ल दुइ बर्सक्‌पाछु,

परमेस्वरे फारो राजालाइ दुइगोटा सप्नालक् देखालकुन्।

तसौ उहेटाकै उ कचौरा टक्‌रालाहारे योसेफक्‌लाइ सम्झलकुन्।

३८

३९

४०

फारो राजाक् सप्ना आउँ ओक्‌राक् अर्थ

४१

१ दुइ बर्स बितिसक्नेसौ मिस्‍र देसक् फारो राजाइ एक्टा सप्ना देख्लक्।

सप्नाइ उ निल बाज्ल खोलाक् पाखाइ ठध्याहिन् बस्ल रैल्हक्।

२ उटाकै सातगोटा चुल्-चुलि आउँ चिल्‍ल गाइलक् खोलाक्‌भटे निस्किहिन् आइल आउँ काँसक् घारिमा घाँस खाबा ठाल्‍लुहुन्।

३ ओक्‌राक्‌पाछु ओर्को सातगोटा गाइलक् निस्कलुहुन्,

उ गाइलक् दुब्‍रो आउँ हार-छाला माटेन् भेल रैल्हुहुन्।

उखर्‌हा आइबानाइ निल बाज्ल खोलाक् पाखाइ ठध्याहिन् रैल्ह पैल्हेकोक् गाइलकक्‌सङ्‌हिं ठध्यालुहुन्।

४ आउँ उ दुब्‍रो गाइलके उ चुल्-चुलि गाइलकलाइ खाइल देख्लक्।

तसौ राजा सप्नाइसौ बिउँझलक्।

५ ओक्‌राक्‌पाछु फेरि राजा निरालक्,

आउँ ओर्को एक्टा सप्ना देख्लक्।

सातगोटा भोरिलो आउँ राम्‍रो अन्‍नक् बाला एकेग्‍वा डाँठै उठ्‌ल रैल्हकुन्।

६ ओक्‌राक्‌पाछु पुर्बक्‌भटे चल्‍ल बातासे ओइलिहिन् सक्ल आउँ स्याफ्‍रो अन्‍नक् सातगोटा बालालक् निस्कलकुन्,

७ उ स्याफ्‍रो बालालके आघुल्कोक् सातगोटा भोरिलो बालालकलाइ लिलिहाल्‍लाहा।

तसौ राजा बिउँझलक् आउँ मुँइ ता सप्ना पे देख्‌तिहि रहम्‍ना खम् बाजिहिन् थाहा पाइलक्।

८ बिहानिहिंसौ ओक्‌राक् मनै बर्के पिर पोर्लोकुन्,

आउँ ओहिं मिस्‍रभोरिक् जम्मा जादु कर्लाहारलकलाइ आउँ ग्यानि मानुसलकलाइ हाँख्‍रालक्।

तसौ राजाइ आफ्नि देख्ल सप्ना जम्माहिंलाइ जानालाहा।

तर ओछि भेल कुन्हुँहि सप्नाक् अर्थ खोल्बा बोइनें पार्लुहुन्।

९ तसौ उ मुख्या पियालाहार मानुसे राजालाइ बोल्‍लोकुन्,

“मोराभटे एक्टा गल्टि भेल रहैस्,

उ मुँइ आजु तोरा आगारि बिम्ति करम्‍ना।

१० तुँइ आफ्निक् चाकरलकक्‌सङ्‌हिं रिसाइबानाइ मोरानि आउँ मुख्या पाकालाहारलाइ चौकिदारक् कप्‍ताने घरै भेल झेलखारमाहा बन्दि बानाहिन् धर्लक्

११ एक्टा रातइ हामि दोहोजेनाइ एकुन्‌गोटा सप्ना देख्लुहुँक्।

सप्नाक् अर्थ भिन्‍ने-भिन्‍ने रैल्हकुन्।

१२ एकजेना हिब्रु ठिठा हाम्‍रेसङ्‌हिं ओछि रैल्हक्।

उ चौकिदारलकक्‌ कप्‍तानक् नोकर रैल्हक्।

हामि ओक्‌रालाइ हाम्‍रा सप्ना जानालुहुँक् आउँ ओहिं हाम्‍रालाइ सप्ना अर्थ खोलिदेलक्।

१३ ओहिं हाम्‍रालाइ जहेरङ् अर्थ खोल्‍ल धर्लक्,

ओहेरङे भेबा आइलकुन्।

मुँइ आफ्निक् काममाहा फेरि खाटाइ जाइलम्,

तर उ मुख्या पाकालाहारलाइसेहे झुँरालिहिंक्।”

१४ उहेसिहिरे फारो राजाइ योसेफलाइ हाख्‍राबा पाठालाहा,

आउँ उखर्ह्‌वाइ ओक्‌रालाइ झेलखारक्‌भटे निस्काहिन् आन्लुहुन्।

ओहिं दार्‌ह आउँ झोंटा काटिबानाइ,

लुगा फेरिहिन्,

तसौ उ फारो राजाक् आगारि हाजिर भेलक्।

१५ फारो राजाइ योसेफलाइ बोल्‍लोकुन्,

“मुँइ एक्टा सप्ना देख्ल धरम्‍ना।

तर यछि कुन्हुँहि ओक्‌राक् अर्थ खोल्बा बबे पार्ल।

मुँइ तोरा बिसइमाहा सुन्ल धरम्‍ना,

तुँइ सप्ना सुन्‍नेसौ अर्थ खोल्बा पारस्ला हँन।”

१६ योसेफे जुबाप देलक्,

“हजुर!

मोराठालाइ ओरङ् ग्यान ता बोइने,

तर परमेस्वरे सप्नाक् मिल्‍लाहार अर्थ खोलिदेइस्।”

२५ तसौ योसेफे फारो राजालाइ बोल्‍लोकुन्,

“दोहोग्‍वा सप्नाक् अर्थ एकेग्‍वा भेला।

परमेस्वरे किस् कर्बाक् खोज्लो रहैस्,

उहे तोरानि देखाल धरेस्ला।

२६ सातगोटा चुल्-चुलि गाइलक् आउँ सातगोटा फोरिलो अन्‍नक् बालालके सात बर्सय बुझायला।

दोहोगोटाक् अर्थ एकेग्‍वा भेला।

२७ ओक्‌राक् पाछु-पाछु आइलाहार हार आउँ छाला माटेन् भेल दुब्‍रो गाइलक् सात बर्स हो।

आउँ पुर्बक्‌भटे चल्‍ल बातासे सुखाल सातग्वा स्याफ्‍रो बालालके अलिकालक् सात बर्स बुझायला।

२८ मुँइ फारो राजालाइ बोल्‍लोहिक् ठिकन् यि भेबकुन्बे।

परमेस्वरे किस्‌ग्वा कर्बाक् खोज्लो बाजिहिन्,

उ तोरानि देखाल धरेस्ला।

२९ सात बर्ससम्मयँ मिस्‍रदेसक् जम्मा ठाँओइ सहकाल भेला।

३० तसौ ओक्‌राक्‌पाछु सात बर्ससम्मयँ अलिकाल पोरेला।

अलिकाले कर्टे देस खतम् भेला,

आउँ उ सहकालक् बर्सलक् जम्माहिं बिस्‍राट्‌थ्ला।

३१ पाछु आइलाहार अलिकाले कर्टे सहकालक् समइलाइ बिस्‍राट्‌थ्ला,

किसाबुने उ अलिकाल एकदमें डरलाक्टो भेला।

३२ तोरा यि सप्ना दोहोर्लक् अर्थ यिहे हो परमेस्वरे निर्नय करिहिन् सक्ल धरैस्,

आउँ यि छिट्‌टोय पुरा करैस्।

३३ “उहेसैर्‌हे असौ तुँइ एकजेना बाट्‌ठाँ आउँ बुद्‌धि भेल मानुसलाइ चुनिबानाइ सेब्‌भ्‍रोउ मिस्‍र देसै अधिकार चालाबाक् खटाहिक्।

३४ ओर्को कामदारलक् आको खटाबा पोर्लाहार आउँ सहकालक् सात बर्सभोरि उब्जाउ भेल अन्‍नक् पाँचउ अङ्‍स थुप्‌र्याइबानाइ धर्बा पोर्लाहार।

३५ उखर्ह्‌वाइ आबाठाल्‍ल सहकालक् सात बर्सभोरिहिक् सेब्‌भ्‍रोउ अन्‍नलक् जम्मा करुस्,

आउँ सहर-सहरै खाबाक् लागि फारोक् अधिकारमाहा भेउन्या अन्‍नलक् थुप्‌र्याउस् आउँ जोगाहिन् धरुस्।

३६ अलिकाले कर्टे देस बिघनास भेबा जुन् पाउस् बाजिहिन् मिस्‍र देसै पाछु आइलाहार उ सात बर्सक् अलिकालक् लागि उ देसक् अन्‍नलक् जोगाहिनें धरुस्।”

योसेफ मिस्‍र भोरिहिक् सासक बन्लक्

३७ फारो राजा आउँ ओक्‌राक् अधिकारिलकलाइ योसेफे देल साल्हा मन पोर्लाहा।

३८ उहेसिहिरे फारो राजाइ उखर्ह्‌वालाइ बोल्‍लाहा,

“हामि ता योसेफेसौ राम्‍रो मानुस नाँपाहुँक्।

ओक्‌राक्‌सङ्‌हिं परमेस्वरक् आत्मा रहेक्ला।”

३९ तसौ फारो राजाइ योसेफलाइ बोल्‍लोकुन्,

“परमेस्वरे तोरालाइ जम्मा कहिन् देखालय धरेस्ला,

आउँ तोराक्‌परौ यरङ् बाट्‌ठाँ आउँ बुद्‌धि भेल मानुस ओर्को कुन्‍हुँय बोइनें।

४० उहेसैर्‌हे तोरानि मुँइ मोरा देसइ सासन चालाबाक्नि खटामेंर्ला।

मोरा जम्मा पर्जालके तोरा आग्या मानट्‌थ्ला।

मोरापाछु दोस्‍रो अधिकार तोरा भेस्ला।”

४१ फेरि फारो राजाइ योसेफलाइ बोल्‍लोकुन्,

“दिठाउ,

मुँइ तोरानि सेब्‌भ्‍रोउ मिस्‍र देसक् उप्‍रै अधिकार देल धर्मेर्ला।”

४६ योसेफ मिस्‍रक् राजाक् राज-काजमाहा खटाल बेलाइ तिस बर्स पुग्ल रैल्हक्।

राजाक् दरबारक्‌भटे निस्किबानाइ ओहिं सेब्‌भ्‍रोउ देसभोरिय पुग्टे बुल्‍लक्।

४७ सहकाल भेल सात बर्ससम्मयँ जिमिक्‌भटे पहखल उब्जाउ भेलकुन्।

४८ योसेफे सहकालक् सात बर्ससम्म मिस्‍रक् जम्मा अन्‍न बोट्‌रालक्,

आउँ सहर-सहरै अन्‍नलक् थन्‌क्यालक्।

ओहिं जम्मा सहरै ओक्‌राक् वरिपोरिकोक् खेतलकक् अन्‍नलक् थन्‌क्याहिन् धर्लक्।

४९ योसेफे समुन्‍रइ भेल बल्वायसरि अन्‍न थुप्‌र्यालक्।

यरङ् सम्म कि उ अन्‍नलक् पहखल भेलसिहिरे ओहिं हिसाब लेखिहिन् धर्बा आको छार्लक्।

५३ मिस्‍रमाहा सात बर्सक् सहकाल टुर्‌ल्हकुन्।

५४ तसौ योसेफे बाज्लहिक् परौ सात बर्सक् अलिकाल सुरु भेलकुन्।

ओर्को जम्मा देसलकै अलिकाल पोर्लकुन्।

तर मिस्‍र देसभोरिसेहे अन्‍नलक् रैल्हकुन्।

५५ जब जम्मा मिस्‍र देसभोरि अलिकाले हाहाकार भेलुहुन्,

तसौ पर्जालके फारो राजाक्‌सङ्‌हिं अन्‍नक् लागि बिम्ति कर्लुहुन्।

फारो राजाइ जम्मा मिस्‍रिलकलाइ यन्हिं बोल्‍लाहा,

“योसेफक्‌ठालाइ जाहा।

ओहिं तोहोरालाइ जे कर्बा बोलेर्हेला उहे करह।”

५६ जब जम्मा देसभोरि अलिकाल भेलकुन्,

तसौ योसेफे जम्मा भाखारिलक् फुटाइबानाइ जम्मा मिस्‍रिलकलाइ अन्‍नलक् बेंच्बा लागालाहा,

किसाबुने मिस्‍रभोरिय माहाँ-अलिकाल पोर्ल रैल्हकुन्।

५७ उहेसिहिरे जम्मा देसक् मानुसलक् मिस्‍रमाहा योसेफक्‌ठालाइ अन्‍नलक् किन्‍बा आइलुहुन्।

किसाबुने पिर्‌थिबि भोरिय डरलाक्टो अलिकाल पोर्लो रैल्हकुन्।

उत्पति ४२:१ यसौ ४५:२८ सम्ममा,

याकुब आउँ ओक्‌राक् परिबारलक् बस्ल देस कनानै बर्के अलिकाल पोर्लो कहिन् बाइबलै जानाल रहेला।

उहेसैर्‌हे याकुबे मिस्‍रक्‌भटे खाबाक्-अन्‍न किनिबानाइ आनहँ बाजिहिन् आफ्निक् दसजेना बेटाहिकलकलाइ पाठालक्।

योसेफ मिस्‍रक् सासन चालालाहार अधिकारि रैल्‍ह बाजिहिन् उखर्ह्‌वानि थाहा नहिंरैल्हाहा।

योसेफक् आगारि याकुबक् उ बेटायकलक् आइपुग्टे,

ओहिंसेहे ता चिन्‌ल्‍हाहा,

तर उखर्ह्‌वाइ चिन्भा नहिंपार्लुहुन्।

योसेफे उखर्ह्‌वानि ना इखर्ह्‌वा जासुस बनिहिन् आइल ना किस् बाजिहिन् जाँच कर्लाहा।

ओहिं उखर्ह्‌वालाइ अन्‍न बेंच्लक्,

तर उखर्ह्‌वाक् कान्छा भायथा (योसेफक् एके-पेटक् भायक बेन्‍जामिन) क्‌लाइ हाँख्‍राइबानाइ नहिंआन्बाइसौ मिस्‍र देस फर्किहिन् आबा नाँ पाहो बाज्बाक् कहिन् ओहिं उखर्ह्‌वानि बोल्‍लाहा।

यरङ् करिहिन्,

कनानमाहा रैल्‍ह अन्‍नलक् सिधाबालाग्‍ल रैल्हकुन्,

उहेसैर्‌हे याकुबे बेन्‍जामिनक्‌लाइ मिस्‍रमाहा उखर्ह्‌वाक्‌ठालाइ पाठाबाक्‍नि करे लाग्लकुन्।

अज्‍झौ फेरिआको योसेफे उखर्ह्‌वानि जाँच कर्लाहा आउँ पाछु माटेन् उखर्ह्‌वाक् आगारि आफ्निक्‌लाइ चिन्हाँलक्।

योसेफलाइ चाक्‌रि भेबाक् लागि बेंच्‍लसैर्‌हे उखर्ह्‌वानि सक्‍तिसालि भायथाइ बद्‌ला पे लेइस् भेका बाजिहिन् उखर्ह्‌वा एकदमे डराल रैल्हुहुन्,

तर ओहिं यन्हिं बोल्‍लाहा,

“जिबन बाँचाबाक् लागि परमेस्वरे मोरानि तोहोराखर्ह्‌वाइसौ आघु यछि पाठालक्।”

योसेफे आफ्निक् बापिहिकलाइ ओरोङ् बर्के डरौलाक्‍टो अलिकाल पोर्लोटाकै दिठाइ-सुनाइ कर्बा पाउस् बाजिहिन् ओक्‌राक् जम्मा परिबारलकलाइ कनानक्‌भटे मिस्‍रक्‌पटि लेइबानाइ आहो बाजिहिन् आर्‌हाहिन् उ जम्‍मा आफ्निक् दाजिहिकलकलाइ पाठालाहा।

४२

४३

४४

४५

आफ्निक् परिबारक्‌सङ्‌हिं याकुब मिस्‍रदेसै जाइलक्

४६

१ तसौ याकुब आफ्निक्‌ठालाइ रैल्ह जम्मा थोक् लेहिन् हिंठलक्,

आउँ बेर्सेबामाहा आइपुग्‍नेसौ आफ्निक् बापेक् इसाहकक् परमेस्वरक्‌लाइ बलि चार्‌हालक्।

२ तसौ राति दर्सनै परमेस्वर ओक्‌राक्‌सङ्‌हिं सारालक्,

“याकुब!

अ याकुब!”

बाजिहिन् ओक्‌रालाइ हाँख्‍रालकुन्।

तसौ ओहिं बाज्लक्,

“हाँ,

मुँइ यच्छि रहम्‍ना।”

३ तसौ परमेस्वरे बोल्‍लोकुन्,

“मुँइ परमेस्वर,

तोरा बापिहिरक् परमेस्वर हो।

मिस्‍र देसै जाबाक्नि बुन् डराउ,

किसाबुने ओछि मुँइ तोराभटे एक्टा बर्के जात बानाम्‍ना।

४ मुँइ तोरासङ्‌हिं मिस्‍रमाहा जाम्‍ना आउँ मुँइ साँच्‍चिय फेरि तोरा सन्तानलकलाइ यिहे देसै फर्काहिन् आन्‌मिखान्ला।

तुँइ मोर्बाक् टाकै योसेफिहिक् हाथे तोरा आँख झाँकाबाक्नि तोरासङ्‌हिं भेबास्बे।”

५ ओक्‌राक्‌पाछु याकुब बेर्सेबाक्‌भटे जाइलक्।

ओक्‌राक् बेटाहिकेलके आफ्निक् बापेथा याकुब,

आफ्निक् छावापुटा आउँ आफ्निक् परिबारलकलाइ फारो राजाइ ओक्‌रानि आन्बालाइ पाठाल गरिलकै चार्‌हाहिन् लेगालाहा।

६ आफ्निक् बस्तु-भाउ आउँ कनान देसै थुप्‌र्याहिन् धर्ल सर-सामानलक् लेहिन् याकुब आउँ ओक्‌राक् जम्मा परिबारलक् मिस्‍र देसै जाइलुहुन्।

७ याकुबे आफ्निहिक्‌सङ्‌हिं आफ्निक् बेटायकलक्,

नाटेक्‌लक्,

बेटेकलक् आउँ नट्‌नेक्‌लक्,

ओक्‌राक् जम्मा सन्तानलकलाइ मिस्‍र देसै लेग्लाहा।

४७

याकुब बुढ्‌रा भेलक्

२७ तसौ इस्‍राएलिलक्a मिस्‍र देसक् गोसेन बाज्ल ठाँओइ बसथ्।

उखर्ह्‌वा ओस्कोक् जग्गाजिमिलक् आफ्निक् बानाहिन् एकदमें फलिफाप भेहिन् उखर्ह्‌वाक् सन्तानलकौ धेरेक्‍कुर बर्‌ह्‌टे जाइलाहा।

२८ याकुब मिस्‍र देसै सत्‌र बर्स बाँच्लक्,

आउँ याकुबक् जम्मा उमेर एकसइ सँर्‌चालिस बर्स भेलकुन्।

उत्पति ४७:२९ सेसौ ४९:२८ सम्ममा,

याकुबे आफ्‍नि-मोर्बाइसौ आघु आफ्निक् हार-खोरलक् आफ्निक् बाज्‍या-बाराजुलकक्‌सङ्‌हिं कनान देसिहिमा फर्काहिन् लेगाइबानाइ गार्बाक्‍नि योसेफक्‌लाइ बाचा कर्बा लागालकुन्।

उहेरङ् करिहिन् ओहिं आफ्निक् बार्‌होउजेना बेटाहिकलकलाइ आसिक् देलाहा,

उहे बेटायकलके इस्‍राएलक् बार्‌हग्वा कुललक् बन्लुहुन्।

a 

47:27 इस्‍राएलिलक्: इस्‍राएलिलक् याकुबक् सन्तान हो।

४८

४९

याकुबक् मरन

२९ तसौ याकुबे आफ्निक् बेटाहिकलकलाइ आग्या कर्लक्,

“असौ मुँइ मोरिहिन् मोरा पुर्खालकक्‌सङ्‌हिं मिस्बा जाबा ठाल्‍ल रहम्‍ना।

हित्‍ति एप्रोनक् खेतै भेल ओडारै मोरानि मोरा बाबा आउँ बाज्यालकक्‌सङ्‌हिं गार्बेहे।

३० उ ओडार कनान देसै मम्रेक् पुर्बक्‌पटि मक्पेला बाज्ल ठाँओइ रहेला।

उ ठाउँ अब्राहामें चिहान बानाबाक् एप्रोनक्‌भटे किन्ल रैल्हक्।

३१ अब्राहाम आउँ ओक्‌राक् बोहेक सारालाइ ओच्छि गार्ल धर्लिहिंक्।

इसाहाक आउँ ओक्‌राक् बोहेक रिबेकालाइ आको ओच्छिहि गार्ल धर्लिहिंक्,

आउँ मुँइ लेआहुलाइ ओच्छिहि गार्लमिक्।

३२ उ खेत आउँ ओडार हित्‍तिलकक्‌भटे किन्ल हो।

मोरानि ओच्छि गार्बेहे।”

३३ बेटाहिकलकलाइ यि आग्या देहिन् सक्नेसौ पाछु याकुबे आफ्निक् टाङ् ओछ्‌यानै पस्‍राहिन् आफ्निक् पारान घुघालक्,

आउँ आफ्निक् पुर्खालकक्‌सङ्‌हिं मिस्बा जाइलक्।

५०

१ योसेफे आफ्निक् बापिहिकक् उप्‍रै घोप्‍टो पोरिहिन् काँर्लक्,

आउँ बापिहिकलाइ हउँकारिबानाइ चुम्मा खाइलक्।

२ तसौ योसेफे आफ्निक् सेवामा भेलाहार बैधलकलाइ आफ्निक् बापिहिकक् मोर्लो देहिमा मघ्‌मघ् बास्‍ना आइलाहार तेल आउँ लेप डल्बा लागालक्।

उहेसैर्‌हे उ बैधलके याकुबक् मोर्लो देहिमा मघ्‌मघ् बास्‍ना आइलाहार लेप लागालुहुन्।

३ मघ्‌मघ् बास्‍ना आइलाहार तेल आउँ लेप डल्बाक् समइ चालिस दिन भेट्‌थ्,

आउँ चालिस दिनसम्म उखर्ह्‌वाइ तेल आउँ लेप डल्‍लुहुन्।

तसौ मिस्‍रिलके ओक्‌राक् लागि सत्‍तरि दिनसम्मयँ सोक कर्लुहुन्।

४ याकुबक् लागि सोक कर्बाक् समइ पुरा भेहिन् पाछु योसेफे फारो राजाक् अधिकारिलकलाइ बोल्‍लाहा,

“फारो राजालाइ यि खभर पुगाहो।

५ ‘मोरा बाबाइ मोर्बाक् बेलाइ कनान देसइ आफ्निहिं बानाल चिहानइ ओक्‌रानि गार्बा बाजिहिंन् मोरानि बाचा कर्बा लागाल रैल्हक्,

उहेसैर्‌हे मोरानि असौ बाबालाइ गार्बाक्नि ओछि जाबा देबापोरि आउँ काम करिहिन् सकिबानाइ मुँइ फर्किहिन् आम्‍ना’।”

६ फारो राजाइ जुबाप देलकुन्,

“तोरालाइ बापिहिरे कसम खाबा लागालय बमजिम जाहिन् तोरा बापिहिरलाइ गारिहिक्।”

७ उहेसिहिरे योसेफ आफ्निक् बापिहिकलाइ गार्बा जाइलक्।

फारो राजाक् जम्मायँ अधिकारिलक्,

दरबारक् मुख्या मानुसलक् आउँ मिस्‍र देसक् जम्मायँ गन्यामान्या मानुसलक् योसेफक्‌सङ्‌हिं जाइलुहुन्।

८ योसेफक् जम्मा परिबार,

ओक्‌राक् दाजेक्-भायकलक् आउँ बापिहिकक् जम्मा परिबारक् मानुसलक् आको ओक्‌रिहिक्‌सङ्‌हिं जाइलुहुन्।

उखर्ह्‌वाक् छोट्‌-छोटे बेटायक-बेटेकलक्,

भेंरा-छागर आउँ गाइ-बोहोरलक् माटेन् गोसेन बाज्ल ठाँओइ छारिजाइलुहुन्।

९ ओक्‌रिहिक्‌सङ्‌हिं रथै चर्‌ल्हाहार मानुसलक् आउँ घोंरा चर्‌ल्हाहारलक् आको जाइलुहुन्।

उ एक्टा मार्‌हमि जाइलाहारलकक् बर्के लस्कर रैल्हकुन्।

१० जब उखर्ह्‌वालक् यर्दन खोलाक् पुर्बपाखा आतादक् खर्‌ह्‍यानमाहा आइपुग्‍लुहुन्,

तसौ उखर्ह्‌वालक् थुप्‍रोय जुकसम्म बर्के सोरेसौ काँर्लुहुन्।

ओछि योसेफे सात दिनसम्मयँ आफ्निक् बापिहिकक् लागि सोक कर्लक्।

११ उ कनानि देसक् मानुसलके उखर्ह्‌वालाइ आतादक् खर्‌ह्‍यानै बसिहिन् सोक कर्ल देखिबानाइ बोल्‍लाहा,

“यि मिस्‍रक् मानुसलके कट्‌का धेरे सोक कर्तिहि रहट्‌थ्ला!”

उहेसैर्‌हे उ ठाँओक् नाउँ हाबिल-मिस्रइमa धर्लुहुन्।

उ यर्दनेसौ ओसाकपारै रहेला।

१२ उहेरङ् करिहिन् याकुबक् बेटाहिकेलके बापेथाइ आर्‌हालहिक् परौ कर्लुहुन्।

१३ ओक्‌राक् बेटाहिकेलके मोर्लो देहि कनानिहिमा पुर्‌यालुहुन्,

आउँ हित्‍ति एप्रोनक्‌ठालाइ खेतौसुधा अब्राहामें चिहान बानाबाक्नि किन्ल ओडार मम्रेक् बाज्ल ठाँओक् मक्पेलाक् ओडारै गार्लिहिंक्।

१४ बापिहिकलाइ गारिहिन् सक्नेसौपाछु योसेफ आफ्निक् दाजेक्-भायकलक् आउँ ओक्‌राक्‌सङ्‌हिं जाइलाहार मार्‌हमिलकलाइ सङ्‌हिं लेइबानाइ मिस्‍रइ फर्कलक्।

योसेफे दाजेक्-भायकलकलाइ साहास देलाहा

१५ आफ्निक् बापेक मोरिहिन् जाइनेसौपाछु योसेफक् दाजेक-भाइकेलके बाज्लुहुन्,

“यदि योसेफे अज्झउ हाम्‍रानि घिन् कर्बा आउँ बद्‌ला लेबा खोजोइस् भेने किवा कर्बा पोरेका हाँ?”

१६ उहेसैर्‌हे उखर्ह्‌वाइ योसेफलाइ यन्हिं बाजिहिन् खभर पाठालुहुन्,

“मोर्बाइसौ आगारि तोरा बापिहिरे यरङ् आग्या देल रैल्हक्,

१७ ‘तोरा दाजेरलके तोरा उप्‍रै नराम्‍रो करिहिन् जन्हुरक् अप्‌रार कर्ल भेटौ,

असौ दाया करिहिन् माफ देहिखान्।’

हामि तोरे बापिहिरक् परमेस्वरक् चाकरलकलाइ हामि कर्ल दोस असौ माफ करिदे।”

यरङ् खभर पाहिन् योसेफ काँर्लक्।

१८ तसौ ओक्‌राक् दाजेक-भायकलकौ ओक्‌राक् आगारि आइबानाइ घोप्टो पोरिहिन् यन्हिं बाज्लुहुन्,

“हामि तोरे चाकरलक् ता हो ते।”

१९ तसौ योसेफे उखर्ह्‌वानि बोल्‍लाहा,

“बुन् डराहो,

किस् मुँइ परमेस्वरक् ठाँओमा रहम्‍ना ते?

२० तोहोराखर्ह्‌वाइ मोरा उप्‍रै नराम्‍रो कर्बाक् जाल रच्लेहे,

भेटौसुधा परमेस्वरे उ कहिनलाइ भालाइक् लागि बद्‌लाल धरैस्,

जक्‌राक् कारनक्‌भटे ओहिं थुप्‍रोय मानुसलकक् पारान जोगाल धरेट्‌थ्ला आउँ आजु उहौखर्ह्‌वा बाँच्ल रहट्‌थ्ला।

२१ उहेसिहिरे बुन् डराहो,

मुँइ तोहोरानि आउँ तोहोरा छावापुटालकलाइ पालनपोसन करम्‍ना।”

यरङ् करिहिन् योसेफे राम्‍रोइसौ सम्झाइबानाइ उखर्ह्‌वानि साहास देलाहा।

ओहिं बाज्ल कहिनलके उखर्ह्‌वालकक् हिरदायाइ छुइलाहा।

योसेफक् मरन

२२ आफ्निक् बापिहिकक् परिबारलकलाइ लेइबानाइ योसेफ मिस्‍रहिमा बस्लक्,

आउँ योसेफ एकसइ दस बर्ससम्मयँ बाँच्लक्।

२३ योसेफे एफ्राइमक् बेटेक्-बेटायक नाटेक्-नट्‌नेक् आको देख्लक्।

मनस्सेक् बेटायक माकिर बाज्लक् बेटायक-बेटेकौ परिबारमा जर्मबासम्मयँ उ बाँच्ल रैल्हक्।

२४ तसौ योसेफे आफ्निक् दाजेक्-भायकलकलाइ बोल्‍लाहा,

“मोरा मोर्बाक् समइ भेवगे,

तर परमेस्वरे तोहोरा अबस्य हेरचाहा करैस्,

आउँ ओहिं अब्राहाम,

इसाहाक आउँ याकुबसङ्‌हिं बाचा कर्ल देसमाहा यि देसक्‌भटे तोहोराखर्ह्‌वाक्‌लाइ लेगाहेर्ला।”

२५ ओक्‌राक्‌पाछु योसेफे मानुसलकलाइ एक्टा कसम खाबा लागाहिंन् बोल्‍लाहा,

“परमेस्वरे तोहोराखर्ह्‌वानि उ देसमा लेगाटे बेलाइ मोरा मोर्लो देहिb आको लेहिन् जाहुँक्ला बाजिहिन् मोरासङ्‌हिं बाचा करह।”

२६ यरङ् करिहिन् योसेफ मिस्‍र देसइ एकसइ दस बर्सक् उमेर पुगिबानाइ मोर्लोक्।

आउँ उखर्ह्‌वाइ ओक्‌राक् मोर्लो देहि मघ्‌मघ् बास्‍ना आइलाहार लेप डलिहिन् बाकसै हालिबानाइ मिस्‍रहिमा धर्लुहुन्।

a 

50:11 हाबिल-मिस्रइम: हिब्रु भासाइ हाबिल-मिस्रइमक् अर्थसेहे “मिस्‍रक् मानुसलक् काँर्ल” भेला।

b 

50:25 मोर्लो देहि: कुन्हुँ-कुन्हुँ अनुबादै हार आको बाज्ल रहेला।

लुकाइ लेख्ल

खुस्सिक् खभर

कागतक् परिचय

यि खुस्सिक् खभरक् कागत लुका बाज्ल मानुसे लेख्ल हो।

लुका बिरउ कर्लाहार डाग्‍धर रैल्हक् (कलस्सि ४:१४)।

ओहिं यि खुस्सिक् खभर इस्बि सम्बत् ६५-७० क् पाखा लेख्ल बाजिहिंन् बाइबलक् बिद्‌वानलके बाज्‍ल धरट्‌थ्ला।

लुकाइ लेख्ल यि खुस्सिक् खभरक्‌भरे येसुलाइ यन्हिं देखाल रहेलाः येसु इस्राएलिलकक् ठालाइ आइस् बाजिहिन् बाचा कर्ल मुक्‍ति देलाहार खिरिस्ट आउँ सेब्‌भ्‍रोउ जातक् मानुसलकलाइ बाँचालाहार रहैस्।

ओहिं गरिपलक् आउँ दुक्खमा रैल्हाहार जम्माहिंलाइ खुस्सिक् खभर सुनाउस् बाजिहिन् परमपर्भुइ ओक्‌रानि आफ्निक् आत्मा देलक्।

यि खुस्सिक् खभरक् कागतइ जम्मा थरिक् समस्यामाहा पोर्लो मानुसलकलाइ वास्ता करिहिन् लेख्ल रेहेला।

यछि खुस्सिक् खभरक् कहिनलक् मज्जाइसौ बुझ्‍न्‍याँ करिहिन् लेख्‍लरेहेला,

खास करिहिन् यक्‌राक् सुरुक् अध्यायलके येसु आइल कहिन् आउँ फेरि पाछुल्कोक् अध्यायलकैसेहे येसु स्वर्गोमाहा उक्लिहिन् जाइल कहिन् जानाल रहेला।

येसु स्वर्गो जाहिन् सक्नेसौ खिरिस्टियन बिस्वास बर्‌ह्‍यिहिंन् जाइलकुन् आउँ जम्मापाखा फिंझ्‍ल कहिनलक् लुकाइ “प्रेरितलकक् काम” बाज्ल कागतइ लेख्ल धरैस्।

ओक्‌राक् दोस्‍रो आउँ छवउँ भागलक् यिहे कागतइ माटेन् पायला,

यरङ् थुप्‍रोय कहिनलक् टरै देल बिसइ-सुचि दिठाहो,

जहरङ्: स्वर्गोदुतलके गित्काल पर्‌सन्साक् गित,

येसु जर्मलटाकै चह्‌र्वालक् ओक्‌राक् मुख दिठाबा आइल,

येसु चुटुनाइ बेलाइ मन्दिरमाहा जाइल कहिन् आउँ सामरियाक् दायालु मानुस आउँ हेर्ल बेटाहिंकक् खिसा।

यहेरङ् करिहिन् यि कागते यरङ् खालक् कहिनक्‌लाइ आको जोर देल रहेला: पाराथ्ना,

पबित्‌र आत्मा,

येसुक् सेवाइ अइमाइलकक् जिम्‍मा आउँ परमेस्वरक्‌भरे मानुसक् पापक् छेमा भेलाहार कहिन्।

छोटो बिसइलक्

भुमिका १:१-४

बप्‍तिस्मा देलाहार यहुन्‍ना आउँ येसुक् जल्म आउँ छोट्‌के टाक्‌कोक् समइ १:५—२:५२

बप्‍तिस्मा देलाहार यहुन्‍नाइ कर्ल सेवाक् काम ३:१-२०

येसुक् बप्‍तिस्मा आउँ परिछ्‍या ३:२१—४:१३

गालिलमाहा येसुक् कर्ल सेवाक् काम ४:१४—९:५०

गालिलेसौ लेहिन् यरुसलेमसम्म ९:५१—१९:२७

टुर्‌हाउनिक् साताइ यरुसलेमै १९:२८—२३:५६

येसु मोर्लोलकक्‌भरे जिउँटिबानाइ स्वर्गो जाइल २४:१-५३

लुकाइ लेख्ल

खुस्सिक् खभर

भुमिका

१

१ मान्‌जन थियोफिलस ज्यु,

थुप्‍रोय मानुसलके हाम्‍राठालाइ येसुक् बिसइमाहा भेल घट्‌नाक् कहिनलक् लेखिबानाइ बाटाबाक्नि काम कर्ल धरट्‌थ्‍ला।

२ उ घट्‌नालक् सुरुहिंसौ आफ्निक् आँखे देख्लाहार आउँ उहे कहिनक् बिसइमा खुस्सिक् खभर सुनाटे बुल्‍लाहारलके हाम्‍रालाइ जानाल धरट्‌थ्‍ला।

३ मुँइ आको यक्‌राक् बिसइमाहा सुरुहिंसौ मज्जाइसौ खोजि कर्ल धरम्‍ना आउँ तोहोरानि यक्‌राक् बिसइमाहा एकेपरे लेख्ल राम्‍रो भेला बाजिहिन्के लेख्बा ठाल्‍ल धरम्‍ना।

४ असौ यि कागत पर्‌हिबानाइ तोहोरानि सिखाल कहिनलक् कट्‍कामानें साँच्‍चिकक् रहेला बाज्बाक् कहिन् तोहोलेके थाहा पाहोला।

बप्‍तिस्मा देलाहार यहुन्‍नाक् जल्‍मक् भबिस्यबानि

५ यहुदिया पर्‌देसक् राजा हेरोदक् समइमा जकरिया नाउँ भेल पुझरि रैल्हक्।

उसेहे अबिया बाज्‍ल पुझरिक् खलकक् मानुस रैल्हक्।

ओक्‌राक् बोइकक् नाउँ एलिसिबा रैल्हकुन् आउँ उसेहे हारुनक् खलकक् एक्‌जेना पुझरिक् बेटेक रैल्हक्।

६ उ दोहोजेनायँ परमेस्वरक् नजरइ धर्मि रैल्‍लुहुन्।

आउँ परमपर्भुक् आग्‍या आउँ जम्मा नियमलक् नहिं बिराहिने मानथ्।

७ एलिसिबा बाँझिं रैल्हसैर्‌हे उखर्ह्‌वाक् कुन्‍हुँ छाउरापुटा नहिं रैल्‍लाहा आउँ दोहोजेन् बुढ्‌रा-बुढ्‌रि भेहिन् सक्‍ल रैल्हुहुन्।

८ एक्‌बाजि जकरिया आफ्निक् समुहक् पालो पोर्लोसैर्‌हे मन्दिरमाहा परमेस्वरक् आगारि पुझरिक् काम कर्तिहि रैल्हक्।

९ पुझरिलकक् कामक् चलन अनुसार चिट्‍ठा बाज्‍राटे बेलाइ बेदिमाहा धुप बाल्‍बा जाबाक् पालो जकरियाहिंक् नाओइ पोर्लोकुन्।

उहेसैर्‌हे ओहिं परमपर्भुक् मन्‍दिरक् भिट्‌रइ धुप बाल्‍बा जाइलक्।

१० ओहिं धुप बाल्‍बा जाइलटाकै बाहारै जम्‍माभेल मानुसलक्‌सेहे पाराथ्ना कर्तिहि रैल्हुहुन्।

११ उहेटाकिहिंमा जकरियाक् ठालाइ परमपर्भुक् स्वर्गोदुतa देख्वार पोर्लोक् आउँ धुप बाल्‍बाक् बेदिक् दैन्हक्‌पटि ठड्‍ध्‍यालक्।

१२ स्वर्गोदुतलाइ देखिहिन् जकरिया आहाटिबानाइ डरे थरथर् भेलक्।

१३ तसौ स्वर्गोदुते ओक्‌रालाइ बोल्‍लोकुन्,

“जकरिया,

बुन् डराउ!

परमेस्वरे तोरा पाराथ्ना सुन्ल धर्देस्ला।

तोरा बोहेर एलिसिबाइ एक्टा पुर्खर छावा जर्माइदेस्ला।

तुँइ ओक्‌राक् नाउँ यहुन्‍ना धरिदेबसिक्।

१४ उटाकै तोरालाइ रामाहट आउँ खुस्सि मन भेस्ला,

आउँ ओर्को थुप्‌रय मानुसलक् आको ओक्‌राक् जर्मल कहिनें रामाट्‍थ्‍ला!

१५ किसाबुने उ परमपर्भुक् नजरइ बर्के मानुस भेइस्।

ओहिं अङ्‌गुरक् छिप्‍ल रस आउँ कुन्‍हुँ ओर्को माट्‌लाहार् चिंज नहिंखाबगे।

आउँ माँइकक् पेटिहिमा भेइतिहि उ पबित्‌र आत्माइ भोरोइस्।b

१६ आउँ ओहिं इस्राएलि जातक् थुप्‌रय मानुसलकलाइ आफ्निक् परमपर्भु परमेस्वरक्‌पाखा फर्काहिन् आनेंट्‌थ्ला।

१७ ओहिं आत्माइ आउँ सक्‍तिमाहा एलियाहिक् परौ भेहिन् पर्भुइसौ आगारि आइबानाइ ओक्‌राक् पैंदा तियार काराइदेला।

ओहिं बाप्पो आउँ छाउरापुटालकक् बिचइ मेलमिलाप आनिदेट्‌थ्ला आउँ जिम्मरलकुहुलाइ परमेस्वरक् आग्‍या मान्लाहार मानुसक् ग्‍यानक्‌पटि डोर्‌यायट्‌थ्‍ला।

यरङ् करिहिन् ओहिं परमपर्भुक् मानुसलाइ ओक्‌रिहिक् खातिरमाहा तियार कारायट्‌थ्ला।”

१८ जकरियाइ स्वर्गोदुतलाइ बोल्‍लोकुन्,

“यि कहिन् साँच्‍चिकिहिंक् भेबा आयला बाजिहिन्के मुँइ कन्‍हि पट्‍याबा?

आको मुँइ ता बुढ्‌राटे भेहिन् सकम्‍बे आउँ मोरा बहुऔ बुढ्‌रि भेहिन् सक्‍ल रहैस्।”

१९ स्वर्गोदुते जुबाप देलकुन्,

“मुँइ परमेस्वरक् आगारि ठध्यालाहार गब्रिएल स्वर्गोदुत हो।

ओहिंय मोरानि तोराठालाइ कहिन् कर्बा आउँ यि खुस्सिक् खभर सुनाबा पाठाल धरैस्।

२० मुँइ तोरानि बोल्‍लो जम्‍मा कहिनलक् ठिक समइहिमा पुरा भेबा आयला।

तर दिठाउ,

मुँइ बोल्‍लो कहिनलाइ तुँइ बिस्वास नहिं कर्लसैर्‌हे यि कहिन् पुरा नहिं भेबायसम्म तुँइ लाटा भेहिन् साराबा नाप्‍पारस्।”

२१ बाहारै मानुसलक् जकरियालाइ अस्‍याहिन् बस्‍ल रैल्हुहुन् आउँ ओहिं किसा ढिलो कर्ल बाजिहिन् अचम्म पोर्लुहुन्।

२२ तसौ जकरिया जख्‍नि बाहार निस्कलक्,

उ ता मानुसलकक्‌सङ्‌हिं साराबाय नहिंपार्लाहार भेइबानाइ आइलक्।

जकरियालाइ ओरोङ् भेल देखिहिन् उखर्ह्‌वाइ मन्दिर-भिट्‌रइ ओहिं दर्सन पाइल बाजिहिन् थाहा पाइलुहुन्।

ओहिं साराबाय नहिंपारिबानाइ बाहारै ओक्‌रानि अस्‍यालाहार मानुसलकलाइ हाथ हल्‍लाहिन् इसाराक्‌भरे बोल्‍लाहा।

२३ तसौ जकरियाक् पुजा कर्बाक् पालो सिधानेसौ उ घर जाइलक्।

२४ चुटेक् दिनपाछुहि ओक्‌राक् बोइकोक् धिंर्‌ह् भेलकुन्।

ओक्‌राक्‌पाछु ओक्‌राक् बोहेक पाँच मैन्हासम्‍मयँ घरक्‌भटे कट्‍टुहु नहिंनिस्‍कलकुन्।

२५ तसौ एलिसिबाइ बाज्लक्,

“यि काम परमपर्भुहि मोरा लागि कर्ल धरिदेइस्।

यि दिनलकै मोरा उप्‍रै दाया करिबानाइ मोरानि मानुसलके छावापुटा नहिंभेलाहार बाज्बाक्‌भटे पर्भुइ जोगाल धरैस्!”

येसुक् जल्‍मक् भबिस्यबानि

२६ एलिसिबाक् छ मैन्हाँक् धिंर्‌ह् भेलटाकै परमेस्वरे गब्रिएल स्वर्गोदुतलाइ गालिल पर्‌देसक् नासरत सहरइ बस्लाहार एक्‌जेना कुमारो अइमाइक्‌ठालाइ पाठालकुन्।

२७ ओक्‌राक् नाउँ मरियम रैल्हकुन्।

दाउद राजाक् बङ्‍सक् योसेफ नाउँ भेल मानुसक्‌सङ्‌हिं ओक्‌राक् बिहाउ भेबाक् कहिन् मिलाहिन् सक्ल रैल्हकुन्।

२८ स्वर्गोदुते उ कुमारो अइमाइक्‌ठालाइ आहिन् बोल्‍लोकुन्,

“मरियम,

तोरानि सालाम्!

परमपर्भुइ तोरानि थुप्‍रो आसिक् देल धरेस्ला आउँ परमेस्वर तोरासङ्‌हिं रहैस्।”

२९ स्वर्गोदुते बोल्‍लो कहिन् सुनिहिन् मरियम एक्‌दमे डरालक् आउँ बुझ्बा नहिंपारिहिन् अलबक्‍क् भेलक्।

३० तसौ स्वर्गोदुते ओक्‌रानि बोल्‍लोकुन्,

“मरियम,

तुँइ बुन् डराउ,

परमेस्वरे तोरालाइ बर्के दाया कर्ल धरेस्ला।

३१ यटे सुन्,

तुँइ असौ दुइजिवा भेस्ला आउँ एक्टा पुर्खर छावालाइ जल्म देसिला।

उ बेटाहिरक् नाउँ तुँइ येसु धर्‌देब्‌सिक्।

३२ उसेहे एक्‌दमे माहान् भेइस् आउँ ओक्‌रालाइ माहान् परमेस्वरक् बेटायक बोलिजाइस्।

परमपर्भुइ ओक्‌रानि ओक्‌रिहिक् पुर्खा दाउदिहिक् परौ राजा बानायला।

३३ ओहिं याकुबक् बङ्‍सक् उप्‍रै राज करैस् आउँ ओक्‌राक् राज्जे कख्नुहुँ नाटुर्‌हेक्।”

३४ यि कहिन् सुन्‍नेसौ मरियमे स्वर्गोदुतक्‌लाइ बोल्‍लोकुन्,

“असौ यि कहिन् कहने भेबा पारेला?

किसाबुने मुँइ कुमारोय रहम्‍ना।”

३५ स्वर्गोदुते ओक्‌रानि यन्हिं बोल्‍लोकुन्,

“परमेस्वरक् पबित्‌र आत्मा तोरा उप्‍रै आयस्ला।

माहान् परमेस्वरक् सक्‍तिक् छायाँइ तोरानि झाँकायस्ला।

उहेसैर्‌हे जुन् बालख जर्मइस् उसेहे पबित्‌र भेइस् आउँ परमेस्वरक् बेटायक बाजिजाइस्।

३६ तसौ यटे सुन्,

असौ तोरा आफ्नि-मानुस एलिसिबा आको दुइजिवा भेल रहैस्।

एलिसिबा बुढ्‌रि भेहिन् सक्‍ल भेटौ अख्‍नि ओक्‌राक् पेटइ छ मैन्हाँक् धिंर्‌ह् रेहेक्ला।

ओक्‌राक् ता बाच्‍चाय नाभेक् बाजिहिन् बाज्‍ल रैल्‍ह।

३७ भेटौ दिठाउ,

परमेस्वरे कर्बा नहिंपार्लाहार काम किच्‍छुय बोइने।”

३८ तसौ मरियमे बाज्लक्,

“भेला,

मुँइ परमपर्भुक् सेवा कर्लाहार चाकर्निय हो,

तुँइ जे बोल्‍लो धरस्‍ला मोरानि उहेरङे भेउस्।”

ओक्‌राक्‌पाछु स्वर्गोदुत ओछिसौ बिदा भेहिन् जाइलक्।

मरियमे एलिसिबालाइ भेंटाबा जाइल

३९ चुटेक् दिनपाछु मरियम हटार-हटार करिबानाइ यहुदिया पर्‌देसक् एक्टा पाहारक् गाँओइ जाइलक्।

४० ओछि जकरियाक् घरइ जाहिन् ओहिं एलिसिबालाइ सालाम् कर्लकुन्।

४१ मरियमे एलिसिबालाइ सालाम् कर्ल सुनेहे बिट्‌के एलिसिबाक् कोखइ भेल बाच्‍चा पुक्‍लुक्‍क चाल कर्लकुन्।

उहेटाकिहिंमा एलिसिबा पबित्‌र आत्माक्‌भरे भोर्लोक्।

४२ तसौ एलिसिबाइ यन्हिं बाजिहिन् बर्के स्वरेसौ बोल्‍लोकुन्,

“अइमाइलकमाहा तुँइ कनङ् धेरे आसिक् पाइल रहस्ला,

तोरा पेटक्‌भरे जर्मलाहार बालखे आसिक् पाइल रहैस्!

४३ मुँइ कुन् होटे,

तुँइ मोरा पर्भुक् माँयक भेहिनौ मोरानि भेंटाबा आओइ?

४४ दिठाउ,

तुँइ सालाम् बाज्‍ल मोरा काने सुनेहे बिट्‌के मोरा कोखइ भेल बालख खुस्सि भेहिन् उफ्‌रओक्।

४५ परमपर्भुइ तोरालाइ बोल्‍लो कहिन् पुरा भेला बाजिहिन्के तुँइ बिस्वास कर्लसैर्‌हे,

तोरा उप्‍रै कट्‌काकुर आसिक् पोर्लो रहेस्ला!”

मरियमे परमेस्वरलाइ पर्‌सन्सा कर्बाक्नि गित्काल गित

४६ तसौ मरियमे यन्हिं बाजिहिन् गित्कालक्,

“मुँइ मोरा हिर्‌दायाइसौं परमपर्भुक् जइजइ करम्‍ना,

४७ आउँ मोरा मन मोरानि मुक्‍ति देलाहार परमेस्वरक्‌सङ्‌हिं खुस्सि मानाम्‍ना,

४८ किसाबुने ओहिं मुँइ किच्‍छु ना किच्‍छुक् चाकर्निहुलाइ दाया कर्ल धरैस्!

अखसौ ओर्साक् जम्मा पुस्ताक् मानुसलके मोरानि कट्‌काधेरे आसिक् पाइल धरैस् बाजिहिन् बोलोट्‌थ्ला।

४९ किसाबुने सक्‍तिगर परमेस्वरे मोराखातिरै एक्टा बर्के काम कर्ल धरिदेइस्।

परमेस्वरक् नाउँ पबित्‌र रहेक्ला।

५० आउँ ओक्‌राक‌सङ्‌हिं डरालाहारलकलाइ

जुग्‌मा-जुग् सम्‍मय दाया करिरहैस्।

५१ ओहिं आफ्निक् सक्‍तिगर बाहाँइ मुँइ-हो बाजिहिन् मन भिट्‌रेसौ घमन्‍ड कर्लाहारलकलाइ

छिन्‍न-भिन्‍न पार्ल धरेट्‌थ्ला।

५२ ओहिं मुँइ-हो बाज्‍लाहार राजालकलाइ सिंहासनेसौ झार्ल धरेट्‌थ्ला,

आउँ सोंझो मन भेलाहारलकलाइ ओहिं बर्के काराल धरेट्‌थ्ला।

५३ ओहिं भुखाललकलाइ साउह्‍वार थोकलक् देल धरेट्‌थ्ला,

तसौ धनिलकलाइसेहे सुद्‌धे हाथ फर्काल धरेट्‌थ्ला।

५४ परमेस्वरे हाम्‍रा बाज्या-बाराजुलकक्‌सङ्‌हिं कर्ल बाचाक् काम करिहिन्

ओक्‌राक् सेवा कर्लाहार चाकर इस्राएललाइ मदप कर्ल धरेला।

५५ ओहिं अब्राहाम आउँ ओक्‌राक् सन्तानलकलाइ

दाया देखाबा कख्नुहुँ नाहाँबिस्‍राओइ!”

५६ उटाकै मरियम तिन मैन्‍हा जट्‌का एलिसिबाक्‌सङ्‌हिं बस्लक् आउँ ओक्‌राक्‌पाछु घर फर्किहिन् जाइलक्।

बप्‍तिस्मा देलाहार यहुन्‍नाक् जल्म

५७ एलिसिबाक् छाउरा पाबाक् बेथा लाग्लकुन् आउँ ओहिं पुर्खर छाउरा पाइलक्।

५८ परमपर्भुइ एलिसिबालाइ ओट्‌का बर्के दाया कर्ल देखिहिन् ओक्‌राक् आफ्नि-मानुसलक् आउँ छेउँछाओक् छरछिमेकिलकौ रामालुहुन्।

५९ उ बालख आठ दिन पुग्नेसौ ओक्‌राक् खतनाक् बिधि कर्बाक्नि उखर्ह्‌वा भेला भेलुहुन्।

उखर्ह्‌वाइ बापिकिहिक् नाँओक् परौ बेटाहिंकक् नाउँ आको जकरिया धर्बा ठाल्‍ल धर्लुहुन्।

६० तर ओक्‌राक् माँइके बाज्लक्,

“बोइने,

यक्‌राक् नाउँ ता यहुन्‍ना धर्बा पोर्लाहार।”

६१ उखर्ह्‌वाइ एलिसिबालाइ बोल्‍लिहिंक्,

“आको तोरा आफ्निक् मानुसलकै यरङ् नाउँ भेलाहार ता कुन्‍हुँय बोइने!”

६२ उहेरङ् भेइते उखर्ह्‌वाइ बापिकिहिलाइ बेटाहिकक् नाउँ किवा धर्बा बाजिहिन् हाथे बाटाहिन् सोर्ल्हिहिंक्।

६३ तसौ जकरियाइ लेख्बाक् पाटि माङ्‌लक् आउँ “यक्‌राक् नाउँसेहे यहुन्‍ना धर्बा पोर्लाहार” बाजिबानाइ पाटिमा लेख्लक्।

यि देखिहिन् उखर्ह्‌वा जम्मायँजेना छक्‍क पोर्लोहुन्।

६४ तसौ ताट्‌काले जकरिया साराबा पार्लाहार भेलक् आउँ ओहिं परमेस्वरक् पर्‌सन्सा कर्बा ठाल्‍लक्।

६५ यरङ् भेल देखिहिन् छेउँछाओक् जम्मायँ छरछिमेकिलक् छक्‍क पोर्लुहुन् आउँ परमेस्वरक् डर मान्बा ठाल्‍लुहुन्।

तसौ ओक्‌राक्‌पाछु यि कहिनलक् बाँइ-बाँइ भेहिन् यहुदियाक् पाहारक् गाउँलकइ फिंज्लकुन्।

६६ यरङ् कहिन् सुन्लाहार जट्‌का जम्माहिं मनमने बाज्बा ठाल्‍लुहुन्,

“यि बालख पाछु जाहिन् कनङ् भेइस् भेका?”

किसाबुने परमपर्भुक् सक्‍ति ओक्‌राक् उप्‍रै रैल्हकुन्।

जकरियाइ गित्काल परमेस्वरक् पर्‌सन्साक् गित आउँ भबिस्यबानि

६७ जकरिया परमेस्वरक् पबित्‌र आत्माइसौ भरिपुर्न भेलक् आउँ भबिस्यबानि बाज्बा ठाल्‍लक्,

६८ “इस्राएलक् परमपर्भु परमेस्वरक् पर्‌सन्सा भेउस्!

किसाबुने ओहिं आफ्निक् मानुसलकलाइ साहारा देहिन् छुट्‌कारा कर्ल धरैस्।

६९ ओहिं आफ्निक् सेवा कर्लाहार दाउदक् एक्टा सन्तान तियार करिबानाइ

एक्‌जेना सक्‍तिगर मुक्‍ति देलाहार राजा बानाल धरैस्।

७०-७१ ओहिं हाम्‍रानि हाम्‍रा सत्‌रुक् हाथक्‌भटे आउँ

हाम्‍रानि घिन कर्लाहारलकक् सक्‍तिक्‌भरे बाँचाइस्

बाज्बाक् कहिन् आफ्निक् पबित्‌र अगमबक्‍तालकक्‌भटे आगारिय ओहिं बाचा करिसक्‍ल धर्लक्।

७२ ओहिं हाम्‍रा बाज्‍या-बाराजुलकलाइ दाया देखाबाक्नि

आफ्निक् पबित्‌र बाचालाइ सम्झल धरैस्।

७३-७४ ओहिं हाम्‍रा पुर्खा अब्राहामकसङ्‌हिं मुँइ साँच्‍चिय बाचा पुरा करम्‍ना बाजिहिन् बाचा कर्लक्,

आउँ हाम्‍रा सत्‌रुलकक् हाथक्‌भटे हाम्‍रानि छुटाइस्,

७५ उहेसैर्‌हे हामि डर नहिंमानिहिने ओक्‌राक् छेंओइ सहि आउँ पबित्‌र बनिबानाइ

जिबने भोरि ओक्‌रिहिक् सेवा कर्बा पारुहुँक्ला।

७६ असौ अ मोरा छावा,

तुँइ ता माहान् परमेस्वरक् अगमबक्‍ता बाजिजास्ला।

तुँइहिं पर्भुक् पैंदा बानाबाक्नि ओक्‌राक् आघु-आघु जाबैइबे।

७७ ‘पापक्‌भटे छेमा पाहिन् मुक्‍ति पाहोला’

बाज्बाक् कहिन् तुँइ पर्भुक् मानुसलकलाइ सिखाबसिखान्बे।

७८ किसाबुने हाम्‍रा परमेस्वर दाया कर्लाहार आउँ माया कर्लाहार रहैस्।

उहेसैर्‌हे ओइहिं मुक्‍तिक् उँजतc स्वर्गोक्‌भटे हाम्‍राठालाइ पाठाबगे,

७९ तसौ आँधारइ बस्लाहार आउँ कालक् मुखै पोर्बालाग्ल लकलाइ उँजत बनिदेट्‌थ्ला।

आउँ उहे उँजतिहि हाम्‍रानि सान्तिक् पैंदाइ डोर्‌याबाक् काम कर्बगे।”

८० बालख यहुन्‍ना देहिमा आउँ आत्माइ बर्‌ह्‌टे जाइलक्,

आउँ इस्राएलिलकक् माझै खुल्‍ला रुपइ आफ्निक् काम नहिं ठाल्बायसम्म उ उखास लाग्दो ठाउँहिमा बस्लक्।

a 

1:11 स्वर्गोदुत: स्वर्गोक्‌भटे पाठाल परमेस्वरक् सेवा कर्लाहार दुत

b 

1:15 पबित्‌र आत्माइ भोरोइस्: पबित्‌र आत्माइ डोर्‌याल अनुसार परमेस्वरक् इच्छाइ हिंठ्‌लाहार

c 

1:78 मुक्‍तिक् उँजत: स्वर्गोक्‌भटे आइलाहार मुक्‍ति देलाहार खिरिस्टलाइ जानायला

येसुक् जल्म

(मत्‍ति १:१८-२५)

२

१ उ बेलाइ रोमक् माहाराजा अगस्तसेa ओक्‌राक् पुराय राज्जेभोरिक् जम्मा मानुसलकक् गिन्तिb कर्बाक्नि नाउँ लेखाबाक हुकुम देलक्।

२ यि जम्माहिंसौ पैल्हाकर्ल मानुसलकक् गिन्ति रैल्हकुन्।

उ बेलाइ कुरेनियस सिरिया पर्‌देसक् बारा-हाकिम रैल्हक्।

३ जम्मा मानुसलक् आफ्निक्-आफ्निक् नाउँ लेखाबाक्नि बाज्या-बाराजुलकक् पुर्खाक् सहरै जाइलुहुन्।

४ उ बेलाइ योसेफसेहे गालिलक् नासरत बाज्ल सहरइ बसै।

उहेसैर्‌हे उ नासरतक्‌भटे राजा दाउदक् सहर बेथलेहेमै जाइलक्,

किसाबुने उ दाउदक् खलकिहिंक् सन्तान रैल्हक्।

५ योसेफक्‌सङ्‌हिं मरियमक् बिहाउ कर्बाक् कहिन् छिनाल सैर्‌हे ओहिं मरियमलाइ आको आफ्निहिक्‌सङ्‌हिं लेहिन् जाइलक्।

उ बेलाइ मरियमक् धिंर्‌ह् रैल्हकुन्।

६ उखर्‌हा बेथलेहेमिहिंमा भेलटाकै मरियमक् छाउरा पाबाक् बेथा लाग्लकुन्।

७ आउँ ओहिं आफ्निक् जेठो बेटायक जर्मालक् तसौ ओक्‌रालाइ लुगाक् फाल्साइसम् सेर्पिबानाइ गाइ-गोठक् ढोनमाहा सुतालकुन्।

किसाबुने उखर्ह्‌वाइ कुन्हुँ घरलकै बस्बाक् ठाउँ नहिंपाइलुहुन्।

स्वर्गोदुत आउँ भेंरा चह्‌र्वा

८ बेथलेहेम सहरक् लज्जिकै चौरिमाहा चह्‌र्वालके भेंरालक् गोठाहिन् रातेभोरि बस्ल रैल्हुहुन्।

९ परमपर्भुक् स्वर्गोदुत उखर्ह्‌वाक्‌ठालाइ देख्वार पोर्लोक् आउँ परमपर्भुक् उँजत उखर्ह्‌वाक् चारौपाखा चम्कलकुन्।

यि देखिहिन् भेंरा चह्‌र्वालक् डरे थर्‌थराबा ठाल्‍लुहुन्।

१० तसौ स्वर्गोदुते उखर्ह्‌वालाइ बोल्‍लाहा,

“बुन् डराहो!

किसाबुने मुँइ जम्माय मानुसलकलाइ आनन्द कारालाहार एक्‌दमे खुस्सिक् खभर लेहिन् तोहोराठालाइ आइल रहम्‍ना।

११ यटे सुनह,

दाउद जर्मल सहरै आजु तोहोराखर्ह्‌वाक् निम्ति मुक्‍ति देलाहार राजा जर्मल रहैस्।

उहेय परमेस्वरे चुन्‍ल खिरिस्ट पर्भु हो।

१२ तोहोराखर्‌हाइ बालखलाइ फाल्साइसम् सेर्पल आउँ गाइ-गोठक् ढोनइ सुताल भेंटाहोला आउँ यिहेभटे तोहोलेके ओक्‌रालाइ चिन्भा पारहला।”

१३ उहे बेलाइ ओर्को आको धेरेक्‍कुर स्वर्गोदुतलक् ओछि देख्वार पोर्लुहुन् तसौ परमेस्वरक् पर्‌सन्सा कर्तिहि उखर्ह्‌वाइ यन्हिं गित्काबा ठाल्‍लुहुन्,

१४ “सेब्‌भुइसौ उप्‍रै स्वर्गोइ बस्लाहार परमेस्वरलाइ जइजइ भेउस् आउँ पिर्‌थिबिमा जुन् मानुसलकक्‌सङ्‌हिं परमेस्वर खुस्सि रहैस्,

उखर्ह्‌वालाइ सान्ति भेउस्।”

१५ तसौ स्वर्गोदुतलक् स्वर्गोइ फर्किहिन् जाइलुहुन् आउँ चह्‌र्वालके आफ्नि सङ्-सङ्‌मा बाज्लुहुन्,

“लु,

असौ हामि परमपर्भुइ बाज्ल कहिन् बेथलेहेमै दिठाबा जाहुँक्।”

१६ उखर्‌हा दग्‍रा-दग्‌रि कर्ते जाइलुहुन्।

ओछि उखर्‌हाइ मरियम,

योसेफ आउँ बालखलाइसेहे गाइ-गोठक् ढोनमाहा सुताहिन् धर्ल भेंटालुहुन्।

१७ चह्‌र्वालके बालखक् बिसइमा उखर्ह्‌वालाइ बोल्‍लो कहिन् जम्‍मा मानुसलकलाइ सुनालुहुन्।

१८ उ कहिनलक् सुन्लाहार जम्मायजेना छक्‍क पोर्लुहुन्।

१९ मरियमेसेहे यि जम्‍मा कहिन् भिट्‌रक् मनै गुनिहिन् मनिहिंमा धर्लक्।

२० भेंरा चह्‌र्वालक् स्वर्गोदुतलके बोल्‍लोहिंक् परौ सुन्बा आउँ देख्बा पाइटे रामाइ-रामाइ परमेस्वरक् महिमा आउँ पर्‌सन्सा कर्ते फर्कलुहुन्।

बालखक् नाउँ येसु धर्ल

२१ आठ-दिनक् दिनै बालखलाइ परमेस्वरे इस्राएलिलकलाइ देल नियमक् अनुसार खतनाक्c चलन पुरा कर्लटाकै ओक्‌राक् नाउँ येसु धरिदेलिहिंक्,

यि नाउँसेहे येसु माँइकक् पेटइ आबाइसौ पैल्हेहि स्वर्गोदुते धर्बाबोल्‍ल रैल्हाहा।

मन्दिरमाहा येसुक् बाल अर्पन

२२ मोसाइ देल परमेस्वरक् नियमइ बाज्‍लहिक्‌परौ जख्‍नि उखर्‌हाक् चोंखो भेबाक् दिनd पुग्लाहा,

येसुक् माँयक आउँ बापिहिके ओक्‌रालाइ यरुसलेमक् परमेस्वरक् मन्दिरै अर्पन कर्बा लेग्लिहिंक्,

२३ किसाबुने परमपर्भुक् नियमै लेख्ल रहेला,

“जम्माहिंसौ आगारि जर्मल जेठो पुर्खर छाउरालकलाइ परमेस्वरमाहा पबित्‌र ठान्‍हेला।”

२४ उहेरङ् करिहिन् परमपर्भुक् नियमै बाज्लहिक् ठिकन् घुग्‍घुक् अथबा पर्‌वाक एक्‌जोर बाच्‍चा आको भोग चार्‌हाबा पोर्लाहार चलन रैल्हकुन्।

२५ उ बेलाइ सिमियोन बाज्ल मानुस यरुसलेमै बसइ।

उ धर्मि मानुस रैल्हक् आउँ परमेस्वरक् सेवा करइ।

ओहिं इस्राएलिलकलाइ बाँचालाहार मानुसक् पैंदा दिठाहिन् बस्ल रैल्हक् आउँ पबित्‌र आत्मा ओक्‌राक्‌ठालाइ रैल्हकुन्।

२६ परमपर्भुइ पाठाल मुक्‍ति देलाहार खिरिस्टलाइ नहिं देख्बासौ तुँइ नाँमोरोस् बाजिहिन् पबित्‌र आत्माइ ओक्‌रानि आगारिय जानाल धर्लकुन्।

२७ पबित्‌र आत्माइ चालाहिन् सिमियोन परमेस्वरक् मन्दिरमाहा जाइलक्।

उहे बेलाइ परमेस्वरक् नियम पुरा कर्बाक्नि मरियम आउँ योसेफ आको बालख येसुलाइ लेहिन् परमेस्वरक् मन्दिरमाहा आइलुहुन्।

२८ सिमियोने बालख येसुलाइ कोख्‍लामाहा लेहिन् परमेस्वरक् पर्‌सन्सा कर्तिहि यन्हिं बाज्लक्,

२९ “अ परमपर्भु,

तोरा आफ्निक् कहिन् पुरा कर्ल रहस्ला,

असौ मुँइ तोरा चाकरलाइ सान्तिसौ मोर्बाक्नि दे।

३० किसाबुने तुँइ पाठाल मुक्‍ति देलाहारलाइ मुँइ आफ्निक् आँखे देखम्बे,

३१ तुँइ ओक्‌रालाइ सेब्‌भ्‍रोउ जातक् मानुसलके देखुस् बाजिहिन् पाठाल धर्‌सिला,

३२ उहेय ओर्को जम्मा जातक् मानुसलकलाइ तोरा पैंदा देखालाहार उँजत भेओगे,

आउँ उहेय तोरा इस्राएलि जातलकक् महिमा कारालाहार भेओगे।”

३३ बालखक् बिसइमा सिमियोने बाज्ल कहिन् सुनिहिन् ओक्‌राक् माँयक आउँ बापेक् दङ् पोर्लुहुन्।

३४ सिमियोने उखर्‌हालाइ आसिक् देहिन् येसुक् माँइकलाइ बोल्‍लकुन्,

“यटे सुन्,

इस्राएलमाहा धेरे मानुसलकलाइ बाँचाबाक् आउँ नास कर्बा बाजिहिन् परमेस्वरे तोरा बेटाहिरलाइ चुन्‍ल धरैस्।

यि उहे परमेस्वरे देखाल चिन्‍हो बन्ल रहैस्,

जक्‌रालाइ थुप्‍रोहि बिरोध करिहिन् आफ्निक् मनक् बिचार खोलोट्‌थ्‍ला।

३५ तसौ तोरा हिर्‌दाया तरवाले छेंर्लक् परौ पिराइ छिया-छिया भेस्ला।”

३६ परमेस्वरक् मन्दिरै हन्‍ना नाउँ भेल एक्‌जेना बुढ्‌रि अगमबादिनि रैल्हक्।

उसेहे आसेर खलकक् फनुएलक् बेटेक रैल्हक्।

बिहाउ भेल सात बर्सहिंमा उ बिध्वा भेल रैल्हक्।

३७ आउँ उ चौरासि बर्स जट्‌का पुग्ल रैल्हक्।

उसेहे परमेस्वरक् मन्‍दिरिहिमा पाराथ्ना आउँ बर्त बसिहिन् रातदिन परमेस्वरलाइ पुजिहिन् बसै।

३८ ओहिं आको मरियम आउँ योसेफक् छेंओइ जाहिन् परमेस्वरलाइ धन्यबाट चार्‌हालक् आउँ यरुसलेमक् छुट्‌काराक् लागि पैंदा दिठालाहारलकलाइ येसुक् बिसइमा सुनाटे बुल्‍लक्।

मरियम आउँ योसेफ नासरतै फर्कलुहुन्

३९ परमपर्भुइ देल नियमे बोल्‍लोक् परौ कर्बा पोर्लाहार जट्‌का सेब्‌भ्‍रोउ काम करिसक्नेसौ योसेफ आउँ मरियम येसुलाइ लेहिन् गालिलक् आफ्निहिंक् नासरत बाज्ल सहरै फर्कलुहुन्।

४० बालख येसु बर्टे जाहिन् बल,

बुद्‌धि आउँ ग्यानमाहा भोर्टे जाइलक् आउँ परमेस्वरक् अनुग्रह ओक्‌राक् उप्‍रै पोर्लो रैल्हकुन्।

बालख येसु परमेस्वरक् मन्दिरै जाइल

४१ येसुक् माँयक आउँ बापेक् बर्स्याउनि छुट्‌काराक् दिन बाज्ल पाबन मानाबालाइ यरुसलेम जाथ।

४२ येसु बार्‌ह बर्स भेलबेलाइ येसुलाइ सङ्‌हिं लेहिन् उखर्‌हाक् चलन अनुसार पाबन मानाबा जाइलुहुन्।

४३ पाबन मानाहिन् सकिबानाइ उखर्ह्‌वा घर फर्कलुहुन्।

येसुसेहे यरुसलेमिहिमा बस्लक्,

तर यि कहिन् ओक्‌राक् माँयक-बापिहिके थाहाय बोइने पाइलुहुन्।

४४ येसु ओक्‌राक् कुन्‍हुँ सङ्‌लकक्‌सङ्‌हिं आइतिहि रहैस् ना बाजिहिन् ठान्‍हिबानाइ उखर्ह्‌वा दिन भोर्कोक् पैंदा हिंठ्‌लुहुन्।

बियार पोरिहिन् सकेटौ नहिंआइल देखिहिन् आफ्नि मानुसलक् आउँ सङ्‌लकक् ठालाइ रहैस् ना बाजिहिन् ओक्‌रालाइ खोज्लिहिंक्।

४५ बेटायथालाइ कच्‍छुहु आको नहिं पाइनेसौ उखर्‌हाइ ओक्‌रानि खोज्बा फेरि यरुसलेमक्‌पाखा जाइलुहुन्।

४६ खोज्ते-खोज्ते तिन दिनमाहा बल्‌बलि उखर्‌हाइ ओक्‌रालाइ परमेस्वरक् मन्दिरै भेंटालिहिंक्।

येसु धर्म-गुरुलकक्‌सङ्‌हिं बसिहिन् उखर्‌हाक् कहिन् सुन्तिहि आउँ सोर्तिहि बस्ल रैल्हक्।

४७ ओक्‌राक् ग्यान-बुद्‌धि आउँ ओहिं कहिनलकक् जुबाप देल देखिबानाइ जम्माय छक्‍क पोर्लुहुन्।

४८ ओछि बेटाहिकलाइ ओरङ् कर्ल देख्ते येसुक् माँयक-बापेक् आको छक्‍क पोर्लुहुन्।

तसौ मरियमे बेटाहिकलाइ बोल्‍लोकुन्,

“मोरा छाउरा!

तुँइ यि किस् कर्ल?

दिठाउ तोरा बापेर आउँ मुँइ ताराहि लागिबानाइ तोरालाइ कछ्-कछि खोज्ते बुल्‍ल।”

४९ तसौ येसुइ यरङ् बाजिहिन् जुबाप देलाहा,

“तोहोराखर्‌हाइ मोरानि किसा खोजहला?

मुँइ आफ्निक् बाबाक् घरै भेबापोर्लाहार बाज्बाक् कहिन् किस् तोहोरालाइ थाहा नहिं रैल्हाहार ते?”

५० भेटौ ओहिं बोल्‍लो कहिन् मरियम आउँ योसेफे बुझ्बाय बोइने पार्लुहुन्।

५१ ओक्‌राक्‌पाछु माँयक आउँ बापिहिकक्‌सङ्‌हिं येसु नासरतै फर्कलक्,

आउँ बाप्पो-महँटारक् आग्‍या मानिबानाइ बस्लक्।

ओक्‌राक् माँयक मरियमेसेहे यि जम्मा कहिन् नहिंबिस्‍राहिने मनिहिंमा धर्लक्।

५२ येसुसेहे परमेस्वरक् आउँ मानुसक् दोहोभटेकोक् अनुग्रह पाहिन् देहिमा आउँ बुद्‌धिमा बर्‌ह्‌टे-बर्‌ह्‌टे जाइलक्।

a 

२:१ माहाराजा अगस्तसे: मुल भासाइ कैसर अगस्तसे लेख्ल रहेला

b 

२:१ मानुसलकक् गिन्ति: रोम सामराज्जेक् जम्मा देसलक् आउँ पर्‌देसलकक् सासन कर्बाक् नियम बानाबालाइ या सुधारक् लागि खास बिबरन लेबाक्नि कर्बाक् काम।

c 

२:२१ खतनाक्: बालखक् सरिलक् टुप्‍पाक् भागक् छाला काटिहिन् घुघाबाक् कामलाइ खतना बाजेला। यि सेहे परमेस्वरे अब्राहामलाइ देल आग्‍या हो। जम्‍माय यहुदि मानुसलकक् पुर्खर जर्मल बालखलकलाइ आठ दिन पुग्नेसौ खतना कर्बा पोरेथ्।

d 

2:22 चोंखो भेबाक् दिन: यहुदि अइमाइलके बाच्‍चा जर्मानेसौ चालिस दिन पुग्नेसौ माटेन् मन्दिरमाहा जाबा पाथ, आउँ मोसाक् नियम अनुसार भोग चार्‌हाबा पाथ।

बप्‍तिस्मा देलाहार यहुन्‍नाइ कर्ल पर्चार

(मत्‍ति ३:१-१२; मर्कुस १:१-८; यहुन्‍ना १:१९-२८)

३

१ रोमक् माहाराजा तिबेरिअसेa राज कर्ल पन्‍ध्‌र बर्स भेल रैल्हकुन्।

उटाकै पन्तियस पिलातुससेहे यहुदियाक् बारा-हाकिम रैल्हक्।

हेरोद राजाइ गालिलक् पर्‌देसइ,

आउँ ओक्‌राक् भायक फिलिपेसेहे इतुरिया आउँ तार्‌खोनितिस पर्‌देसइ आउँ लुसानियास बाज्ल मानुसे अबिलेने पर्‌देसइ राज करै।

२ उटाकै हन्‍नास आउँ कैयाफा माहा-पुझरिलक् रैल्हुहुन्।

उहे बेलाइ उखास लाग्दो ठाँओमाहा परमेस्वरे जकरियाक् बेटायक यहुन्‍नालाइ पर्चार कर्बा आर्‌हालकुन्।

३ यहुन्‍नाइ यर्दन खोलाक् चारौपटिकोक् ठाउँलकै जाहिन् मानुसलकलाइ यन्हिं बाजिहिन् पर्चार कर्बा ठाल्‍लक्,

“पाप छेमा पाबाक् लागि आफ्निक्-आफ्निक् पाप मानिहिन् परमेस्वरक्‌पटि फर्कह आउँ पापक्‌भटे फर्कल कहिन् देखाबाक् लागि बप्‍तिस्मा लेहो।”

४ यरङ् करिहिन् यसैया बाज्ल अगमबक्‍ताइ धर्मसास्टरइ लेख्ल यि कहिनलक् पुरा भेबा आइलकुन्–

“सुनह,

उखास लाग्दो ठाँओमाहा एक्‌जेना बर्के सोरे चिच्‍याइबानाइ यरङ् बाज्तिहि रहैस्,

‘परमपर्भु आबाक्नि पैंदा बानाहो,

ओहिं हिंठ्‌बाक् गोर्‌याटोलक् सोझो बानाहो!

५ जम्‍मा खोला-खोल्सि पुरिजायला,

डाँराकाँर्‌हा आउँ पहरालक् सम्‍येबनेला।

घुमाउरो पैंदा सोझो भेला,

आउँ अफ्‍ठ्‌यारो पैंदा सजिलो बनिहिन् जायला।

६ यरङ् करिहिन् जम्‍मा मानुसलके मुक्‍तिलाइ देख्बा पारट्‌थ्‍ला।’”

७ हुलकाहुल मानुसलक् यहुन्‍नाक्‌ठालाइ बप्‍तिस्मा लेबाक्नि आइलुहुन्।

तसौ यहुन्‍नाइ उखर्ह्‌वालाइ बोल्‍लाहा,

“ए सापक् सन्तानेहेलक्!

परमेस्वरे कर्बाक् नियाँक्‌भटे हामि उम्‍कबा पारुहुँक्ला बाजिहिन् तोहोरालाइ कुने सिखाउह्‍वार?

८ तोहोराखर्‌हाइ साँच्‍चिहिंकक् आफ्नि-आफ्निक् पाप सुइकारिहिन् आफ्निक् मन परमेस्वरक्‌पटि फर्काल हो भेने उहेरङे करिहिन् चलह।

आउँ हामि अब्राहामक् सन्तानलक् हो बोल्तिहिमा तोहोराखर्‌हाइ उम्‌कुहुँक्ला बाजिहिन् बुन् सोंचोहो मुँइ तोहोरालाइ बोल्मेहेर्ला परमेस्वरे यि दोंखोलकक् भटेहि अब्राहामक् सन्‍तानलाइ उत्पन्‍न कर्बा पारैस्।

९ गाछक् फेद्‌राइ कुल्हारक् चोट पोरिहिन् सक्‍ल रहेला।

मज्जाक् फोर नहिंफोर्लाहार सेब्‌भ्‍रोउ गाछलकलाइ ढालिबानाइ आगिमा घुघाइजायला।”

१० मानुसलके यहुन्‍नालाइ सोर्ल्हिहिंक्,

“ओरङ्‌भेने हामि किस् कर्बा पोरेला भेकाते?”

११ ओहिं मानुसलकलाइ जुबाप देलाहा,

“जक्‌राक्‌ठालाइ दुइग्वा आङि रहेक्ला ओहिं आङि नहिंभेलाहार ओर्को मानुसलाइ एक्टा देउस्,

ओहेरेङ् करिहिन् खाबाक् थोक् भेलाहारे नहिंभेलाहारलाइ देउस्।”

१२ ओछि तिरो उठालाहारलक् आको बप्‍तिस्मा लेबाक्‌लाइ आइलुहुन् आउँ यहुन्‍नालाइ सोर्ल्होहुन्,

“गुरु,

हामिसेहे किवा कर्बा ते?”

१३ उखर्ह्‌वालाइ ओहिं बोल्‍लाहा,

“सरखारे तोक्‍लोइसौं बर्ता तिरो बुन् उठाहों।”

१४ सिपाहिलके आको यहुन्‍नालाइ सोर्ल्हिहिंक्,

“हामिसेहे किस् कर्बा पोरेला भेकाते?”

तसौ यहुन्‍नाइ उखर्ह्‌वानि बोल्‍लाहा,

“करमा पारिहिन् आउँ बिनासिट्‌ठिक् दोस लागाहिन् कुन्‍हुँक् ठालाइ पैसा बुनलेहो?

बरुस् आफ्निक् थाप्‍ल जागिरइ सन्‍तोक् मानहँ।”

१५ जम्‍माय मानुसलक् मुक्‍ति देलाहार राजा खिरिस्टलाइ अस्‍याहिन् बस्ल रैल्हुहुन्,

आउँ उखर्‌हाइ मनमने बिचार कर्लुहुन्,

यिहे यहुन्‍नाय खिरिस्ट हो ना किस् हाँ?

१६ यि कहिन् थाहा पाइनेसौ यहुन्‍नाइ जम्‍मा मानुसलकलाइ बोल्‍लाहा,

“मुँइ ता तोहोरालाइ पानिसौं बप्‍तिस्मा देमेहेर्ला,

तर मोराइसौ बाराइय एक्‌जेना आइतिहि रहैस्।

मुँइ ता ओक्‌राक् जुत्‍ताक् डोर फुक्लाबाक् काम कर्बाहुँक् नासोहाम्।

ओहिं तोहोराखर्‌हालाइ पबित्‌र आत्मा आउँ आगिक्‌भटे बप्‍तिस्मा देहेर्ला।

१७ ओहिं अन्‍न फट्‌कबालाइ आफ्निक् हाथमा सुपा लेल धरैस्,

फट्‌किबानाइ गेरालक् सेहे भाखारिमाहा धरैस्,

तर भुसालक्‌सेहे कख्नुहुँ नहिं निभ्‍लाहार आगिमाहा दार्‌हाइस्।”

१८ यहेरङे ओर्को आको थुप्‍रोय अर्तिलक् देहिन् यहुन्‍नाइ मानुसलकलाइ खुस्सिक् खभर सुनालाहा।

१९ हेरोद राजाइ ओक्‌राक् आफ्नि भाइकक् बोहेथा हेरोदियासलाइ बहु बानाहिन् धर्लसैर्‌हे यहुन्‍नाइ ओक्‌रालाइ खस्कार्लकुन् आउँ ओक्‌राक् ओर्को आको थुप्‍रोय पापलकौ देखाइदेलकुन्।

२० उहेसैर्‌हे हेरोदे यहुन्‍नालाइ झेलखारमाहा हाल्‍लकुन् यरङ् करिहिन् अज्झउ ओहिं फेरि नराम्‍रोक् उप्‍रै नराम्‍रो काम कर्लक्।

येसुहु बप्‍तिस्मा लेलक्

(मत्‍ति ३:१३-१७; मर्कुस १:९-११; यहुन्‍ना १:३२-३४)

२१ जम्‍मा मानुसलके बप्‍तिस्मा लेइतिहि कर्लटाकै येसुहु आको बप्‍तिस्मा लेलक्,

आउँ ओहिं पाराथ्ना कर्तिहि-कर्तिहि आकास उग्‍घ्‌रलकुन्।

२२ आउँ घुग्‍घुक् रुपमाहा पबित्‌र आत्मा येसुक् उप्‍रै नाभिहिन् आइलक् आउँ ओछि स्वर्गोक्‌भटे यरङ् आवाज आइलकुन्,

“तुँइ मोरा पियारो छाउरा हो,

तोरासङ्‌हिं मुँइ एक्‌दमे खुस्सि रहम्‍ना।”

येसु खिरिस्टक् पुर्खाक् मानुसलक्

(मत्‍ति १:१-१७)

२३ येसुइ आफ्निक् काम ठाल्‍लटाकै ओक्‌राक् उमेर तिस बर्स जट्‌का भेल रैल्हकुन्।

मानुसलके योसेफिहिलाइ ओक्‌राक् बापेक् बाजिहिन् ठान्‍हथ्।

योसेफक् बापेक् एलि रैल्हक्,

२४ एलिक् बापेक् मत्‍तात,

मत्‍तातक् बापेक् लेबि,

लेबिक् मल्‍कि,

मल्‍किक् यान्‍ना,

यान्‍नाक् योसेफ,

२५ यरङ् करिहिन् योसेफक् बापेक् मत्‍ताथियास,

मत्‍ताथियासक् आमोस,

आमोसक् नहुम,

नहुमक् इसलि,

इसलिक् नग्‍गै,

२६ नग्‍गैक् माथ,

माथक् मत्‍ताथियास,

मत्‍ताथियासक् सेमैन,

सेमैनक् योसेख आउँ योसेखक् बापेक् योदा रैल्हकुन्,

२७ योदाक् बापेक् योआनन आउँ योआननक् बापेक् रेसा,

रेसाक् बापेक् येरुबाबेल,

येरुबाबेलक् सालतिएल आउँ सालतिएलक् बापेक् नेरि,

२८ नेरिक् बापेक् मल्‍कि,

मल्‍किक् बापेक् अद्‌धि,

अद्‌धिक् बापेक् कोसाम,

कोसामक् एलमादम,

एलमादमक् बापेक् एर्,

२९ एर्‌क् बापेक् यहोसु,

यहोसुक् एलिएजर आउँ एलिएजरक् बापेक् योरिम,

योरिमक बापेक् मत्‍तात,

मत्‍तातक् बापेक् लेबि,

३० लेबिक् बापेक् सिमियोन,

सिमियोनक् यहुदा आउँ यहुदाक् बापेक् योसेफ,

योसेफक् बापेक् योनान,

योनानक् बापेक् एल्याकिम रैल्हुहुन्,

३१ एल्याकिमक् बापेक् मलेआ आउँ मलेआक् बापेक् मिन्‍ना रैल्हकुन्,

मिन्‍नाक् मत्‍ताथा,

मत्‍ताथाक् बापेक् नातान,

नातानक् बापेक् दाउद,

३२ दाउदक् बापेक् यिसै,

यिसैक् ओबेद,

ओबेदक् बापेक् बोअज,

बोअजक् बापेक् सल्मोन,

सल्मोनक् नहसोन,

३३ नहसोनक् बापेक् अम्‍मिनादाब,

अम्‍मिनादाबक् बापेक् आराम रैल्हकुन्,

आरामक् बापेक् हेस्रोन,

हेस्रोनक् बापेक् फारेस,

फारेसक् बापेक् यहुदा,

३४ यहुदाक् बापेक् याकुब,

याकुबक् बापेक् इसाहाक,

इसाहाकक् बापेक् अब्राहाम,

अब्राहामक् बापेक् तेरह आउँ तेरहक् बापेक् नाहोर रैल्हकुन्,

३५ नाहोरक् बापेक् सरुग,

सरुगक् बापेक् रउँ,

रउँक् बापेक् पेलेग आउँ पेलेगक् बापेक् एबेर,

एबेरक् बापेक् सेलह,

३६ सेलहक् बापेक् केनान,

केनानक् अर्पछद आउँ अर्पछदक् बापेक् सेम,

सेमक् बापेक् नोआ आउँ नोआक् बापेक् लेमेख,

३७ लेमेखक् बापेक् मतुसेलह,

मतुसेलहक् बापेक् हनोक,

हनोकक् बापेक् यरेद आउँ यरेदक् बापेक् महलालेल,

महलालेलक् बापेक् केनान,

३८ केनानक् बापेक् एनोस,

एनोसक् सेत आउँ सेतक् बापेक् आदम रैल्हक्,

आउँ आदमक् बापेक् परमेस्वर रैल्हकुन्।

a 

३:१ रोमक् माहाराजा तिबेरिअसे: मुल भासाइ कैसर तिबेरियस बाजेला

सैताने येसुलाइ परिछ्‍या कर्ल

(मत्‍ति ४:१-११; मर्कुस १:१२-१३)

४

१ येसु पबित्‌र आत्माइ भोरिहिन् यर्दन खोलाक्‌भटे फर्किहिन् आइलक्।

पबित्‌र आत्माइ येसुलाइ उखास लाग्दो ठाँओमा लेगालकुन्।

२ उ ठाँओइ सैताने ओक्‌रालाइ चालिस दिनसम्‍मय परिछ्‍यामाहा पारिबानाइ पापै फाँसाबाक् खोज्लोकुन्।

उ चालिस दिन भोरिय येसुइ किच्‍छुय नहिंखाइल धर्लक्,

उहेसैर्‌हे ओक्‌रालाइ एक्‌दमे भुख लाग्ल रैल्हकुन्।

३ उहेटाकै सैताने आइबानाइ येसुलाइ बोल्‍लोकुन्,

“साँच्‍चिय तुँइ परमेस्वरक् बेटायक हो भेने,

यि दोंखोलाइ पिठा बनिजाहिक् बाज।”

४ येसुइ ओक्‌रालाइ बोल्‍लोकुन्,

“धर्मसास्टरमाहा यि लेख्ल रहेला ‘खाबाक् थोके माटेन् मानुस ना बाँचेक्।’”

५ ओक्‌राक्‌पाछु सैताने येसुलाइ अल्गो डाँरामाहा लेगाहिन् एकेछिने सन्सारक् सेब्‌भ्‍रोउ राज्जेलक् देखाहिन् ओक्‌रालाइ बोल्‍लोकुन्,

६ “मुँइ तोरानि यि सेब्‌भ्‍रोउ राज्जेक् राजा आउँ यि जम्‍माय धनसम्‍पतिक् मालिक बानाबा पारम्‍ना,

किसाबुने यि सेब्‌भ्‍रोउ थोकलक् मोरे हाथमाहा रहैस् आउँ मुँइ जक्‌रालाइ चाहाम्‍ना ओक्‌रानि देबा पारम्‍ना।

७ मोरालाइ घोप्टो पोरिहिन् ढोक् कर् आउँ यि सेब्‌भ्‍रोउ थोक् तोरे भेस्ला।”

८ येसुइ ओक्‌रानि जुबाप देलकुन्,

“धर्मसास्टरक् बचनै किवा लेख्ल रहेला,

सुन्,

तुँइ परमपर्भु आफ्निक् परमेस्वरलाइ माटेन् ढोक् कर् आउँ ओक्‌रिहिक् माटेन् सेवा कर्।”

९ ओट्‌का भेनेसौ सैताने येसुलाइ यरुसलेममा लेगालकुन् आउँ ओस्कोक् मन्‍दिरक् टुप्‍पाइ थद्‌ध्याबा लागाहिन् यन्हिं बोल्‍लोकुन्,

“साँच्‍चिहिंक् तुँइ परमेस्वरक् बेटायक हो भेइबुने लु,

यछिसौ हाम्‌फाल।

१० किसाबुने धर्मसास्टरइ यन्हिं लेख्ल रहेला,

‘तोरा रख्वारि कर्बा परमेस्वरे आफ्निक् स्वर्गोदुतलकलाइ आर्‌हाहिन् पाठाइस्।’

११ आउँ ‘तोरा टाङै दोंखोक् थक्‍कर् बुन् लागुस् बाजिहिन् उखर्‌हाइ तोरानि आहिन् हाथहाथिहिंमा थाम्हेस्ला।’”

१२ येसुइ ओक्‌रालाइ जुबाप देलकुन्,

“धर्मसास्टरमाहा यरङ् आको बाज्ल रहेला,

‘तुँइ आफ्निक् परमपर्भु परमेस्वरलाइ परिछ्‍या बुन् कर्।’”

१३ सैताने येसुलाइ हरेक किसिमक् परिछ्‍या करिहिन् पापै फाँसाबाक् खोजिहिन् सिधानेसौ ओर्को मौका नहिं पाबाभोरिलाइ ओक्‌रानि छारिहिन् जाइलकुन्।

गालिल पर्‌देसइ येसुइ काम सुरु कर्लक्

(मत्‍ति ४:१२-१७; मर्कुस १:१४-१५)

१४ येसुइ पबित्‌र आत्माक् सक्‍ति पाहिन् गालिलमाहा फर्किहिन् जाइलक्।

तसौ येसुक् बिसइक् कहिन् चारौपटि फिंज्लकुन्।

१५ येसुइ सभाघरै सिच्छा देओइ आउँ जम्माहिं ओक्‌राक् बाखान करथ्।

नासरतमाहा येसुलाइ सुइकार बोइने कर्ल

(मत्‍ति १३:५३-५८; मर्कुस ६:१-६)

१६ येसु नासरतै आइलक् जच्‍छि चुटुनाइटाकै उ हुर्कल रैल्हक्।

येसु आफ्निक् चलन अनुसारे बिसारिक दिनै सभाघरमाहा जाइलक् आउँ पर्भाक्नि ठध्यालक्।

१७ ओक्‌रालाइ यसैया अगमबक्‍ताक् सेर्‌पौन्या कागतक् मुठ्‌ठा देलिहिंक्।

येसुइ उ कागतक् मुठ्‌ठा खोल्‍लोक् आउँ यरङ् कहिन् लेख्ल ठाउँ निस्काहिन् पर्ल्हक्,

१८ “परमपर्भुक् आत्मा मोरा उप्‍रै रहैस्,

किसाबुने गरिपलकलाइ खुस्सिक् खभर सुनाबाक्नि ओहिं मोरानि चुन्‍ल धरैस्।

कइदै भेलाहारलाइ छारिपाबाक् कहिन् बोल्बालाइ,

आउँ अन्‍धालकलाइ देख्लाहार बानाबालाइ,

हेंपाइमाहा पोर्लोलकलाइ खुलम-खुल्‍ला पार्बाक् लागि,

१९ आफ्निक् मानुसलकलाइ मुक्‍ति पाबाक् बेला आहिन् सक्‍ल बाजिहिन् जानाते बुल्बाक्नि

परमपर्भुइ मोरालाइ पाठाल धरैस्।”

२० ओक्‌राक्‌पाछु येसुइ कागत सेर्पिबानाइ बन्ध कर्लक्।

आउँ ओछि एक्‌जेना काम कर्लाहार मानुसलाइ फिर्ता देहिन् बस्लक्।

सभाघरै रैल्हाहार जम्‍मायजेनाइ ओक्‌रिहिलाइ दिठाहिन् धर्लिहिंक्,

२१ तस्के येसुइ उखर्ह्‌वालाइ बोल्‍लाहा,

“धर्मसास्टरक् बचनै लेख्ल यि कहिन् आजु,

तोहोराखर्‌हाइ सुन्तिहि सुन्तिहिय पुरा भेल रहेला।”

२२ जम्‍मा मानुसलके ओक्‌रालाइ बाखान्‍बा ठाल्‍लिहिंक् अनुग्रहइ भोर्लो ओक्‌राक् कहिन् सुनिहिन् उखर्ह्‌वा जम्‍माय छक्‍क पोर्लुहुन्।

तसौ उखर्‌हाइ बाज्लुहुन्,

“किस् यि योसेफक् बेटायक बोइने ते?”

२३ तसौ येसुइ उखर्ह्‌वानि बोल्‍लाहा,

“असौ पक्‍काय तोहोराखर्‌हाइ मोरानि यि खिसा बोलोहोला,

‘अ बैध!

तुँइ आफ्निलाइ राम्‍रो पार।’

तोहोराखर्‌हाइ मोरानि ‘कफर्नहुममाहा कर्लक् परौ आफ्निक् सहरुहुँमा उहेरङ् अचम्‍मक् कामलक् कर्’ बाजिहिन् बोलोहोला।”

२४ कहिनक् तुङ्‌ङा मारिहिन् येसुइ बाज्लक्,

“साँच्‍चिय मुँइ तोहोरानि बोल्मेहेर्ला,

कुन्हुँ अगमबक्‍तालाइ ओक्‌राक् आफ्निक् गाउँ-ठाँओमा मानुसलके ओक्‌रालाइ इजत-मान नाकरथ।

२५ ओर्को एक्टा कहिन् आको मुँइ तोहोरानि बोल्‍मेहेर्ला,

एलियाक् पालामाहा तिन बर्स छ मैन्हासम्‍मय पानि नहिं पोरिहिन् बर्के अलिकाल पोर्लो रैल्हकुन्।

उटाकै इस्राएल देसै थुप्‍रोय बिध्वा मानुसलक् रैल्हुहुन्।

२६ भेटौसुधा सिदोन बाज्ल ठाँओमा रैल्ह सारपतa गाँओक् एक्‌जेना बिध्वा अइमाइक्‌ठालाइ माटेन् परमेस्वरे एलियालाइ पाठालकुन्।

२७ उहेरङ् करिहिन् एलिसा बाज्ल अगमबक्‍ता भेलटाकै इस्राएलमा थुप्‍रोयजेना माहारोग लाग्ल मानुसलक् रैल्हुहुन्।

भेटौ परमेस्वरे सिरिया देसक् नामानb बाज्ल मानुसलाइ माटेन् राम्‍रो कारालक्,

ओर्को कुन्हुँलाइ राम्‍रो नहिंकारालाहा।”

२८ यि कहिन् सुनिसक्नेसौ सभाघरमाहा भेल जम्‍माय मानुसलक् रिसे मुर्‌मुरि भेलुहुन्।

२९ तसौ जाराक्-जुरुक् उठिबानाइ जम्माहिं येसुलाइ घस्टते सहरेसौ बाहार निस्कालिहिंक्।

उखर्ह्‌वाक् यि सहर डाँराक् ठाँओमाहा रैल्हकुन् आउँ उखर्ह्‌वाइ येसुलाइ उहे डाँराक् टुप्‍पामाहा लेगाहिन् ओछिसौ घुघाबाक् खोज्लिहिंक्।

३० भेटौ येसु मानुसलकक् माझक्‌भटे छिंरिबानाइ आफ्निक् पैंदाइ निस्किहिन् जाइलक्।

भुत लाग्ल मानुस राम्‍रो भेल

(मर्कुस १:२१-२८)

३१ ओक्‌राक्‌पाछु येसु गालिलक् कफर्नहुम बाज्ल सहरइ आइलक्,

बिसारिक दिनै येसुइ मानुसलकलाइ आफ्निक् सिच्छा देलक्।

३२ ओक्‌राक् सिच्छा सुनिहिन् ओछि रैल्हाहार जम्माय छक्‍कय पोर्लुहुन्,

किसाबुने ओहिं उखर्ह्‌वानि हिकमतक्‌भटे सिच्छालक् देलक्।

३३ सभाघरमाहा एक्‌जेना भुत लाग्ल मानुस रैल्हक्।

ओहिं बर्के चोटे चिच्‍याइहिन् बाज्लक्,

३४ “अ!

नासरतक् येसु,

तुँइ हाम्‍रानि किसकर्बाक् खोज्लो धरस्‍ला?

किस् तुँइ हाम्‍रानि खत्‍तम् कर्बाक् आइल?

तुँइ परमेस्वरे पाठाहिन् आइल पबित्‌र मानुस हो बाजिहिन् मुँइ चिन्‍हँम्‍ना।”

३५ यि कहिन् सुनिहिन् येसुइ उ भुतलाइ हप्कालकुन्,

“चुप् लाहिन् बस् आउँ अख्‍निहिं यि मानुसक्‌भटे निस्किहिन् जाइहाल!”

तसौ उ मानुसलाइ जम्‍माहिंक् आगारिय उ भुते पट्किबानाइ ओक्‌राक‌भटे निस्किहिन् जाइलक्,

भेटौ ओक्‌रालाइ किच्‍छुय घाउँ चोट नहिंलाग्लकुन्।

३६ यि कहिन् देख्नेसौ जम्‍माजेना छक्‍क पोरिहिन् बाज्बा ठाल्‍लुहुन्,

“यि मानुसक् बोलिमा कनङ् अधिकार आउँ सक्‍ति हाँ,

यहिं ता हप्काहे बिट्‌के भुतलकौ निस्किहिन् पाराट्‌थ्ला खम।”

३७ तसौके उ कफर्नहुम सहरक् चारौपाखा येसुक् बिसइमा बाँइ-बाँइ भेलकुन्।

येसुइ थुप्‍रोय मानुसलकलाइ राम्‍रो कारालक्

(मत्‍ति ८:१४-१७; मर्कुस १:२९-३४)

३८ सभाघरक्‌भटे निस्किहिन् येसु सिमोन बाज्ल मानुसक् घरै जाइलक्।

उटाकै सिमनक् सासेक् जर लागिहिन् थाला पोर्ल रैल्हक्,

घरक् जम्‍माय मानुसलके ओक्‌रानि राम्‍रो काराइदे बाजिहिन्,

येसुलाइ बिम्ति कर्लुहुन्।

३९ येसुइ ओक्‌राक् छेंओइ जाहिन् ओक्‌रानि लाग्ल जरलाइ हप्काइ देलकुन्,

तसौ जरे ओक्‌रालाइ छारिहाल्‍लकुन्।

तसौ उठिबानाइ उहेखर्‌हाक् सुसार कर्बा ठाल्‍लक्।

४० बियार पखै लहुर डुब्‍नेसौ मानुसलके थुप्‍रोय थरिक् बेरामि मानुसलकलाइ येसुक्‌ठालाइ लेहिन् आइलुहुन्।

येसुइ उ जम्‍माहिंक् उप्‍रै हाथ धरिबानाइ जम्माहिंलाइ राम्‍रो कारालक्।

४१ थुप्‍रोय जेनाक्‌भटे भुतलकौ चिच्याइ-चिच्याइ यन्हिं बाजिहिन् निस्कलुहुन्,

“तुँइ साँच्‍चिहिंक् परमेस्वरक् बेटायक हो।”

तर येसुइ उ भुतलकलाइ हप्‍काहिन् थ्यापय साराबा नहिंदेलाहा,

किसाबुने येसुसेहे मुक्‍ति देलाहार राजा खिरिस्ट हो बाजिहिन् उखर्‌हाइ चिन्‍ह्‌थ।

येसुइ कर्ल काम

(मर्कुस १:३५-३९)

४२ बिहान पखै उँजत भेइते बिट्‌के येसु कुन्‍हुँ नहिंभेल सुन्‍ने ठाँओमाहा जाइलक्।

भेटौ मानुसलकक् धुइरो सेहे ओक्‌रानि खोज्ते जाइलिहिंक्,

ओक्‌रानि भेंटानेसौ उ मानुसलके येसुलाइ बोल्‍लिहिंक् “हाम्‍रानि छारिहिन् तुँइ कट्‌टुहु बुन् जा ना है” बाजिहिन् येसुलाइ रोक्बाक् कर्लिहिंक्।

४३ येसुइ उखर्‌हालाइ बोल्‍लाहा,

“मुँइ परमेस्वरक् राज्जेक् खुस्सिक् खभर ओर्को सहरलकुहुमा जानाते बुल्बा पोर्लाहार।

किसाबुने परमेस्वरे मोरानि यिहे काम कर्बाक्नि पाठाल धरैस्।”

४४ यरङ् करिहिन् येसुइ यहुदियाक् जम्‍मा ठाँओक् सभाघरलकै जाहिन् पर्चार कर्ते बुल्‍लक्।

a 

4:26 सिदोन बाज्ल ठाँओमा रैल्ह सारपत: यि सहर इस्राएल देसक् बाहारक् सहर रैल्हकुन्। ओछि बस्लाहार अयहुदिलक् रैल्हुहुन्।

b 

4:27 नामान: नामान यहुदि नहिंरैल्हक्, तर सिरियाक् गयरयहुदि रैल्हक्।

येसुइ आफ्निक् सेब्‌भुना पैल्हेकोक् चेलायकलक् हाँख्‍राल

(मत्‍ति ४:१८-२२; मर्कुस १:१६-२०)

५

१ एक्‌दिनकोक् कहिन् हो येसु गालिलक्a तालावक् छेंओइ ठध्याइबानाइ बस्ल रैल्हक्।

थुप्‍रोय मानुसलक् परमेस्वरक् सिच्छा सुन्‍बाक्नि ठेलाम्‌ठेल कर्ते आइलुहुन्।

२ येसुइ तालावक् छेओमाहा दुइगोटा डोङालक् देख्लक्,

मछौर्‌यालक् डोङा छारिबानाइ जाल धोइतिहि रैल्हुहुन्।

३ एक्टा डोङा सिमोन बाज्ल मछौर्‌याक् रैल्हकुन्।

येसुइ ओक्‌रिहिंक् डोङामाहा चर्‌हिबानाइ सिमोनलाइ डोङा पाखाक्‌भटे चुटेक् माझक्‌पटि लेगाउ बाजिहिन् बोल्‍लोकुन्।

तसौ ओच्छिहि बसिबानाइ येसुइ मानुसलकलाइ सिच्छा देबा ठाल्‍लाहा।

४ परमेस्वरक् सिच्छा देहिन् सक्नेसौ येसुइ सिमोनक्‌लाइ बोल्‍लोकुन्,

“तोरा डोङा गैर्‌होक्‌पटि लेगाउ आउँ माछा मार्बाक्नि जाल झाँक्।”

५ ओहिं आर्‌हाल सुनिहिन् सिमोने येसुलाइ बोल्‍लोकुन्,

“ओहो गुरु,

हामि ता रातभोरिय मच्‍छ्‌वारि फेंकुहुँक् भेटौसुधा एकौ फर्‌ह्‍या माछा बैनेपाइल।

भेटौ तुँइ बोलिहालैबे उहेसैर्‌हे मुँइ एक्‌बाजिसे जाल झाँकम्‍ना।”

६ जाल किस्‌ झाँक्बा ओछि ता यट्‌का धेरेक्‍कुर माछा झाँकि जाइलुहुन् कि उखर्‌हाक् जालौ फाटाबाक् सनकक् परौ भेलाहा।

७ तसौ उखर्‌हाइ ओछि ओर्को डोङामा रैल्‍ह सङ्‌लकलाइ चिच्‍याइबानाइ हाथ लम्काइ-लम्काइ हाँख्‍रालाहा।

उखर्‌हाइ आइबानाइ माछा गर्थि-गर्थि झिंक्बा ठाल्‍लुहुन्।

झिंक्‍ते-झिंक्‍ते दोहोगोटा डोङाइ माछालक् धेरेक्‍कुर भेइबानाइ डोङाय दुब्‍बाक् भेलाहा।

८ ओरङ् देख्नेसौ सिमोन पत्‌रुस येसुक् पाओमा घोप्टो पोरिबानाइ ढोक् करिहिन् बोल्‍लोकुन्,

“पर्भु,

मुँइ पापि रहम्‍ना,

उहेसैर्‌हे मोराभटे टार्‌हो भेइदे!”

९ किसाबुने ओट्‌का धेरे माछा झाँकिजाइल देखिहिन् सिमोन आउँ ओक्‌राक् सङ्‌लक् छक्‍क पोर्लुहुन्।

१० आउँ सिमोनक्‌सङ्‌हिं मिलिबानाइ माछा मार्लाहार जब्‍दिया बाज्ल मानुसक् बेटायकलक् याकुब आउँ यहुन्‍नाहुलाइ आको सार्‌होय अचम्म लाग्लाहा।

येसुइ सिमोनलाइ बोल्‍लोकुन्,

“बुन् डर मान्,

अखसौ तुँइ माछालक् बोइनेकि,

तुँइ असौ मानुसलकलाइ गर्थिबानाइ मोराठालाइ आन्‍लाहार बनस्ला।”

११ यि कहिन सुन्‍नेसौ उखर्‌हाइ आफ्निक् डोङालक् तालावक् छेओमाहा तानिबानाइ आन्लुहुन् आउँ सेप्‌थोक् छारिहिन् येसुक् पाछु-पाछु लाग्लुहुन्।

येसुइ माहारोग लाग्ल मानुसलाइ राम्‍रो पार्लक्

(मत्‍ति ८:१-४; मर्कुस १:४०-४५)

१२ एक्‌बाजि येसु कुन्‍हुँ एक्टा सहरै रैल्हक्।

उ सहरै देहिय भोरि माहारोग लाग्ल एक्‌जेना मानुस रैल्हक्।

ओहिं येसुलाइ देखिहिन् ओक्‌राक् पाओमा घोप्टो पोरोहिन् यन्हिं बाजिहिन् बिम्ति कर्लक्,

“अ!

मोरा पर्भु,

तुँइ चाहिबुने मोरानि सद्‌धे काराबा पारस्ला!”

१३ येसुइ ओक्‌राक् उप्‍रै हाथ धरिबानाइ बोल्‍लोकुन्,

“मुँइ चाहाम्‍ना तुँइ अख्‍निहिं सद्‌धे भेउ।”

तसौ ताट्‌काले ओक्‌राक् लाग्ल माहारोग राम्‍रो भेइहाल्‍लकुन्।

१४ तसौ येसुइ ओक्‌रालाइ करा करिहिन् आर्‌हालकुन्,

“दिठाउ,

तुँइ राम्‍रो भेल कहिन् कुन्‍हुँक् ठालाइ बुन् बाज्!

आउँ मोसाक् नियमे बोल्‍लो बमजिम मन्दिरमाहा पुझरिक्‌ठालाइ जाहिन् आफ्निलाइ देखाउ।

आउँ भेंटि चार्‌हाहिन् जम्‍माहिंक् आगारि तुँइ सद्‌धे भेल पर्‌मान देखाउ।”

१५ उ दिनेसौ ओर्साक् येसुक् बिसइमा अज्झ बाँइ-बाँइ भेहिन् जाइलकुन्,

आउँ एक्‌दमे धेरे मानुसलक् ओक्‌राक्‌पाछु परमेस्वरक् सिच्छा सुन्‍बाक्‌लाइ आउँ राम्‍रो भेबाक्‌लाइ आबाठाल्‍लुहुन्।

१६ भेटौ येसुसेहे अस्करे सुन्‌सान्‍न ठाँओमा जाहिन् परमेस्वरक्‌सङ्‌हिं पाराथ्ना करिहिन् बसइ।

येसुइ कुज्या मानुसलाइ राम्‍रो पार्लक्

(मत्‍ति ९:१-८; मर्कुस २:१-१२)

१७ एक्‌दिन येसुइ मानुसलकलाइ परमेस्वरक् सिच्छा सिखातिहि रैल्ह धर्लाहा।

कुन्हुँ-कुन्हुँ फरिसिलक् आउँ धर्म-गुरुलक् आको ओक्‌राक् छेंओइ बसिहिन् धर्ल रैल्हुहुन्।

उखर्‌हासेहे गालिल आउँ यहुदिया बाज्ल ठाँओक् जम्‍मा गाउँलकक्‌भटे आउँ यरुसलेम सहरक्‌भटे आको आइल रैल्हुहुन्।

येसुक् ठाँओइ बेरामिलकलाइ राम्‍रो काराबा पार्बाक् परमपर्भुक् सक्‍ति रैल्हकुन्।

१८ मानुसलके येसुक्‌ठालाइ एक्‌जेना कुज्या भेल बेरामि मानुसलाइ बिछौनाहिंक्‌सङ्‌हिं बोकिहिन् आन्लुहुन्।

उखर्ह्‌वाइ ओक्‌रानि घरभिट्‌रइ येसुक् आगारि पुर्‌याबाक् बल कर्लुहुन्।

१९ भेटौ ओछि मानुसलक् कोचाम्‌कोच रैल्ह भेइते येसुक्‌ठालाइ ओक्‌रालाइ पुर्‌याबाक् पैंदा नहिंपाइलुहुन्।

उहेसैर्‌हे उखर्‌हाइ उ बेरामिलाइ घरक् छान्हइ लेगालिहिंक् आउँ छान्ह छार्ल खप्‍तालक् झिंकिबानाइ उ बेरामि मानुसलाइ बिछौनाहिंक्‌सङ्‌हिं ओछिसौ बिस्तारे येसुक् आगारि झार्लिहिंक्।

२० उ मानुसलके यरङ् बिस्वास कर्ल देखिहिन् येसुइ उ बेरामिलाइ बोल्‍लोकुन्,

“तोरा पाप छेमा भेल रहेस्ला।”

२१ तसौ येसुइ बोल्‍लो यि कहिन् सुनिहिन् ओछि रैल्ह धर्म-गुरु आउँ फरिसिलके आफ्नि-आफ्नि मनमा बाज्बा ठाल्‍लुहुन्,

“परमेस्वरक् निन्दा कर्लाहार यि मानुस कुन्‌ग्वा ते?

परमेस्वरे माटेन् पापक् छेमा कर्बा पारैस्!”

२२ उखर्‌हाक् मनक् कहिन् बुझिबानाइ येसुइ बोल्बा ठाल्‍लाहा,

“तोहोराखर्‌हाइ किसा यरङ् सोंचोहोला?

२३ मुँइ यि कुज्या मानुसलाइ ‘तोरा पाप छेमा भेवास्बे’ बोल्बाक् आउँ ‘उठिबानाइ हिंठ्’ बोल्बामा कुन् सेहे सजिलो भेका,

लु बाजह ता?

२४ भेटौ दिठाहो,

यि सन्‍सारै मुँइ मानुसक् बेटायकलाइ मानुसलकक् पाप छेमा कर्बाक् अधिकार रहैस् बाज्बाक् कहिनक् पर्‌मान मुँइ तोहोरालाइ देम्‍ना।”

ओछिसौ उ कुज्या बेरामि मानुसलाइ येसुइ बोल्‍लोकुन्,

“मुँइ तोरानि बोल्मेर्ला,

असौ उठ् आउँ आफ्निक् बिछौना उठाहिन् बोकिबानाइ घर जा।”

२५ उ मानुसे उहे तख्‍नि उठिबानाइ आफ्निक् बिछौना बोकिबानाइ परमेस्वरक् पर्‌सन्सा कर्ते आफ्निक् घर फर्किहिन् जाइलक्।

२६ तसौ उखर्ह्‌वा जम्माय एक्‌दमे अचम्म भेलुहुन् आउँ परमेस्वरक् यरङ् बर्के सक्‍तिक् काम देखिबानाइ डर लाग्लाहा।

उखर्‌हा परमेस्वरक् पर्‌सन्सा कर्ते यन्हिं बाज्बा ठाल्‍लुहुन्,

“आजु ता हामि कनङ् अचम्‍मक् कहिन् देख्बा पाहुँक्!”

येसुइ लेबिलाइ चेला बन्बाक्नि हाँख्‍रालक्

(मत्‍ति ९:९-१३; मर्कुस २:१३-१७)

२७ ओक्‌राक्‌पाछु उ ठाँओक्‌भटे येसु निस्किहिन् जाइलक्।

तसौ लेबिb नाउँ भेल एक्‌जेना तिरो उठालाहार मानुसलाइ तिरो बुझाबाक् अड्‌डाइ बसिहिन् रैल्ह देख्लकुन्।

येसुइ ओक्‌रानि बोल्‍लोकुन्,

“मोरा पाछु लाग्।”

२८ तसौ लेबि सेब्‌भ्‍रोउ थोक् छार्लक् आउँ उठिहिन् येसुक् पाछु हिंठ्‌लक्।

२९ यक्‌राक्‌पाछु लेबिय येसुक् लागि आफ्निक् घरमाहा बर्के भोज चालालक्,

उ भोजइ ओर्को आको थुप्‍रोय तिरो उठालाहार मानुसलक् आउँ ओर्को थुप्‍रोय मानुसलकौ भोज खाबा बस्ल रैल्हुहुन्।

३० फरिसि आउँ उखर्‌हाक् धर्म-गुरुलके घुन्‌घुनाते येसुक् चेलालकलाइ यन्हिं बोल्‍लाहा,

“तोहोराखर्‌हाइ किसा तिरो उठालाहारc आउँ उहेरङ् ओर्को पापिलकक्‌सङ्‌हिं बसिहिन् खाबाक्-पिबाक् करहला?”

३१ तसौ येसुइ उखर्ह्‌वानि जुबाप देलाहा,

“रोग नहिंलाग्‍ल मानुसक् लागि बैध नाचाहेक् तर रोगिलकक् लागि ते चाहेला।

३२ उहेरङ् करिहिन् मुँइ आको धर्मि मानुसक् लागि बोइने तर पापि मानुसलाइ आफ्निक्-आफ्निक् पाप मानिहिन् परमेस्वरक्‌पटि मन फर्काबा पोर्लाहार बाजिहिन् हाँख्‍राबालाइ आइल रहम्‍ना।”

बर्त बस्बाक् बिसइक् कहिन्

(मत्‍ति ९:१४-१७; मर्कुस २:१८-२२)

३३ कुन्हुँ-कुन्हुँ मानुसलके आहिन् येसुलाइ सोर्ल्हिहिंक्,

“यहुन्‍नाक् चेलालके ता साँद्‌धाउय बर्त बसट्‌थ्ला आउँ पाराथ्ना करट्‌थ्ला।

फरिसिलकक् चेलालकुहु उहेरङे करट्‌थ्ला,

भेटौ तोरा चेलालक्‌सेहे खाबा पिबाक् काम माटेन् करट्‌थ्ला।”

३४ येसुइ उखर्‌हालाइ जुबाप देलाहा,

“तोहोराखर्‌हा बिहाओक् भोजइ दुलाहाक्‌सङ्‌हिं आइलाहार जन्तिलकलाइ किस् खाबाय नहिंदेहिने पाठाहोला ते?

३५ भेटौसुधा,

यरङक् दिनलक् आको आयला,

जख्‍नि दुलाहा उखर्‌हाक् माझक्‌भटे छुटाइजाइस्,

तसौ पे उ मानुसलके बर्त बस्बा थालट्थ्ला।”

३६ फेरि येसुइ ओर्को आको खिसा लेहिन् बोल्‍लाहा,

“कुन्हुँहि लौओ लुगा फाटाइबानाइ थोथ्‍रो लुगाइ ना टाल्हथ्।

तयौ टाल्हिय बुने,

लौओ लुगाउ बिग्‌रेला,

आउँ लौओ ढापा थोथ्‍रो लुगाहुक्‌सङ्‌हिं आको नामिलेक्।”

३७ “उहेरङ् करिहिन् कुनेसेहे भर्खर निस्‍काल अङ्‌गुरक् रसलाइ थोथ्‍रो छालाक् थैल्हिमा हालैस् भेकाते?

तयौ हालिय बुनेता उ छालाक् थैल्हि फुटिहालेला आउँ ओछि हाल्‍ल अङ्‌गुरक् रस जम्मा हेरिहिन् जायला।

३८ लौओ भर्खर बानाल अङ्‌गुरक् रससेहे लौओ छालाक् थैल्हिहिमा हाल्बा पोर्लाहार!

३९ आउँ खाइलटाकै जुन्हुँ मानुसे भेटौ छिप्‍ल अङ्‌गुरक् रस खाहिन् पाछुसेहे भर्खर बानाल लौओ अङ्‌गुरक् रस खाबा मन ना पोराथ्।

उखर्‌हाइ बाजट्‌थ्ला,

छिप्‍लसेहे साउह्‍वार भेला।”

a 

५:१ गालिलक्: गनेसरेत तालाउ आको बाजेला।

b 

5:27 लेबि: यक्‌रानि मत्‍ति बाजिहिनौ चिन्हेला।

c 

5:30 तिरो उठालाहार: यहुदिक् अगुवालके तिरो उठालाहार मानुसलाइ पापि ठान्‍हथ्। उखर्ह्‌वाक्‌सङ्‌हिं बसिहिन् नहिंखाथ।

येसु बिसारिक दिनक् मालिक

(मत्‍ति १२:१-८; मर्कुस २:२३-२८)

६

१ एक्‌दिन येसु बिसारिक दिनै गहुँ खेतक् पैंदाक्‌भटे भेइबानाइ जाइतिहि रैल्हक्।

तसौ येसुक् चेलालके गहुँक् बालालक् तोंठिबानाइ हाथमा लेइबानाइ मेम्याँतिहि खाबा ठाल्‍लुहुन्।

२ यि देखिहिन् कुन्हुँ-कुन्हुँ फरिसिलके चेलालकलाइ बोल्‍लाहा,

“बिसारिक दिनै मोसाक् नियमें नाभेक् कर्बा बाज्ल कामसे तोहोराखर्‌हाइ किसा करहला?”

३ येसुइ उखर्‌हालाइ जुबाप देलाहा,

“दाउद राजा आउँ ओक्‌राक्‌सङ्‌हिं भेलाहार मानुसलक् भुखाल बेलाइ ओहिं किवा कर्ल धर्लक्,

किस् तोहोराखर्‌हाइ नाहाँ पर्ल्ह ते?

४ ओहिंता परमेस्वरक् मन्दिर भिट्‌रइ पोसिहिन् परमेस्वरलाइ चार्‌हाल पिठा ओक्‌राक्‌ठालाइ रैल्ह मानुसलकक्‌सङ्‌हिं मिलिहिन् खाइलक्।

जुन्‌सेहे हाम्‍रा नियममाहा पुझरिसौ उप्‌रान्त ओर्को कुन्हुँहि उ पिठा खाबा नहिंभेलाहार रैल्हकुन्।”

५ ओछिसौ येसुइ कहिन् सक्बालाइ यन्हिं बाज्लक्,

“मुँइ मानुसक् बेटायक बिसारिक दिनुहुँक् आको पर्भु हो।”

येसुइ हाथ सुख्‍ल मानुसलाइ राम्‍रो कारालक्

(मत्‍ति १२:९-१४; मर्कुस ३:१-६)

६ ओर्को एक्‌बाजि बिसारिक दिनै येसु एक्टा सभाघरै जाहिन् परमेस्वरक् सिच्छा देबा ठाल्‍ल धर्लक्।

ओछि एक्‌जेना दैन्हँ हाथ सुख्‍ल मानुस आको रैल्हक्।

७ धर्म-गुरुलक् आउँ फरिसिलकेसे येसुलाइ कहने दोस लागाबा-पाबा बाजिहिन् अस्‍याहिन् बस्ल रैल्हुहुन्।

उहेसैर्‌हे उखर्‌हाइ येसुइ उ मानुसक् सुख्‍ल हाथ बिसारिक दिनै राम्‍रो काराइदेलाना बाजिहिन् दिठाहिन् धर्ल रैल्हुहुन्।

८ उखर्‌हाक् मनक् कहिन् येसुइ थाहा पाहिन्,

उ हाथ सुख्‍ल मानुसलाइ बोल्‍लोकुन्,

“तुँइ उठिहिन् यछि आउ ता!”

तुरुन्ते उ मानुस उठिबानाइ येसुक् आगारि जाइलक्।

९ तसौ येसुइ उखर्‌हालाइ बोल्‍लाहा,

“लु असौ बाजह ता हाम्‍रालाइ देल ब्‍यबस्थाक् नियमे बिसारिक दिनै किस्‌ग्वा कर्बाक्‌से राम्‍रो भेला बाज्ल रहेला?

भल काम कर्बाक् राम्‍रो ना कुभल कर्बाक् राम्‍रो?

मानुसलाइ बाँचाबा बोल्‍लो रहेला ना मार्बा बोल्‍लो रहेला?”

१० तसौ येसुइ ओछि रैल्ह जम्‍मा मानुसलाइ दिठाइबानाइ उ मानुसलाइ बोल्‍लोकुन्,

“तोरा हाथ तनक्‍क काराउ!”

तसौ ओहिं हाथ तन्‍कालक् आउँ ताट्‌काले ओक्‌राक् हाथ राम्‍रो भेइहाल्‍कुन्।

११ यि देखिहिन् धर्म-गुरु आउँ फरिसिलक् रिसे बेमाक्‍ख भेइबानाइ येसुलाइ हामि कहने किवा कर्बा भेका बाजिबानाइ साउटि मिलाबा ठाल्‍लुहुन्।

येसुइ बार्‌ह जेनालाइ चेला बानालाहा

(मत्‍ति १०:१-४; मर्कुस ३:१३-१९)

१२ एक्‌दिनकोक् कहिन् हो येसु डाँराइ जाइबानाइ परमेस्वरक्‌सङ्‌हिं रातभोरि पाराथ्ना करिहिन् बस्लक्।

१३ बिहान पोर्नेसौ ओहिं आफ्निक् चेलालकलाइ हाँख्‍रालक् आउँ उखर्‌हाक् माझक्‌भटे बार्‌ह जेनालाइ प्रेरितक् रुपै छान्लक्।

१४ आउँ इखर्ह्‌वालकक् नाउँलकसेहे– सिमोन,

जक्‌रालाइ येसुइ पत्‌रुस नाउँ आको धरिदेलकुन्,

सिमोनक् भायक अन्द्रियास,

याकुब,

यहुन्‍ना,

फिलिप,

बारथोलोमाइ,

१५ मत्‍ति,

थोमा,

अल्फयसक् बेटायक याकुब,

देसभक्‍त बाज्ल सिमोन,

१६ आउँ याकुबक् बेटायक यहुदा तसौ यहुदा इस्करियोत,

जैहिं पाछु जाइबानाइ येसुलाइ धोक्खा देलकुन्।

येसुइ थुप्‍रोय मानुसलकलाइ राम्‍रो कारालक्

(मत्‍ति ४:२३-२५)

१७ येसु चेलालकक् सङ्‌सङ्‌हिं डाँराक्‌भटे झर्टे आइलटाकै उखर्ह्‌वा एक्टा चौरिमा पुग्ल रैल्हुहुन्।

ओछि थुप्‍रोय चेलालक् आउँ ओर्को मानुसलकक् बर्के धुइरो लाग्ल रैल्हकुन्।

यहुदिया बाज्ल ठाँओक् जम्माभटे,

यरुसलेमक् सहरक्‌भटे आउँ समुन्‍रक् छेउँछाओमा रैल्‍ह टुरोस आउँ सिदोन सहरक्‌भटे गिन्बाय नहिंपार्लाहार मानुसलक् ओछि आहिन् जम्‍माभेल रैल्हुहुन्।

१८ उखर्ह्‌वा येसुक् सिच्छा सुन्‍बाक्नि आउँ रोगलकक्‌भटे राम्‍रो भेबाक्नि आइल रैल्हुहुन्।

भुत लागिहिन् दुखाइमा पोर्लो मानुसलक् आको ओछि आहिन् राम्‍रो भेलुहुन्।

१९ जम्माय मानुसलके येसुलाइ छुबाक् खोज्थिक् किसाबुने ओक्‌राक्‌भटे निस्कल सक्‍तिक्‌भरे जम्मायजेना मानुसलक् राम्‍रो भेल रैल्हुहुन्।

येसुइ सिखाल दुक्ख सुक्खक् कहिन्

(मत्‍ति ५:१-१२)

२० ओक्‌राक्‌पाछु येसुइ आफ्निक् चेलाहिकलकलाइ दिठाइबानाइ बाज्बा ठाल्‍लक्,

“दिठाहो,

गरिपेहेलक्!

तोहोराखर्ह्‌वा कट्‌का आसिक् पाइल रहला

किसाबुने परमेस्वरक् राज्जे तोहोरे हो!

२१ ए,

अख्‍नि भुखाल मानुसेहेलक्!

तोहोराखर्ह्‌वा कट्‌का आसिक् पोर्लो मानुस

किसाबुने तोहोराखर्ह्‌वा आघाबा पाहोला।

अ,

काँर्लाहारेहेलक्!

तोहोराखर्ह्‌वा कट्‌का आसिक् पाइल रहला

किसाबुने तोहोराखर्ह्‌वा रामाबा पाहोला।

२२ “तोहोराखर्ह्‌वा आसिक् पाइल भेहोला,

जख्‍नि मानुसलके तोहोरानि मुँइ मानुसक् बेटायकक् उप्‍रै,

बिस्वास कर्ल सिहिरे घिन करिहिंन् आफ्निक् जातेसौ बाहार निस्‍काहेर्ला,

तोहोरालाइ बिरोध करेहेर्ला आउँ तोहोरा नाउँ बिकाइदेहेर्ला!

२३ उटाकै तोहोराखर्ह्‌वा खुस्सि भेहिन् नाँचि-नाँचि रामाहो!

किसाबुने परमेस्वरे तोहोरालागि स्वर्गोइ एक्‌दम बर्के इनाम धरिदेल धर्देहेर्ला।

किसाबुने अख्‍नि तोहोरालाइ साटालाहार मानुसलकक् पुर्खालकुहु अगमबक्‍तालकलाइ यहेरङ् करिहिने साटाल धर्लाहा।”

२४ “तर धिक्‍कार्‌होस्,

अख्‍नि धनि भेल मानुसेहेलक्!

किसाबुने तोहोराखर्ह्‌वाइ ता सुक्खक् जिबन यि सन्सारिहिमा पाहिन् सक्‍ल धरहला!

२५ धिक्‍कार्‌होस् अख्‍नि पेट भोरि खाहिन् आघालाहारेहेलक्!

किसाबुने तोहोराखर्ह्‌वा खाबाय नहिंपाहिन् भुक्खे भेहोला।

धिक्‍कार्‌होस्,

अख्‍नि हेंस्‌खेरि कर्लाहारेहेलक्,

किसाबुने तोहोराखर्ह्‌वालाइ एक्‌दमे सोक कर्बा आउँ काँर्बा पोरेहेर्ला!

२६ “धिक्‍कार्‌होस्,

अख्‍नि मानुसलकक्‌भटे पर्‌सन्सा पाइलाहारेहेलक्!

किसाबुने यरङ् पर्‌सन्सा ता उ मानुसलकक् आफ्निक् बाज्या-बाराजुलके झुँट्‌ठा अगमबक्‍तालकलाइ आको देल धर्लाहा।

सत्‌रुहुलाइ पेरेम कर्बा

(मत्‍ति ५:३८-४८; ७:१२)

२७ “भेटौ मोरा कहिन् सुन्लाहारलाइ मुँइ बोल्मेहेर्ला,

तोहोलेके तोहोरा आफ्निक् सत्‌रुहुलाइ पेरेम करह आउँ तोहोरालाइ मन नहिं पोरिहिन् घिन कर्लाहारलाइ भलक् काम करह,

२८ तोहोरालाइ साराप देलाहारलकलाइ आसिक् देहो,

तोहोरालाइ नराम्‍रो बेभार कर्लाहारक् लागि पाराथ्ना करह।

२९ कुन्हुँ मानुसे तोरालाइ एक्टा गालै बाज्‍राइ देइगलास् बुने ओर्को पाखाक् गालुहुमा चर्काबाक्‌लाइ थापि देहिक्।

आउँ तोरा इस्टकोट लुटिहिन् लेगाइ देइगलासबुने उ मानुसलाइ तोरा आङि आको लेग्बा देहिक्।

३० तोराठालाइ किस्-किस् माङ्‌लाहारलकलाइ देहिखान्,

आउँ तोराभटे लेगाल चिंज फिर्ता जुन्‌माङ्।

३१ ओर्कोलके तोहोरालाइ जहरङ् बेभार करुस् बाजिहिन् इच्‍छा करहला,

तोहोलेकुहु ओर्कोलकलाइ ओहेरङे करह।

३२ “तोहोराखर्‌हालाइ पेरेम कर्लाहारलकलाइ माटेन् पेरेम करिगलेहेबुनेता कुनसेहे बर्के काम कर्ल ठहर्बेहेराटे?

किसाबुने पापि मानुसलकुहु आफ्निलाइ पेरेम कर्लाहारलकलाइ ता पेरेम करिहालट्‌थ्‍ला!

३३ ओहेरङ् करिहिन् तोहोरालाइ ओर्को मानुसलके भल कर्लहिक् परौ उखर्‌हालाइ माटेन् भल करिबुनेता कुनसेहे बर्के काम कर्ल ठहर्बेहेराटे?

किसाबुने पापि मानुसलकुहु यहेरङे करट्‌थ्ला!

३४ आउँ तोहोलेके फिर्ता पाबाक् आस करिहिन् मानुसलकलाइ रिन देइगलेहे बुनेता तोहोरालाइ कुने राम्‍रो बोलेहेरा?

किसाबुने पापि मानुसलकुहु फेरि पुरा फिर्ता पाबाक् लागिय रिन देट्‌थ्ला।

३५ उ मानुसलकक् परौ बुन् करह तर आफ्निक् सत्‌रुलकुहुलाइ पेरेम करह!

जम्माहिंलाइ भल करह आउँ रिन माङ्‌लाहारलकलाइ फेरि फिर्ता पाबाक् आस नहिंकरिहिने रिन देहो।

तोहोलेके यरङ् करिगलेहेबुनेता परमेस्वरक्‌भटे बर्के इनाम पाहोला आउँ तोहोलेके सेब्‌भुइसौ बर्के परमेस्वरक् साँच्‍चिहिंक् सन्तान ठहरहला।

परमेस्वरे ता धन्यबाट नहिंदेलाहार बैगुनि मानुस आउँ नराम्‍रो दुस्ट मानुसुहुलाइ दाया करैस्।

३६ तोहोरा आफ्निक् परमेस्वर बाबा जहरङ् दायालु रहैस्,

तोहोरौखर्ह्‌वाइ मानुसलकलाइ दाया करह।

अर्कालाइ दोस बुन् लागाहो

(मत्‍ति ७:१-५)

३७ “तोहोलेके ओर्को मानुसलाइ दोस बुन् लागाहो आउँ तोहोराहुलाइ परमेस्वरे दोस नालागाइदेहार।

ओर्को मानुसक् गल्तिलाइ तोहोलेके खोजि बुन् करह तसौ परमेस्वरुहु तोहोरा गल्तिक् खोजि नाँकरिदेहार।

ओर्कोलकलाइ छेमा करह आउँ परमेस्वरुहु तोहोरानि छेमा करेहेर्ला।

३८ अर्कालाइ देहो आउँ परमेस्वरुहु तोहोरानि देहेर्ला।

ओहिंता झन् खाँचि-खाँचि चुल्हि पारिबानाइ देहेर्ला।

किसाबुने जुन् नपुनाइ तोहोलेके ओर्कोलकलाइ देहोला उहे नपुनाइ तोहोलेकुहु पाहोला।”

३९ तसौ येसुइ उखर्ह्‌वालाइ एक्टा खिसा लेहिन् सुनालाहा,

“किस् एक्टा अन्धा मानुसे ओर्को अन्धा मानुसलाइ सहि पैंदामा डोर्‌याबा पारेला ते?

यरङ् करिहिन् कुन्हुँइ हिंठाइबुनेता दोहोग्‍वा खार्‌ह्‌माहा पोरोट्‌थ्ला?

४० कुन्हुँ चेला गुरुइसौ बर्के नाभेक्,

भेटौ ओहिं सिखिहिन् सिधानेसौ उ आफ्निक् गुरुहिकक् परौसेहे भेबा पारैस्।

४१ “अर्काक् आँखै भेल कच्‍काहारुहुलाइ देख्लाहारे,

आफ्निक् आँखै रैल्ह मुङ्‌ठासेहे किसा नादेखस्?

४२ तुँइ आफ्निक् आँखै भेल मुङ्‌ठा नहिंदेख्लाहारे कहने आफ्निक् भाइदाजुक् आँखै रैल्ह कच्‍काहारलाइ,

‘अ बाबु,

तोरा आँखै भेल कच्‍काहार झिंक्बा दे’ बाजिहिन् बोल्बा पारस्ला?

ए कप्‍टिहेलक्!

पैल्हे तोहोलेके आफ्निक् आँखै भेल मुङ्‌ठा झिंकह,

तसौ माटेन् तोहोलेके आफ्निक् भाइह्‌यारक् आँखक् कच्‍काहार झिंक्बाक्नि छर्लङ्‌ङ देख्बा पार्लाहार भेस्ला।”

जहरिङ् गाछ उहेरङे फोर

(मत्‍ति ७:१६-२०; १२:३३-३५)

४३ “कुन्हुँ राम्‍रो गाछइ नराम्‍रो फोर नाफोरेक्,

ना ता नराम्‍रो गाछइ राम्‍रो फोर फोर्बा पारेला।

४४ जुन्हुँ गाछलाइ भेटौ उ गाछक्‌भरे फोर्लो फोरिहिक्‌भटे मानुसलके चिन्भा पारेला,

कोहोरोक् झाङक्‌भटे डुम्मरक् फोर तोर्बा नापायक् उहेरङ् करिहिन् अइस्यालुक् झाङक्‌भरे सुन्तला ना तोरिजायक्।

४५ मज्जाक् मानुसक् मनभिट्‌रइ मज्जाके बिचार रैल्ह भेला आउँ ओक्‌राक्‌भटे उहे मज्जाक् कहिन् निस्केला नराम्‍रो मानुसक् मनभिट्‌रइ नराम्‍रोय बिचारक् कहिन् रैल्ह भेला,

किसाबुने नराम्‍रो मानुसक् मनभिट्‌रक् भाखारिक्‌भरे नराम्‍रोय कहिन् निस्केट्‌थ्ला।

किसाबुने मानुसक् मनभिट्‌रमा जे बिचारलक् भेट्‌थ्ला,

उहेसेहे मुखक्‌भरे निस्किहिन् आयट्‌थ्ला।

दुइ थरिकाक् घरक् जग

(मत्‍ति ७:२४-२७)

४६ “तोहोलेके मुँइ आर्‌हाल नामानहँ भेइबुनेमा किसा मोरालाइ हे पर्भु!

हे पर्भु!

बाजिहिन् बोलोहोला?

४७ मुँइ तोहोरानि बोल्मेहेर्ला,

जुन् मानुस मोराठालाइ आहिन् मोरा बचन सुनिहिन् मुँइ बोल्‍लो बचनक् अनुसारे चलैस् उ मानुससेहे कनङ् बुनेमा,

४८ उ एक्टा घर बानालाहार मानुस जैहिं आफ्निक् घर बानालटाकै गैर्‌हो खार्‌ह् खनिबानाइ घरक् जग सिलक् उप्‍रमाहा बल्यो काराहिन् बानालाहार मानुसक् ठिकन् हो।

तसौ पानि पोरिहिन् उ मानुसक् घरमाहा सेर्‌पौन्या बर्के खोला आहिन् बज्‌रेटौ भट्‌काहिन् बागाबा बोइने पार्लकुन्,

किसाबुने उ घर एक्‌दमे पक्‍कि बन्ल रैल्हकुन्।

४९ तर जुन् मानुसे मोरा कहिन् सुनिहिन् उ कहिनक् अन्सारे नाचलै उ एक्टा यरङ् मानुस,

जैहिं बल्वाल माटिक् उप्‍रै जग नहिंहालिहिने घर बानालाहारक् ठिकन् हो,

पानि पोरिबानाइ सेर्‌पौन्या खोला आहिन् बज्‌रेहेबिट्‌के,

ओक्‌राक् घर तुरुन्ते ढल्‍लकुन्,

आउँ पुरा घरे भाटाङ्-भुटुङ् पारिबानाइ बागाइ देलकुन्।”

रोम देसक् कप्‍तानक् बिस्वास

(मत्‍ति ८:५-१३)

७

१ येसु मानुसलकलाइ जम्मा कहिनलक् सिखाहिन् सक्नेसौ कफर्नहुम बाज्‍ल ठाँओमा जाइलक्।

२ ओछि रोम देसक् एक्‌जेना कप्‍तानक् एक्‌दमे पियारो चाकरेक् बेरामि भेहिन् मोर्बाय लाग्ल रैल्हकुन्।

३ जब उ कप्‍ताने येसुक् बिसइमा सुन्लक्,

ओहिं कुन्हुँ-कुन्हुँ यहुदि अगुवालकलाइ येसुक्‌ठालाइ “मोरा बेरामि चाकरलाइ राम्‍रो काराइदे” बाजिहिन् बिम्ति कर्बा पाठालाहा।

४ उ मानुसलके येसुक्‌ठालाइ जाहिन् जोर करिहिन् बिम्ति ओछ्‍यालुहुन्,

“पर्भु हाम्‍रा कप्‍तानक् चाकरेक् सार्‌होय बेरामि रहेक्ला साँच्‍चिय उ मानुस तोरा साहेता पाबाक् योग्यक् रहैस्।

५ किसाबुने ओहिं हाम्‍रा यहुदि जातलाइ असाध्‍य पेरेम करैस्,

आउँ हाम्‍रा लागि एक्टा सभाघर आको बानाइदेल धरैस्।”

६ यरङ् बिम्ति सुन्‍नेसौ येसु उहेखर्‌हाक्‌सङ्‌हिं कप्‍तानक् घर जाइलक्।

जाइते-जाइते उ कप्‍तानक् घरक् लज्जिकै पुग्‍लटाकै ओहिं आफ्निक् सङ्‌लकलाइ येसुक्‌ठालाइ यन्हिं बाजिहिन् बोल्बा पाठालाहा,

“हे पर्भु दुक्ख जुन्‌कर्,

किसाबुने तोरालाइ मोरा घरै आन्बाक् सम्‍मकोक् सोहालाहार योग्यक् मुँइ बोइने,

७ ना ता मुँइ आफ्निऔ हजुरक्‌ठालाइ जाबाक्‌लाइ योग्यक् रहम्‍ना।

बरुस् बचन बाजिदेटौ मोरा चाकर राम्‍रो भेइस्।

८ किसाबुने मुँहु बर्के हाकिमलकक् अधिनमाहा रहम्‍ना।

आउँ मोरौ अधिनमाहा सिपाहिलक् रहट्‌थ्ला।

उखर्‌हालाइ मुँइ ‘यछि आउँ’ बोलिबुने आट्‌थ्‍ला,

‘जा’ बोलिबुने उखर्ह्‌वा जाट्‌थ्‍ला।

आउँ मोरा चाकरुहुलाइ ‘यि काम कर्!’

बोलिबुने ओहिं उ काम करिहालैस्।”

९ यि कहिन् सुनिबानाइ येसु छक्‍क पोर्लक्।

ओछिसौ आफ्निक् पाछारि लाग्लाहार जम्‍माय मानुसलकलाइ येसुइ दिठाइबानाइ बोल्‍लाहा,

“मुँइ तोहोरानि बोल्‍मेहेर्ला यट्‌का बर्के बिस्वास कर्लाहार मानुस ता मुँइ इस्राएल देसहुमा नाहादेख्ल।”

१० तसौ कप्‍ताने बोल्बा पाठाल उ मानुसलक् फर्किहिन् घर आइपुग्‍ते उ कप्‍तानक् चाकर राम्‍रो भेहिनौ सक्‍ल देख्लुहुन्।

येसुइ एक्टा बिध्वा अइमाइक् मोर्लो बेटाहिकलाइ बाँचाल

११ किच्‍छु दिनपाछु येसु नाइन बाज्‍ल सहरै जाइलक्,

ओछि येसुक् चेलालक् आउँ ओर्को थुप्‍रोय मानुसलकौ ओक्‌राक्‌पाछु जाइलुहुन्।

१२ सहरक् साँङ्‌हाँरक् लज्जिकै पुग्‍तेबेलाइ ओछि एक्टा बिध्वा अइमाइक् उहे एकेग्‍वा माटेन् बेटायकौ मोरिबानाइ गार्बाक् लागि लेगाबाठाल्‍ल येसुइ देख्लक्।

ओक्‌राक‌सङ्‌हिं उ सहरक् थुप्‍रोय मानुसलकौ मार्‌हमि भेहिन् जाबा ठाल्‍ल रैल्‍लुहुन्।

१३ उ अइमाइक् ओरोङ् अबस्था देखिबानाइ येसुलाइ असाध्‍य दाया जागिहिन् आइलकुन् तसौ येसुइ ओक्‌रानि बोल्‍लोकुन्,

“तुँइ जुन्‌काँर्!”

१४ तसौ लज्जिकै जाइबानाइ येसुइ उ मोर्लो मानुस बोक्लो खाट छुइलक् तसौ उ मुर्दा बोक्लाहार मार्‌हमिलक् टक्‍क थम्‌ल्हुहुन्।

ओछिसौ येसुइ उ मोर्लो लासलाइ बोल्‍लोकुन्,

“अ बाबु,

मुँइ तोरानि बोल्मेर्ला,

उठ्!”

१५ नभन्दै उ मानुस जुरुक्‍क उठिबानाइ बस्लक्,

आउँ कहिन् कर्बा ठाल्‍लक्।

तसौ येसुइ उ मोर्लोक्‌भटे बाँच्ल बेटाहिकलाइ ओक्‌राक् माँइकक् जिम्‍मा लागालकुन्।

१६ ओछि येसुक् बर्के सक्‍तिक्‌भरे मोर्लो मानुस बाँचाल देखिहिन् छक्‍कय पोरिबानाइ असाध्‍य डराहिन् जम्माहिं परमेस्वरलाइ पर्‌सन्सा कर्बा ठाल्‍लुहुन्,

“एक्‌जेना बर्के अगमबक्‍ता हाम्‍रा ठाँओइ आइल रहैस् खम्!

परमेस्वर जैहिं आफ्निक् मानुसलकलाइ बाँचाबाक् लागि आइल रहैस्!”

१७ येसुइ उ अइमाइक् बेटाहिकलाइ बाँचाल कहिनक् हल्‍ला यहुदिया पर्‌देस भोरिय आउँ उ ठाँओक् चारौपट्‌कोक् जिल्‍लालकमाहा फिंझ्लकुन्।

यहुन्‍नाइ सोर्भा पाठाल कहिन्

(मत्‍ति ११:२-१९)

१८ यहुन्‍नाक् चेलालके आको येसुइ कर्ल उ जम्मा कामक् कहिनलक् आफ्निक् गुरुलाइ सुनालुहुन् आउँ यहुन्‍नाइ आफ्निक् दुइजेना चेलालकलाइ हाँख्‍रालाहा।

१९ तसौ येसुक्‌ठालाइ यन्हिं बाजिहिन् सोर्भा पाठालाहा,

“हामि आस कर्ल मुक्‍ति देलाहार राजा तुँहिं हो ना हामि ओर्कोय कुन्‍हुँक् पैंदा दिठाहिन् बस्बा पोरेका?”

२० तसौ उखर्ह्‌वाइ येसुक्‌ठालाइ आहिन् सोर्ल्हिहिंक्,

“हामिय आस कर्ल मुक्‍ति देलाहार राजा तुँहिं हो ना,

हामि ओर्कोय कुन्‍हुँक् पैंदा दिठाबाते?

बप्‍तिस्मा देलाहार यहुन्‍नाइ हाम्‍रालाइ यि कहिन् बुझ्बा तोराठालाइ पाठाल धरैस्।”

२१ उखर्ह्‌वा येसुक्‌ठालाइ पुग्‍लटाकै थुप्‍रोय मानुसलकलाइ येसुइ रोग लाग्लक्‌भरे आउँ भुत लाग्लक्‌भरे राम्‍रो कारातिहि रैल्हक् आउँ थुप्‍रोयजेना अन्धालकुहु देख्बा पार्लाहार भेल रैल्हुहुन्।

२२ तसौ येसुइ ओछि आइल यहुन्‍नाक् चेलालकलाइ बोल्‍लाहा,

“तोहोराखर्ह्‌वाइ जेहे-जेहे देख्ल धरहला आउँ सुन्ल धरहला,

उहे कहिन् यहुन्‍नालाइ जाइबानाइ बोलोहोक्– अन्धालक् देख्लाहार बन्ल रहट्‌थ्ला,

लङ्‌रालक् हिंठ्‌बा पार्लाहार भेल रहट्‌थ्ला,

माहारोग लाग्ल मानुस सद्‌धे भेल रहट्‌थ्ला,

बैर्‌हालक् सुन्बा पार्ल धरट्‌थ्ला,

मोर्लो मानुसलक् जिउँटिहिन् उठ्‌ल रहट्‌थ्ला,

आउँ गरिप दुखिलके परमेस्वरक् खुस्सिक् खभर सुन्बा पाइल रहट्‌थ्ला।

२३ जैहिं मोरा उप्‍रै सङ्‌खा नाकरथ् उ मानुसे साँच्‍चिय आसिक् पाट्‌थ्ला।”

२४ तसौ यहुन्‍नाक् चेलालक् ओछिसौ जाइनेसौ येसुइ ओछि रैल्‍ह मानुसलकक् धुइरोलकक्‌लाइ यहुन्‍नाक् बिसइमा बोल्‍लाहा,

“तोहोराखर्‌हा उखास लाग्दो ठाँओमाहा किवा दिठाबा जाइल रौहे?

किस् उ हावा बहहिन् हल्‍लल बाँसक् सिंप्कालाइ?

२५ ना किस् मज्जाक्-मज्‍जाक् लुगा पेहेर्लाहार मानुसलाइ?

ओरोङ् मानुसलक् ता राजाक् दरबारलकै मजमस्ति करिहिन् बस्ल भेट्‌थ्ला!

२६ साँच्‍चिहिक् बाजह ता,

तोहोराखर्‌हा किवा दिठाबा ओछि जाइल रौहे?

किस् ना कुन्हुँ अगमबक्‍तालाइ?

अँ,

साँच्‍चिय मुँइ बाज्बापोर्टे तोहोलेके अगमबक्‍ताहुसौ अज्झ बर्के एक्‌जेनालाइ देखिहिन् सक्‍ल धरहला।

२७ किसाबुने यहुन्‍नाहिंक् बिसइमा परमेस्वरे देल धर्मसास्टरइ यन्हिं बाज्ल रहेला ‘दिठाउ,

तोराइसौं आघु-आघु मुँइ मोरा दुतलाइ पाठाबा ठाल्‍ल धरम्‍ना।

आउँ ओइहिं तोरा हिंठ्‌बाक् पैंदा बानाइदेस्ला।’

२८ मुँइ तोहोराखर्ह्‌वानि बोल्मेहेर्ला,

‘अइमाइ मानुसक्‌भटे जर्मलाहार मध्यमा यहुन्‍नाहुसौ बर्के मानुस यि सन्‍सारै कुन्‍हुँय बोइने।

भेटौसुधा परमेस्वरक् राज्जेमा जुन्‌सेहे जम्माहिंसौ चुटुनाइ रहैस्,

उसेहे यहुन्‍नाइसौ अज्झ बर्के हो’।”

२९ ओछि यहुन्‍नाक् सिच्छा सुनिबानाइ थुप्‍रोय मानुसलके “परमेस्वरक् आग्‍या साँच्‍चिय राम्‍रो रहेला” बाजिहिन् यहुन्‍नाइ देल बप्‍तिस्मा लेलुहुन्।

तिरो उठालाहार पापिलकुहु आको ओक्‌राक् आग्यालाइ मानिबानाइ बप्‍तिस्मा लेलुहुन्।

३० भेटौसुधा फरिसि आउँ ओस्कोक् धर्म-गुरुलकेसेहे यहुन्‍नाक्‌भटे परमेस्वरे देल उ उपायलाइ बेट्‌थाइकोक् कहिन् बाजिहिन् बप्‍तिस्मा नहिंलेलुहुन्।

३१ येसुइ बोल्‍लाहा,

“ओरोङ् खालक् मानुसलकलाइ मुँइ किसक् सङ्‌हिं दाँजाबा?

उखर्ह्‌वा कनौं रहट्‌थ्ला बाज्बा?

३२ उखर्ह्‌वा ता बाजार लाग्लठालाइ बसिबानाइ यरङ् कहिन् कर्लाहार केराकुटिलकक् परौ रहट्‌थ्ला।

‘तोहोरालागि हामि बाँसुरि बाँजायटौ तोहोराखर्ह्‌वा नहिंनाच्लेहे!

हामि तोहोरालागि बिलौना करिहिन् गित्कायटौ तोहोलेक नहिंकाँर्लेहे!’

३३ अङ्‌गुरक् छिप्‍ल रस नहिंपिइलाहार आउँ बर्त बसिहिन् रहलाहार यहुन्‍ना आइलक्,

‘ओक्‌रालाइसेहे तोहोलेके भुत लाग्ल रहेक्ला बाजिहिन् बोल्‍लेहेक्!’

३४ तर मुँइ मानुसक् बेटायक खाइते,

पिइते आइल रहम्‍ना आउँ मोरालाइ तोहोलेके,

‘दिठाहाक्,

यि ता घिंचाहा,

जाँर्याहा,

तिरो उठालाहार आउँ पापिलकक् सङ्!’

बाजिहिंन् दोस लागातिहि रहला।

३५ परमेस्वरक्‌भरे बुद्‌धि पाइलाहारे माटेन् ओक्‌राक् बुद्‌धिलाइ ठिक रहेक्ला बाजिहिन् ठान्भा पारट्‌थ्ला।”

येसु सिमोन बाज्ल फरिसिक् घरै जाइल

३६ एक्‌दिन सिमोन बाज्ल एक्टा फरिसि मानुसे येसुलाइ खाबाक्नि हाँख्‍रालकुन्।

तसौ येसुऔ ओक्‌राक् घरै जाहिन् खाबा बस्लक्।

३७ ओछि उहे सहरक् एक्‌जेना असाध्‍य पाप करिहिन् बस्लाहार अइमायँ येसु उ घरै खाबा आइल रहैस् बाजिहिन् थाहा पाइलक्।

तसौ ओहिं एक्टा सिङ्‌गमरमरक् भाँरामा एक्‌दमे महँङो खालक् राम्‍रो अट्‌टरक् तेल लेहिन् फरिसिक् घरिहिमा आइलक्।

३८ तसौ येसुक् पाछारिक्‌करे आहिन् ओक्‌राक् पाउ पोरिबानाइ,

काँर्तिहि येसुक् टाङलक् लोरेसौ भिजातिहि आफ्निक् झोंटाइसौ पोंछ्‌तिहि ओक्‌राक् टाङ्‌लकै चुम्मा कर्तिहि महँङो खालक् अट्‌टर लागाइदेलकुन्।

३९ ओरङ् देखिहिन् येसुलाइ खाबा हाँख्‍रालाहार फरिसिय यन्हिं बाजिहिन् मनमने सोंच्बा ठाल्‍लक्,

“यि येसु साँच्‍चिय अगमबक्‍ता हो भेनेता ओहिं आफ्निलाइ छुइलाहार अइमाइ कनङ्‌भेका बाजिहिन् थाहा पाइहाल्‍टगे,

किसाबुने ओक्‌रानि छुइलाहार अइमाइ पापि हो।”

४० उहे बेलाइ येसुइ ओक्‌राक् मनमा भेल कहिन् थाहा पाहिन् ओक्‌रालाइ बोल्‍लोकुन्,

“अ,

सिमोन मुँइ तोरालाइ एक्टा कहिन् बोल्बाक् रहेला।”

तसौ सिमोने बाज्लक्,

“भेइहालेला गुरु बाज्ना।”

४१ तसौ येसुइ ओक्‌रालाइ बोल्‍लोकुन्,

“एक्टा साहु मानुसक् दुइजेना आसामिलक् रैल्हकुन्।

एक्‌जेनाइ पाँचसइ चाँरिक् डब्बल पैसा आउँ ओर्को जेनाइ पाचास रुप्या चाँरिक् डब्बल पैसा रिन लेल धर्लुहुन्।

४२ तर उ साहुक् आसामिलके लेल रिन चुक्‍ता कर्बाक् किच्‍छु नहिंरैल्‍ह भेइते उ दोहोजेनाक् रिन माफ करिदेलाहा।

असौ तुँइ बाज् ता,

उ दुइजेनामाहा कुनेसेहे साहुलाइ बर्ता पेरेम करेला भेका?”

४३ तसौ सिमोने येसुलाइ बोल्‍लोकुन्,

“मोरा बिचारे जक्‌राक् रिन बर्ता रैल्ह,

ओइहिंसेहे ओक्‌रानि बर्ता पेरेम करेला।”

“तसौ येसुइ सिमोनलाइ बोल्‍लोकुन्,

तुँइ ठिके बाजैबे।”

४४ तसौ येसुइ उ अइमाइक्‌पटि फर्किहिन् सिमोनलाइ बोल्‍लोकुन्,

“सिमोन,

यि अइमाइलाइ दिठाहिक् ता,

मुँइ तोरा घरै आइल रहम्‍ना,

भेटौ तुँइ मोरालाइ टाङ् धोबाहुक् पानिऔ नहिंदेओइ,

तर यि अइमाइ मोरा टाङ् लोरेसौ धोहिन्,

आफ्निक् कापारक् झोंटाइसौ पोंछिदेओक्।

४५ तुँइ मोरानि चुम्मा करिहिन् स्वागत नहिंकरै,

तर यि अइमाइ ता यछि मुँइ आइल तसौ मोरा टाङै चुम्मा कर्तिहि रहैस्।

४६ तुँइ मोरा कापारै तेलउ नहिंलागाइदेओइ,

यहिं ता मोरा टाङै अट्‌टरे लागाइदेल धरैस्।

४७ उहेसैर्‌हे सिमोन मुँइ तोरानि बोल्मेर्ला,

यि अइमाइय किसा यट्‌का धेरे पेरेम कर्ल धरैस्,

किसाबुने यक्‌राक् धेरेक्‍कुर पापलक् छेमा भेल रहेक्ला।

उहेसैर्‌हे यहिं मोरानि धेरेक्‍कुर पेरेम कर्ल धरैस्।

तर जैहिं थोर्के पापक् छेमा पाइल भेला उ मानुसे पेरेमउ थोर्के करट्‌थ्ला।”

४८ तसौ येसुइ उ अइमाइलाइ बोल्‍लोकुन्,

“तोरा पापलक् छेमा भेहिन् सक्ल रहेस्ला।”

४९ तसौ येसुक्‌सङ्‌हिं ओछि खाबा बस्लाहार मानुसलके आपसमा बाज्बा ठाल्‍लुहुन्,

“यि कुन्‌ग्वा हाँ,

यहिं ता पाप छेमा भेवास्बे बाजिहिन् बाज्बाठाल्‍ल धरैस्?”

५० भेटौ येसुइ उ अइमाइ मानुसलाइ बोल्‍लोकुन्,

“तुँइ मोरा उप्‍रै कर्ल बिस्वासक्‌भरे तोरालाइ पापेसौ जोगाल धरेस्ला,

उहे भेइते असौ तुँइ मज्जाइसौ जा।”

येसुक् चाक्‌रि कर्लाहार अइमाइलक्

८

१ चुटेक् दिनपाछु येसुइ परमेस्वरक् राज्जेक् खुस्सिक् खभर गाउँय-गाउँ आउँ सहरलकै सुनाटे बुल्‍लक्,

येसुक् बार्‌हजेना चेलायक्‌लकौ ओक्‌रिहिक् सङ्‌हिं रैल्हुहुन्।

२ आउँ भुत लागिबानाइ आउँ रोग लागिबानाइ राम्‍रो भेल अइमाइलक् आको ओछि आइल रैल्हुहुन्।

उ अइमाइलक् मध्यमाहा सातगोटा भुतलक् निस्काहिन् येसुइ राम्‍रो काराल अइमाइ मरियम मग्दलिनि आको ओच्छिहि रैल्हक्।

३ हेरोद राजाक् मुल-चाकर खुजासक् बोहेक योअन्‍ना आउँ सुसन्‍ना आउँ ओर्को आको थुप्‍रोय अइमाइलक् रैल्हुहुन्,

उखर्ह्‌वाइ घरमाहा भेल अन्‍न आउँ सम्‍पतिलक् लेहिन् आनिबानाइ येसु आउँ ओक्‌राक् चेलाहिकलकलाइ देबाक् काम करिहिन् सेवा करथ्।

बिया छर्लाहारक् खिसा

(मत्‍ति १३:१-९; मर्कुस ४:१-९)

४ येसुक्‌ठालाइ गाउँ-गाँओक्‌भटे हुल्‌काहुल मानुसलक् आहिन् थुप्‍रलुहुन्,

तसौ येसुइ उ मानुसलकलाइ यरङ् खिसा सुनालाहा।

५ “एक्‌जेना मानुसे आफ्निक् खेतै जाइबानाइ बिया छर्लक्।

ओहिं बिया छर्लटाकै कुन्हुँ बियालक् पैंदामाहा पोर्लोकुन्,

तसौ मानुसलक् हिंठ्‌लटाकै खुँर्-खाँर् पारिदेलिहिंक् आउँ चरैलके आहिन् खाइदेलिहिंक्।

६ आउँ कुन्हुँ बियालक्‌सेहे दोंखाँहान् जिमिमा पोर्लोकुन्,

तसौ उठ्‌बा ता चाँरोय उठ्‌लकुन्,

उठ्‌नेसम् लहुर पोरेहे सुखिहाल्‍लकुन्,

किसाबुने उ जिमिमाहा हाल नहिं रैल्हकुन्।

७ कुन्हुँ-कुन्हुँ बियालक्‌सेहे काँटाक् घारिमा पोर्लोकुन्,

तसौ बियाक्‌सङ्‌हिं काँटालकौ उठिबानाइ बर्‌ह्‌टे जाइलकुन्,

तर उ बिर्‌वालकलाइ बर्भा नहिं देहिन् काँटालकिहि मार्लकुन्।

८ तर कुन्हुँ बियासे मलाल माटि भेल जिमिमा पोर्लोकुन्,

आउँ उठ्‌नेसौ सँप्‌रटे जाहिन् एक्टा बियाइ सैयौं गुना उब्‍जाउ देलकुन्।”

येसुइ यि खिसा लेहिन् सुनाहिन् सक्नेसौ बर्के सोरेसौ यन्हिं बोल्‍लाहा,

“जक्‌राक् सुन्बाक् कान रहेक्ला,

ओहिं मन् लागाहिन् सुनुस्।”

खिसाक् उदेस्य

(मत्‍ति १३:१०-१७; मर्कुस ४:१०-१२)

९ तसौ येसुक् चेलालके ओक्‌रालाइ सोर्ल्हिहिंक्,

“यि खिसाक् अर्थ किस्‌ग्वा।”

१० तसौ येसुइ उखर्ह्‌वालाइ बोल्‍लाहा,

“परमेस्वरक् राज्जेक् कहिन् बुझ्बाक् लागि परमेस्वरे तोहोरालाइ ग्यान देल धरेहेर्ला।

तर यि ओर्को मानुसलकलाइसेहे मुँइ परमेस्वरक् राजक् कहिनलक् खिसाक्‌भटे सुनामिखान्ला,

तसौ उखर्ह्‌वाइ दिठाबा ता दिठाट्‌थ्ला भेटौ देख्बा नाप्पारथ्‌,

आउँ सुन्बा ता सुनट्‌थ्ला तर बुझ्बा नाप्पारथ्‌।”

खिसाक् अर्थ

(मत्‍ति १३:१८-२३; मर्कुस ४:१३-२०)

११ “असौ यि खिसाक् अर्थ सुनह,

बिया बाज्लसेहे परमेस्वरे देल ओक्‌राक् बचन हो।

१२ पैंदाइ पोर्लो बिया बाज्लसेहे उ हो जैहिं परमेस्वरक् बचन सुन्बा ता सुनट्‌थ्ला तर हिर्‌दायाइ धर्बा नाप्‍पारथ,

किसाबुने बिस्वास करिहिंन् बाँच्बा जुन् पाउस् बाजिबानाइ सैतान आइबानाइ सुन्ल कहिन् हिर्‌दायाइसौं निस्काहिन् लेगाइदेट्‌थ्ला।

१३ दोंखाँहान् जिमिमा पोर्लो बियासेहे उ मानुसलक् हो जुन् मानुसलके परमेस्वरक् बचन सुन्बाक् साथ खुस्सि भेहिन् उ बचन सुइकारट्‌थ्ला,

भेटौ उखर्ह्‌वाक् बिस्वाससेहे बल्यो जर लाग्लक् परौ नाभेथ्।

उहेसैर्‌हे छिट्‌टोय बिस्वास हेरेट्‌थ्ला,

किेसाबुने यि मानुसलके अफ्‍ठ्‌यारो आउँ दुक्ख खप्पा नाप्पारथ्‌।

१४ काँटाक् घारिलकमा पोर्लो बियालक्‌सेहे यरङक् हो,

जुन् मानुसे परमेस्वरक् बचन सुनिबानाइ बिस्वास ता करट्‌थ्ला,

तर बिस्वासमा आगारि बर्‌ह्‌टेजाबा नाप्पारथ्‌,

चुटेक् दिनपाछु उ मानुसलकक् जिबनै अनेक् पर्कारक् सोक-फिक्‌रि आउँ धनसम्‍पतिक् मजमज्जाइ पोरिहिन् परमेस्वरमाहा आगारि बर्भा नहिंपारिहिन् फोर फोराबा नहिंपार्लाहार भेट्‌थ्ला।

१५ राम्‍रो जिमिमा पोर्लो बियालक्‌सेहे यरङ् हो,

जुन् मानुसे परमेस्वरक् बचन सुनिबानाइ इमान्दार भेहिन् आफ्नि सुन्ल बचन आफ्निक् हिर्‌दायाइ राम्‍रोइसौ जोगाहिन् धरिबानाइ काम करैस् आउँ बाज्ल समइमा धेरेक्‍कुर फोर फोराइस्।”

दिब्‍याक् उँजत

(मर्कुस ४:२१-२५)

१६ तसौ येसुइ ओर्को खिसा लेहिन् मानुसलकलाइ सुनालाहा,

“कुन्हुँ मानुसे दिब्‍या बालिबानाइ भाँराइसौ झाँकाहिन् नाधरथ्,

उहेरङ् करिहिन् खाटक् टरै लुकाहिनौ नाधरथ्,

बरुस् घरइ भिट्‌र-बाहार कर्लाहार सेब्‌भ्‍रोउ मानुसलाइ उँजत भेउस् बाजिहिन् जम्माहिं देख्‌न्याँ करिहिन् पानसक् उप्‍रै अल्गो ठाँओइ धरट्‌थ्ला।

१७ “यरङ् करिहिन् जुन्‌चिंज अख्‍नि लुकाहिन् धर्ल रहेला,

उ जम्‍मा चिंज देख्वार पोरिहालेला आउँ अख्‍नि ठिक्याबा नहिंपार्ल चिंज जे रहेला उ सेप्‌थोक् पाछु देखा पोरिहालेला,

आउँ जम्माहिं उ सेप्‌थोक् थाहा पाट्‌थ्‍ला।

१८ “यरङ् भेला सैर्‌हे तोहोलेक होस्यारो भेइबानाइ परमेस्वरक् बचनलाइ राम्‍रोइसौ ध्यान देहो किसाबुने जुन् मानुसलके परमेस्वरक्‌भटे जुन्हुँ चिंजलक् पाइल धरट्‌थ्‍ला,

उ मानुसलके अझौनि बर्ता चिंजलक् पाट्‌थ्‍ला,

आउँ जुन् मानुसलकक् ठालाइ किच्छुचिंजे बोइनें,

उ मानुसक्‌ठालाइ रैल्ह बाज्ल चुटेक् चिंजौ खोंसिजायट्‌थ्ला।”

येसुक् माँयक आउँ भायकलक्

(मत्‍ति १२:४६-५०; मर्कुस ३:३१-३५)

१९ एक्‌दिन येसुक् माँयक आउँ भायकलक् ओक्‌रालाइ भेंटाबा आइलिहिंक्।

तर ओछि मानुसलकक् धुइरो रैल्ह भेइते उखर्ह्‌वाइ येसुलाइ भेंटाबा नहिंपार्लिहिंक्।

२० तसौ ओछि रैल्ह कुन्हुँ मानुसलके येसुलाइ जानालिहिंक्,

“तोरा माँयर आउँ भायरलक् तोरालाइ भेंटाबाक्नि बाहारै आहिन् अस्याल रहट्‌थ्ला।”

२१ उ,

बोल्बा आइलाहारलकक् कहिन् सुनिबानाइ येसुइ उखर्ह्‌वालाइ बोल्‍लाहा,

“मोरा माँइ आउँ मोरा भाइलक् उहे हो,

जैहिं परमेस्वरक् बचन सुनट्‌थ्ला आउँ मानट्‌थ्ला।”

येसुइ बिहार-बातासलाइ सान्त पार्ल

(मत्‍ति ८:२३-२७; मर्कुस ४:३५-४१)

२२ ओहेरेङ् करिहिन् एक्‌दिन येसु आफ्निक् बार्‌हजेना चेलालकक्‌सङ्‌हिं डोङामा चर्ल्हक्,

आउँ उखर्‌हालाइ बोल्‍लाहा,

“आहो,

असौ हामि तालावक् ओसाक्‌पार जाहुँक्।”

तसौ येसु आउँ चेलालक् सङ्‌हिं डोङामा चर्‌हिहिन् जाइहालुहुन्।

२३ जाइतिहि-जाइतिहि येसु डोङाहिंमा सुत्लक्।

तसौ तालावक् माज्झा-माझि पुग्नेसौ एकास्सि बर्के बिहार-बातास चल्‍बा ठाल्‍लकुन्,

आउँ डोङाहुमा पानि पोसिहिन् भोर्बाठाल्‍लकिन्,

तसौ उखर्ह्‌वालाइ आपत् पोर्लाहा।

२४ ओरोङ् भेनेसौ उ चेलालके येसुलाइ लज्जिकिहिमा जाहिन् जागालिहिंक् आउँ यन्हिं बोल्‍लिहिंक्,

“गुरु!

गुरु!

हामि ता मोर्बाक् लागिगलुहुगे।”

तसौ येसु जागिहिन् उठ्‌लक्।

आउँ बिहार-बातास आउँ पानिक् छ्‌यालुकलाइ हप्कालक्,

ताट्‌काले बिहार-बातास आउँ पानिक् छ्‍यालुक् ठम्हिबानाइ जम्माय सान्त भेलकुन्।

२५ तस्के येसुइ उ चेलालकलाइ बोल्‍लाहा,

“तोहोरा बिस्वास कछि जाइलैहार?”

तसौ उखर्ह्‌वा छक्‍क पोर्लुहुन्,

येसुक् सक्‍ति देखिबानाइ डरालुहुन्,

आउँ यन्हिं बाज्बा ठाल्‍लुहुन् “यि मानुस ता कनङ् हाँ?

किसाबुने यहिं हप्‍कानेसौ ता पानिक् छ्‍यालुकुहु,

बिहार-बातासुहु आग्‍या मानट्‌थ्ला खम्तिक्!”

येसुइ भुत लाग्ल मानुसलाइ राम्‍रो काराल

(मत्‍ति ८:२८-३४; मर्कुस ५:१-२०)

२६ येसु आउँ ओक्‌राक् चेलायकलक् गेरासेनस बाज्ल पर्‌देसक् गालिल तालावक् ओसाक्‌पार जाइपुग्ल रैल्‍हुहुन्।

२७ येसु डोङाक्‌भटे ओर्ल्हेहे बिट्‌के एक्‌जेना भुत लाग्ल मानुसे येसुलाइ भेंटाबा आइलकुन्।

उ मानुसे धेरे दिन आगारिहिंसौ लुगा नहिंपेहेरिहिने नाङ्‍ते भेहिन् हिंठ्‌तेबुलै आउँ घरै बस्बाक् छारिबानाइ मोर्लो मानुस गार्ल चिहानें-चिहान बस्तेबुलै।

२८ येसुलाइ देखेहे बिट्‌के उ भुत लाग्ल मानुसे बर्के चोटे चिच्याहिन् घोप्टो पोरिबानाइ येसुलाइ यन्हिं बोल्‍लोक्,

“हे,

सेब्‌भुइसौ बर्के सक्‍ति भेल परमेस्वरक् बेटायक येसु,

तुँइ मोरानि किस् कारास्लाबे?

मोरा बिम्ति रहैस्,

तुँइ मोरानि दुक्ख बुन्दे।”

२९ किसाबुने येसुइ उ भुतलकलाइ उ मानुसक्‌भरे निस्कबा बोल्‍ल धर्लाहा।

उ मानुसलाइ उ भुतलके आगारिहिंसौ बौलाथिक् आउँ मानुसलके ओक्‌रालाइ कट्‌कते जाहिन् किस्-किस् भेहिन् मोर्बाक् डरे फालामक् साङ्‌लाइसौ हाथै आउँ टाङै बाँर्‌हिबानाइ धर्थिक्।

भेटौसुधा भुतलकक् सक्‍तिक्‌भरे ओहिं उ बाँर्ल्ह साङ्‌लालक् चट्‌काइहालै तसौ भुतलके ओक्‌रालाइ डाँरालकै सुन्‌सान्‍न ठाँओक्‌पटि लेगाथिक्।

३० तसौ येसुइ उ भुत लाग्ल मानुसलाइ सोर्ल्होकुन्,

“तोरा नाउँ किस्‌ग्वा हाँ?”

तसौ उ मानुसे बाज्लक्,

“मोरा नाउँ फउजa!”

किसाबुने उ मानुसलाइ थुप्‍रोय भुतलक् लाग्ल रैल्हकुन्।

३१ तसौ भुतलके येसुलाइ यन्हिं बाजिहिन् बिम्ति कर्बा ठाल्‍लुहुन्,

“हाम्‍रानि सटौघरि सास्‍ना आउँ दुक्ख भोग्बाक् गुजुगुजु खल्गारमाहा जाहा बाजिहिन् बुन् आर्‌हाउ।”

३२ उ ठाँओक् लज्जिकक् डाँराइ सुङ्‌ङुरलकक् बर्के बाथान चर्भा ठाल्‍ल रैल्हुहुन्।

तसौ उ भुतलके येसुलाइ बिम्ति करिहिन् बोल्‍लिहिंक्,

“हाम्‍रालाइ उ सुङ्‌ङुरलकक् भिट्‌रइ पोस्बा जाहा बाजिहिन् आर्‌हाउ।”

तसौ येसुइ उखर्‌हालाइ बोल्‍लाहा,

“जाहा।”

३३ तसौ उ मानुसक्‌भटे भुतलक् निस्किहिन् जाइबानाइ सुङ्‌ङुरलकक् भिट्‌रइ पोस्लुहुन् आउँ उ बाथानक् सुङ्‌ङुरलकलाइ भुत लागिहिन् बौलाइबानाइ भिरक्‌पाखा सोहोरा लागिहिन् खसिबानाइ तालावक् पानिमा डुबिबानाइ जम्माय मोर्लोहुन्।

३४ यरङक् भेल देखिबानाइ सुङ्‌ङुर चह्‌र्वालक्‌सेहे डरे पाराइबानाइ जाहिन् आफ्निक् सहर आउँ गाउँलकमा जम्मापाखा यि कहिन् सुनालुहुन्।

३५ तसौ जुन् मानुसलके यि कहिन् सुन्लुहुन् उ मानुसलक् किसा यरङ् भेल बाजिहिन् येसु भेल ठाँओइ दिठाबा आइलुहुन्।

उ मानुसलक् येसुक्‌ठालाइ पुग्‍लटाकै भुतलक् लागिबानाइ बौलाल मानुस ता भुत निस्किहिन् जाहिनौ सद्‌धे भेइबानाइ लुगा पेहेराहिन् येसुक्‌सङ्‌हिं पाओमा बसि-रैल्ह देख्लिहिंक्,

तसौ झन् उ मानुसलक् डरालुहुन्।

३६ ओछि भुते छुइल मानुसलाइ सद्‌धे काराल देख्लाहार मानुसलकुहु दिठाबा आइलाहार मानुसलकलाइ बौलाल मानुसलाइ येसुइ कहने राम्‍रो काराल बाज्बाक् कहिन् जानालाहा।

३७ उ कहिन् सुनिबानाइ गेरासेनस पर्‌देसक् जम्माय सुन्बा आइलाहार आउँ देख्लाहार मानुसलक् जम्माहिंलाइ एक्‌दमे डर लाग्लाहा तसौ डरे येसुलाइ यन्हिं बाजिहिन् बिम्ति कर्लिहिंक्।

“हाम्‍रा यि पर्‌देसेसौ छिटो करिहिन् जाइहाल।”

उहेसैर्‌हे येसु फर्कबाक्नि डोङामाहा चर्ल्हक्।

३८ तर जुन् मानुसक्‌भटे येसुइ भुत निस्काहिन् सद्‌धे पार्लकुन् उ मानुसेसेहे,

“पर्भु मोरोउलाइ तोरेसङ्‌हिं जाबादे” बाजिहिन् बिम्ति कर्लक्,

तर येसुइ यन्हिं बोलिहिन् ओक्‌रालाइ घर पाठालकुन्।

३९ “तुँइ आफ्निक् घर फर्किहिन् जा,

आउँ परमेस्वरे तोरा लागि जे काम कर्ल धर्‌देस्ला,

उ कहिन् ओर्को मानुसलकलाइ सुनाहिखान्।”

तसौ उ मानुस आफ्निक् घर फर्किहिन् जाइलक् आउँ येसुइ ओक्‌रानि कर्ल उ बर्के कामक् कहिन् सहरक् जम्माय मानुसलकलाइ सुनाटे बुल्‍लक्।

याइरसक् बेटेक आउँ रकट बग्लाहार अइमाइ

(मत्‍ति ९:१८-२६; मर्कुस ५:२१-४३)

४० तसौ फेरि येसु चेलालकक्‌सङ्‌हिं डोङाइ चर्‌हिबानाइ तालावक् यस्सिहिक्‌पार फर्किहिन् आइलक्।

येसु आइल कहिन् थाहा पाइनेसौ ओछि पुगेहे बिट्‌के मानुसलकक् हुले खुस्सि भेहिन् भेंटकर्लिहिंक्,

किसाबुने उखर्‌हाइ येसुहिलाइ अस्‍याहिन् बस्ल धर्लिहिंक्।

४१ उ मानुसलकक्‌भरे यहुदिलकक् सभाघरक् याइरस नाउँ भेल एक्टा सासक येसुक् पाओमा पोरिहिन्,

मोरा घरै आइदे बाजिहिन् बिम्ति कर्लकुन्,

४२ किसाबुने ओक्‌राक् एकेग्‍वा माटेन् बेटेक रैल्हकुन्।

उ भर्खर बार्‌ह बर्स पुग्ल रैल्हक्,

उहौ बेरामि भेहिन् मोर्बालाग्‍ल रैल्हक्।

उ कहिन् सुन्‍नेसौ येसु याइरसक् घर जाबा ठाल्‍लक्।

जाइतिहि कर्लटाकै आगारि-पाछारि मानुसलकक् भिरक्‌भरे येसुलाइ ठेलाम्‌ठेल कर्बाठाल्‍ल धर्लिहिंक्।

४३ उहे मानुसलकक् भिरमाहा एक्‌जेना बार्‌ह बर्ससम्म रकट बहहिन् बस्ल बेथा भेल अइमाइ रैल्हक्।

ओहिं आफ्निक् बेथा राम्‍रो काराबाक्‌लाइ जम्मा पैसा खर्च करेटौ उ कुन्हुँक्‌भरे राम्‍रो भेबा नहिंपार्ल रैल्हक्।

४४ उ अइमाइ येसुक् लज्जिकै जाहिन् पाछारिक्‌करे येसुक् लुगाक् काँठामाहा छुइदेलकिन्।

तसौ ताट्‌काले उ अइमाइक् रकट बहबाक् बेथा राम्‍रो भेहिन् थम्‍लकुन्।

४५ तसौ येसुइ,

“मोरालाइ कुने छुवक् हाँ?”

बाजिहिन् मानुसलकलाइ सोर्ल्होक्,

तर जम्माहिं “मुँइ ता बोइने छुइल” बाज्लुहुन्।

तसौ पत्‌रुसे बोल्‍लोकुन्,

“गुरु,

दिठाउना जम्मा मानुसलके तोरालाइ ठेलाम्‌ठेल कर्तिहि रहेस्ला।”

४६ तर येसुइ बाज्लक्,

“बोइने,

कुनेग्वाइ मोरालाइ छुइलय धरैस्,

किसाबुने मोरा ठालाइसौ सक्‍ति निस्किहिन् जाइल मुँइ थाहा पाम्।”

४७ येसुइ ओट्‌का कहिन् बाज्ल सुन्‍नेसौ उ अइमाइ असौ मुँइ धेरेजुक् नुकिहिन् बस्बा नाप्‍पारम् बाजिहिन् थाहा पाइबानाइ डरे थर्‌थराते येसुक्‌ठालाइ आहिन् पाओमा घोप्टो पोरिहिन् जम्‍माहिंक् आगारि यन्हिं बोल्‍लोकुन्,

“मुँइ आफ्निक् बेथा राम्‍रो भेउस् बाजिहिन् तोरालाइ छुमेंर,

आउँ ताट्‌काले मुँइ राम्‍रो भेम्।”

४८ तसौ येसुइ उ अइमाइलाइ बोल्‍लोकुन्,

“नानु,

मोरा उप्‍रै कर्ल तोरा बिस्वासे तोरालाइ राम्‍रो काराल धरेस्ला,

असौ खुस्सिसम् आफ्निक् घर फर्किहिन् जा।”

४९ येसुइ ओछि यरङ् कहिन् बाज्तिहि-बाज्तिहि उहे बेलाइ याइरसक् घरक्‌भरे एक्‌जेना मानुस आइबानाइ याइरसलाइ बोल्‍लोकुन्,

“तोरा बेटेर मोरिहिन् सक्‍ल,

गुरुक्‌लाइ बुन्‌लेगाहिक्,

दुक्ख माटेन् भेक्ला।”

५० तर येसुइ यि कहिन् सुन्‍नेसौ याइरसलाइ बोल्‍लोकुन्,

“बुन् डराउ,

बिस्वास माटेन् कर्,

आउँ तोरा बेटेर बाँचेस्ला।”

५१ तसौके जख्‍नि उखर्ह्‌वा याइरसक् घर पुग्लुहुन्,

तसौ येसुइ आफ्निक् चेला पत्‌रुस,

यहुन्‍ना,

याकुब आउँ उ ठिटिक् माँयक-बापिहिंकलाइ बाहेक ओर्को कुन्हुँहिंलाइ भिट्‌र पोस्बा नहिंदेलाहा।

५२ तसौ येसुइ घरभिट्‌रइ रैल्हाहार जट्‌का सेब्‌भ्‍रोउ मानुसलकलाइ छाति पिटि-पिटि काँर्बाठाल्‍ल देखिबानाइ येसुइ उखर्‌हालाइ बोल्‍लाहा,

“बुन् काँरह,

किसाबुने उ नाहाँमोरोइ,

सुत्ल माटेन् रहैस्।”

५३ ओछिसौ येसुइ बोल्‍लो कहिन् उ मानुसलके बिस्वास कर्बाक् साँता,

येसुइ ओरङ् बाज्ल सिहिरे हँस्लिहिंक्,

किसाबुने उखर्ह्‌वालाइ थाहा भेहिन् सक्‍ल रैल्हाहा कि उ ठिटि मोर्लोय हो।

५४ तर येसुइ उ ठिटिक्‌ठालाइ जाहिन् ओक्‌राक् हाथ गर्थिबानाइ यन्हिं बाजिहिन् बोल्‍लोकुन्,

“नानु,

उठ्!”

५५ तसौ ओट्‌का बोल्‍नेसौ उ ठिटिक् पारान फेरि फर्किहिन् आइलकुन्,

आउँ ताट्‌काले बिउँटिबानाइ उठ्‌लक्,

ओछिसौ येसुइ उखर्ह्‌वालाइ बोल्‍लाहा,

“यक्‌रानि किच्‍छु खाबाक्‌थोक देहेक्।”

५६ तसौ उ ठिटि बाँच्ल देखिबानाइ ओक्‌राक् माँयक-बापेक् छक्‍कय पोर्लुहुन्।

तर येसुइ उखर्ह्‌वालाइ “यि कहिन् कुन्हुँलाइ बुन् जानाबा!”

बाजिहिन् करा आग्‍या देलक्।

a 

8:30 फउज: गिरिक भासाइ “बाथान” बाज्ल रहेला जच्‍छि छ हाजार सिपाहिलक् रैल्ह बुझायला।

येसुइ चेलालकलाइ पर्चार कर्बा पाठालाहा

(मत्‍ति १०:५-१५; मर्कुस ६:७-१३)

९

१ येसुइ बार्‌हौजेना चेलालकलाइ हाँख्‍रालाहा।

तसौ उखर्ह्‌वालाइ जम्मा थरिक् भुतलक् निस्‍काबाक् आउँ बेरामिलकलाइ राम्‍रो काराबाक् सक्‍ति आउँ हक् देलाहा।

२ तसौ परमेस्वरक् राज्जेक् बिसइमा पर्चार कर्बा आउँ बेरामिलकलाइ राम्‍रो काराबा पाठालाहा।

३ येसुइ उखर्ह्‌वालाइ बोल्‍लाहा,

“जख्‍नि तोहोलेक पर्चार कर्बा जाबाक् तियार भेहोला पैंदाक् लागि किच्‍छुय बुन् लेगाहो।

उ बेलाइ ठेङ्‌हा,

झोला,

साटबाक् लुगा,

पैसा आउँ खाबाक् थोकलकौ बुन् लेगाहो।

४ तोहोरालाइ जुन् घरक् मानुसलके आफ्निक् घरमा भिट्‌र्याहेर्ला,

उ गाँओक्‌भटे बिदाबारि करिहिन् नहिंहिठ्‍बायसम्‍म उहे घरै बसह।

५ कुन्‍हुँ ठाँओक् मानुसलके तोहोरालाइ बस्बा नहिंदेइगल्ह्‍वार बुनेमा ओछिसौ निस्कलटाकै उ मानुसलकलाइ परमेस्वरे कर्बाक् निसाफक् चेताउनिक् लागि तोहोरा टाङमा लाग्ल धुरलकौ टक्टक्याइबानाइ उहे ठाँओमा छारिदेहेखान्।”

६ तसौ चेलालके गाउँ-गाउँ जाहिन् परमेस्वरक् राज्जेक् खुस्सिक् खभर पर्चार कर्ते आउँ बेरामिलकलाइ राम्‍रो काराते बुल्‍लुहुन्।

राजा हेरोद अलमल्‍ल पोर्लोक्

(मत्‍ति १४:१-१२; मर्कुस ६:१४-२९)

७ रोमक् माहाराजाक् अधिकारमा रहिबानाइ गालिल पर्‌देसइ राज्जे चालालाहार हेरोदे येसुइ कर्ल कामलकक् कहिन् सुन्लक् आउँ यि सुनिहिंन् हेरोद अलमल्‍ल पोर्लोक्,

किसाबुने कुन्हुँ-कुन्हुँ मानुसलके बाज्बाठाल्‍ल धर्लुहुन्,

“बप्‍तिस्मा देलाहार यहुन्‍ना मोर्लोक्‌भटे बिउँटिबानाइ बाँच्ल रहैस्।”

८ कट्‌काइसेहे “एलिया देख्वार पोर्लो रहैस्” बाजथ्।

ओर्कोलकेसेहे “धेरे बर्स आगारिकोक् अगमबक्‍ता मोर्लोक्‌भटे बाँचिहिन् आइल भेका” बाजथ्।

९ हेरोद राजाइसेहे यन्हिं बाज्लक्,

“यहुन्‍नाक् ता मुँहिं मुर्‌काट्‌बा आर्‌हाल धर्लम्।

फेरि यि मानुससेहे कुन्‌ग्वा भेकाते जक्‌राक् बिसइमा मुँइ फेरि यरङ् अचम्‍मक् कहिनलक् सुन्बाठाल्‍ल रहम्‍ना?”

तसौ ओहिं येसुलाइ भेंटाबाक्नि मन कर्लक्।

येसुइ पाँच हाजार मानुसलकलाइ खुवालाहा

(मत्‍ति १४:१३-२१; मर्कुस ६:३०-४४; यहुन्‍ना ६:१-१४)

१० येसुइ पाठाल बार्‌हजेना चेलालक् परमेस्वरक् कहिन् पर्चार करिहिन् फर्कनेंसौ उखर्ह्‌वाइ आफ्नि-कर्ल कामक् जम्मा कहिन् येसुलाइ जानालिहिंक्।

तसौ येसुइ उहेखर्ह्‌वालाइ माटेन् आफ्निक्‌सङ्‌हिं लेहिन् बेथसेदा बाज्ल सहरै जाइलक्।

११ भेटौसुधा येसु ओछि जाइल कहिन् थाहा पाइबानाइ थुप्‍रोय मानुसलके ओक्‌रालाइ पछ्‌याटे जाहिन् ओच्छिहि पुग्लुहुन्।

तसौ येसुइ उ मानुसलकलाइ खुस्सि भेहिन् भेंटालाहा,

आउँ उखर्ह्‌वालाइ परमेस्वरक् राज्जेक् कहिन् सिखालाहा आउँ राम्‍रो भेबाक्नि आइलाहार बेरामिलकलाइ राम्‍रो कारालाहा।

१२ दिन डुब्बा लाग्लटाकै उ बार्‌होजेना चेलालक् आइबानाइ येसुलाइ बोल्‍लिहिंक्,

“यछि हामि सुन्‌सान ठाँओइ रहुँक्ला।

उहेसैर्‌हे यि जम्मा मानुसलकलाइ फर्कबा बोलिहिखान्।

उखर्ह्‌वाइ छेउँछाओक् गाउँलकै जाहिन् आफ्नि-आफ्नि खाबाक् आउँ बस्बाक् ठाउँलक् खोजुस्।”

१३ येसुइ चेलालकलाइ बोल्‍लाहा,

“उखर्ह्‌वालकलाइ तोहोलेकिहि खाबा देहो।”

तसौ चेलालके येसुलाइ बोल्‍लिहिंक्,

“पर्भु,

हाम्‍राठालाइ पाँचग्वा पिठा आउँ दुइग्वा माछा माटेन् रहेला।

किस् हामि यट्‌काकुर मानुसलकलाइ खुवाबाक् लागि खाबाक्‌थोक किनिहिंन् आन्बा?”

१४ किसाबुने ओछि पुर्खर मानुसलक् माटेन् पाँच हाजार जट्‌का रैल्हुहुन्।

तसौ येसुइ चेलाहिकलकलाइ बोल्‍लाहा,

“जम्मा मानुसलकलाइ पाचास-पाचास जेना काराहिन् बासाहाखान्।”

१५ तसौ येसुइ बोल्‍लोहिंक् परौ चेलालके मानुसलकलाइ बासालाहा।

१६ तसौ येसुइ उ पाँचग्वा पिठा आउँ दुइग्वा माछा लेलक् आउँ स्वर्गोक्‌पटि दिठाहिंन् परमेस्वरक्‌सङ्‌हिं आसिक् माङ्‌लक्,

आउँ भाँचिबानाइ जम्मा मानुसलकलाइ बाँटह बाजिहिन् चेलालकलाइ देलाहा।

१७ तसौ जम्माहिं आघाउन्याँ खाइलुहुन्।

आउँ चेलालके उब्‌रल टुक्‌राटाक्‌रि सङ्‌र्‌हाटे बार्‌हो ढक्या भोरि भेलकुन्।

येसु मुक्‍ति देलाहार खिरिस्ट

(मत्‍ति १६:१३-१९; मर्कुस ८:२७-२९)

१८ एक्‌दिन येसु अस्करे बसिहिन् परमेस्वरक्‌सङ्‌हिं पाराथ्ना कर्बाठाल्‍ल बेलाइ चेलायक्‌लकौ येसुहिक् लज्जिकै रैल्हुहुन्।

ओहिं चेलालकलाइ सोर्ल्हाहा,

“मानुसलके मोरालाइ कुन्‌जेना बाजिहिन् बोलोट्‌थ्ला?”

१९ ओछिसौ चेलाहिकेलके बोल्‍लिहिंक्,

“कुन्हुँइ बाजट्‌थ्ला बप्‍तिस्मा देलाहार यहुन्‍ना,

कुन्हुँइ एलिया बाजट्‌थ्ला आउँ कुन्हुँलके सेहे धेरे बर्स आगारिक् परमेस्वरक् अगमबक्‍ता मोर्लोलकक् मध्यमा एक्‌जेना बाँचिहिन् आइल बाजट्‌थ्ला।”

२० तसौ येसुइ उखर्ह्‌वालाइ सोर्ल्हाहा,

“आको तोहोलेकेसेहे मोरालाइ कुन्‌जेन् बाजिहिन् ठान्हहला?”

तसौ पत्‌रुसे यन्हिं बाजिहिन् जुबाप देलकुन्,

“तुँइ परमेस्वरे पाठाल मुक्‍ति देलाहार खिरिस्ट हो!”

२१ ओट्‌का भेनेसौ येसुइ उखर्ह्‌वालाइ “यि कहिन् कुन्हुँहिंलाइ बुन् जानाहो” बाजिहिन् करा आग्‍या देलाहा।

येसुइ आफ्नि मरनक् बिसइमा बाज्लक्

(मत्‍ति १६:२०-२८; मर्कुस ८:३०-३८; ९:१)

२२ तसौ येसुइ उखर्ह्‌वालाइ बोल्‍लाहा,

“मुँइ मानुसक् बेटायके बर्के सास्‍ना भोग्बा पोरोइस्।

यहुदिलकक् अगुवालक्,

बर्के-पुझरिलक् आउँ धर्म-गुरुलकक्‌भटे हेंपिजाम्‍ना आउँ मारिजाम्‍ना,

तर तिन-दिनमाहा फेरि मोर्लोक्‌भटे जिउँटिहिन् उठम्‍ना।”

२३ तसौ येसुइ ओछि रैल्हाहार जम्माय मानुसलकलाइ बोल्‍लाहा,

“दिठाहो,

कुन्हुँ मानुस मोरा पाछु लागिबानाइ मोरा चेला बन्बा चाहाइस् भेने उ मानुसे आफ्निक्‌लाइ माया मारिहिन् त्यागुस् आउँ दिन्हुँपट मोर्बाहुक्‌लाइ तियार भेहिन्a मोरा पैंदाइ हिंठुस्।

२४ किसाबुने जुन् मानुसे आफ्निक् जिबन जोगाबा चाहाइस्,

उ मानुसे आफ्निक् जिबनलाइ गुमाइस्,

तर जुन् मानुसे आफ्नि जिबनलाइ मोरा खातिरइ गुमाइस् उ मानुसे आफ्निक् जिबनलाइ जोगाइस्।

२५ किसाबुने मानुसे सन्सारिहिलाइ हाथो पारेटौ आफ्निक् आत्मासेहे गुमाइबुने अथबा नास पारिबुने ता ओक्‌रालाइ किस्‌ग्वा फैधा भेइते?

२६ जुन् मानुस सन्सारमा मोरा नाउँ लेबा आउँ मोरा बचन मान्बाक्‌लाइ लाजाइस्,

मुँइ मानुसक् बेटायकुहु मोरा आउँ परमेस्वर-बाबाक् तसौ पबित्‌र स्वर्गोदुतलकक् महिमा लेहिन् सन्‍सारै आइल बेलाइ ओक्‌रानि मोरा बाज्बाक् लाजाम्‍ना।

२७ तर साँच्‍चिय मुँइ तोहोरानि बोल्‍मेहेंर्ला,

कट्‌काजेनासेहे यछि ठध्याहिन् बस्लाहारिहिमा परमेस्वरक् राज्जे नहिंदेख्बासम्म नामोरोथ्।”

येसुक् रुप फेर्ल

(मत्‍ति १७:१-८; मर्कुस ९:२-८)

२८ यि कहिन् कर्ल एक सातापाछु पत्‌रुस,

यहुन्‍ना आउँ याकुबलाइ लेइबानाइ येसु डाँराक् उप्‍रै पाराथ्ना कर्बाक् लागि जाइलक्।

२९ ओछि येसुइ पाराथ्ना कर्लबक्‍टै येसुक् अन्‌ह्‍वारक् रुप फेरिबानाइ बेग्ले भेलकुन् आउँ ओक्‌राक् लुगालक् बिजुलि बल्‍लक् परौ एक्‌दमे चहकारो भेलकुन्।

३० तसौके ओछि दुइजेना मानुस टुभ्लुक्‍क देख्वार पोर्लुहुन् आउँ येसुक्‌सङ्‌हिं आइबानाइ कहिन् कर्बा ठाल्‍लुहुन्।

उखर्ह्‌वासेहे मोसा आउँ एलिया रैल्हुहुन्।

३१ उखर्ह्‌वा स्वर्गोक्‌भटेकोक् उँजतमाहा टल्कबा ठाल्‍लुहुन् आउँ यरुसलेमै येसु मोर्बा पोर्लाहार बिसइमा ओक्‌राक्‌सङ्‌हिं कहिन् कर्तिहि रैल्हुहुन्।

३२ पत्‌रुस आउँ ओक्‌राक् सङ्‌लक् भोरि-निंर सुत्ल रैल्हुहुन्।

तसौ पाछु जाग्नेसौ उखर्ह्‌वाइ येसुलाइ स्‍वर्गोक्‌भटे आइल चहकारो उँजतइ टल्टल् टल्कल आउँ ओक्‌राक्‌सङ्‌हिं ठध्याहिन् रैल्ह उहे दुइजेना मानुसलकलाइ देख्लुहुन्।

३३ तसौ मोसा आउँ एलिया येसुक् ठालाइसौ छुटिहिन् जाबा ठाल्‍ल बेलाइ पत्‌रुसे येसुलाइ बोल्‍लोकुन्,

“गुरु,

हामि यच्‍छिहि बस्लय राम्‍रो भेला,

उहेसैर्‌हे हामि यछि तिनगोटा छँप्‌रा बानाहुँक्,

एक्टा तोरा लागि,

एक्टा मोसाक् लागि आउँ एक्टा एलियाक् लागि!”

तर उटाकै पत्‌रुसे आफ्नि किस् बाज्बाठाल्‍ल धरम्‍ना बाजिहिन् ओक्‌रालाइ थाहाय नहिंभेलकुन्।

३४ पत्‌रुसे यरङ् बाज्तिहि-बाज्तिहि एक्टा बादर आइबानाइ उखर्ह्‌वालाइ झाँकालाहा तसौ चेलालक् एक्‌दमे डरालुहुन्।

३५ उहे बेलाइ उ बादरक्‌भटे यन्हिं बाजिहिन् एक्टा आवाज आइलकुन्,

“यि मुँइ छान्ल मोरा छाउरा हो,

यहिं बोल्‍लो कहिन् तोहोलेके मानहँ।”

३६ तसौ उ आवाज आहिन् सिधानेसौ पाछु चेलाहिकेलके येसुलाइ माटेन् देख्लिहिंक्।

उ समइमा चेलालके आफ्नि देख्ल कहिनलक् कुन्हुँहिलाइ नहिं जानालुहुन्।

भुत लाग्ल ठिठा

(मत्‍ति १७:१४-१८; मर्कुस ९:१४-२७)

३७ ओर्को दिन पोर्नेसौ येसु आउँ उ चेलालक् डाँराक्‌भटे झर्लुहुन्,

तसौ मानुसलकक् धुइरो ओक्‌रालाइ भेंटाबाक्नि आइलुहुन्।

३८ उ मानुसलकक् धुइरोक्‌भटे एक्‌जेना मानुसे चिच्‍याइबानाइ यन्हिं बाज्लक्,

“गुरु,

मुँइ तोरानि बिम्ति करम्‍ना,

मोरा पुर्खर छाउराक् उप्‍रै दाया करिदे।

किसाबुने मोरा,

उहे माटेन् एकेग्‍वा छाउरा रहैस्!

३९ दिठाउनाँ,

एक्टा साटालाहार भुते ओक्‌रालाइ छुयला,

आउँ उ एक्‍कासि चिहिर्बा थालैस्,

आउँ ओक्‌राक्‌लाइ मुर्छा पारेला।

ओक्‌राक् मुखक्‌भरे फेहेन् निस्केक्ला।

ओक्‌रालाइ लाछार-पाछार पारिबानाइ माटेन् बल्‌बलि छारिहिन् जायला।

४० आउँ उ साटालाहार भुतलाइ निस्काइदेहेक् बाजिहिन् मुँइ तोरा चेलायरलकुहुलाइ बिम्ति कर्लम्,

भेटौ उखर्ह्‌वाइ नहिंपार्लुहुन्।”

४१ तसौ येसुइ बोल्‍लाहा,

“एइ बिस्वास नहिंभेलाहार्‌हेलक् आउँ अट्‌टेरि मानुसेहेलक्!

मुँइ तोहोरासङ्‌हिं कट्‌का दिनसेहे बसिहिन् रहबा?

मुँइ तोहोरालाइ कख्निसम्मक् लागि सहिन् बस्बा?”

ओक्‌राक्‌पाछु येसुइ उ ठिठाक् बापिहिकलाइ बोल्‍लोकुन्,

“तोरा बेटाहिरलाइ यछि आनिहिंक्!”

४२ तसौ ओहिं उ बेटाहिकलाइ लेहिन् आन्तिहि-आन्तिहि साटालाहार भुते ओक्‌रालाइ पट्किबानाइ काँक्‌राक्‌कुँक्‌रुक् पार्लकुन्।

तर येसुइ उ साटालाहार भुतलाइ हप्काइ पाठालकुन्,

आउँ उ ठिठालाइ राम्‍रो काराहिन् बापिहिकलाइ जिम्‍मा देलकुन्।

४३ परमेस्वरक् यरङ् बर्के सक्‍तिक् काम देखिहिन् ओछि रैल्ह जम्माय मानुसलक् डङ् पोर्लुहुन्।

येसुइ फेरि आफ्निक् मरनक् कहिन् निस्कालक्

(मत्‍ति १७:२२-२३; मर्कुस ९:३०-३२)

मानुसलक् येसुइ कर्ल काम देखिहिन् डङ् पोर्लो बेलाइ येसुइ आफ्निक् चेलालकलाइ बोल्‍लाहा,

४४ “मुँइ किस्‌ग्वा बोल्बा ठाल्‍ल धर्मेहेर्ला,

उ कहिन् जुन् बिस्‍राहो किसाबुने मानुसक् बेटायक ता पक्‌रिबानाइ मानुसलकक् हाथै सोपिंजाइस्।”

४५ तर येसुइ बाज्ल उ कहिन् चेलाहिकेलके बुझ्बा नहिंपार्लुहुन्।

यि कहिन् बुझ्बा पार्बाक् ग्यान नहिंपाइल भेइते येसुइ किस्‌ग्वा बाज्ल भेका बाजिहिन् उखर्‌हाइ सोंच्बाय नहिंपार्लुहुन्।

येसुइ किवा बाज्ल बाजिहिन् उखर्ह्‌वाइ सोर्भाहुक् आको आँट कर्बा नहिंपार्लुहुन्।

सेब्‌भुइसौ बर्के कुन्‌ग्वा?

(मत्‍ति १८:१-५; मर्कुस ९:३३-३७)

४६ एक्‌बाजि बार्‌होजेना चेलालकक् माझै कुन्‌जेनासेहे बर्के बाज्बाक् कहिन् चल्‍लाहा।

४७ येसुइ उखर्ह्‌वाक् मनक् बिचार थाहा पाहिन् एक्टा चुटुनाइ बालखलाइ आफ्निक् छेंओइ आनिहिन् ठध्यालकुन्।

४८ तसौ चेलाहिकलकलाइ यन्हिं बोल्‍लाहा,

“जैहिं मोरा नाँओइ यहेरङ् चुटुनाइ बालखलाइ सुइकारट्‌थ्ला,

ओहिं मोरालाइ सुइकार्ल भेट्‌थ्ला आउँ मोरानि सुइकार्लाहारे मोरालाइ पाठालाहार बाबालाइ सुइकार्ल भेट्‌थ्ला।

तोहोरा मध्यमाहा जुन्‌सेहे जम्माहिंसौ चुटुनाइ रहैस्,

उहेय सेब्‌भुइसौ बर्के भेइस्।”

जैहिं तोहोरा बिरोध नाकरथ, उ तोहोरे पछेक् भेट्‌थ्ला

(मर्कुस ९:३८-४०)

४९ तसौ यहुन्‍नाइ बाज्लक्,

“गुरु,

हामि एक्टा मानुसे तोरा नाउँ लेहिन् भुतलक् निस्‍काल देखुहुँक्,

तसौ हामि ओक्‌रानि उ काम कर्बा रोकिदेहुँक्।

किसाबुने उ ता हाम्‍रा समुहक् मानुसे बोइने रौहोक्।”

५० तर येसुइ ओक्‌रालाइ बोल्‍लोकुन्,

“ओक्‌रानि बुन् रोकोहोक्,

किसाबुने जैहिं तोहोरा बिरोध नाकरथ,

उ तोहोरे पछेक् भेट्‌थ्ला।”

सामरिलकक्‌भटे बिरोध

५१ येसु स्वर्गो जाबाक् बेला भेबालाग्ल सैर्‌हे ओक्‌राक् भिट्‌रक् मनिहिसौ यरुसलेमिहिक्‌पटि जाम्‍ना बाजिहिन् जाइलक्।

५२ येसुइ “पैल्हाहि सेप्‌थोक् तियार पार्तिहि करह” बाजिहिन् कुन्हुँ मानुसलकलाइ पाठालाहा,

तसौ उखर्ह्‌वा जाइबानाइ सामरिलकक् एक्टा गाँओइ पोस्लुहुन्।

५३ तर येसु यरुसलेमक्‌पटि जाइस् बाज्बाक् कहिन् थाहा पाइबानाइ कुन्हुँहि ओक्‌रानि स्वागत नहिंकर्लिहिंक्।

५४ यि देखिहिन् ओक्‌राक् चेलायक् याकुब आउँ यहुन्‍नाइ येसुलाइ बोल्‍लिहिंक्,

“पर्भु,

नाँ स्वर्गोक्‌भटे आगि झारिहिंन् हामि यि मानुसलकलाइ भस्म पार्बा?

तुँइ किवा चाहास्ला?”

५५ तर येसुइ फानाट्‌के फर्किबानाइ उखर्ह्‌वालाइ ओरोङ् बाज्ल सिहिरे हप्कालाहा।

[आउँ यन्हिं बोल्‍लाहा,

“तोहोराठालाइ कनौ खालक् मन भेबापोर्लाहार,

उ ता तोहोराखर्ह्‌वाइ बुझ्लय नाहाँखम्।

मुँइ मानुसक् बेटायक ता मानुसलकलाइ नास कर्बा बाजिहिन् बोइने तर उखर्ह्‌वानि बाँचाबाक्नि पे आइल रहम्‍ना।”]b

५६ ओक्‌राक्‌पाछु येसुइ चेलालकलाइ लेहिन् ओर्कोय गाँओइ जाइलक्।

येसुलाइ पछ्‌याटे चुकाबाक् मोल

(मत्‍ति ८:१९-२२)

५७ येसु आउँ ओक्‌राक् चेलायकलक् जाइतिहि कर्लटाकै एक्‌जेना मानुसे आइबानाइ येसुलाइ बोल्‍लोकुन्,

“तुँइ जच्‍छि जास्ला मुँइ आको तोरे पाछु जाम्‍ना।”

५८ तसौ येसुइ ओक्‌रालाइ बोल्‍लोकुन्,

“दिठाउ,

खड्‌गिद्‌रालकक् बस्बाक्नि ओडार रहेट्‌थ्ला,

चरै-चुर्गुनिलकक् अँठ्‌रालक् रेहेट्‌थ्‍ला,

तर मुँइ मानुसक् बेटायकक्‌सेहे साँठाबाहुक्‌लाइ ठाँओउ बोइने।”

५९ फेरि ओर्को एक्‌जेना मानुसलाइ येसुइ बोल्‍लोकुन्,

“मोरा पाछु आउ!”

तर ओहिं बोल्‍लोकुन्,

“गुरु,

पैल्हे मुँइ जाइबानाइके मोरा बाबाक् लास गार्बादे।”

६० तसौ ओक्‌रालाइ येसुइ जुबाप देलकुन्,

“मोर्लोलकलाइ मोर्लाहारलकिहि गारुस्।

तर तुँइसेहे जाइबानाइ परमेस्वरक् राज्जेक् खभरलक् सुनाटे बुलिहिखान्।”

६१ फेरि ओर्को एक्‌जेना मानुसेहु येसुलाइ बोल्‍लोकुन्,

“पर्भु,

मुँइ तोरा चेला बन्बा चाहाम्‍ना,

तर मोरानि पैल्हा घरक्‌भटे बिदाबारि करिहिन् आबादे।”

६२ तर येसुइ ओक्‌रानि बोल्‍लोकुन्,

“होर जोट्‌लोटाकै पाछारिक्‌पटि फर्कि-फर्कि दिठाहिन् धर्लाहार मानुससेहे परमेस्वरक् राज्जेक् लागि काम नालागेक्।”

a 

९:२३ दिन्हुँपट मोर्बाहुक्‌लाइ तियार भेहिन्: गिरिक भासाइ यक्‌रानि “दिन्हुँपट कुरुस बोकिहिन्”

b 

9:55 पैल्हाकोक् कुन्हुँ-कुन्हुँ कट्‌कापय पान्डुलिपिलकै बाराकेटइ धर्ल भाग नापायक्।

येसुइ बहत्‍तरजेना चेलालकलाइ पर्चार कर्बा पाठाल

१०

१ यक्‌राक्‌पाछु येसुइ पर्चार कर्बा पाठाबाक्नि ओर्को बहत्‍तरजेना चेलायकलक् छान्लक्।

तसौ उखर्ह्‌वा जम्माहिंलाइ दुइ-दुइजेना करिहिन् आफ्नि जाबाक् गाँओमा आउँ सहरलकै आफ्नि जाबाइसौ पैल्हा आघु-आघु पाठातिहि चेलालकलाइ यन्हिं बोल्‍लाहा,

२ “बालि काँटिबानाइ सङ्‌र्‌हाबाक् काम थुप्‌रय रहेला,

तर काट्‌बाक् काम कर्लाहारसेहे चुटेके रहट्‌थ्ला।

उहेरङ् भेइते बालि-धनिक्‌सङ्‌हिं ओक्‌राक् आफ्निक् खेतै बालि काट्‌लाहार ओर्को आको मानुसलक् पाठाइदे बाजिहिंन् पुकार करह।

३ असौ तोहोलेक जाहा।

आउँ दिठाहो,

मुँइ तोहोरानि चित्वालकक् ठालाइ चुटुनाइ भेंराक् चुच्यालाइ पाठालक् परौ करिहिन् मानुसलकक् माझै पाठातिहि रहमेहेंर्ला।

४ तोहोलेक जाइते बेलाइ पैसा,

झोला,

जुत्‍ता किच्‍छुय बुन् लेगाहो।

आउँ पैंदाइ थम्हिंबानाइ कुन्हुँहिंक्‌सङ्‌हिं गफ करिहिन् समइ बुन् काटाहो।

५ तोहोराखर्ह्‌वा मानुसलकक् घरै जाहिन् सक्नेसौ पैल्हा यन्हिं बाजिहिन् उ घरलाइ आसिक् देहो,

‘यि घरमाहा सान्ति आउस्।’

६ उ घरक् मानुसलके सान्ति रुचाट्‌थ्ला भेइबुने उखर्ह्‌वाइ सान्ति पाट्‌थ्‍ला।

आउँ उखर्ह्‌वाइ सान्ति नहिं रुचाइबुने उ आसिक् तोहोरे सङ्‌हिंय फर्किहिन् आहेर्ला।

७ तोहोरालाइ जुन् घरै बास बस्बा देहेर्ला उहे घरै बसह।

आउँ उ घरक् मानुसे जेहे खाबा देहेर्ला,

उहे खाहो किसाबुने काम कर्लाहार कामदारे आफ्निक् जेला पाबाय पोर्लाहार।

तर तोहोलेक घर-घरे बासो बस्ते जुन् हिंठह।

८ ओहोरङ् करिहिन् सहरलकुहुमा जाइटुहु ओस्कोक् मानुसलके आफ्निक्‌ठालाइ हाँख्‍राइबानाइ लेगाहिन् जेहे तोहोरानि खाबादेल उहे थोक् खाहो।

९ तसौ उ सहरै रैल्ह बेरामिलकलाइ राम्‍रो काराहा,

आउँ उखर्ह्‌वानि बोलोहोखान्,

‘परमेस्वरक् राज्जे तोहोराखर्ह्‌वाक् लज्जिकिहिमा आहिन् सक्‍ल रहेला।’

१० तर कुन्हुँ सहरै जाइलटाकै ओस्कोक् मानुसलके तोहोरानि आफ्निक् घरलकै पोस्बा नहिं देइगलाहार बुने पैंदालकक्‌पटि निस्किहिन् जाइबानाइ ओस्कोक् मानुसलकलाइ बोलोहोखान्,

११ ‘हामि तोहोरा सहरक् धुरलकौ तोहोरे अट्‌टेरि कर्ल साँटा हाम्‍रा पैतलाक्‌भटे पोंछि देहुँक्ला।

भेटौ तोहोरानि यि कहिन् जानाहुँक्ला,

परमेस्वरक् राज्जे लज्जिकिहिमा आहिन् सक्‍ल रेहेला।’

१२ मुँइ तोहोरानि बोल्मेहेर्ला,

नियाँक् दिनै यि सहरक् मानुसलकक् हालटेसौ ता बरुस् पापे भोरिहिन् रैल्ह उ सदोम सहरक् मानुसलकक् हालटसेहे सहबा पार्लाहार भेट्‌थ्ला।

बिस्वास नहिंकर्लाहार सहरइ बस्‍लाहारक् दासा

(मत्‍ति ११:२०-२४)

१३ “ए खोराजिन् आउँ बेथसेदाक् मानुसेहेलक्,

तोहोरालाइ धिक्‍कार भेउस्!

तोहोराखर्ह्‌वाक् माझै कर्ल अचम्‍मक् कामलक् टुरोस आउँ सिदोनa सहरलकै कर्ल सन्तेक् ओस्कोक् मानुसलके धेरे आगारिय आफ्नि-आफ्नि पाप सुइकार करिहिन् छार्टुहुन्‍बे आउँ पाप सुइकार कर्ल देखाबाक्नि बोरालकक् लुगा पेहेराहिन् खारानि घँस्तुहुन्बे।

१४ नियाँक् दिनै तोहोरा हालटेसौ ता टुरोस आउँ सिदोनक् मानुसलकक् हालट बरुस् सहबा पार्लाहार भेट्‌थ्ला।

१५ ए!

कफर्नहुमक् मानुसेहेलक्,

किस् तोहोलेक् स्वर्गो जाहुँक्ला बाजिहिन् बाजहला?

तोहोलेक ता नरकिहिमा जाहाला।”

१६ तसौ येसुइ चेलालकलाइ बोल्‍लाहा,

“जैहिं तोहोराखर्ह्‌वाक् कहिन् सुनट्‍थ्‍ला,

ओहिं मोरा कहिन् सुनट्‌थ्ला।

जैहिं तोहोराखर्ह्‌वालाइ ना मानेंहार,

ओहिं मोरालाइ आको नामानथ् आउँ मोरालाइ नहिंमान्‍लाहारे मोरालाइ पाठालाहार परमेस्वरिहिलाइ मान्ल नाभेथ्।”

बहत्‍तरजेना चेलालक् फर्किबानाइ आइल

१७ येसुइ पाठाल बहत्‍तरजेना चेलायकलक् एक्‌दमे खुस्सि भेहिन् फर्किबानाइ आइलुहुन् आउँ येसुक्‌ठालाइ यन्हिं बाज्लुहुन्,

“पर्भु,

जब हामि तोरा नाउँ लेहिन् बोलुहुँक् भुतलकुहु हाम्‍रा कहिन् मानुहुँन्।”

१८ तसौ येसुइ उखर्ह्‌वालाइ बोल्‍लाहा,

“सैतानलाइ मुँइ आकासक्‌भरे बिजुलि मिल्कलक् परौ करिहिंन् खस्ल देख्‌मिक्।

१९ दिठाहो,

मुँइ तोहोरालाइ सापलकलाइ आउँ बिच्‍छ्‌लकलाइ खुँरिहिन् हिंठ्‌बाक् सक्‍ति आउँ सत्‌रुक् जम्मा सक्‍तिलाइ जिट्‌बाक् अधिकार देल धर्मेहेर्ला।

आउँ कुन्हुँ कहिने तोहोरालाइ नोक्‍सान कर्बा नाप्‍पारेहार।

२० ओरङ् भेटौ भुतलके तोहोरा कहिन् तेर्ल बाजिहिन् बुन्‌रामाहो।

बरुस्‌ता तोहोरा नाउँयहार स्वर्गोइ लेख्ल रहेर्ला बाजिहिन् रामाहो।”

येसुइ स्वर्गोइ रैल्ह बापिहिकलाइ धन्यबाट देलक्

(मत्‍ति ११:२५-२७; १३:१६-१७)

२१ उहे बेलाइ पबित्‌र आत्माक्‌भरे खुस्सि मन भेहिन् येसुइ बाज्लक्,

“अ बाबा परमेस्वर,

स्वर्गो आउँ धर्तिक् मालिक,

मुँइ तोरानि धन्यबाट देमेंर्ला,

किसाबुने तुँइ यि कहिनलक् बुद्‌धिगर आउँ जान्या-बुझ्‌न्यालकक्‌भरे नुकाल धरस्‍ला आउँ बालखलकक् परौ यि मानुसलकलाइ बुझाल धर्सिखान्ला!

अ बाबा,

यहेरङे कर्बाक् तोरा मन रैल्हास्!

२२ “मोरा बाबाइ मोरानि सेब्‌भ्‍रोउ चिंज जिम्‍मा देल धरैस्।

स्वर्गोक् बाबाइसौ उप्‌रान्त,

मुँइ बेटायकलाइ कुन्हुँहिं नाँचिन्हथ्।

उहेरङ् करिहिन् बेटाहिके आउँ बेटाहिके चिन्हाँल मानुसलके छारिहिन् ओर्को कुन्हुँहिं स्वर्गोक् बाबाक्‌लाइ नाचिन्हथ्।”

२३ ओक्‌राक्‌पाछु येसुइ चेलालकक्‌पाखा फर्किबानाइ उखर्ह्‌वालाइ खुसुक्‍क बोल्‍लाहा,

“यि सेब्‌भ्‍रोउ थोक् देख्बा पाबाक् तोहोरा लागि कट्‌का खुस्सिक् कहिन् हो!

२४ मुँइ तोहोरानि बोल्मेहेर्ला,

थुप्‍रोय अगमबक्‍ता आउँ राजालके तोहोलेके देख्ल यि कहिनलक् दिठाबाक् आउँ सुन्बाक् बर्के आस करिहिन् अस्याल रैल्हुहुन्,

भेटौ,

दिठाबा आउँ सुन्बा आको नहिंपाइलुहुन्।”

दायालु सामरिक् काथाहा

२५ एक्‌जेना धर्म-गुरु येसुलाइ जाँच कर्बाक्नि आइलक् आउँ यि परस्‍न सोर्ल्होकुन्,

“गुरु,

अजम्मरि जिबन पाबाक्नि मुँइ किस्‌ग्वा कर्बा पोर्लाहार?”

२६ येसुइ ओक्‌रानि बोल्‍लोकुन्,

“परमेस्वरे मोसालाइ देल नियमै किस् लेख्ल रहेला?

तुँइ किस्‌ग्वा बुझ्ल रहस्ला?”

२७ ओहिं बाज्लक्,

“तुँइ परमपर्भु,

आफ्निक् परमेस्वरलाइ पुरा हिर्‌दायाइसौ,

आफ्निक् पुरा पारानेसौ,

आफ्निक् पुरा सक्‍तिसौ,

आउँ आफ्निक् पुरा मनेंसौ पेरेम कर्,

आउँ आफ्निक् छिमेकिलाइ आफ्निहिंक्‌लाइ परौ पेरेम कर्।”

२८ येसुइ ओक्‌रालाइ बोल्‍लोकुन्,

“तुँइ ठिके बाज्सिक्,

तुँइ ओहोरङे कर्,

आउँ तुँइ सटौघरि बाँचस्ला।”

२९ तसौ ओहिं आफ्निक्‌लाइ राम्‍रो देखाबाक् इच्‍छा करिहिंन् येसुलाइ बोल्‍लोकुन्,

“मोरा छिमेकिसेहे कुन्‌ग्वा हो ते?”

३० तसौ येसुइ ओक्‌रानि एक्टा काथाहाक्‌भरे बोल्‍लोकुन्,

“एक्‌जेना मानुस यरुसलेम सहरक्‌भटे यरिहो सहरक्‌पटि झर्तिहि रैल्हक्।

ओछि उ मानुस डाँकुलकक् फेलाइ पोर्लोक्।

उखर्‌हाइ ओक्‌रानि नाङ्‍ते पारिहिन् पिट्‌लिहिंक्,

आउँ अर्‌हमर्‌ह पारिबानाइ छारिहिन् जाइलिहिंक्।

३१ कहने-कहने उहे पैंदा भेहिन् एक्‌जेना परमेस्वरक् मन्‍दिरक् पुझरि जाइतिहि रैल्हक्,

तर उ अर्‌हमर्‌ह मानुसलाइ देखिहिन्,

उ ओर्कोयपटि छट्‌किहिन् जाइलक्।

३२ ओहेरङ् करिहिन् फेरि मन्दिरै मदप कर्लाहार लेबि खलकक् एक्‌जेना मानुस आको उहे ठाउँ भेहिन् आइलक्,

ओक्‌रानि देखिहिन् उहौ ओर्कोयपटि छट्‌किहिन् जाइलक्।

३३ तसौ एक्‌जेना सामरि जातक् मानुस आफ्निक् पैंदामा जाइलटाकै,

उहे मानुस भेल ठाँओइ आइपुग्लक्,

आउँ ओक्‌रालाइ देखिहिन् ओक्‌राक् मन सार्‌होय दायाइ भोर्लोकुन्।

३४ आउँ ओक्‌राक्‌ठालाइ जाहिन् तेल आउँ अङ्‌गुरक् छिप्‍ल रसb लागाहिन् ओक्‌राक् घाउँलकै छेंट्‌रिय बाँर्‌हिदेलकुन्,

आउँ आफ्निहिंक् गाडाहाक् उप्‍रै चार्‌हाहिन् ओक्‌रालाइ एक्टा भट्‌ठि घरै लेगाहिन् राम्‍रोइसम् सिहार कर्लकुन्।

३५ ओर्को दिन पोर्नेसौ ओहिं चाँरिक् दुइग्वा डबल पैसाc भट्‌ठि घरक् मालिकलाइ देहिन् बोल्‍लोकुन्,

‘यक्‌रानि सिहार करिहिक्,

आउँ अज्झ धेरेक्‍कुर पैसा लागि बुने मुँइ फर्किहिन् आइल बेलाइ तोरानि देमेर्ला’।”

३६ यि काथाहा बाजिसक्नेसम् येसुइ ओक्‌रालाइ बोल्‍लोकुन्,

“तोरा बिचारे यि तिन जेनामाहा डाँकुलकक् हाथै पोर्लाहार मानुसक् छिमेकिसेहे कुन्‌जेना ठहर्लक्?”

३७ ओहिं बाज्लक्,

“उ मानुसक् उप्‍रै दाया देखालाहारसेहे।”

तसौ येसुइ ओक्‌रानि बोल्‍लोकुन्,

“असौ जा,

तुँहु आको ओहोरेङे कर्।”

मार्था आउँ मरियमक् घरै येसु जाइलक्

३८ येसु आउँ ओक्‌राक् चेलायकलक् हिंठ्‌टे-हिंठ्‌टे एक्टा गाँओइ पुग्लुहुन्।

ओछि मार्थाd नाउँ भेल अइमाइ मानुसे उखर्ह्‌वालाइ आफ्निक् घरभिट्‌रइ लेगाहिन् खुवाबा-पियाबाक् काम कर्लक्।

३९ ओक्‌राक् एक्‌जेना मरियम नाउँ भेल बैन्‍हेक् आको रैल्हकुन्।

ओहिं येसुक् पाओमा बसिबानाइ येसुइ बाज्‍ल परमेस्वरक् बचन सुनिहिन् बस्बा ठाल्‍लक्।

४० मार्थासेहे खुवाबा आउँ पियाबाक् काम कर्बाहिमा ठिक्‍क भेलकुन्।

मुँइ माटेन् थुप्‍रो काम कर्बा पोरोगे बाजिहिन् ओहिं येसुक्‌ठालाइ आहिन् बाज्लक्,

“दिठाउनाँ,

पर्भु!

भेल भोर्कोक् सेब्‌भ्‍रोउ काम मुँहिं कर्बा पोर्लाहार।

यि नानुँइ किच्‍छुय नाँकरइ।

किस् तुँइ यक्‌रालाइ नाहाँ देख्‌सिक्?

ओक्‌रुहुलाइ मोराठालाइ आहिन् काम कर्बालाग्‍बा बोलिहिंक्ना।”

४१ तसौ येसुइ ओक्‌रानि बोल्‍लोकुन्,

“अ मार्था,

तुँइ असाध्‍य थुप्‌रय कहिनक् चिन्ता आउँ फिक्‌रि करस्‍ला।

४२ तर चाइल्ह कहिन् ता एकेग्‍वा रहेला,

उहे राम्‍रो कहिन् मरियमे रोज्‍लो धरैस्।

उ कहिन् ओक्‌राक् ठालाइसम् कुन्हुँहि ओच्‍छ्‌रोबा नाप्‍पार्देथिक्।”

a 

१०:१३ टुरोस आउँ सिदोन: पैल्हेकोक् समइमा यि दुइ सहरक् मानुसलकक् पाप आउँ दुस्ट कामक् कारने परमेस्वरक् अगमबक्‍तालके उखर्ह्‌वाइ परमेस्वरक्‌भटे कट्‌का दन्ड आयला बाजिहिन् अगमबानि कर्ल रैल्हुहुन्। (यसैया २३:१-१८ आउँ इजकिएल २६:१-२८:३)

b 

१०:३४ तेल आउँ अङ्‌गुरक् छिप्‍ल रस: उ ताट्‌कोक् मानुसलके घाउलाइ अज्झ बर्के जुन् भेउस् बाजिहिन् बिरओक् रुपै लागाथ।

c 

१०:३५ चाँरिक् दुइग्वा डबल पैसा: उटाकै दुइ दिनक् जेला रैल्हकुन्।

d 

१०:३८ मार्था: बेथानि बाज्‍ल यरुसलेमेसौं बाहारक् गाँओइ बस्लाहार लाजरस आउँ मरियमक् दायथा हो। (यहुन्‍ना ११:१,५,१८)

येसुइ सिखाल पाराथ्ना

(मत्‍ति ६:९-१३; ७:७-११)

११

१ एक्‌बाजि येसु एक ठाँओइ बसिहिन् पाराथ्ना कर्तिहि रैल्हक्।

पाराथ्ना करिहिन् सक्नेसौ ओक्‌राक् चेलायकलक्‌मध्ये एक्‌जेनाइ बोल्‍लोकुन्,

“पर्भु,

बप्‍तिस्मा देलाहार यहुन्‍नाइ आफ्निक् चेलाहिकलकलाइ पाराथ्ना कर्बा सिखालक् परौ,

तुहुँ हाम्‍रानि पाराथ्ना कर्बा सिखाउ ना।”

२ तसौ येसुइ उखर्ह्‌वालाइ बोल्‍लाहा,

“तोहोलेके यन्हिं बाजिहिन् पाराथ्ना करह–

“अ परमेस्वर बाबा,

तोरा नाउँ पबित्‌र मानिजाउस्,

तोरा राज्जे आउस्,

३ हाम्‍रानि चाइल्ह खाबाक् थोक् दिनुहुँक्‌पट् जुराइदे।

४ हामि कर्ल पापलक् छेमा करिदे,

किसाबुने हाम्‍रालाइ नराम्‍रो कर्लाहारुहुलाइ हामि छेमा करुहुँक्ला।

आउँ हाम्‍रालाइ पापक्‌पाखा लेगालाहार परिछ्‌याक्‌भटे जोगाउ।”

५ ओक्‌राक्‌पाछु येसुइ उ चेलाहिकलकलाइ सिखातिहि बोल्‍लाहा,

“बोलोउ,

तोहोलेक मध्य कुन्‍हुँक् यरङ् सङ् भेहेरा,

आउँ आधाराति जाहिन् उ सङ्‌लाइ बोल्बेहेका,

‘अ मोरा सङ्,

मोरालाइ तिनमाना साटु पैंचो देना।

६ किसाबुने मोरा घरै अक्‌खन्पे मोरा एक्टा सङ् एक्‌दम टार्‌होक्‌भरे आइल रहैस्।

ओक्‌रालाइ खुवाबाक् लागि मोराठालाइ अख्‍नि किच्‍छु खाबाक् थोके बोइने।’

७ तस्के उ सङिहिंके घर भिट्‌रक्‌भरे यन्हिं बोलेला,

‘हेय!

मोरानि दुक्ख बुन्‌देना।

दिहाँर टाँकिहिन् सक्‍ल धरम्‍ना,

केराकुटिलकौ मोरेसङ्‌हिं ओछ्‍यानइ सुत्ल रहट्‌थ्ला।

अख्‍नि मुँइ उठिबानाइ तोरानि किच्‍छु चिंज देबा नाप्‍पारम्’।”

८ ओट्‌का कहिन् बाजिसक्नेसौ येसुइ उखर्ह्‌वालाइ यरङ् कहिन् बाजिहिन् सम्‍झालाहा,

“मुँइ तोहोरानि बोल्‍मेहेर्ला,

ओहिं आफ्नि सङ् सम्‍झिबानाइ ओक्‌रालाइ चाइल्ह साटु नहिंदेटौसुधा ओहिं लाजे नहिंमानिहिंन् माङ्‌लक्-माङ्‌लय कर्ल सिहिरे ओक्‌रालाइ उ सङिहिंके उठिबानाइ चाइल्ह जट्‌का सेब्‌भ्‍रौथोक् देइपाठायला।

९ उहेसैर्‌हे मुँइ तोहोरालाइ बोल्‍मेहेर्ला,

माङ्‌हना परमेस्वरक्‌भटे तोहोराखर्ह्‌वाइ पाहोला,

खोजोहोना तोहोलेके भेटाहोला,

ढक्‌ढकाहोटा परमेस्वरे तोहोरा लागि दिहाँर उद्‌रिदेहेर्ला।

१० किसाबुने जैहिं माङइस् ओहिं पाइस्,

जैहिं खोजोइस् ओहिं भेंटाइस् आउँ जैहिं ढक्‌ढकाइस् ओक्‌राक् लागि दिहाँर उँद्‌रिजायक्ला।

११ “किस् तोहोरामध्‍ये कुन्‍हुँ ओरोङ् बाप्पो रहट्‌थ्‍लाटे,

जैहिं बेटाहिके माछा माङ्‍लटाकै माछा देबाक् साँटा साप देइस्?

१२ ओरोङ् करिहिन् डिमा माङ्‍लटाकै कुने डिमा देबाक् साँटा बिच्छ् देइस् भेका?

१३ ओरोङ् भेइते तोहोलेक पापि मानुस भेटौसुधा आफ्निक् छावापुटालाइ मज्जाक् थोक् देबा पोर्लाहार बाजिहिन् थाहा रेहेर्ला बुनेमा तोहोरा स्वर्गोइ बस्लाहार परमेस्वर बापिहारे झन् ओक्‌राक्‌ठालाइ माङ्‌लाहारलकलाइ ओहिं कट्‌का बर्ता करिहिंन् पबित्‌र आत्मा देट्‌थ्ला।”

येसुक् उप्‍रमाहा सङ्‌खा

(मत्‍ति १२:२२-३०; मर्कुस ३:२०-२७)

१४ एक ठाँओइ एक्‌जेना मानुसलाइ भुते लाटा बानाल धर्लकुन्।

तसौ येसुइ उ मानुसक्‌भटे भुतलाइ निस्काइदेलकुन्,

आउँ उ मानुस साराबा पार्लाहार भेहिन् कहिन् कर्बा ठाल्‍लक्।

ओक्‌रानि देखिबानाइ मानुसलक् छक्‍कय पोर्लुहुन्।

१५ भेटौसुधा उखर्ह्‌वाक् मध्यमा कट्‌काइसेहे यन्हिं बाज्लुहुन्,

“यहिं ता भुतक् राजा बालजिबुलक्a सक्‍तिक्‌भरे भुतलक् निस्‍काइस्।”

१६ तसौ कट्‌काइसेहे येसुलाइ जाँचबाक् लागि यन्हिं बोल्‍लिहिंक्,

“यि काम परमेस्वरक् सक्‍तिक्‌भरे कर्ल भेइबुने तुँइ हाम्‍रानि स्वर्गोक्‌भटे एक्टा चिन्‍हो देखाउ।”

१७ ओछिसौ येसुइ उखर्ह्‌वाक् बिचार बुझिबानाइ यन्हिं बोल्‍लाहा,

“कुन्हुँ देसइ कहिन् मिल्बा नहिंपारिबानाइ छुट्‌ल रहट्‌थ्ला भेनेमा उ देस ओन्‍हि नास भेहिन् जायला।

ओहोरोङ् करिहिन् आफ्नि घरभिट्‌रइ झग्‍रा भेहिन् बस्ल घर आको नास भेहिन् जायला।

१८ यहेरङ् करिहिन् यदि सैताने आफ्निक् बिरोध आफ्नि करिबुने ओक्‌राक् राज्जे कहने चल्‍बा पारेकाबे ते?

तोहोलेकसेहे मोरालाइ भुतलकक् राजा बालजिबुलक् सक्‍तिक्‌भरे भुत निस्‍काल बाजिहिन् बोल्‍तिहि रहला।

१९ मुँइ बालजिबुलक् सक्‍तिक्‌भरे भुतलकलाइ निस्‍काम्‍ना भेनेमा,

तोहोरा चेलालकेसेहे कुनाहाँक् सक्‍तिक्‌भरे निस्‍काट्‌थ्‍ला भेकाते?

तोहोरा चेलालकिहि तोहोलेके गलत बिचार कर्ल धरहला बाजिहिन् देखाइदेहेर्ला।

२० तर मुँइ परमेस्वरक् सक्‍तिक्‌भरे भुतलक् निस्‍काल रहम्‍ना बुनेमा तोहोराठालाइ परमेस्वरक् राज्जे आहिंन् सक्‍ल रहेला बाजिहिंन् जानहँ।

२१ “हाथहथ्यार भिरिहिन् बस्ल बल्यो मानुसे घर रुङ्‌बा बसिबुने सेब्‌भ्‍रोउ मालसामानलक् जोगेला।

२२ तर ओक्‌राइसौ बल्यो मानुस ओछि आइबुने ता ओक्‌रानि जितिहालेला आउँ ओहिं भर कर्ल जम्‍मा हाथहथ्यारलक् ओच्‍छ्‌रिबानाइ घरक् मालसामानौ लुटिबानाइ लेगाहिन् ओक्‌राक् आफ्निक् सङ्‌लकक्‌सङ्‌हिं बाँटि हालैस्।

२३ “ओहोरोङ् करिहिन् मोरासाथइ नहिंहिंठ्‍लाहार मानुस मोरा बिरोधि हो।

मोरालाइ सङ्‌र्‌हाबा नहिंलाग्लाहार मानुसे सङ्‌र्‌हाल चिंजौ र्‌याइछ्‌याइ पारैस्।

हिर्‌दाया खालि बुन् धर्बा

(मत्‍ति १२:४३-४५)

२४ “कुन्हुँ मानुसक्‌भरे भुत निस्कानेसौ उ भुत सुन्‌सान्‍न ठाँओमा चारौपटि जाइबानाइ मज्जाइसौ बस्बाक् ठाउँ खोज्ते बुलैस्।

ओरोङ् ठाउँ कट्‍टुहु नहिं पाइनेसौ ‘पैल्हा बस्ल घरिहिमा जाबा पोरि’ बाजिहिन् उ भुत फर्कैस्।

२५ ओछि जाइपुग्ल टाकै आघुल्कोक् बस्ल घर सप्‍फा आउँ सिङार कर्ल देखैस्।

२६ यरङ् देखिहिन् ओहिं ओर्को सातगोटा आफ्निहिंसौ अज्झ दुस्ट भुतलकलाइ हाँख्‍राहिन् आनैस् आउँ उखर्ह्‌वा जम्मायँ घरभिट्‌र पोसिबानाइ बस्बा ठालट्‌थ्ला।

उ मानुसक् हालट पैंल्हाकोकेसौ पाछुल्कोक् हालटसेहे अज्झ डराउँनि भेक्ला।”

बचन सुनिहिन् मान्लाहारे आसिक् पाट्‌थ्ला

२७ येसुइ कहिन् कर्तिहि-कर्तिहि मानुसलकक् भिरक्‌भटे एक्‌जेना अइमाइ चिच्‍याइबानाइ यन्हिं बाज्लक्,

“तोरानि जल्म देलाहार आउँ दुर्‌ह् खुवालाहार महँटार कट्‌का धेरे आसिक् पाइल रहैस्!”

२८ यि कहिन् सुन्‍नेसौ येसुइ यन्हिं बोल्‍लाहा,

“बरुस् परमेस्वरक् बचन सुनिहिन् मान्‍लाहारलके ते आसिक् पाइल भेट्‌थ्ला!”

योनाक् चिन्‍हो

(मत्‍ति १२:३८-४२)

२९ ओछि मानुसलकक् धुइरो बर्‌ह्‌टे जाइलुहुन्।

उहे बेलाइ येसुइ बोल्‍लाहा,

“आजुकाल्‍हुकोक् मानुसलक् कट्‌का दुस्ट रहट्‌थ्ला!

उखर्‌हा सक्‍तिगर चिन्‍हो दिठाबा चाहाट्थ्ला।

भेटौसुधा परमेस्वरे अगमबक्‍ता योनाक् पालामाहा देखाल चिन्‍हो बाहेक उखर्ह्‌वाइ ओर्को कुन्‍हुँ आको चिन्‍हो देख्बा नापाथ।

३० योना निनबे सहरक् मानुसलकक् लागि चिन्‍हो भेलक् परौ आजुकाल्‍हुकोक् मानुसलकक् लागि मुँइ मानुसक् बेटायके चिन्‍हो हो।

३१ तसौ नियाँक् दिनै दखिनक् सेबा बाज्ल देसक् रानि उठिबानाइ आजुकाल्‍हुकोक् मानुसलकलाइ दोस लागाइस्,

किसाबुने सोलोमन राजाक् बुद्‌धिक् कहिन् सुन्‍बाक्नि उ धेरे टार्‌होक्‌भटे हिंठिहिन् आइल रैल्हक्।

असौ दिठाहो,

सोलोमनेसौं अज्झ बर्के एक्‌जेना यछि रहैस्।

भेटौ तोहोलेके ओक्‌राक् कहिन् सुन्बा नाचाहो।

३२ तसौ नियाँक् दिनै निनबे सहरक् मानुसलक् उठिबानाइ अख्‍निकोक् मानुसलकलाइ दोस लागाट्‌थ्‍ला,

किसाबुने योनाइ परमेस्वरक् बचन पर्चार कर्ते उखर्ह्‌वाइ आफ्नि-आफ्निक् पापलाइ पस्‍चाताप करिहिन् छार्लुहुन्।

असौ दिठाहो,

योनाइसौ अज्झ बर्के एक्‌जेना यछि रहैस्।

भेटौ तोहोलेक आफ्निक् पापलाइ पस्‍चाताप कर्बा नाचाहो।

हिर्‌दायाक् आँख धुन्ध बुन्‌भेउस्

(मत्‍ति ५:१५; ६:२२-२३)

३३ “दिब्‍या बालिहिन् कुन्हुँइ पाथिय झाँकाहिन् नाधरथ् आउँ नुकाहिनौ नाधरथ्।

बरुस्‌ता भिटर आइलाहार मानुसलाइ उँजत भेउस् बाजिहिन् ओल्गो ठाँओइ धरट्‌थ्‍ला।

३४ तोरा देहिक् लागि दिब्‍यासेहे तोरा आँख हो।

आँख राम्‍रो भेइगलास् बुनेमा तोरा पुराय देहि उँजत भेस्ला,

आउँ आँख धुन्ध भेइबुने तोरा देहिय आँधार भेस्ला।

३५ उहेसैर्‌हे हस् करिहिन् बसह,

तोहोरा हिर्‌दयाक् आँख धुन्ध बुन्‌भेउस्,

नाटेन् ता आँधारे तोरा भिट्‌रइ भेल उँजतलाइ झाँकाइदेस्‍ला।

३६ तोरा देहिक् कुन्‍हुँ अङ्‍ग आँधारमा नहिंभेहिन् जम्‍माय उँजत रहेस्ला भेने उ जम्‍माय देहि चम्‍केस्ला,

जहरङ् दिब्‍याक् उँजत तोरा उप्‍रै चम्‍केला।”

फरिसि आउँ धर्म-गुरुलकलाइ येसुक् चेताउनि

(मत्‍ति २३:१-३६; मर्कुस १२:३८-४०)

३७ येसुइ यि कहिन् बाजिहिन् सक्‍नेसौं एक्‌जेना फरिसि मानुसे ओक्‌रालाइ आफ्निक् घरै खाबाक्नि हाँख्‍रालकुन्।

तसौ येसु ओक्‌राक् घरै जाहिन् खाबा बस्लक्।

३८ येसुइ आफ्निक् हाथ नहिंधोहिने खाबा ठाल्‍ल देखिहिन् ओक्‌रालाइ हाँख्‍रालाहार फरिसि छक्‍क पोर्लक्।

३९ तसौ पर्भुइ ओक्‌रालाइ बोल्‍लोकुन्,

“तोहोलेक फरिसिलके ठारि आउँ टस्‍या धोइलक् परौ बाहारक्‌पटि माटेन् आफ्निलाइ चोंख्‍याहोला,

तर भिट्‌रक्‌पटिसेहे तोहोरा लोभ आउँ दुस्ट बिचारे भोर्लो रेहेर्ला।

४० ए मुर्ख मानुसेहेलक्,

तोहोराखर्ह्‌वाइ किसा नाबुझह?

किस् बाहारक् रुप बानालाहार परमेस्वरे भिट्‌रक् मन आको बानाल बोइने ते?

४१ ठारि आउँ टस्‍याइ भेल थोकलक् गरिपलकलाइ दान देहो,

आउँ तोहोराखर्ह्‌वाक् लागि जम्‍माय थोक् सुद्‌ध भेहेर्ला।

४२ “धिक्‍कार तोहोलेक फरिसिहेलकलाइ!

पुदिना,

आरुद आउँ ओर्को जरिबुटिक् उब्जनिक्‌भटे परमेस्वरलाइ दसाङ्‌स् चार्‌हाहोला,

तर नियाँ आउँ परमेस्वरलाइ पेरेम कर्बाक् कहिन्‌सेहे वास्ताय नाकरह।

ओर्को कहिनक् सङसङ्‌हिं तोहोराखर्ह्‌वाइ नियाँ आउँ पेरेम कर्बाहुक् करह।

४३ “धिक्‍कार तोहोलेक फरिसिहेलकलाइ!

तोहोराखर्‌हा सभाघरक् मुख्य ठाँओइ बस्बाक् आउँ बाजारक्‌पटि ओर्कोलके नमस्कार कर्ल चाहोला।

४४ धिक्‍कार तोहोराखर्ह्‌वालाइ!

तोहोराखर्ह्‌वा चिन्भाय नहिंपार्लाहार चिहानक् परौ रहला।

ओरोङ् देख्बा नहिंपार्लाहार चिहानै ता मानुसलक् थाहा नहिंपाहिने उप्‍रक्‌भटे हिंठट्‌थ्ला।”

४५ तसौ येसुलाइ एक्‌जेना धर्म-गुरुइ बोल्‍लोकुन्,

“गुरुज्‍यु,

यरङ् बाजिहिन् ता तुँइ हाम्‍रानि आको कनङ् लाजमर्डो कारातिहि रहस्ला।”

४६ तसौ येसुइ जुबाप देलकुन्,

“तोहोलेक धर्म-गुरुलकुहुलाइ आको धिक्‍कार!

तोहोराखर्ह्‌वा ता धर्म-कर्मक् गर्‌ह्‍व-भारा मानुसलकलाइ बोकाहोला।

भेटौ आफ्निसेहे भारा अल्गाबा लाग्बाता परेजाउस्,

अङ्‍ङुरुहु आको नाछुहो।

४७ धिक्‍कार तोहोराखर्ह्‌वालाइ!

किसाबुने तोहोराखर्‌हाइ आफ्निक् पैल्हेकोक् पुर्खालके मार्ल अगमबक्‍तालकक् लागि मज्जाक्-मज्जाक् चिहानलक् बानाहोला।

४८ यरङ् करिहिन् तोहोराखर्ह्‌वाइ तोहोराखर्ह्‌वाक् आफ्निक् पुर्खालके कर्ल कामलकै सहमत कर्लयरहला।

उखर्ह्‌वाइ अगमबक्‍तालकलाइ मार्लाहा,

तसौ तोहोराखर्‌हाइसेहे उखर्ह्‌वाक् चिहान बानाहोला।

४९ उहेसैर्‌हे जम्मा कहिन् जान्लाहार परमेस्वरे पैल्हाहिंसौ बोल्‍लो धर्लाहा,

‘मुँइ उखर्ह्‌वाक्‌ठालाइ अगमबक्‍ता आउँ दुतलक् पाठाम्‍ना।

तसौ उखर्ह्‌वाइ कुन्हुँलाइ साँटायट्‌थ्ला आउँ कुन्हुँलाइ मारेट्‌थ्ला।’

५० यिहेसैर्‌हे सन्सारक् सुरुइसौ अख्‍निसम्मक् मार्ल अगमबक्‍तालकक् रकट बाहाल दोसक् लेखा यिहे पुस्ताक् मानुसलकेहि देबा पोरेट्‌थ्ला।

५१ होय,

मुँइ बाजम्‍ना,

हाबिललाइ मार्ल समइसौ मन्दिर आउँ बेदिक् चोंखो ठाँओक् माझै मार्ल जकरियासम्मकोक् अगमबक्‍तालकक् रकट बाहाल दोस जट्‌का जम्मा यिहे पुस्ताक् मानुसलकक् थाप्लाहिंमा पोर्बा जायट्‌थ्ला।

५२ “तोहोलेक धर्म-गुरुलकलाइ धिक्‍कार!

तोहोराठालाइ ग्यान आउँ बुद्‌धिक् दिहाँर उँद्‌रबाक् साँचा रेहेर्ला।

भेटौ तोहोराखर्ह्‌वा आफ्निऔ भिटर नाहाँ पोसोहो आउँ ओर्कोलकुहुलाइ पोस्बा नाहाँदेहो।”

५३ येसु उ ठाउँयसौ निस्‍कनेसौ धर्म-गुरु आउँ फरिसिलके ओक्‌रालाइ सार्‌होय बिरोध कर्बा ठाल्‍लिहिंक् आउँ ओक्‌राक्‌सङ्‌हिं थुप्‌रय कहिनलक् सोर्भा ठाल्‍लिहिंक्।

५४ किसाबुने ओहिं जुबाप देलटाकै कुन्‍हुँ कहिनलकै भुल भेंटाबा पारेला ना बाजिहिन् उखर्‌हाइ दाउ खोज्बा ठाल्‍लुहुन्।

a 

11:15 बालजिबुलक्: बालजिबुल बाज्ल सैतानक् ओर्को नाउँयक् हो।

कपटक्‌भरे जोगिहिन् बस्बाक् चेताउनि

(मत्‍ति १०:२६-२७)

१२

१ येसुक्‌ठालाइ हाजारौ-हाजार मानुसलक् जम्‍मा भेहिन् ओछि यरङ् सम्मकि एक्‌जेनाइ ओर्कोलाइ खुँर्-खाँर् पार्बाक् भेल रैल्‍लुहुन्।

उ बेलाइ येसुइ पैल्हा आफ्निक् चेलाहिकलकलाइ यन्हिं बोल्बा ठाल्‍लाहा,

“तोहोलेक फरिसिलकक् पिठाइ मिसाल खमिरक्‌भटे जोगिहिन् बसह!

बाज्बाक् अर्थसेहे,

उखर्ह्‌वाक् कपटक्‌भरे जोगिहिन् बसह।

२ किसाबुने जुन्‌थोक् झाँकाल रहेला,

उ थोक् एक्‌दिन उभाङे भेला आउँ नुकाल रैल्‍ह सेप्‌थोक् एक्‌दिन जम्‍मा थाहा भेला।

३ तोहोलेके आँधारइ बाज्ल कहिन् एक्‌दिन मानुसलके दिनक् उँजतइ सुनट्‌थ्ला।

तसौ घरभिट्‌रइ खास्‍काखुस्‍कि कर्ल कहिन् घरक् धुँरिक्‌भटे पर्चार भेहेर्ला।”

हामि कुनाहाँक्‌सङ्‌हिं डराबा

(मत्‍ति १०:२८-३१)

४ येसुइ फेरि बोल्‍लाहा,

“मोरा सङेहेलक्,

मुँइ तोहोरालाइ बोल्‍मेहेर्ला,

मानुसक्‌सङ्‌हिं बुन् डराहो।

किसाबुने उखर्ह्‌वाइ ता तोहोरा देहि माटेन् नास कर्बा पारट्‌थ्‍ला,

तोहोरा आत्मालाइसेहे नोक्‍सान कर्बा नाप्‍पारथ।

५ तोहोलेक कुनाहाँक्‌सङ्‌हिं डराबा पोर्लाहार बाजिहिन् मुँइ तोहोरालाइ बोल्‍मेहेर्ला,

मोरिहिन् पाछु नरकक् दन्ड देबा पार्लाहार परमेस्वरक्‌सङ्‌हिं डराबा पोर्लाहार।

हो,

उहे परमेस्वरक् सङ्‌हिंय डराहो!

६ “तर दिठाहो,

पाँचगोटा भङेरा चरै दुइ पैसाहिंमा बेचट्‌थ्ला,

बोइने ते?

भङेरा यट्‌का थोर्के पैसा पोर्लाहार भेटौसुधा परमेस्वरे एकौगोटालाइ आको ना बिस्‍राओइ।

७ अज्झ तोहोरा ता झन् कापारक् झोंटाउसुधा कैग्‍वा रेहेर्ला बाजिहिन् परमेस्वरे गिन्‍ल धरिदेहेर्ला।

उहेसैर्‌हे बुन् डराहो,

थुप्‍रो भङेरा चरैलकेसौ तोहोलेक एक्‌दमे बर्ता मोलक् रहला।

येसुलाइ मान्बाक् आउँ नहिंमान्बाक् कहिन्

(मत्‍ति १०:३२-३३; १२:३२; १०:१९-२०)

८ “मुँइ तोहोरालाइ बोल्मेहेर्ला,

जुन् मानुसे मोरालाइ मानुसलकक् आगारि मोरा पर्भु हो बाजिहिन् मानैस्,

ओक्‌रालाइ मुँइ मानुसक् बेटायकुहु स्वर्गोदुतलकक् आगारि मोरे आफ्निक् हो बाजिहिन् मान्मिना।

९ तर जैहिं मोरालाइ मानुसलकक् आगारि नाचिन्हम् बाजैस्,

ओक्‌रालाइ मुँहु परमेस्वरक् स्वर्गोदुतलकक् आगारि ना चिन्‌म्हेर बोल्मिना।

१० “आउँ जुन् मानुसे मुँइ मानुसक् बेटाहिकक् बिरोधमा किच्‍छु बाजैस् ओक्‌रानि छेमा भेक्ला,

तर जुन् मानुसे पबित्‌र आत्माक् बिरोधइ नराम्‍रो कहिन् बाजैस् ओक्‌रानि छेमा नाभेक्।

११ “जख्‍नि तोहोरालाइ बिरोधि मानुसलके मोरालाइ मान्ल सिहिरे पक्‌रिबानाइ सभाघरलकमा बर्‌बरे मानुसलकक् ठालाइ आउँ सरखारि अड्‌डाक् हाकिमलकक् ठालाइ अथबा नियाँ कर्लाहार नियाँधिसक् आगारि लेगाहेर्ला,

उ बेलाइ किस् बाज्बा बाजिहिन् सुर्ता जुन्‌करह।

१२ किसाबुने उ बेलाइ तोहोलेके किस् बाज्बा पोर्लाहार उ कहिनलक् उहे बेलाइ पबित्‌र आत्माइ तोहोरालाइ सिखाहेर्ला।”

एक्‌जेना मुर्ख धनि मानुसक् खिसा

१३ ओछि रैल्‍ह थुप्‍रो मानुसलकक् भिरक्‌भरे एक्‌जेना मानुसे येसुलाइ यन्हिं बोल्‍लोकुन्,

“गुरुज्‍यु,

‘मोरा ताचुलाइ मोरा बाबाक् सम्‍पतिक्‌भटे मुँइ पाबाक् अङ्‍स देहिक्’ बाजिहिन् बोलिहिक् ना।”

१४ तर येसुइ उ मानुसलाइ बोल्‍लोकुन्,

“अ बाबु,

तोहोरा दुइजेनाक् बिचै कुने मोरालाइ अङ्‍सबन्‍डा कर्बा अथबा नियाँ कर्बाक् लागि खटाल रहैस्?”

१५ तसौ येसुइ ओक्‌रालाइ आउँ ओछि रैल्ह जम्‍मा मानुसलकलाइ बोल्‍लाहा,

“हस् करह!

सेब्‌भ्‍रोउ थरिकाक् लोभ-लालचक्‌भटे जोगिहिन् बसह,

किसाबुने मानुसक् कट्‌कौ धनसम्‍पति रैल्‍ह भेटौ उ मानुसलाइ धनसम्‍पतिय ओक्‌रालाइ साँच्‍चिहिकक् जिबनसेहे नाँदेक्।”

१६ ओक्‌राक्‌पाछु येसुइ यन्हिं बाजिहिन् एक्टा खिसा लेहिन् सुनालाहा,

“एक्‌जेना धनि मानुस रैल्हक् ओक्‌राक् खेतबारिक्‌भटे एक्‌दमे धेरे उब्‍जाउ भेल रैल्हकुन्।

१७ तसौ ओहिं मनमने यन्हिं बाज्बा ठाल्‍लक्,

‘मोरा खेत बारिक्‌भरे थुप्‍रोय अन्‍न उब्‍जाउ भेल रहैस्।

असौ यि अन्‍न धर्बाक् ठाँओउ बोइने,

कच्‍छि धर्बा भेका?

असौ मुँइ किस् कर्बा?’

१८ तस्के ओहिं मनै बिचार करिहिन् यन्हिं बाज्लक्,

‘असौ मुँइ यन्हिं कर्बा पोरि,

मुँइ छोट्-छोटे भाखारिलक् भट्‌काइबानाइ बारा-बारा बानाम्‍ना आउँ ओच्छिहि मोरा जम्‍मा अन्‍नलक् आउँ ओर्को सम्‍पतिलक् धरम्‍ना।

१९ तसौके मुँइ आफ्निक्‌लाइ बोलोम्‍ना,

तुँइ कट्‌का भागि मानुस रहस्ला!

तोरासङ्‌हिं थुप्‍रो बर्ससम्म पुग्‍लाहार थुप्‍रोय धनसम्‍पति थुप्‌रल रहेस्ला,

उहेसैर्‌हे तुँइ खुस्सि मानिहिन् मज्जाइसौ खाहिन्,

पिहिन् आउँ मज्‌मज्जा करिहिन् बस्।’

२० तर परमेस्वरे ओक्‌रालाइ बोल्‍लोकुन्,

‘अ मुर्ख मानुसस्,

आजु रातिहि तोरा पारान जायस्‍ला आउँ तुँइ थुप्‌र्याइबानाइ धर्ल धनसम्‍पतिलक् कुने खाइदेस्ला’?”

२१ तसौ येसुइ यि खिसा यन्हिं बाजिहिन् सिधालक्,

“आफ्निक् लागि धनसम्‍पतिलक् थुप्‌र्यालाहार,

तर परमेस्वरक् नजरइ धनि नहिंभेलाहार मानुसक् हालट यहेरङे भेट्‌थ्ला।”

चिन्ता जुन्‌करह

(मत्‍ति ६:२५-३४)

२२ ओक्‌राक्‌पाछु येसुइ आफ्निक् चेलालकलाइ बोल्‍लाहा,

“ओहोरङ् भेइते मुँइ बोल्मेहेर्ला,

आफ्नि बाँच्बाक् लागि किवा खाबा,

देहिमा किवा पेहेर्बा बाजिहिन् चिन्ता जुन्‌करह।

२३ किसाबुने खाबाक् थोकेसौ जिबन बर्के आउँ पेहेर्बाक् लुगाफाटाइसौ देहिय बर्के हो।

२४ कौवालकलाइ दिठाहिन् बिचार करह!

उखर्ह्‌वाइ ना ता खेति करट्‌थ्ला,

ना बालि काट्‌थ्ला।

उखर्ह्‌वाक् धन्सारौ नाभेथ्,

भाखारिऔ नाभेथ्,

भेटौसुधा परमेस्वरे उखर्ह्‌वालाइ खुवालय धरेट्‌थ्ला।

तोहोराखर्‌हा ता परमेस्वरक् नजरमा उ चरै-चुर्गुनिलकेसौ एक्‌दमे धेरे मोलक् रहला।

२५ किस् तोहोलेक मध्यमा कुन्हुँइ चिन्ता करिहिन् आफ्निक् जिबनै एक घरिऔ बार्‌हाबा पारहला ते?

२६ तोहोलेके यट्‌का चुटिकन् कामौ ता कर्बा नाप्‍पारह भेइबुनेमा ओर्को बारा-बारा कहिनक् चिन्ता किसा करहला?

२७ बनै भेल फुललकलाइ दिठाहो,

उखर्ह्‌वाइ कामौ नाकरथ,

पेहेर्बाक् लागि लुगाउ नाबानाथ,

भेटौ उखर्ह्‌वा कट्‌का राम्‍रो देख्लाहार भेट्‌थ्ला।

तर मुँइ तोहोरालाइ बोल्मेहेर्ला,

सोलोमन राजाक् ठालाइ भेल ओट्‌काकुर धनसम्‍पति भेहिनौ उ ता उ फुलक् परौऔ सिङार्ल नहिंरैल्हक्।

२८ आजु राम्‍रो देख्लाहार आउँ सुखिबानाइ आगिमा दार्‌हाबाक् लागि घुघाबाक् बनै भेल झारलकलाइ ता परमेस्वरे यट्‌का मज्जाइसौ सिङारइस् बुनेमा तोहोरालाइ झन् ओहिं तोहोलेके पेहेर्बाक् लुगाफाटा नादेहार भेकाते?

खैटे चुट्‌कौ बिस्वास तोहोराठालाइ?

२९ “ओहोरङ् भेइते किवा खाबा,

किवा पेहेर्बा बाजिहिन् तोहोलेके खोज्ते जुन्‌बुलह,

आउँ चिन्ता जुन्‌करह।

३० यरङ् ता परमेस्वरलाइ नहिंचिन्लाहार सन्सारक् ओर्को मानुसलके चिन्ता करट्‌थ्ला।

यि सेप्‌थोक् तोहोराखर्‌हालाइ खाँचो रेहेर्ला बाजिहिन् स्वर्गोक् परमेस्वर बाबाक्‌लाइ थाहा रेहेक्ला।

३१ बरुस् पैल्हा परमेस्वरक् राज्जेक् खोजिमा लागह,

तसौ यि सेप्‌थोकौ तोहोरानि जुराइदेहेर्ला।”

स्वर्गोमाहा थुप्‌र्याइजाइलाहार सम्‍पति

(मत्‍ति ६:१९-२१)

३२ येसुइ अज्झउ बोल्‍लाहा,

“ए छोट्‌के बागालेहेलक्,

बुन् डराहो!

किसाबुने परमेस्वरे ओक्‌राक् आफ्निक् राज्जे तोहोरालाइ देबाक्नि खुस्सि भेल रहैस्।

३३ उहेसैर्‌हे तोहोलेके आफ्निक् सम्‍पति बेचिबानाइ पाइल पैसा गरिपलकलाइ बाँटह।

आफ्निक् लागि नहिंफाट्‌लाहार झोला बाँनाहो आउँ कख्नुहुँ नहिंसिधालाहार सम्‍पति स्वर्गोइ थुप्‌र्याहो।

किसाबुने ओछि ता कुन्हुँइ चोराबाउ नाप्‍पारेक्,

घुनाहुँ नाँ खायक्।

३४ किसाबुने जछि तोहोरा सम्‍पति रेहेर्ला,

ओच्छिहि तोहोराखर्ह्‌वाक् मन आको जाइल भेहेर्ला।”

चङ्‍खारो भेहिन् बस्बा पोर्लाहार

३५ तसौ येसुइ बोल्‍लाहा,

“आफ्निक् काम कर्बाक् लागि टक्‌रिबानाइ बसह आउँ दिब्यालक् बालिहिन् धरह।

३६ तोहोराखर्ह्‌वा आफ्निक् मालिक बिहाओक् भोट्‌यारमा जाहिन् फर्किबानाइ आबाक् पैंदा दिठाहिन् बस्लाहार चाकरलकक् परौ भेहो।

मालिक आहिन् दिहाँर ढक्‌ढक्‍याहे बिट्‌के उखर्ह्‌वाइ दिहाँर उद्‌रिदेट्‌थ्‍ला।

३७ तस्के मालिक आइल बेलाइ नहिं निराहिने चङ्‍खारो भेहिन् बस्ल उ चाकरलके स्याबास पाट्‌थ्‍ला आउँ उखर्ह्‌वा खुस्सि भेट्‌थ्ला।

साँच्‍चिय मुँइ तोहोराखर्ह्‌वालाइ बोल्‍मेहेर्ला,

उ मालिके लुगा साटिबानाइ पहुनालाइ खुवालक् परौ करिहिन् उ चाकरलकलाइ मज्जाइसौ बासाइबानाइ खुवाइ-पियाइ कारायट्‌थ्ला।

३८ ओहेरङ् करिहिन् उखर्ह्‌वाक् मालिक अबेला करिहिन् आधारातै अथबा बिहान पखै माटेन् आइटुहुँ आफ्निक् चाकरलकलाइ जाग्‍लय बस्ल देखिबुने उ मालिके अज्झउ बर्ता करिहिन् स्‍याब्बासि देट्‌थ्‍ला आउँ उखर्ह्‌वा अज्झउ खुस्सि भेट्‌थ्ला।

३९ उहेरङ् करिहिन् यि कहिनौ मनै धरह,

यदि चोर आबाक् समइ थाहा पाइल सन्‍तक् ता उ घरक् मालिके चोरलाइ घर फोरिहिन् पोस्‍बाय नहिंदेलाहार।

४० ओहेरङ् करिहिन् तोहोराखर्ह्‌वाहु चङ्‍खारो भेहिन् बसह।

मुँइ मानुसक् बेटायकौ तोहोराखर्ह्‌वाइ नहिंचिटाल समइहिमा आबम्बे।”

इमान्‍दारि आउँ बइमानि चाकरक् खिसा

(मत्‍ति २४:४५-५१)

४१ तसौ पत्‌रुसे येसुलाइ सोर्ल्होकुन्,

“पर्भु,

यि कहिन् तुँइ हाम्‍रानि माटेन् बोल्‍लो ना ओर्कोहुक् लागि बोल्‍लो रहस्ला?”

४२ तसौ येसुइ बाज्लक्,

“बुद्‌धिगर आउँ भरपर्दो नाइक्यासे कनङ् खालक् मानुस भेट्‌थ्ला भेका?

मालिके आफ्नि घरक् जम्‍मा कामकाजक् जिम्‍मा देनेसौ उ बुद्‌धिगर आउँ भरपर्दो नाइक्याइसेहे ओर्को चाकरलकलाइ चाइल्ह-चाइल्ह समइहिमा खाबाक् थोकलक् बाँटिदेट्‌थ्‍ला।

४३ तसौ मालिक फर्किबानाइ आइलटाकै उ चाकरलकक् नाइक्यालाइ उहेरङे कामलक् करिहिन् बस्ल देख्ते उ नाइक्याइ स्‍याब्बासि पाइस् आउँ खुस्सि भेइस्।

४४ साँच्‍चिय मुँइ तोहोरानि बोल्मेहेर्ला,

उ मालिके ओक्‌राक् नाइक्यालाइ आफ्निक् सेब्‌भ्‍रोउ धनसम्‍पतिहुक् जिम्‍मा लागाइदेला।

४५ तर ओरोङ् नहिंकरिहिन् उ नाइक्याइ ‘मोरा मालिक अबेला आइस्’ बाजिहिन् ठान्‍हिबानाइ जेहेपाइ उहे खाइबानाइ माटिहिन् ओर्को चाकरलकलाइ हाट्‌पाट कर्बा थालिबुने,

४६ ओक्‌राक् मालिकसेहे ओहिं नहिंचिटाल घरिमा आयक्ला आउँ ओक्‌रालाइ बर्के साजाइ करेला तसौ ओक्‌राक् हालट परमेस्वरलाइ नहिं टेर्लाहारलकिहिंक् ठिकन् भेक्ला।

४७ “मालिके चाहाल कहिन् जानेटौ कर्बा पोर्लाहार काम नहिंकर्लाहार चाकरलाइसेहे मालिके बर्के साजाइ देइस्।

४८ तर मालिकक् बिचार थाहा नहिंभेहिन् साजाइ पाबाक् काम कर्लाहार चाकरलाइसेहे कम साजाइ देइस्।

किसाबुने जक्‌रालाइ थुप्‍रोय चिंजलक् देलरहेला,

ओहिं धेरेक्‍कुरे बुझाबा पोर्लाहार।

उहेरङ् करिहिन् जक्‌रालाइ थुप्‍रोय चिंजलक् सोप्‍लो रहेला,

ओहिं ओट्‌केय धेरे बुझाबा पोरेक्ला।”

येसुलाइ मान्ल कारने परिबार फुटेला

(मत्‍ति १०:३४-३६)

४९ येसुइ बाज्लक्,

“मुँइ धर्तिमाहा आगि सल्गाबा आइल रहम्‍ना आउँ यि आगि आगारिय सल्गिसक्ल सन्‍तक् ता ठिके भेलाहार!

५० मुँइ एक्टा सङ्‌कस्टक् बप्‍तिस्मा लेबा पोर्लाहार रहैस्।

उ बप्‍तिस्मा नहिंलेबाइसम् मुँइ एक्‌दमे पिरामा रहम्‍ना।

५१ तोहोलेके किस् सोंचोहोला,

मुँइ धर्तिमा मेलमिलाप काराबा आइल बाजहला?

ओरोङ् बोइने,

मुँइ ता फुटाटे बुल्बा पे आइल रहम्‍ना।

५२ उहेसैर्‌हे असौ पाँच जेनाक् घर परिबारइ फाटो भेट्‌थ्ला।

तिनजेनासेहे दुइजेनाक् बिरोधइ आउँ दुइजेनासेहे तिनजेनाक् बिरोधइ लागट्‌थ्ला।

५३ बाप्पोइ बेटायथाक् आउँ बेटायथाइ बाप्पोक्,

माँइके बेटिहिंकक् आउँ बेटिहिके माँयथाक्,

उहेरङ् करिहिन् सासेथाइ पुटेहेथाक् आउँ पुटेहेथाइ सासेथाक् बिरोध कर्लाहार बनट्‌थ्ला।”

यि समइमा भेबा आइलाहार घट्‌नाक् चिन्होलक्

(मत्‍ति १६:२-३)

५४ येसुइ धुइरो लाग्ल मानुसलकलाइ बोल्‍लाहा,

“पच्छिमै बादर लाग्ल देखेहे बिट्‌के तोहोराखर्ह्‌वा ‘लु असौ ता पानि पोरेला’ बाजिहिन् बाजहला तसौ पानिऔ पोरेला।

५५ उहेरङ् करिहिन् दखिनक्‌भटे बातास चल्नेसम् तोहोलेके ‘असौ गरम चर्‌हेला’ बाजहला आउँ उहेरङे भेला।

५६ अ कप्‍टिहेलक्!

धर्ति आउँ आकास दिठाहिन् पानि पोरेला ना बोइने बाजिहिन् जान्बा ता पारहला,

तर यि समइमा भेबा आइलाहार घट्‌नाक् चिन्होलाइसेहे तोहोराखर्‌हाइ किसा बुझ्बा नाप्‍पारह?”

आफ्निक् बिरोधिक्‌सङ्‌हिं मिलाप कर्बा

(मत्‍ति ५:२५-२६)

५७ “अख्‍नि किस्‌ग्वा कर्बा पोर्लाहार बाजिहिन् किसा तोहोलेके नाजानह?

५८ कुन्हुँ मानुसे तोरा नाँओइ मुद्‍दा हालिहिन् नियाँधिसक् ठालाइ लेगाइबुने पैंदाहिंमा जाइलटाकै झैइ-झग्‍रा पोर्लो मानुसक्‌सङ्‌हिं मिल्बाक्नि कोसिस् कर।

नाटेन् ता ओहिं तोरालाइ नियाँधिसक् आगारि ठध्याबाक् पारेस्ला आउँ नियाँधिसे सिपाहिलकक् हाथै सोपेस्ला आउँ सिपाहिलके तोरानि झेलखारइ हालेस्ला।

५९ मुँइ तोरानि बोल्मेर्ला,

जरिबानाक् एक-एक पैसा नहिंतिर्बासम्म तुँइ ओछिसौ उम्‍कबा नापास्!”

आफ्निक् पाप मानिहिन् पस्‍चाताप करह

१३

१ उहे बेलाइ ओछि जम्‍माभेल कुन्हुँ-कुन्हुँ मानुसलके येसुलाइ यन्हिं बोल्‍लिहिंक्,

“भोग चार्‌हाल बेलाइ पिलातुसे कइजेना गालिलिलकलाइ मार्लाहा आउँ उखर्‌हाक् रकट भोग चार्‌हाल रकटक्‌सङ्‌हिं मिसाइदेलाहा!”

२ तसौ येसुइ उखर्ह्‌वालाइ बोल्‍लाहा,

“यरङक् करिहिन् मार्ल उ गालिलिलक् किस् ओर्कोलकेसौ पापिलक् रैल्‍लुहुन् बाजिहिन् तोहोलेके ठान्‍हहला?

३ ओरोङ् नाभेक्!

दिठाहो,

मुँइ तोहोरानि बोल्‍मेहेर्ला,

आफ्नि-आफ्निक् पापलाइ मानिलेहिन् नहिंछारिगलेहे बुने तोहोराखर्ह्‌वा आको ओहेरङे करिहिन् नास भेहोला।

४ किस् उहेरङ् करिहिन् सिलोआमक् धधरा ढलिबानाइ जाँटाहिन् मोर्लो उ अट्‌ठारजेना मानुसलक् यरुसलेमक् ओर्को मानुसलकेसम् पापि बाजिहिन् ठान्‍हहला?

५ ओरोङौ बोइने!

दिठाहो,

मुँइ तोहोरानि बोल्‍मेहेर्ला,

तोहोराखर्ह्‌वाइ आफ्नि-आफ्निक् पापलाइ मानिलेहिन् नहिंछारिगलेहे बुनेमा तोहोरौखर्ह्‌वा आको नास भेहिन् जाहोला।”

फोर नहिंफोर्लाहार गाछ

६ ओक्‌राक्‌पाछु येसुइ उखर्ह्‌वालाइ एक्टा खिसा सुनालाहा,

“एक्‌जेना मानुसक् अङ्‌गुरक् खेति कर्ल बारिमा नेभारा बाज्‍ल गाछ रैल्हकुन्।

तसौ ओहिं बेला-बेलाइ जाइबानाइ नेभाराक् फोर फोर्कुन्‍बेना बोइने बाजिहिन् दिठाबा जाइते कख्नुहुँ फोर फोर्लो नहिं भेंटालक्।

७ तसौ उहे बारिमा काम कर्लाहार चाकरलाइ यन्हिं बोल्‍लोकुन्,

‘यटे सुन्,

मुँइ तिन बर्स भेउकुन्‍बे यि गाछइ फोर फोरेलाना बाजिहिन् अस्‍याहिन् बस्ल,

भेटौसुधा फोर्बाय बबे फोर्लो।

असौ बेक्‍कारइ यि गाछलाइ किसा बारि माटेन् ढाकिहिन् बस्बा देबा?

उहेसैर्‌हे यक्‌रानि ढालिबानाइ घुघाइहिंक्।’

८ तर चाकरिहिके बोल्‍लोकुन्,

‘मालिक,

यक्‌रानि अज्झउ एक्‌बर्स अस्‍याहुँक्‍ना।

मुँइ यि गाछक् चारौपटि खनिबानाइ मल हाल्मिना।

९ ना फेरि फोरिहाल्‍बकुन् ना?

फोरिबुने राम्‍रोय भेला,

नहिंफोरिबुने ढालिबानाइ घुघाबै’।”

येसुइ बेरामि मानुसलाइ राम्‍रो पार्लक्

१० एक्‌बाजि एक्टा बिसारिक दिनै येसुइ सभाघरै जाहिन् परमेस्वरक् कहिन् सिखातिहि रैल्हक्।

११ ओछि एक्‌जेना अठार बर्स आगारिहिंसौ भुते छुइबानाइ बेरामि भेल अइमाइ मानुस रैल्हक्।

उ अइमाइ कोंक्‍टो भेइबानाइ सोंझो ठध्‍याबाउ नहिंपार्लाहार भेहिन् सक्‍ल रैल्हक्।

१२ येसुइ उ अइमाइलाइ देखिबानाइ आफ्निक् आगारि हाँख्‍राइबानाइ यन्हिं बोल्‍लोकुन्,

“अ अइमाइस्ले,

असौ तुँइ आफ्निक् बेरामिक्‌भटे छुट्‌कारा पाओइबे।”

१३ तसौ येसुइ ओक्‌राक् उप्‍रै आफ्निक् हाथ धरिदेलकुन् आउँ उ ताट्‌काले सोंझो भेहिन् परमेस्वरक् पर्‌सन्सा कर्बा ठाल्‍लक्।

१४ उ अइमाइ मानुसलाइ बिसारिक दिनै राम्‍रो पार्ल देखिबानाइ उ सभाघरै रैल्‍ह सासक रिसालक्।

आउँ ओहिं मानुसलकलाइ बोल्‍लाहा,

“काम कर्बाक् लागि सातामा छउदिन रैतिहिरहेला!

बिसारिक दिनै राम्‍रो भेबा किसा आबा पोर्लो?

किस् यि दिनेसौ ओर्को दिन बोइने पाइल?”

१५ तसौ येसुइ ओक्‌रालाइ जुबाप देलकुन्,

“अ कप्‍टिहेलक्,

किस् बिसारिक दिनै तोहोराखर्ह्‌वाइ गाइ-बोहोर आउँ गाडाहालाइ फोकाहिन् पानि खुवाबा नालेगाहा ते?

१६ यि अब्राहामक् बङ्‍सक् एक्टा अइमाइ मानुसलाइ अठार बर्स आगारिहिंसौ सैताने पासोइ पारिहिन् कुब्‌रो बानाहिन् धर्ल धर्लकुन्,

किस् आजु बिसारिक दिन हो बाजिहिन् ओक्‌रालाइ राम्‍रो काराबा नाभेक् ते?”

१७ येसुइ यरङ् बाजिहिन् जुबाप देल सुनिहिन् बिरोध कर्लाहार जम्मा मानुसलक् लाज्‍जे पोर्लुहुन्।

तर ओछि रैल्ह ओर्को मानुसलक्‌सेहे ओहिं कर्ल अचम्‍मक् कामलक् देखिहिन् एक्‌दमे खुस्सि भेलुहुन्।

परमेस्वरक् राज्जे रायोक् बिचहँनक् परौ हो

(मत्‍ति १३:३१-३२; मर्कुस ४:३०-३२)

१८ येसुइ अज्झउ थुप्‍रोय कहिनलक् बोल्‍लाहा,

“परमेस्वरक् राज्जेलाइ मुँइ किसक्‌सङ्‌हिं दाँज्बा?

परमेस्वरक् राज्जे किवाक् परौ रहेला?

१९ यि ता कुन्हुँ मानुसे बारिमा छर्ल रायोक् बिचहँनक् परौ हो उ उठिबानाइ बर्‌हेला आउँ बर्के भेनेसौ ओक्‌राक् हाङालकै चरै-चुर्गुनिलके अट्‌थ्‍रा बानाट्‌थ्ला।”

परमेस्वरक् राज्जे खमिरक् परौ हो

(मत्‍ति १३:३३)

२० येसुइ फेरि यन्हिं बोल्‍लाहा,

“परमेस्वरक् राज्जेलाइ असौ मुँइ किसक्‌सङ्‌हिं दाँज्बा?

२१ यि ता खमिर हाल्‍ल पिठाक् परौ हो।

एक्टा अइमाइ मानुसे चुटेक् खमिर लेइबानाइ तिन ढक्या साटुक्‌सङ्‌हिं मिसाबाक् काम करैस् आउँ जम्मा खमिर भेहिन् फुलेला!”

साङ्‌रो दिहाँर

(मत्‍ति ७:१३-१४,२१-२३)

२२ येसु यरुसलेम जाइलयटाकै सहरे-सहर आउँ गाउँय-गाउँ पोसिहिन् मानुसलकलाइ परमेस्वरक् सिच्छा सिखाते बुल्‍लक्।

२३ उहे बेलाइ एक्‌जेना मानुसे ओक्‌रानि सोर्ल्होकुन्,

“पर्भु,

किस् चुटेके मानुसलके माटेन् मुक्‍ति पाट्‌थ्‍ला?”

२४ तसौ येसुइ जुबाप देहिन् बोल्‍लोकुन्,

“साङ्‌रो दिहाँरक्‌भटे भिट्‌र पोस्बाक् बल करह।

मुँइ तोहोरानि बोल्‍मेहेर्ला,

थुप्‍रोयजेना साङ्‌रो दिहाँरक्‌भटे भिट्‌र पोस्बा खोजेटौ पोस्बासेहे नाप्पारथ्‌।

२५ तसौ उ घरक् मालिके उठिबानाइ दिहाँर टाकैस् आउँ तोहोराखर्ह्‌वाइसेहे बाहारक्‌भरे दिहाँर ढक्‌ढकातिहि यन्हिं बाजहला,

‘मालिक,

दिहाँर उद्‌रिदेहेना!’

तसौ उ घरक् मालिके भिट्‌रक्‌भरे यन्हिं बोलेट्‌थ्ला,

‘तोहोराखर्ह्‌वा कुन्‌खर्‌हा हाँ आउँ कछिसौ आइल?

मुँइ तोहोरालाइ नाँचिन्हम्।’

२६ तसौ तोहोलेके बोलोहोक्ला,

‘हामि तोरेसङ्‌हिं बसिहिन् खाइलुहुँक् आउँ मालिक हजुरे हाम्‍रे गाउँ-घरलकमाहा परमेस्वरक् सिच्छा सिखाते बुल्‍ल धर्लइ।’

२७ भेटौसुधा उ मालिके अज्झ यन्हिं बोलेट्‌थ्ला,

‘तोहोराखर्ह्‌वा कुन्‌खर्‌हा?

आउँ कछिसौ आउहे?

मुँइ नाँचिन्हम्।

ए दुस्ट काम कर्लाहारेहेलक्,

यछिसौ जाइहालह!’

२८ यरङ् करिहिन् अब्राहाम,

इसाहाक,

याकुब आउँ सेब्‌भ्‍रोउ अगमबक्‍तालकलाइ परमेस्वरक् राज्जेक् भिट्‌रइ देख्बा पोर्टे आउँ आफ्निसेहे बाहारक्‌पटि निस्कबा पोर्टे तोहोराखर्ह्‌वाइ छाति पिटि-पिटि काँरिहिन् बस्बा पोरेहेर्ला।

२९ मानुसलक् पुर्ब,

पच्‍छिम,

उत्‍तर आउँ दखिन,

चारौकरे आइबानाइ परमेस्वरक् राज्जेमा ओक्‌राक्‌सङ्‌हिं खाबा बस्बुहुन्बे।

३० तर अख्‍नि पाछु पोर्लाहारलक् उ बेलाइ आगारि भेट्‌थ्ला,

आउँ आगारि भेलाहारलक् उटाकै पाछु पोरोट्‌थ्ला।”

यरुसलेमलाइ सम्‍झिबानाइ येसुक् चित्‍त दुख्लकुन्

(मत्‍ति २३:३७-३९)

३१ उहे बेलाइ कुन्हुँ-कुन्हुँ फरिसिलके येसुक्‌ठालाइ आहिन् यन्हिं बोल्‍लिहिंक्,

“तुँइ यछिसम् निस्किबानाइ जाइहाल,

किसाबुने हेरोद राजाइ तोरानि मार्बा खोज्तिहि रहैस्।”

३२ तसौ येसुइ उखर्ह्‌वालाइ बोल्‍लाहा,

“जाइबानाइ उ खड्‌गिद्‌रालाइ बोलोहोक्,

आजुकाल्‍हु भुतलक् निस्काबा आउँ मानुसलकलाइ राम्‍रो काराबाक् कामलक् कर्तिहि रहम्‍ना आउँ पर्सुसेहे काम सिधाम्‍ना।

३३ तर आजु,

काल्हु आउँ पर्सुसेहे मुँइ मोरा पैंदाइ आगारि बर्भाय पोर्लाहार रहैस् किसाबुने यरुसलेम सहर छारिहिन् ओर्को ठाँओइ अगमबक्‍तालाइ नामारथ्!

३४ “अ यरुसलेम,

अ यरुसलेम!

तुँइ अगमबक्‍तालकलाइ मार्सिखान्ला आउँ परमेस्वरक् दुतलकलाइ दोंखोइसौ बाज्‍रास्‌खान्ला।

भोठाहिय चिङ्‌निलकलाइ झाँकाहिन् धर्लक् परौ मुँइ कइबाजिसेहे तोरा छावापुटायरलकलाइ सङ्‌र्‌हाबाक् खोज्लम्,

तर तुँइसेहे नहिंमानस्।

३५ दिठाउ,

परमेस्वरे तोरा घर तोरा लागि उखास पारिदेस्ला।

आउँ मुँइ तोरानि बोल्मेर्ला,

जख्‍निसम्म तुँइ ‘परमपर्भुक् नाओमाहा आइलाहार कट्‌का आसिक् देलाहार रहैस्’ बाजिहिन् नाबाजस्,

ओख्निसम्म तुँइ मोरानि देख्बा नाप्‍पारस्।”

फरिसिक् घरै येसु

१४

१ एक्टा बिसारिक दिनै येसु फरिसिलकक् कुन्हुँ एक्‌जेना नाइक्या मानुसे खाबा हाँख्‍राल सिहिरे ओछि जाइलक्।

ओछि जम्‍माभेल मानुसलके येसुलाइ चिवा करिहिन् बस्ल रैल्हुहुन्।

२ ओछि एक्‌जेना हाथौ-टाङौ सुख्‍ल मानुस येसुक् आगारि बसिहिन् धर्ल रैल्हक्।

३ तसौ येसुइ धर्म-गुरु आउँ फरिसिलकलाइ सोर्ल्हाहा,

“परमेस्वरे मोसाक्‌भटे देल नियम अनुसार बिसारिक दिनै बेरामि मानुसलाइ राम्‍रो काराबा भेला ना बोइने?”

४ तर उखर्ह्‌वाइ किच्‍छुय नहिं बाज्लुहुन्।

तसौ येसुइ उ बेरामिलाइ छुइबानाइ राम्‍रो काराहिन् पाठालकुन्।

५ ओक्‌राक्‌पाछु येसुइ उखर्ह्‌वानि बोल्‍लाहा,

“तोहोराखर्ह्‌वाइ कुन्‍हुँक् छावापुटा आउँ गाइ-बोहोरलक् बिसारिक दिनै खार्‌ह्‌मा पोरिबुने किस् ओक्‌रालाइ चान्‌चारो नानिस्‍काहो ते?”

६ फेरि आको उखर्ह्‌वाइ किच्‍छुय बाज्बा नहिंपार्लुहुन्।

आफ्निलाइ बर्के जुन्‌ठान्भा

७ ओछि आइलाहार पहुनालके मज्जाक्-मज्जाक् ठाउँ छान्ल देखिहिन् येसुइ यरङ् खिसा सुनालाहा,

८ “तोहोराखर्‌हा कुन्‍हुँक् बिहाओइ जाइलटाकै मज्जाक्-मज्जाक् ठाउँ छानिबानाइ बुन् बसह।

कुन्‍हुँ तोहोराखर्ह्‌वाइसौ बर्के मानुसलाइ हाँख्‍राल आको भेबा पारेला।

९ तसौ बर्के मानुस आइलटाकै तोहोरालाइ हाँख्‍रालाहारे ‘इखर्ह्‌वालाइ बस्बाक् ठाउँ छारहता’ बाजिहिन् तोरानि बस्ल ठाँओक्‌भटे उठायसा।

ओरोङ् काराल बेलाइ तुँइ लाजे लिंल्‍लिल भेइबानाइ जम्माहिंसौ टरै बस्बा पोरेसा।

१० बरुस्‌ता बिहाउ भोजै जाइलटाकै पाछारिक्‌पटि जाहिन् बस्ल राम्‍रो आउँ नेउता देलाहारे आइबानाइ तोहोरालाइ ‘ए सङ्‌खर्‌हा,

उप्‌रिहिमा आहोना,

यटे राम्‍रो ठाँओइ बसहना,’

बाजिहिन् जम्‍माहिंक् आगारि तोरा बर्के इज्‍जत भेस्ला।

११ किसाबुने आफ्नि बिचारे बर्के भेबा खोज्‍लाहारसेहे जम्‍माय होच्‍याइजाट्‌थ्‍ला,

आउँ आफ्निलाइ होच्‍यालाहारसेहे बर्के बानाइजाट्‌थ्‍ला।”

१२ तसौ येसुइ आफ्निलाइ हाँख्‍रालाहार धर्मक् अगुवालाइ बोल्‍लोकुन्,

“भोज चालालटाकै तुँइ आफ्निहिंक् मानुसलक्,

दाजेरभायर,

इस्‍टमिट्‌रलाइ आउँ धनि छरछिमेकिलकलाइ माटेन् नेउता बुन्‌देउ।

उखर्ह्‌वाइ साँटा फर्काबा तोरालाइ आको हाँख्‍राइहालेस्‍ला।

१३ बरुस्‌ता भोज चालालटाकै गरिप,

लुल्‍ह्‌या-लङ्‌रा आउँ अन्‍धालकलाइ हाँख्‍राउ।

१४ तसौ तुँइ आसिक् पास्‍ला,

किसाबुने तोरालाइ साँटा फर्काबाक् उखर्ह्‌वाक् ठालाइ किच्‍छु थोक् नाभेथ्।

तर परमेस्वरक् नजरइ धर्मि रैल्ह मानुसलक् मोर्लोक्‌भटे बिउँटतुहु परमेस्वरेहि तोरानि इनाम देबास्बे।”

बर्के भोजक् खिसा

(मत्‍ति २२:१-१०)

१५ येसुक् कहिन् सुनिबानाइ ओक्‌राक्‌सङ्‌हिं खाबा बस्लाहार एक्‌जेना मानुसे यन्हिं बाज्लक्,

“परमेस्वरक् राज्जेमाहा भोज खाबा पाइलाहार कट्‌का आसिक् पाइल भेट्‌थ्ला।”

१६ येसुइ उखर्ह्‌वालाइ खिसा लेइबानाइ यन्हिं बोल्‍लाहा,

“कुन्‍हुँ एक्‌जेना मानुसे बर्के भोज तियार करिबानाइ थुप्‌रय मानुसलकलाइ हाँख्‍रालाहा।

१७ भोज खाबाक् समइ भेनेसौ निम्‌त्यालुलकलाइ ‘असौ खाबाक् बेला भेउकुन्‍बे’ बाजिहिन् आफ्निक् चाकरलाइ हाँख्‍राबाक्नि पाठालाहा।

१८ ओहिं उ निम्‌त्यालुलकलाइ हाँख्‍रायटौ एकुन्‌गोटा निउ पारिबानाइ आबा नहिंमान्लुहुन्।

एक्‌जेनाइ बाज्लक्,

‘मुँइ खेत किन्‍ल धरम्‍ना उहेसैर्‌हे मुँइ उ खेत दिठाबा जाबाक् रहैस्।

मोरानि छेमा करिदे,

मुँइ जाबा नाँपाम्।’

१९ ओर्को जेनाइ आको यन्हिं बाज्‍ललक्,

‘पाँच होर बोहोर किन्‍ल धरम्‍ना आउँ आजुहि उखर्ह्‌वाक् काम जाँच करिहिन् दिठाबा जाबा ठाल्‍ल धरम्‍ना।

मोरानि छेमा करिदे।’

२० उहेरङ् करिहिन्,

ओर्को मानुसे आको यन्हिं बोल्‍लाहा ‘मुँइ भर्खरे बिहाउ कर्ल धरम्‍ना।

उहेसैर्‌हे मुँइ जाबा नाँपाम्।’

२१ चाकरे फर्किबानाइ जाहिन् जम्‍मा कहिन् मालिकलाइ सुनालकुन्।

ओछिसौ मालिके रिसाइबानाइ झरक्याहिन् बोल्‍लोकुन्,

‘चान्‌चारो करिहिन् सहरक् पैंदालकै आउँ खउला-खउलामाहा जाहा।

ओछिसौ गरिप,

लुल्‍ह्‌या-लङ्‌रालक् आउँ अन्‍धालकलाइ हाँख्‍राहिन् यछि आनिहिखान्।’

२२ ओट्‌का करिहिन् सक्नेसौ चाकरिहिके मालिकलाइ यन्हिं बोल्‍लोकुन्,

‘मालिक,

तुँइ बोल्‍लोहिंक् परौ मुँइ जम्माहिंलाइ हाँख्‍राहिन् आन्‍मिखान्।

भेटौसुधा अज्झउ बस्बाक् बानाल ठाउँलक् ता खालिय रहेला।’

२३ फेरि मालिके ओक्‌रानि बोल्‍लोकुन्,

‘गाँओइ जाइबानाइ पैंदा-पैंदालकै भेल मानुसलकलाइ कर लागाहिन् भेटौ लेहिन् आनिहिखान् आउँ मोरा घर भोरुस्!

२४ किसाबुने मुँइ तोहोरानि बोल्मेहेर्ला,

पैल्हा हाँख्‍राइ जाइल निम्‌त्यालुलकक् मध्यमा कुन्हुँहि मोरा भोज चाख्‍बा नापाथ’।”

चेलालके उठाबा पोर्लाहार दुक्ख

(मत्‍ति १०:३७-३८; ५:१३; मर्कुस ९:५०)

२५ एक्‌दिन मानुसलकक् बर्के धुइरो येसुक्‌सङ्‌हिं जाइतिहि रैल्हुहुन्।

तसौ उखर्ह्‌वाक्‌पटि फर्किबानाइ येसुइ बोल्‍लाहा,

२६ “मोरा पाछु हिंठ्‌बा चाइल्‍हाहारे आफ्निक् बाप्पो-महँटार,

आफ्निक् बहु,

छावापुटा,

ताचुबाबु,

दिदिनानु,

आउँ आफ्‍निहुलाइसौ बर्ता मोरानि माया कर्बा पोर्लाहार नाटेन् ता,

उ मोरा चेला भेबा नाप्‍पारइ।

२७ मोरा खातिर दुक्ख भोग्‌बाक्नि आफ्निक् कुरुस बोकिबानाइ मोरा पाछु नहिं लाग्‍लाहारसेहे मोरा चेला भेबा नाप्‍पारइ।

२८ उहेरङ् करिहिन् कुन्‍हुँ मानुसे धधरा बानाबाक् इच्‍छा करिबुने आफ्नि ठालाइ रैल्‍ह पैसाइ पुगेलाना बोइने,

कट्‌का खर्च लागेका,

जम्‍मा खर्चक् हिसाब पैल्हाहि कर्बा पोर्लाहार,

ना बोइने ते?

२९ यरङ् करिहिन् धधराक् जगसेहे बानाहिन् ओर्को कामसेहे सिधाबा नहिं पारिबुने,

ओक्‌रानि मानुसलके यन्हिं बाजिहिन् हँस्‌थिला,

३० ‘यि मानुसे बानाबा ता ठाल्‍लक्,

तर सिधाबासेहे बोइने पार्लक्!’

३१ उहेरङ् करिहिन्,

कुन्‍हुँ राजाइ ओर्को राजाक्‌सङ्‌हिं लाराइ कर्बा जाइलटाकै ‘दस हाजार सिपाहिलक् लेइबानाइ मुँइ बिस हाजार सिपाहि लेहिन् मोरा बिरोधइ आइलाहार राजाक्‌सङ्‌हिं लाराइ कर्बा पारम्‍ना ना बोइने’ बाजिहिन् पैल्हाहि बसिबानाइ सोंचोट्‌थ्‍ला!

३२ लाराइ कर्बा नहिंपार्लाहार भेनेमा,

उ ओर्को राजा टार्‌होय भेइतिहि ओहिं आफ्निक् दुतलकलाइ किस् करिहिन् मिल्बा पारेका बाजिहिन् बुझ्बा पाठाट्‍थ्‍ला।

३३ उहेरङ् करिहिन् तोहोराखर्ह्‌वाक्‌मध्‍ये जैहिं मोरा लागि सेब्‌भ्‍रोउ थोक् नात्यागै,

उ मोरा चेला बन्बा नाप्‍पारइ।

३४ “नुन राम्‍रो चिंज हो,

ओरोङ् भेटौ नुनक् सुवार हेरिहिन् जाइबुने उ फेरि कहने नुनाल बानाबा?

३५ उ ना ता खेतबारिमा हाल्‍बाक् ना मलक् धेरिमा हाल्‍बाक् काम लागेला।

मानुसलके उ चिंजलाइ घुघाइ हालट्‌थ्‍ला।

जक्‌राक् कान रहेक्ला,

ओहिं सुनुस्!”

हेर्ल भेंराक् खिसा

(मत्‍ति १८:१२-१४)

१५

१ एक्‌बाजि थुप्‌रयजेना तिरो उठालाहारलक् आउँ ओर्को मानुसलकक् नजरइ “पापि” रैल्ह मानुसलक् येसुक् सिच्छा सुन्बा आइलुहुन्।

२ यि देखिहिन् फरिसि आउँ धर्म-गुरुलक् यरङ् बाजिहिन् गन्‌गनाबा ठाल्‍लुहुन्,

“यि मानुसे ता पापिलकुहुलाइ सुइकार करेट्‍थ्‍ला आउँ उहेखर्ह्‌वालकक् सङ्‌सङ्‌हिं बसिहिन् खाइस्।”

३ उहेसैर्‌हे येसुइ उखर्ह्‌वालाइ एक्टा यरङ् खिसा सुनालाहा,

४ “मानिलेहुक् तोहोराखर्ह्‌वाक्‌मध्‍ये कुन्‍हुँक् सइगोटा भेंरा रेहेर्ला।

असौ यि सइगोटामाहा एक्टासेहे हेर्ल रहैस् भेइबुने ओहिं किस् करैस् भेका?

ओहिं उन्‍नानसइ गोटालाइ चार्‌हाबा लेग्‍ल ठाउँहिमा छारिबानाइ हेर्ल भेंरालाइ नहिं भेंटाबायसम्‍म खोजिहिनें नाबसइ ते?

५ आउँ उ भेंरालाइ भेंटानेसम् पाछु एक्‌दमे रामातिहि ओक्‌रालाइ आफ्निक् काँर्‌हिहिमा बोकिहिन् घर आनैस्।

६ तसौ आफ्निक् सङ्‌लक् आउँ छरछिमेकिलकलाइ हाँख्‍राहिन् बोलोइस्,

‘मोरा हेर्ल भेंरासेहे मुँइ पाइल रहम्‍ना।

आहो!

हामि जम्माहिं खुस्सि मानाहुँक्!’

७ मुँइ तोहोराखर्ह्‌वाक्‌लाइ बोल्‍मेहेर्ला,

पस्‍चाताप कर्बा नहिंपोर्लाहार उन्‍नानसइ धर्मि मानुसलकेसौ आफ्निक् पाप मानिलेहिन् परमेस्वरक्‌पटि फर्कलाहार एक्‌जेना पापिक् लागि स्वर्गोइ धेरेक्‍कुर खुस्सि भेला।”

हेर्ल डबल पैसाक् खिसा

८ येसुइ ओर्को एक्टा खिसा बोल्‍लाहा,

“एक्‌जेना अइमाइ मानुसक्‌सङ्‌हिं दसगोटा चाँरिक् डबल पैसा रैल्हकुन्।

ओहिं एक्टासेहे हेरालक्।

असौ ओहिं किवा करैस् भेका?

दिब्‍या बालिबानाइ,

बार्‌हने बाध्‌राहिन् उ डबल पैसा नहिंपाबायसम्‍म धुइ-धुइ खोजोइस्।

९ तसौ हेर्ल डबल पैसा भेंटानेसम् ओहिं आफ्निक् सङ् आउँ छरछिमेकिलकलाइ हाँख्‍राहिन् बोलेट्‌थ्ला,

‘मोरा हेर्ल डब्बल पैसा मुँइ पाइल धरम्‍ना!

असौ आहो,

हामि खुस्सि मानाहुँक्।’

१० मुँइ तोहोराखर्ह्‌वालाइ बोल्‍मेहेर्ला,

यहेरङ् करिहिन् आफ्निक् पापलाइ मानिलेहिन् परमेस्वरक्‌पटि फर्कलाहार एक्‌जेना पापिक् लागि स्वर्गोइ परमेस्वरक् स्वर्गोदुतलके खुस्सि मानाट्‌थ्‍ला।”

हेर्ल बेटाहिंकक् खिसा

११ येसुइ फेरि बोल्‍लाहा,

“कुन्‍हुँ एक्‌जेना मानुसक् दुइजेना बेटायक रैल्हकुन्।

१२ तसौ कान्‍छा बेटाहिके,

‘बाबा,

मोरा भागै पोर्लाहार धनसम्‍पतिक् अङ्‍स मोरालाइ छुट्‌याहिन् दे’ बाजिहिन् बापिहिंकलाइ बोल्‍लोकुन्।

तसौ बापिहिके आफ्निक् सम्‍पति दोहोग्‍वा बेटाहिकलकलाइ बाँटिहिन् देलाहा।

१३ ओक्‌राक् किच्‍छु दिनै कान्‍छा बेटायक आफ्निक् भागै पोर्ल जम्‍मा सम्‍पति लेहिन् ओर्कोय टार्‌हो देसइ जाइलक्।

ओछि ओहिं जम्‍मा सम्‍पति मजमस्ति करिहिन् सिधालक्।

१४ ओक्‌राक् सम्‍पति सिधालय टाकै उ देसै बर्के अलिकाल पोर्लोकुन् आउँ ओहिं धेरेक्‍कुर दुक्ख पाइलक्।

१५ तसौ उहे देसक् एक्‌जेना मानुसक्‌ठालाइ काम कर्बाक् बाजिहिन् जाइलक्।

उ मानुसे ओक्‌रालाइ सुङ्‌ङुर चार्‌हाबाक् कामै लागालकुन्।

१६ ओहिं सुङ्‌ङुरे खाबाक् चारो खाहिन् भेटौ आफ्निक् पेट भोर्बा चाहाओइ।

भेटौसुधा कुन्हुँहि ओक्‌रालाइ खाबाक् थोक् नहिंदेथिक्।

१७ उहेटाकै पे बलटलि चेत खुल्‍लकुन् आउँ ओहिं बाज्लक्,

‘मोरा बाबाक् ठालाइ धेरेक्‍कुर चाकरलके पेट भोरि खाहिनौ उब्‌राट्‌थ्ला।

तर मुँइसेहे यछि भुख-भुखे मोर्बा पोर्लो रहम्‍ना!

१८ असौ मुँइ बाबाहिक् ठालाइ जाहिन् बोलोम्‍ना,

“बाबा,

मुँइ परमेस्वरक् आउँ तोरा बिरोधइ पाप कर्ल धरम्‍ना।

१९ असौ मुँइ तोरा बेटायर बाज्बाहुक् नासोहाम्।

भेटौसुधा मोरानि एक्‌जेना चाकरक् परौ सम्‍झिबानाइ दाया करिहिन् धर्”।’

२० ओक्‌राक्‌पाछु उ ठाँओइसौ उठिबानाइ आफ्निक् बापिहिकक् घर फर्कलक्।

बापिहिके ओक्‌रानि टार्‌होहिक्‌भटे आबा ठाल्‍ल देख्लकुन्।

ओक्‌राक् हिर्‌दायाइ माया भोरिहिन् आइलकुन्,

आउँ उ बेटाहिकलाइ भेंटाबा दग्‍रते जाइलक् आउँ खुस्सि भेहिन् बेटाहिकलाइ हँउकारिबानाइ चुम्मा खाइलकुन्।

२१ तसौ बेटाहिके बोल्‍लोकुन्,

‘बाबा,

मुँइ परमेस्वरक् आउँ तोरा बिरोधइ पाप कर्ल धरम्‍ना।

असौ मुँइ तोरा बेटायर बाज्‍बाहुक्‌लाइ नासोहाम्।’

२२ तर बापिहिकेसेहे आफ्निक् चाकरलकलाइ हाँख्‍राहिन् बोल्‍लाहा,

‘चान्‌चारो करिहिन् सेब्‌भुइसौ मज्जाक् लुगा पेहेराहोक्,

हाथै अङ्‌ठि आउँ टाङै जुत्‍ता आनिहिन् यक्‌रालाइ लागाइदेहेक्।

२३ आउँ भोज चालाबाक् लागि सेप्‌थोक् तियार काराहो।

पालिहिन् धर्ल मोटो पसु काटह,

आउँ हामि खाइबानाइ खुस्सि मानाहुँक्!

२४ किसाबुने यि मोरा पुर्खर छावा मोर्लो रैल्हक्,

बाँचिहिन् आइल रहैस्,

उ हेर्ल रैल्हक् असौ यक्‌रानि आजु पाइल रहुँक्ला!’

तसौ जम्मायजेन् खुस्सि मानाबा ठाल्‍लुहुन्।

२५ “तर उ बेलाइ जेठो बेटायकसेहे खेतमाहा रैल्हक्।

खेतक्‌भरे फर्किहिन् घरक् लज्जिकै पुग्‍लटाकै ओहिं बाजा-गाजा करिहिन् धुमधामेसौं नाँच-गाँन् कर्बाठाल्‍ल सुन्लक्।

२६ यि सुनिबानाइ ओहिं एक्टा चाकरिहिकलाइ हाँख्‍राइबानाइ,

‘यि किस् भेइतिहि रहेला?’

बाजिहिन् सोर्ल्होकुन्।

२७ तसौ चाकरिहिके जानालकुन्,

‘तोरा कान्‍छा भायर घर फर्किबानाइ आइल रहैस्।

तोरा भायर मज्जाके फर्किबानाइ आइल सिहिरे तोरा बापिहिरे बर्के भोज चालाइबानाइ खुस्‍यालि मानाबा ठाल्‍ल धरैस्।’

२८ यरङ् कहिन् सुनिबानाइ दाजेक् एक्‌दमे रिसालकुन् आउँ रिसे घर पोस्‍बाउ नहिंमान्‍लक्।

तसौ बापिहिके यि कहिन् थाहा पाइनेसम् आइबानाइ ओक्‌रानि ‘घरभिट्‌र जाहुँक्’ बाजिहिन् फाँकाबा ठाल्‍लकुन्।

२९ तर उ बेटाहिके बापिहिकलाइ यन्हिं बोल्‍लोकुन्,

‘दिठाउ,

मुँइ तोरा चाकरक् परौ करिबानाइ तुँइ बोल्‍लो कामलक् ओट्‌काकुर बर्स आगारिहिंसौ मान्ल धरम्‍ना।

तुँइ आर्‌हाल सेब्‌भ्‍रोउ कहिन् मानिहिनें रैल्ह धर्देमेर्ला।

भेटौसुधा तुँइ मोरालाइ कैह्‌यो एक्टा चुटुनाइ बोकाउ काँटिहिन् सङ्‌लकक्‌सङ्‌हिं मिलिहिन् खुस्‍यालि मानाबाहुक्‌लाइ नाहादेस्।

३० तर तोरा धनसम्‍पति लेहिन् बेस्यालकक् ठालाइ जाहिन् उरालाहार यि तोरा बेटायर आइटेसेहे पालिहिन् धर्ल मोटो पसु काँटिहिन् यट्कारि भोज चालाइदेउसिगे।’

३१ तसौ बापिहिके ओक्‌रानि बोल्‍लोकुन्,

‘दिठाउ बाबु,

तुँइ ता सटौघरि मोरेसङ्‌हिं बस्ल रहस्ला।

मोरा भेलभर्कोक् सेब्‌भ्‍रोउ सम्‍पतिलक् तोरे ता हो ते!

३२ तर हामि भोज चालाहिन् खुस्‍यालि मानाबाय पोर्लाहार रहेला,

किसाबुने उ मोर्लो तोरा भायर फेरि जिउँटो भेल रहैस्,

उ हेर्ल रैल्हक्,

ओक्‌रानि हामि फेरि पाहुँगे’!”

चलाख मुल-चाकर

१६

१ येसुइ आफ्निक् चेलालकलाइ बोल्‍लाहा,

“कुन्हुँ एक्‌जेना धनि मानुसक् घरै ओक्‌राक् धनसम्‍पति दिठालाहार मुल-चाकर रैल्हक्।

तसौ ‘तोरा मुल-चाकरिहिरे तोरा धनसम्‍पति उरातिहि रहैस्’ बाजिहिन् मानुसलके उ धनि मानुसलाइ सुनालिहिंक्।

२ उ धनि मानुसे ओक्‌राक् मुल-चाकरिहिकलाइ हाँख्‍राहिन् सोर्ल्होकुन्,

‘तोरा बिसइमा मुँइ यि किवा कहिन् सुन्तिहि रहम्‍ना?

तोरा ठालाइ भेल जम्मा हिसाब-किताब आनिहिन् मोरालाइ बुझाउ।

अखसौ तोरानि मोरा हिसाब-किताब धर्बा नादेम्।’

३ तसौ मालिकक् यरङ् कहिन् सुन्‍नेसौ उ मुल-चाकरेसेहे मनमने यन्हिं सोंच्लोक्,

‘असौ मोरा मालिके मोरालाइ जागिरक्‌भटे निस्कालाहार भेइ।

असौ मुँइ किवा कर्बा?

खेतिपाति करिहिन् खाम्‍ना बाजौ बुने,

खन्‌जोट कर्बाक् बल बोइने,

मानुसलकसङ्‌हिं भिख माङिहिन् खाउँ बुने मोरालाइ लाज लागइस्।

४ ह!

असौ मुँइ किवा कर्बा पोर्लाहार मुँइ सम्झमिगे।

मोरानि जागिरक्‌भटे निस्कायटौ मुँइ सङ्‌लक् बानाहिन् धरिबुने ता उखर्ह्‌वाइ दिठाइहालट्‌थ्ला भेकाते!’

५ ओक्‌राक्‌पाछु ओहिं आफ्निक् मालिकक् जम्माय रिन लेलाहारलकलाइ एकुन्‌जेना करिहिन् हाँख्‍रालाहा।

ओहिं आगारि आइलाहारक्‌लाइ सोर्ल्होकुन्,

‘तुँइ मोरा मालिकक् कट्‌का रिन तिर्बाक् रहेस्ला?’

६ ओहिं बाज्लक् ‘तिन हाजार लिटर जैतुनक् तेल।’

तसौ उ मुल-चाकरे बोल्‍लोकुन्,

‘लु,

छिटो बसिहिन् तोरा तमसुकइ असौ पन्‍ध्‌रसइ लिटर लेख्।’

७ तसौ ओर्कोहुलाइ सोर्ल्होकुन्,

‘तोरासेहे कट्‌का बुझाबाक् बाँकि रेहेस्‍ला?’

ओहिं जुबाप देलक्,

‘एक हाजार बोरा गहुँ।’

मुल-चाकरे बोल्‍लोकुन्,

‘लु तमसुकइ आठसइ बोरा लेख्।’

८ यि कहिन् थाहा पाइनेसौ उ मालिके हिसाब-किताबमाहा बइमान कर्लाहारक् चलाख कामक् बाखान करिदेलकुन्।”

तसौ येसुइ बोल्‍लाहा,

“साँच्‍चिय यि सन्सारक् मानुसलक् आफ्नि सङ्‌लकक्‌सङ्‌हिं कर्बाक् बेभारइ उँजतइ भेल मानुसेसौ अज्झ धेरे चलाख भेट्‌थ्ला।”

९ “मुँइ तोहोरानि बोल्मेहेर्ला,

सन्सारक् सम्‍पतिसम् सङ्‌लक् बानाहो,

आउँ जख्‍नि उ धनसम्‍पति सकेला,

उखर्ह्‌वाइ तोहोराखर्ह्‌वालाइ अनन्तक् घरमाहा स्वागत करुस्।”

१० येसुइ फेरि बोल्‍लाहा,

“जुन् मानुसे छोट्‌के कहिनुहुँमा इमान्दार भेइस् उ मानुस बर्के कहिनुहुँमा इमान्दार भेइस्।

उहेरङ् करिहिन् जुन् मानुस छोट्‌के कहिनुहुँमा बइमान करैस् उ मानुसे बर्के कहिनुहुँमा बइमाने करैस्।

११ उहे सिहिरे तोहोलेक सन्सारक् धनसम्‍पति लेबा-देबामाहा इमान्दार नहिंभेइगलेहे बुनेमा तोहोरालाइ सत्यक् धनक् जिम्‍मा कुने देहेरा ते?

१२ तोहोलेक ओर्काक् धनसम्‍पतिक् उप्‍रै बिस्वासिलो नाभेहोबुने तोहोराखर्ह्‌वाइ पाबाक् आफ्निक् धनसम्‍पति कुने देहेरा ते?

१३ “कुन्‍हुँ चाकरे दुइग्वा मालिकक् चाक्‌रि कर्बा नाप्‍पारेक्।

ओहिं एक्‌जेनालाइ माया करैस् आउँ ओर्कोलाइसेहे घिन करैस् तसौ ओहिं एक्‌जेनाइ बोल्‍लो कहिन्‌सेहे मानैस् आउँ ओर्को जेनाइ बोल्‍लोसेहे नामानइ।

ओहेरङ् करिहिन् तोहोलेके परमेस्वरक् आउँ धनसम्‍पति दोहोगोटाक् एकेचोटे चाक्‌रि कर्बा नाप्‍पारह।”

१४ यि जम्‍माय कहिन् सुन्‍नेसौ फरिसिलके येसुलाइ खिंज्‍झ्यालिहिंक्,

किसाबुने उखर्ह्‌वाक् लागि ता पैसा पियारो रैल्हाहा।

१५ तसौ येसुइ उखर्ह्‌वालाइ बोल्‍लाहा,

“तोहोराखर्ह्‌वा मानुसलकक् नजरमाहा आफ्निलाइ धर्मि देखाबा ता खोजोहोला,

तर परमेस्वरे तोहोरा मनक् भिट्‌रक् कहिन् आको जानैस्।

मानुसलके बर्के ठान्‌ल्ह कहिनुहुलाइ परमेस्वरे घिन करैस्।

परमेस्वरक् नियम कख्नुहुँ नाँ बिलायक्

(मत्‍ति ११:१२-१३; ५:३१-३२; मर्कुस १०:११-१२)

१६ “बप्‍तिस्मा देलाहार यहुन्‍नाक् पालासम्म मोसाइ देल परमेस्वरक् नियम आउँ अगमबक्‍तालके देल सिच्छा चलिहिने आइल रैल्हकुन्।

उहेबेलाइसौ यर्साक्‌सेहे परमेस्वरक् राज्जेक् खुस्सिक् खभर सुनालय रहेला,

तसौ जम्माहिं परमेस्वरक् राज्जेमा पोस्बाक् जोर कर्तिहि रहट्‌थ्ला।

१७ आकास आउँ पिर्‌थिबि बिलाहिन् जाबा पारेला तर परमेस्वरक् नियमक् एकौग्वा कहिनौ भुठिहिंन् नाजायक्।

१८ “आफ्निक् बहुलाइ छारिहिन् ओर्कोलाइ बिहाउ कर्लाहार पुर्खर मानुसेसेहे बेबिचार करैस् आउँ ओर्कोइ छार्ल अइमाइलाइ बिहाउ कर्लाहारे आको बेबिचार कर्ल भेइस्।”

एक्‌जेना धनि मानुस आउँ लाजरस

१९ येसुइ फेरि बोल्‍लाहा,

“कुन्‍हुँ एक्टा समइमा एक्‌जेना धनि मानुस रैल्हक्।

उ मानुसे साँद्‍धाउनि मज्जाक्-मज्जाकक् लुगा पेहेरै आउँ मजमस्‍तिक् जिबन बिटातिहि रैल्हक्।

२० ओक्‌रिहिक् घरक् दिहाँरइ एक्‌जेना लाजरस बाज्‍ल जिउँभोरि घाउय-घाउ भेल गरिप मानुसलाइ आनिबानाइ धर्थिक्।

२१ धनि मानुसे खाइलटाकै झर्ल टुक्‌राटाक्‌रि खाबा पामाना बाजिहिन् ओहिं दिठाहिन् बसिहिन् रहओइ।

कुकुरलके आको ओक्‌राक् छेउँछाओमा आहिन् ओक्‌राक् घाउलक् चाटिदेथिंक्।

२२ एक्‌दिन उ गरिप लाजरस मोर्लोक्।

तसौ स्वर्गोदुतलके ओक्‌रालाइ लेगाहिन् अब्राहामक् छेउँहिंमा धर्लिहिंक्।

तसौ उ धनि मानुस आको मोर्लोक् आउँ गार्लिहिंक्,

२३ तसौ नरकै पुग्लक्।

नरकमा एक्‌दमे पिरा सहबा पोर्लोटाकै ओहिं उप्‌रक्‌पाखा दिठालक् आउँ टार्‌हो ठाँओइ अब्राहामक् छेओमाहा गरिप लाजरसलाइ देख्लकुन्।

२४ ओहिं बाराच्‍चोटे चिच्याहिन् बाज्लक्,

‘अ बाबा अब्राहाम,

मोरा उप्‍रै दाया कर्।

लाजरसलाइ ओक्‌राक् अङ्‌ङुरक् टुप्‍पाक्‌भटे पानि चोपिबानाइ एक थोप्ला भेटौ मोरा मुखमाहा टोप्साइदेहिक् बाजिहिन् पाठाहिक्‍ना।

मुँइ यि आगिमा सार्‌होय बर्के पिराइ छटपटातिहि रहम्‍ना।’

२५ तसौ अब्राहामे ओक्‌रालाइ बोल्‍लोकुन्,

‘बाबु,

किस् तोरालाइ याद बोइने?

सन्‍सारै जिबनभोरि तुँइ सेब्‌भ्‍रोउ सुक्खक् थोकलक् पाइल धर्लइ,

तर लाजरसेसेहे सन्‍सारै सटौघरि दुक्खय पाइल धर्लक्।

अख्‍निसेहे लाजरस यछि सुक्ख आउँ सान्ति पाइल धरैस् आउँ तुँइसेहे ओछि नरकक् कुन्‍डइ दुक्ख पाइतिहि रहस्ला।

२६ ओट्‌का माटेन् नहिंभेहिन्,

तोरा आउँ हाम्‍रा बिचमाहा बर्के गैर्‌हो खार्‌ह् रहेला।

उहेसैर्‌हे हाम्‍रा इच्‍छा भेहिनौ आको कुन्‍हुँ यर्साक्‌पार ओर्साक्‌पार आओट-जाओट कर्बा नाप्‍पारेक्।’

२७ तसौ धनि मानुसे बाज्लक्,

‘ओरोङ् भेइबुने अ बाबा,

मुँइ तोरालाइ बिम्ति करम्‍ना,

लाजरसलाइ मोरा घरमाहा पाठाहिक्,

२८ ओहिं ओछि जाइबानाइ मोरा पाँच जेना दाजुभाइलकलाइ यछि भेल सेब्‌भ्‍रोउ कहिन् सुनाहिन् बुझाउस् आउँ उखर्ह्‌वा यि नरकै जुन् आउस्।’

२९ तसौ अब्राहामे बोल्‍लोकुन्,

‘उखर्ह्‌वाक् ठालाइ मोसा आउँ अगमबक्‍तालके लेख्ल परमेस्वरक् बचन रेहेट्‌थ्‍ला,

तोरा दाजेर आउँ भायरलक् उहे परमेस्वरक् बचनलाइ मानिबुनेटा भेइहालेला ते!’

३० तसौ उ धनि मानुसे बाज्लक्,

‘बोइने अब्राहाम बाबा,

ओट्‍काइ उखर्ह्‌वालाइ नापुगेथ।

तर कुन्‍हुँ मोर्लो मानुस बाँचिबानाइके उखर्ह्‌वाक् ठालाइ जाइबुनेता उखर्ह्‌वाइ आफ्नि-आफ्नि कर्ल पाप मानिबानाइ छार्टुहुन्‍बे।’

३१ तसौ अब्राहामे जुबाप देहिन् बोल्‍लोकुन्,

‘मोसा आउँ अगमबक्‍तालकक् कहिन् उखर्ह्‌वाइ ना सुनठबुने मोर्लोय मानुस जिउँटो भेहिन् जायटौ बिस्वास नाकरथ’।”

पाप आउँ छेमा

(मत्‍ति १८:६-७,२१-२२; मर्कुस ९:४२)

१७

१ येसुइ आफ्निक् चेलालकलाइ बोल्‍लाहा,

“साँच्‍चिय मानुसलाइ पापमाहा फाँसालाहार कहिनलक् ता आइहालेला,

तर धिक्‍कार भेउस्,

अर्कालाइ पापमाहा फाँसालाहार मानुसलाइ!

२ यि चुटुनाइ केराकुटिलक्‌मध्येमा एक्टाहुलाइ पापै फाँसाबाक् मौका जुन् पाउस् बाजिहिन् पापै फाँसालाहार मानुसलाइ ता आगारिय ओक्‌राक् घेंचाइ जाँटा झुराइबानाइ समुन्‍रइ घुघाइपाठाल ओक्‌राक् लागि राम्‍रो भेइटकुन्।

३ उहे सिहिरे हस् करह!

“तोरा भाइर्‌हे पाप कर्ल भेइबुने ओक्‌रालाइ सम्‍झाहिंक्।

ओहिं आफ्नि कर्ल पापलाइ मानिलेहिन् छारिगलक् बुने,

ओक्‌रानि छेमा देहिक्।

४ तोरा भाइर्‌हे तोरा बिरोधइ दिनै सात फेरा पाप करेटौ ओहिं तोराठालाइ आइबानाइ सातौ फेरा आफ्नि कर्ल पाप मानिलेहिन् माफ माङिगलक् बुने,

ओक्‌रानि छेमा देहिक्।”

बिस्वास

५ बार्‌होजेना चेलालके येसुलाइ बोल्‍लिहिंक्,

“पर्भु,

हाम्‍रा बिस्वास बार्‌हाइदे।”

६ येसुइ उखर्ह्‌वानि जुबाप देलाहा,

“तोहोराखर्ह्‌वाक् ठालाइ रायोक् एक गेराक् जट्‍केरि बिस्वास रेहेर्ला भेइबुने यि टुँइटक् गाछलाइ ‘उप्किबानाइ तुँइ समुन्‍रइ घुघाइ जा’ बोलिबुने ओउहुँ मानिदेहेर्ला।

चाकरे कर्बा पोर्लाहार काम

७ “तोहोराखर्ह्‌वा कुन्हुँइ आफ्निक् चाकरेहार खेतक्‌भटे होर जोटिहिन् आउँ भेंरा चार्‌हाहिन् घर आहेबिट्‌के ‘चान्‌चारो आहिन् खाबा बस्’ बाजिहिन् बोलोहोला ते?

८ बर्सक ता यन्हिंसेहे ते बोलोहोला,

‘जा,

मोरा लागि खाबाकथोक् पाकाउ आउँ पाकाहिन् सक्नेसौ तुँइ तियार भेहिन् मोरानि खाबाक् आन्,

आउँ मुँइ खाइ-पिइ करिहिन् नहिंसिधाबासम्म मोरा सेवा कर्,

तसौ माटेन् तुँइ खाइ-पिइ कर्‌ब्या।’

९ आर्‌हाल कहिन् मान्‍लसैर्‌हे किस् तुँइ उ चाकरलाइ स्याबास बाजिहिन् बोल्सिला ते?

१० उहेरङ् करिहिन् तोहोराखर्ह्‌वाइ आको आफ्निलाइ आर्‌हाल जम्‍मा काम करिहिन् सक्नेसौ बाजह,

‘हामि ता किच्‍छुय बोइने,

हामि चाकर माटेन् रहुँक्ला,

हामि ता आफ्नि कर्बा पोर्लाहार कामलक् माटेन् कर्ल धरुहुँक्‍ला’।”

दसजेना माहारोग लाग्ल मानुसलक् राम्‍रो भेल

११ येसु यरुसलेम जाइतिहि कर्लटाकै सामरिया आउँ गालिल पर्‌देसक् साँर्‌ह् पोर्‌न्या करिहिन् जाइलक्।

१२ उहेटाकै एक्टा गाँओमा पोस्लोटाकै दसजेना माहारोगa लाग्ल मानुसलकक्‌सङ्‌हिं येसुक् भेंट भेलकुन्।

१३ चुटेक् टार्‌होहिंसौ ठड्‍ध्‍याइबानाइ उखर्ह्‌वाइ चिच्याहिन् बाज्लुहुन्,

“हे पर्भु येसु,

हाम्‍रा उप्‍रै दाया कर!”

१४ तसौ येसुइ उखर्ह्‌वालाइ देखिबानाइ बोल्‍लाहा,

“तोहोराखर्ह्‌वा पुझरिक्‌ठालाइ जाहिन् आफ्निलाइ जाँचाहो।”

तसौ उखर्ह्‌वा जाइतिहि-जाइतिहि पैंदाहिंमा राम्‍रो भेइहाल्‍लुहुन्।

१५ एक्‌जेनासेहे आफ्निलाइ राम्‍रो भेल देखिबानाइ बर्के स्वरे साराहिन् परमेस्वरक् पर्‌सन्सा कर्तिहि फर्किबानाइ आइलक्।

१६ आउँ येसुक् टाङमाहा घोप्टो पोरिहिन् धन्यबाट चार्‌हालक्।

उ फर्किबानाइ आइल मानुससेहे सामरि जातक् रैल्हक्।

१७ तसौ येसुइ बोल्‍लोकुन्,

“दसौजेना राम्‍रो भेल बोइने ते?

ओर्को नौ जेनासे कछि रहट्‌थ्ला?

१८ यि अर्‌जाति मानुस बाहेक ओर्कोलकेसेहे परमेस्वरलाइ धन्यबाट चार्‌हाबा किसा नहिंआहुन्?”

१९ ओक्‌राक्‌पाछु येसुइ ओक्‌रानि बोल्‍लोकुन्,

“असौ उठिबानाइ जा,

तोरे बिस्वासे तोरालाइ राम्‍रो पार्ल धरेस्ला।”

परमेस्वरक् राज्जे

(मत्‍ति २४:२३-२८; २४:३७-४१)

२० परमेस्वरक् राज्जे काँहाइ आयला बाजिहिन् फरिसिलके येसुलाइ सोर्ल्हुहुन्।

येसुइ उखर्ह्‌वानि बोल्‍लाहा,

“परमेस्वरक् राज्जे ता आँखे देख्‌न्या करिहिन् नाँआयक्।

२१ कुन्हुँहि आको ‘दिठाउ!

परमेस्वरक् राज्जे यछि रेहेला,’

अथबा ‘ओछि रेहेला’ बाज्बा नाप्‍पारेक् किसाबुने परमेस्वरक् राज्जे ता तोहोरे माझै रेहेर्ला।”b

२२ ओक्‌राक्‌पाछु येसुइ आफ्निक् चेलाहिकलकलाइ बोल्‍लाहा,

“ओरोङ् समइ आको आयला,

जख्‍नि तोहोराखर्ह्‌वाइ ‘मुँइ मानुसक् बेटाहिकक् राज्जेक् एकेदिन् देख्बा पायटौ भेइट्‌कुन्’ बाजिहिन् बाज्‌बेहेबे,

तर देख्बासेहे नापाहो।

२३ मानुसलके ‘दिठाहो,

उ ओछि रहैस्’ अथबा ‘दिठाहो,

उ यछि रहैस्!’

बाजट्‌थ्ला,

तर उटाकै तोहोलेक उखर्ह्‌वाक् पाछु जुन् लागह।

२४ किसाबुने मुँइ मानुसक् बेटायक आबाक् दिनै आकासक् चारौपाखा बिजुलि मिलकलक् परौ करिहिन् मुँइ देख्वार पोरोम्‍ना।

२५ तर यरङ् भेबाइसौ आगारि मुँइ धेरेक्‍कुर दुक्ख उठाबा पोर्लाहार रेहेला आउँ यि पुस्ताक् मानुसलके मोरानि त्यागट्‌थ्ला।

२६ नोआक् समइमा भेलहिक् परौ मुँइ मानुसक् बेटायक आबाक् समइहुमा उहेरङे भेला।

२७ नोआ जाहाज भिट्‌रइ पोस्‍बायसम्‍म मानुसलक् भोज-भट्‌यार खाहिन् आउँ बिहाउलक् कर्बामाहा भुल्‍ल रैल्‍लुहुन्।

उहेटाकिहिमा उब्‌गाहा आहिन् जम्माहिंलाइ नास पार्लाहा।

२८ लोतक् समइमा आको उहेरङे भेल रैल्हकुन्।

मानुसलक् खाबाक्-पिबाक्,

सरसामान बेचबिखन कर्तिहि रैल्‍लुहुन्,

आउँ मानुसलक् खेतै बालि लागातिहि रैल्‍लुहुन्,

आउँ घर बानाबाक् काम कर्लाहार कर्तिहि रैल्‍लुहुन्।

२९ तर लोत सदोम सहरेसौ निस्‍कलय दिनै स्वर्गोक्‌भटे आगि आउँ गन्‍धक् झरिबानाइ उखर्ह्‌वा जम्माहिंलाइ नास पार्लाहा।

३० मुँइ मानुसक् बेटायक फेरि देख्वार पोर्लो दिनै आको उहेरङे भेला।

३१ “उ दिनै घरक् बार्‌हटलिमाहा भेलाहार मानुसे किच्‍छु सरसामान भिट्‌रै रैल्ह भेइबुने उ थोक् लेबा टर बुन्‌नाभुस्।

उहेरङ् करिहिन् खेतबारिमा भेलाहारलकौ घर बुन् आउस्।

३२ लोतक् बोइके पाछारि फर्किहिन् दिठाटे नुनक् खाम्‍भा भेल कहिन् सम्झह!

३३ जैहिं आफ्निक् जिबन जोगाबाक् खोजइस् ओहिं उ जिबनुहुलाइ गुमाइस्।

जैहिं आफ्निक् जिबनलाइ गुमाइस् ओहिं उ जिबन जोगाइस्।

३४ मुँइ तोहोराखर्ह्‌वालाइ बोल्‍मेहेर्ला,

उ रातइ सङ्‌हिं एकेग्‍वा बिछौनाइ सुत्लाहार दुइजेना मानुसलक्‌मध्येमा एक्‌जेना लेगाइजाइस्,

आउँ ओर्कोसेहे ओच्छि छारिजाइस्।

३५ तसौ सङसङ्‌हिं जाँटाइ दर्लाहार दुइजेना अइमाइलकुहुमा एक्‌जेना लेगाइजाइस्,

आउँ ओर्कोसेहे ओच्छि छारिजाइस्।

३६ [उहेरङ् करिहिन् खेतमाहा भेलाहार दुइजेना मानुसलक्‌मध्येमा एक्‌जेना लेगाइजाइस्,

आउँ ओर्कोसेहे ओच्छि छारिजाइस्।]”c

३७ चेलालके येसुलाइ सोर्ल्हिहिंक्,

“हे पर्भु,

यि कछि भेला?”

येसुइ जुबाप देहिन् बोल्‍लाहा,

“जच्‍छि सिनो भेला,

ओच्छि गिर्‌ह्‌लक् जम्‍मा भेट्‌थ्ला।”

a 

17:12 माहारोग: माहारोग लाग्ल मानुसलकक्‌सङ्‌हिं लज्जिकै जाबा नहिंभेलाहार रैल्हकुन्। (लेबि १३:४६)

b 

17:21 परमेस्वरक् राज्जे ता तोहोरे माझै रेहेर्ला: यक्‌राक् गिरिक भासाइ यन्हिं आको अनुबाद भेबापारेला, “परमेस्वरक् राज्जे तोहोरे भिट्‌रै रहेला।”

c 

17:36 कुन्हुँ-कुन्हुँ आगारकोक् लेखोटलकमाहा यि ३६ पद थप्ल रहेला।

बिध्वा आउँ नियाँधिसक् खिसा

१८

१ येसुइ चेलालकलाइ साँद्‍धाउनि पाराथ्ना कर्बा पोर्लाहार आउँ निरास बुन् भेबा बाजिहिन् बुझाबाक्‌लाइ ओहिं एक्टा खिसा सुनालाहा,

२ “कुन्हुँ एक्टा सहरै एक्‌जेना नियाँधिस रैल्हक्।

ओहिं परमेस्वरक् डर नहिंमानै आउँ मानुसुहुँक्‌लाइ वास्ता नहिंकरेथ।

३ उहे सहरिहिमा एक्टा बिध्वा आको रैल्हक्।

ओहिं घरि-घरि नियाँधिसक् ठालाइ जाहिन् बोलेक्,

‘मोरा आउँ मोरा बिरोधिक् बिचै नियाँ करिदे।’

४ कट्‌का दिनसम्‍म ता ओहिं बिध्वाक् कहिने नहिंसुनिदेलकुन्।

तर पाछुसे ओहिं आफ्नि मनमने बाज्लक्,

‘मुँइ परमेस्वरक् डर नामानम्।

आउँ मानुसुहुँक् वास्ताउ नाहाँकरम्।

५ तर यहिं मोरालाइ एक्‌दमे हैरान काराओगे,

उहे सिहिरे मुँइ यक्‌राक् नियाँ करिदेमिना,

नाटेन् ता यहिं आइबानाइ मोरालाइ एकेहोरि बोल्‍लोक्-बोल्‍लोय करिबानाइ मोरानि वाक्‍कय पारैस्!’”

६ तसौ पर्भुइ बोल्‍लाहा,

“उ गाभि नियाँधिसक् कहिन् सम्झह।

७ उहेरङ् करिहिने किस् दिन-रात परमेस्वरक् नाउँ पुकार्लाहार आफ्निक् मानुसलकलाइ ओहिं अन्यायक्‌भटे ना जोगाओइ ते?

किस् ओहिं आफ्नि चुन्‍ल मानुसलकलाइ मदप कर्बा ढिलो करइस् भेकाते?

८ मुँइ तोहोरालाइ बोल्‍मेहेर्ला,

ओहिं आफ्निक् मानुसलकलाइ तुरुन्ते अन्यायक्‌भटे जोगायट्‌थ्ला।

भेटौसुधा मानुसक् बेटायक आइटे बेलाइ किस् ओहिं पिर्‌थिबिमाहा ओक्‌रालाइ बिस्वास कर्लाहारलक् भेंटाबगे ते?”

फरिसि आउँ तिरो उठालाहारक् खिसा

९ आफ्निलाइ माटेन् धर्मि सम्झलाहार आउँ ओर्कोलकलाइ किच्‍छुय नहिंठान्‌ल्हाहार मानुसलकलाइ येसुइ यन्हिं बाजिहिन् एक्टा खिसा सुनालाहा,

१० “एक्‌बाजि दुइजेना मानुसलक् मन्दिरै पाराथ्ना कर्बा जाइलुहुन्,

एक्‌जेनासेहे फरिसि आउँ ओर्कोसेहे तिरो उठालाहार।

११ तसौ फरिसिसेहे उठिबानाइ आफ्निक् बिसइमा यन्हिं बाजिहिन् पाराथ्ना कर्लक्,

‘हे परमेस्वर,

मुँइ तोरानि धन्यबाट देमेर्ला,

किसाबुने मुँइ ओर्को मानुसलकक् परौ लोभि आउँ बइमानि बोइने।

मुँइ बेबिचार नाहाकरम्।

मुँइ उ तिरो उठालाहार ठघक् परौ बोइने।

१२ मुँइ साताय-पिच्छे दुइ बाजि बर्त बसम्‍ना आउँ मोरा आयस्ताक् सेब्‌थोकोक्‌भरे दस भागक् एक भाग तोरालाइ देलधरम्‍ना।’

१३ तर उ तिरो उठालाहार मानुससेहे टार्‌होय ठध्याइबानाइ स्वर्गोक्‌पटि दिठाबाक् आँटसम्मउ नहिंकरिहिन् छाति पिटि-पिटि यन्हिं बाज्लक्,

‘हे परमेस्वर,

मुँइ पापिक् उप्‍रै दाया कर्’!”

१४ तसौ येसुइ आफ्निक् कहिन् सक्‍बाक्‌टाकै यन्हिं बोल्‍लाहा,

“मुँइ तोहोरानि बोल्मेहेर्ला,

उ फरिसिसेहे बोइने बरुस् तिरो उठालाहार यि मानुससेहे परमेस्वरक् आगारि सहि ठहरिबानाइ घर जाइलक्।

किसाबुने जैहिं आफ्निलाइ बर्के बानाट्‌थ्ला,

उखर्ह्‌वा जम्मा होच्‍याइजाट्‌थ्‍ला,

तर जैहिं आफ्निलाइ होच्याट्‌थ्ला,

उखर्ह्‌वा बर्के बानाइजाट्‌थ्‍ला।”

येसु आउँ छोट्-छोटे केराकुटिलक्

(मत्‍ति १९:१३-१५; मर्कुस १०:१३-१६)

१५ येसुइ आफ्निक् हाथे छुहिन् आसिक् देउस् बाजिहिन् मानुसलके आफ्निक् छोट्-छोटे केराकुटिलकलाइ ओक्‌राक्‌ठालाइ आन्लाहा।

यि देखिहिन् चेलालके उखर्ह्‌वालाइ हप्कालाहा।

१६ तसौ येसुइ उखर्ह्‌वानि आफ्निक्‌ठालाइ हाँख्‍राहिन् बोल्‍लाहा,

“केराकुटिलकलाइ मोराठालाइ आबादेहो,

उखर्ह्‌वालाइ बुन् छेंकहखान् किसाबुने परमेस्वरक् राज्जे ता यहेरङे केराकुटिलकक् परओक् लागिय हो।

१७ साँच्‍चिय मुँइ तोहोराखर्ह्‌वालाइ बोल्मेहेर्ला,

जैहिं एक्टा बालखक् परौ परमेस्वरक् राज्जेलाइ सुइकार नाकरथ्,

उ मानुस कुन्हुँ उपाइसौ ओक्‌राक् भिटर पोस्बा नापाओइ।”

धनि मानुसक् समस्‍या

(मत्‍ति १९:१६-३०; मर्कुस १०:१७-३१)

१८ कुन्‍हुँ एक्‌जेना यहुदि सासक आइबानाइ येसुलाइ सोर्ल्होकुन्,

“तुँइ राम्‍रो गुरु रहस्ला,

अजम्मरि जिबन पाबाक्‌लाइ मुँइ किवा कर्बा पोरेका?”

१९ तसौ येसुइ ओक्‌रालाइ बोल्‍लोकुन्,

“तुँइ किसा मोरानि राम्‍रो बाजस्ला?

एक माटेन् परमेस्वर बाहेक कुन्‍हुँय राम्‍रो बोइने।

२० परमेस्वरक् नियमक् आग्‍यालक् ता तोरानि थाहाय रहेस्ला,

बेबिचार बुन् कर्बा,

हत्या बुन् कर्बा,

बुन् चोराबा,

झुँट्‌ठा साछि बुन् देबा,

आउँ महँटार-बाप्‍पोक् मान कर्बा।”

२१ ओहिं जुबाप देलक्,

“यि सेब्‌भ्‍रोउ आग्‍या ता मुँइ छोट्‌के बेलाहिंसौ मान्‍तिहि आइल रहम्‍ना।”

२२ तसौ यि सुनिहिन् येसुइ ओक्‌रालाइ बोल्‍लोकुन्,

“तुँइ अज्झउ एक्टा काम कर्बाक् बाँकि रहेस्ला।

तोरासङ्‌हिं भेल सेब्‌भ्‍रोउ थोक् बेंचिहिन् गरिपलकलाइ बाँटिदेहिखान्,

आउँ तुँइ स्वर्गोक् धन पास्‍ला,

तसौ आइबानाइ मोरा पाछु लाग।”

२३ तर यि कहिन् सुनिहिन् ओक्‌राक् मन एक्‌दमे खिन्‍न भेलकुन्,

किसाबुने उ असाध्‍य धनि रैल्हक्।

२४ ओक्‌राक् मन खिन्‍न भेल देखिहिन् येसुइ बोल्‍लोकुन्,

“देखैबे,

धनि मानुसलाइ परमेस्वरक् राज्जेइ पोस्बाक् कट्‌का अफ्‍ठ्‌यारो रहेला!

२५ किसाबुने धनि मानुसलाइ परमेस्वरक् राज्जेइ पोस्बाक् भन्दा ता बरुस् उँटलाइ टिप्निक् छेंरक्‌भटे छिंर्बाक् सजिलो भेला।”

२६ तसौ यि कहिन् सुन्लाहारलके ओक्‌रालाइ सोर्ल्हिहिंक्,

“ओरोङ् भेने कुनेग्वाइसेहे मुक्‍ति पाबा पार्बुकाते?”

२७ येसुइ उखर्ह्‌वालाइ जुबाप देलाहा,

“मानुसलकक् लागि भेबाय नहिंपार्लाहार काम भेटौ परमेस्वरक्‌भटे सेहे उ काम भेबा पारेला।”

२८ तसौ पत्‌रुसे बाज्लक्,

“दिठाउ,

हामि आफ्निक् घरबार छारिहिन् तोरालाइ पछ्‌याल धहुँक्ला।”

२९ तसौ येसुइ उखर्ह्‌वालाइ बोल्‍लाहा,

“साँच्‍चिहिंक् मुँइ तोहोराखर्ह्‌वालाइ बोल्‍मेहेर्ला,

परमेस्वरक् राज्जेक् लागि जैहिं आफ्निक् महँटार-बाप्पो,

दाजुभाइ,

बहु,

छावापुटा,

आउँ घरबार छार्ल धरैस्,

३० यिहे जिबनिहिंमा ओहिंसौ धेरेक्‍कुर पाइस्,

तसौ आबाक् लाग्ल जुगइसेहे अजम्मरि जिबन पाइस्।”

येसुइ फेरि आफ्निक् मरनक् बिसइमा भबिस्यबानि कर्लक्

(मत्‍ति २०:१७-१९; मर्कुस १०:३२-३४)

३१ येसुइ बार्‌हजेना चेलालकलाइ छुट्‌टाय ठाँओइ लेगाहिन् बोल्‍लाहा,

“सुनहँ,

हामि यरुसलेम जाइतिहि रहुँक्ला।

असौ अगमबक्‍तालके मानुसक् बेटाहिंकक् बिसइमा लेख्ल जम्मा कहिनलक् ओछि पुरा भेलाबे।

३२ उ अर्‌जातिलकक् हाथमाहा पोरोइस्।

उखर्ह्‌वाइ ओक्‌रालाइ हँस्‌थिला,

बेज्‍जत कर्थिला,

थुक्‌थिला।

३३ उखर्ह्‌वाइ ओक्‌रानि कोर्रा लागाथिला आउँ मार्‌थिला।

भेटौसुधा उ तिन दिनमाहा फेरि मोर्लोक्‌भटे जिउँटिहिन् उठैस्।”

३४ तर चेलालके यि कहिनलक् किच्‍छुय नहिंबुझ्बा पार्लुहुन्।

किसाबुने यि कहिनक् अर्थ उखर्ह्‌वाक् लागि नुकालय रैल्हाहा।

उहेसैर्‌हे यि कहिन् उखर्ह्‌वाइ सोंच्बाय नहिंपार्लुहुन्।

येसुइ एक्‌जेना अन्धा भिखारिलाइ राम्‍रो पार्लक्

(मत्‍ति २०:२९-३४; मर्कुस १०:४६-५२)

३५ येसु यरिहो सहरक् लज्जिकै पुग्लक्।

ओछि एक्‌जेना अन्धा मानुस पैंदाक् छेंओइ भिख माङिबानाइ बस्ल रैल्हक्।

३६ धेरेक्‍कुर मानुसलक् जाइतिहि रैल्ह थाहा पाइबानाइ उ अन्धा माङ्‌लाहारे सोर्ल्होकुन्,

“बोइने,

किवा भेइतिहि रहेला हाँ?”

३७ मानुसलके ओक्‌रानि बोल्‍लिहिंक्,

“नासरतक् येसु यत्‍तिहिभटे जाइतिहि रहैस्।”

३८ तसौ यि सुनिबानाइ उ अन्धा मानुसे चिच्याहिन् बोल्‍लोकुन्,

“हे येसु,

दाउदक् बेटायक!

मोरा उप्‍रै दाया कर्!”

३९ आघु-आघु हिंठ्‍लाहारलके ओक्‌रालाइ बुन् साराउ बाजिहिंन् हप्‍कालिहिंक्।

भेटौ ओहिं झन् बर्के चोटे चिच्याहिन् बोल्‍लोकुन्,

“हे दाउदक् बेटायक!

मोरा उप्‍रै दाया कर्!”

४० तसौ येसु जाइतिहि-जाइतिहि ठिङ्‌ङ ठड्‍ध्‍यालक्,

आउँ ओक्‌रालाइ यछि मोराठालाइ आनहक् बाजिहिन् बोल्‍लाहा।

तसौ उ अन्धा मानुस आइलक् आउँ येसुइ ओक्‌रालाइ सोर्ल्होकुन्,

४१ “तोरा लागि मुँइ किवा कर्बा ते,

बाज?”

ओहिं बाज्लक्,

“पर्भु,

मुँइ आँखे देख्बा पाउस्।”

४२ तसौ येसुइ ओक्‌रानि बोल्‍लोकुन्,

“तुँइ आँखे देख्बा पार्लाहार भेउ।

तोरा बिस्वासे तोरानि राम्‍रो पार्ल धरेस्ला।”

४३ उहे बेलाहिंमा उ मानुस आँखे देख्बा पार्लाहार भेलक्,

आउँ परमेस्वरक् पर्‌सन्सा कर्तिहि येसुक् पाछु लाग्लक्।

यि देखिबानाइ जम्मा मानुसलके परमेस्वरक् पर्‌सन्सा कर्लुहुन्।

तिरो उठालाहार जक्‍कै

१९

१ येसु यरिहो सहर भेहिन् जाइतिहि रैल्हक्।

२ ओछि एक्‌जेना जक्‍कै नाउँ भेल धनि मानुस रैल्हक्।

उसेहे तिरो उठालाहारलकक् हाकिम रैल्हक्।

३ येसु बाज्ल कुन्‌ग्वा भेका बाजिहिन् ओहिं दिठाबाक्‌लाइ खोज्तिहि रैल्हक्।

मानुसलकक् धुइरो रैल्हसैर्‌हे ओहिं येसुलाइ देख्बा नहिंपार्लकुन्,

किसाबुने उ पुर्‌क्या रैल्हक्।

४ उहेसैर्‌हे येसुलाइ दिठाबाक्नि उ दगर्टे आगारि जाहिन् एक्टा नेभाराक् गाछइ चर्ल्हक्।

किसाबुने येसु उहे पैंदा भेहिन् जाइतिहि रैल्हक्।

५ जब येसु उ ठाँओइ आइपुग्लक्,

तसौ येसुइ उप्‌रक्‌पाखा दिठाहिन् बोल्‍लोकुन्,

“अ जक्‍कै छिट्‌टो टर नाभिबानाइ आउ!

किसाबुने आजु मुँइ तोरा घरै बासो बस्बा पोर्लाहार रहैस्।”

६ तसौ जक्‍कै चान्‌चारो गाछेसौ नाभिबानाइ येसुलाइ आफ्निक् घरमाहा लेगाहिन् खुस्सिसम् स्वागत कर्लकुन्।

७ यरङ् कर्ल देखिबानाइ जम्मा मानुसलक् यन्हिं बाजिहिन् गनगनाबा ठाल्‍लुहुन्,

“यि येसु ता पापि मानुसक् घरै ते बासो बस्बा जाइस् खमक्!”

८ तर जक्‍कैय उठिबानाइ येसुलाइ बोल्‍लोकुन्,

“पर्भु दिठाउ,

असौ मुँइ आफ्निक् धनसम्‍पतिक् आधा भाग गरिपलकलाइ बाँटिहिन् देम्‌खान्ला,

आउँ कुन्हुँ मानुसलाइ ठघिंहिन् किच्‍छु लेल भेटौ एकक् चार गुना फर्काइ देमिखान्ला।”

९ येसुइ ओक्‌रानि बोल्‍लोकुन्,

“आजु यि घरक्-परिबारे मुक्‍ति पाइल रहट्‌थ्ला।

किसाबुने यि जक्‍कै आको अब्राहामिहिक् सन्तान हो।

१० किसाबुने मुँइ मानुसक् बेटायक हेर्ललकलाइ खोज्बा आउँ जोगाबाक्‌लाइ आइल रहम्‍ना।”

सोनोक् डब्बल पैसाक् खिसा

(मत्‍ति २५:१४-३०)

११ उखर्ह्‌वाइ यि कहिनलक् सुन्तिहि कर्लटाकै येसुइ एक्टा खिसा लेहिन् सुनाबा ठाल्‍लाहा।

किसाबुने येसु यरुसलेमक् लज्जिकिहिमा आइपुग्ल रैल्हक् आउँ मानुसलके असौ परमेस्वरक् राज्जे चाँरोय आयला बाजिहिन् बिचार कर्तिहि रैल्हुहुन्।

१२ येसुइ बोल्‍लाहा,

“एक्‌जेना बर्के खालक् मानुस आफ्निक् देसक् राजा भेहिन् फर्किहिन् आम्‍ना बाजिहिन् एक्‌दमे टार्‌हो देसइ जाइलक्।

१३ आफ्निक् दसजेना चाकरलकलाइ हाँख्‍रालक् आउँ उखर्ह्‌वालाइ एकुन्‌गोटा सोनोक् डब्बल पैसाa देइबानाइ बोल्‍लाहा,

‘जख्‍निसम्म मुँइ फर्किहिन् ना आम यिहेभटे बेपार करह।’

१४ तर ओक्‌रालाइ आफ्निक् देसक् मानुसलकेसेहे मन नहिं पोराठिक्।

उहेसैर्‌हे उ जाहिन् सक्नेसौ पाछु उखर्ह्‌वाइ यन्हिं बोल्बा मानुसलकलाइ पाठालुहुन्,

‘यि मानुस हाम्‍रा राजा भेल हामि नाचाहुँक्।’

१५ “तर उ मानुस राजा भेहिने फर्कलक्।

तसौ फर्किबानाइ आइनेसौ ओहिं चाकरलकलाइ बेपार करिबानाइ कट्‌का नाफा कामाउहेबे बाजिहिंन् सोर्भाक्नि हाँख्‍रालाहा।

१६ ओक्‌राक्‌ठालाइ आगारि आइलाहार चाकरे बाज्लक् ‘मालिक,

तुँइ देल एक्टा सोनोक् डब्बल पैसाइ मुँइ ओर्कोउ दसग्वा सोनोक् डब्बल पैसा कामाहिन् आन्ल धरम्‍ना।’

१७ उ राजाइ ओक्‌रालाइ बोल्‍लोकुन्,

‘स्याबास!’

तुँइ एक्‌दम राम्‍रो चाकर खमक्!

‘तुँइ चुटुनाइ कहिनुहुँमा बिस्वासिलो भेलसैर्‌हे असौ मुँइ तोरालाइ ओर्को दसग्वा सहरलकै सासन कर्बाक् अधिकार देमेर्ला।’

१८ ओर्को चाकरिहिके आइबानाइके यन्हिं बाज्लक्,

‘मालिक,

तुँइ देल एक्टा सोनोक् डब्बल पैसाइ मुँइ ओर्को पाँचग्वा कामाइबानाइ आन्ल धरम्‍ना।’

१९ उ राजाइ ओक्‌रालाइ बोल्‍लोकुन्,

‘तुँइ आको पाँचग्वा सहरै सासन कर्बाक् अधिकार पास्ला।’

२० फेरि ओर्को चाकरुहुँ आहिन् बोल्‍लोकुन्,

‘मालिक,

तोरा सोनोक् डब्बल पैसा यछि रहेला।

यि मुँइ रुमाले बाँर्‌हिहिन् नुकाहिन् धर्लम्।

२१ मोरालाइ तोरासङ्‌हिं डर लाग्लक्,

किसाबुने तुँइ एक्‌दमे गाभि मानुस रहस्ला।

तुँइ ता आफ्नि लागानि नहिं कर्ल ठाउँहुमा नाफा खोजोस्ला आउँ आफ्नि नहिं लागाल बालि काटिहिन् लेगास्ला।’

२२ तसौ राजाइ ओक्‌रालाइ बोल्‍लोकुन्,

‘अ बदमास् चाकरस्,

तोरे मुखक् बोलिय मुँइ तोरानि दोसि थान्‌म्हेर्ला।

मुँइ दुस्ट मानुस रहम्‍ना,

आफ्नि लागानि नहिं कर्ल ठाँओक्‌भरे नाफा खोज्लाहार आउँ आफ्नि नहिं रोप्ल बालि काटिबानाइ लेलाहार बाजिहिन् तोरालाइ थाहाय रहेस्ला खमक्।

२३ ओरोङ् भेने तुँइ मोरा पैसा किसा बियाजइ नहिंलागालै ते?

बियाजइ लागाइदेल सन्तेक् मुँइ फर्किहिन् आइटे बियाजसुधाय पाइटम्बे।’

२४ ओहिं ओछि ठध्यालाहारलकलाइ बोल्‍लाहा,

‘लु असौ ओक्‌राक्‌भटे उ सोनोक् डब्बल पैसा लेहिन् दसग्वा डब्बल पैसा भेलाहारक्‌लाइ देहोक्।’

२५ तसौ उखर्ह्‌वाइ बाज्लुहुन्,

‘मालिक,

ओक्‌राक्‌ठालाइ दसग्वा सोनोक् डब्बल पैसा रैतिहि रहेक्ला ते!’

२६ तसौ राजाइ बोल्‍लाहा,

‘मुँइ तोहोराखर्ह्‌वानि बोल्मेहेर्ला,

जक्‌राक्‌ठालाइ रहेक्ला,

ओक्‌रालाइ अज्झ बर्ता देइजाइस्।

तर जक्‌राक्‌ठालाइ बोइने ओक्‌राक्‌ठालाइ भेल चुटेकउ ओक्‌राक्‌भटे ओंच्छ्‌रिजायक्ला।

२७ असौ मोरानि राजा भेल नहिं चाइल्हाहार मोरा उ सत्‌रुलकलाइ यच्छि आनिबानाइ मोरे आगारि मारहखान्’!”

यरुसलेमै येसुक् स्वागत

(मत्‍ति २१:१-११; मर्कुस ११:१-११; यहुन्‍ना १२:१२-१९)

२८ येसुइ यि कहिन् बाजिहिन् सक्नेसौ पाछु येसु चेलालकक् आघु-आघु यरुसलेमक्‌पाखा जाबा ठाल्‍लक्।

२९ जब येसु बेथफागे आउँ बेथानियाक् लज्जिक् जैतुन बाज्ल डाँराइ पुग्लक्,

ओहिं आफ्निक् दुइजेना चेलालकलाइ यन्हिं बाजिहिन् पाठाल धर्लाहा,

३० “ओट्‌टे उ आगारकोक् गाँओइ जाहा,

ओछि तोहोराखर्ह्‌वा कख्नुहुँ कुन्हुँ नहिं चर्ल्ह एक्टा गाडाहाक् बाच्‍छा बाँर्‌हिहिन् धर्ल भेंटाहोला,

ओक्‌रानि फोकाहिन् यछि आनहक्।

३१ कुन्‍हुँ मानुसे ‘किसा फोकाहोला?’

बाजिहिन् तोहोराखर्ह्‌वालाइ सोर्‌हिगलह्‍वारबुने,

‘पर्भुलाइ चाइल्ह रहेक्ला’ बोल्बेहेरा।”

३२ उ दुइजेना चेलालक् गाँओइ जाइलुहुन् आउँ येसुइ उखर्ह्‌वालाइ बोल्‍लोहिंक् परौ गाडाहाक् बाच्‍छा भेंटालुहुन्।

३३ तसौ उखर्ह्‌वाइ गाडाहाक् बाच्‍छा फोकाबाक् कर्लटाकै ओक्‌राक् मालिकलके सोर्लाहा,

“तोहोलेके किसा यि गाडाहाक् बाच्‍छा फोकाहोला हाँ?”

३४ उखर्ह्‌वाइ जुबाप देलुहुन्,

“पर्भुलाइ यि चाइल्ह रहेक्ला।”

३५ तसौ उखर्ह्‌वाइ गाडाहाक् बाच्‍छालाइ येसुक्‌ठालाइ आन्लुहुन्,

आउँ उखर्ह्‌वाइ आफ्नि होर्लो लुगालक् गाडाहाक् बाच्‍छाक् पिठै बिछ्‍यालुहुन् आउँ येसु ओक्‌राक् उप्‍रै चर्ल्हक्।

३६ येसु आगारि जाइतिहि कर्लटाकै मानुसलकेसेहे आफ्नि होर्लो लुगालक् पैंदाइ बिछ्‍यालुहुन्।

३७ तसौ येसु जैतुन डाँराक् ओर्‌हालक् ठालाइ यरुसलेमक् लज्जिकै आइपुग्लक्।

येसुइ कर्ल सक्‍तिगर कामलक् सम्‍झिबानाइ उ बेलाइ जम्मा चेलालके रामातिहि बर्के स्वरेसौ यन्हिं बाजिहिन् परमेस्वरक् जइजइकार कर्बा ठाल्‍लुहुन्,

३८ “परमपर्भुक् नाँओमाहा आइलाहार राजा आसिक् देलाहार रहैस्!

स्वर्गोमा सान्ति आउँ जम्माहिंसौ उप्‍रै बस्लाहार परमेस्वरलाइ महिमा भेहिन् रहुस्!”

३९ यि सुनिबानाइ मानुसलकक् हुलमा रैल्ह कुन्हुँ-कुन्हुँ फरिसिलके येसुक्‌लाइ बोल्‍लिहिंक्,

“अ गुरु,

तोरा चेलाहिरलकलाइ बुन् साराहो बाजिहिन् हप्काहिंखान्।”

४० तर उखर्ह्‌वालाइ येसुइ यन्हिं जुबाप देलाहा,

“मुँइ तोहोरानि बोल्मेहेर्ला,

इखर्ह्‌वा चुप्‌लाइ बुनेता यि दोंखोलकौ साराबा थालट्थ्ला।”

यरुसलेमक् मायाइ येसु काँर्लक्

४१ जख्‍नि येसु यरुसलेमक् लज्जिकै आइपुग्लक्,

तसौ आफ्निक् आगारि उ सहरलाइ देखिहिन् काँर्लक् आउँ यन्हिं बाज्लक्,

४२ “कुन कहिने सान्ति आनेला बाजिहिन् तुँइ आजु जान्लसन्टेक् राम्‍रो भेइटकुन्।

तर असौ तुँइ देख्बा नाप्‍पारस्!

४३ असौ ता यरङ् दिनलक् आयला,

जख्‍नि तोरा सत्‌रुलके तोरालाइ चारौपाखाक्‌भटे घेरा मारिबानाइ,

जम्माभटे तोरानि छेंकिबानाइ थुनिहिन् धरेस्ला।

४४ तसौ तुँइ आउँ तोरा सन्तानलकलाइ नास करिदेहेर्ला।

उखर्ह्‌वाइ एक्टा दोंखोक् उप्‍रक् ओर्को दोंखोउ नाछारथ्।

किसाबुने परमेस्वरे तोरालाइ दाया करिबानाइ बाँचाबा आइल समइलाइ तुँइ चिन्भाय नहिंचिन्हइ।”

येसु मन्दिरै जाइलक्

(मत्‍ति २१:१२-१७; मर्कुस ११:१५-१९; यहुन्‍ना २:१३-२२)

४५ ओक्‌राक्‌पाछु येसु मन्दिरै जाइलक् आउँ ओहिं मन्दिरै बेंच्‌बिखन् कर्लाहारलकलाइ ओछिसौ निस्कालाहा,

४६ आउँ उखर्ह्‌वालाइ बोल्‍लाहा,

“धर्मसास्टरइ यरङ् लेख्ल रहेला,

‘मोरा घर पाराथ्नाक् घर भेबापोर्लाहार।’

तर तोहोराखर्ह्‌वाइ ता यक्‌रालाइ डाँकुलकक् ओडार बानाल धरहला।”

४७ ओक्‌राक्‌पाछु येसुइ दिन्हुँपट मन्दिरै सिच्छा देओइ।

तर बर्के-पुझरिलक्,

धर्म-गुरुलक् आउँ ओर्को बर्‌बरे मानुसलके ओक्‌रालाइ मार्बाक् खोज्थिक्।

४८ तर उखर्ह्‌वाइ ओक्‌रालाइ मार्बाक् कुन्हुँ मौकाय नहिंपाइलुहुन्,

किसाबुने जम्मा मानुसलके ओक्‌रिहिक् सिच्छा सुन्बाक् असाध्‍य मन पोराल धर्लुहुन्।

a 

19:13 सोनोक् डब्बल पैसा: उ बेलाइ एक्टा सोनोक् डब्बल पैसाक् मुल्यसेहे एक सइ दिनक् कामाइक् यट्‌केकुर भेक्।

येसुक् अधिकारक् बिसइमा सोर्ल्हो कहिन्

(मत्‍ति २१:२३-२७; मर्कुस ११:२७-३३)

२०

१ एक्‌दिन येसुइ मन्दिरै मानुसलकलाइ सिखातिहि रैल्‍लाहा आउँ परमेस्वरे देइपाठाल खुस्सिक् खभर सुनातिहि रैल्हक्।

उहेटाकै जम्माहिंसौ बर्के-पुझरि,

धर्म-गुरुलक् आउँ ओर्को अगुवालक् ओक्‌राक् ठाँओइ आहिन् यन्हिं बाज्बा ठाल्‍लुहुन्,

२ “लु हाम्‍रालाइ जानाँउ,

कछिसौ अधिकार पाहिन् तुँइ यि कामलक् कर्तिहि रहस्ला?

यि अधिकार तोरानि कुनेग्वाइ देवास्?”

३ तसौ येसुइ उखर्ह्‌वानि जुबाप देहिन् बोल्‍लाहा,

“मुँइ आको तोहोरालाइ एक्टा कहिन् सोर्‌म्हेंहेर्ला।

मोरोउलाइ जुबाप देहे।

४ यहुन्‍नाइ बप्‍तिस्मा देबाक्नि कछिसौ अधिकार पाइलक्,

परमेस्वरक्‌भटे ना मानुसक्‌भटे?”

५ यट्‌का सुन्‍नेसौ उखर्ह्‌वा आफ्निहिंमा कहिन् खोज्बा ठाल्‍लुहुन्,

“असौ हामि किवा बाज्बा भेका?

परमेस्वरक्‌भटे बाजौ बुने ‘तोहोराखर्ह्‌वाइ किसा यहुन्‍नालाइ बिस्वास नहिं कर्लेहेक् ते?’

बाजिबानाइ ओहिं सोर्‌हिहालेला।

६ मानुसक्‌भटे बाजौ बुने यछि रैल्ह जम्मा मानुसलके हाम्‍रानि दोंखोइ ढुङ्‍याहिंन् मारिहालेला,

किसाबुने उखर्ह्‌वाइ यहुन्‍नालाइ अगमबक्‍ताय हो बाजिहिने बिस्वास करट्‌थ्ला।”

७ उहेसैर्‌हे येसुलाइ यन्हिं जुबाप देलिहिंक्,

“खै केजान,

ओहिं उ अधिकार कछिसौ पाइलक् हाम्‍रानि थाहा बोइने।”

८ तसौ येसुइ उखर्ह्‌वानि बोल्‍लाहा,

“ओरोङ् भेने मुँइ कछिसौ अधिकार पाहिन् यि कामलक् कर्तिहि रहम्‍ना,

मुँहु तोहोरानि नाजानामेहाँर्।”

अङ्‌गुरक् बारि बत्या कर्लाहारलकक् खिसा

(मत्‍ति २१:३३-४६; मर्कुस १२:१-१२)

९ ओक्‌राक्‌पाछु येसुइ मानुसलकलाइ यन्हिं बाजिहिन् खिसा लेहिन् सुनालाहा,

“एक्‌जेना मानुसे अङ्‌गुरक् बारि लागालक् आउँ खेति कर्बाक् लागि बत्या कर्लाहारलकक्‌लाइ देलाहा।

उ आफ्निसेहे टार्‌होक् देसै जाइबानाइ थुप्‌रय दिन ओत्‍तिहि बस्लक्।

१० अङ्‌गुरक् फोर पाकिसक्‍नेसौ ओहिं अङ्‌गुरक् बारिक्‌भटे आफ्निक् भाग लेबा एक्‌जेना चाकरक्‌लाइ पाठालकुन्।

तर उ बत्या कामालाहारलके ओक्‌रानि किच्‍छु नहिं देहिन् बरुस् पिटिबानाइ पाठालिहिंक्

११ ओरोङ् भेटौ उ बारिक् धनि फेरि ओर्को चाकरक्‌लाइ ओछि पाठालकुन्।

बत्या कर्लालाहारलके ओक्‌रुहुलाइ पिटिबानाइ लाजौमोर्डो बानाहिन् किच्‍छुय नहिं देहिन् नङ्‌राहिंन् पाठालिहिंक्।

१२ अज्झ ओक्‌राक्‌पाछु उ बारिक् धनिय तिन फेराहुक् बाजिऔ ओर्को चाकरक्‌लाइ पाठालकुन्।

उहउ चाकरुहुलाइ बत्या कर्लाहारलके घाइत्या पारिहिन् घुँघालिहिंक्।

१३ ओट्‌का भेइसक्नेसौ अङ्‌गुरक् बारिक् धनिय यन्हिं बाज्लक्,

‘असौ मुँइ किस् कर्बा भेका?

मुँइ आफ्निक् पियारो छावाक्‌लाइ पाठामिना।

मोरा छावाक्‌लाइ ता पक्‍काय उखर्ह्‌वाइ टेर्थिला भेका।’

१४ तर उ बारि धनिक् बेटाहिकलाइ टार्‌होहिमा आइल देखेहे उ बत्या कर्लाहारलके यरङ् साल्हा कर्लुहुन्,

‘लु असौ,

उ आबा ठाल्‍ल ता बारिक् धनिहिंक् बेटायक हो।

हामि असौ ओक्‌रालाइ मारुहुँक्,

आउँ ओक्‌राक् सम्‍पति जम्मा हाम्‍रे भेला।’

१५ ओट्‌का बाज्नेसौ उखर्ह्‌वाइ ओक्‌रानि बारिक्‌भटे घेंक्‍र्‌याटे-घेंक्‍र्‌याटे बाहारक्‌पटि लेगाइबानाइ मार्लिहिंक्।”

तसौ येसुइ सोर्ल्हाहा,

“असौ उ अङ्‍गुर बारिक् धनिय उखर्ह्‌वालाइ किवा कारायट्‌थ्ला भेका?

१६ “असौ ओहिं आफ्नि आइबानाइ उ बइमानि बत्या कर्लाहारलकलाइ मारेट्‌थ्ला,

आउँ आफ्निक् बारि ओर्कोय बत्या कामालाहारलकलाइ देयट्‌थ्ला!”

यि कहिन् सुनिबानाइ मानुसलके यन्हिं बाज्लुहुन्,

“यरङ् ता कख्नुहुँ जुन् भेउस्!”

१७ तसौ येसुइ उखर्ह्‌वाक्‌पटि दिठाइबानाइ यन्हिं बोल्‍लाहा,

“ओरोङ् भेनेमा धर्मसास्टरमाहा लेख्ल यि कहिनक् अर्थसेहे किस्‌ग्वा ते?

“‘डकर्मिलके काम नालागेक् बाजिबानाइ घुघाल दोंखोय,

घरक् जग लागालटाकै जम्माहिंसौ कामलाक्‍टो ढोंचाक् दोंखो बन्ल रहेला।’

१८ उ दोंखोक् उप्‍रै खस्‍लाहार जम्माय छेट्माछेट् भेट्‌थ्ला,

आउँ जक्‌राक् उप्‍रै उ दोंखो खसेला ओहिं ओक्‌रानि धुजाम-धुज पारेला।”

तिरो तिर्बाक् बिसइक् कहिन्

(मत्‍ति २२:१५-२२; मर्कुस १२:१३-१७)

१९ धर्म-गुरु आउँ बर्के-पुझरिलके येसुइ बाज्ल कहिन् उहेखर्ह्‌वाक् बिरोधइ बाज्ल हो बाज्बाक् कहिन् थाहा पाइनेसौ ओक्‌रालाइ पक्‌रबाक्नि बिचार कर्लिहिंक्,

तर मानुसलकक् डरे कर्ते उखर्ह्‌वाइ किच्‍छुय कर्बा नहिंपार्लुहुन्।

२० उहे भेइते उखर्ह्‌वाइ येसुलाइ चुप्‌चुपे पक्‌रबाक्नि दाउ खोज्बा ठाल्‍लुहुन्।

उ मानुसलके येसुलाइ पक्‌रिबानाइ रोमि देसक् बारा-हाकिमक् हाथै पुर्याबा चाहाथिक्।

इमान्दार बन्ल स्वाङ् पारिबानाइ “येसुक्‌ठालाइ कहिन् चोराइबानाइ फन्दामाहा पार्बा” बाजिबानाइ उखर्ह्‌वाइ कुन्हुँ मानुसलकलाइ घुस देहिन् पाठालाहा।

२१ तसौ उ सुराक्या मानुसलके येसुक्‌ठालाइ जाइबानाइ यन्हिं सोर्ल्हिहिंक्,

“अ गुरु,

हामि थाहा पाहिन् सक्ल रहुँक्ला,

तुँइ राम्‍रो कहिनलक् करस्‍ला आउँ सिखास्ला।

आउँ कुन्हुँहिलाइ पछेपात नाकरस्,

तुँइ ता परमेस्वरक् पैंदा साँच्‍चिहिसम् देखास्ला।

२२ उहेरङ् भेइते हाम्‍रौनि असौ जानाउ,

किस् हाम्‍रा ब्‍यबस्थाक् नियम बमजिम रोमि सरखारक्‌लाइ तिरो बुझाबाक् ठिक रहेला ना बोइने?”

२३ तसौ उखर्ह्‌वाक् मनक् कपट थाहा पाइबानाइ येसुइ बोल्‍लाहा,

२४ “मोरानि एक्टा डब्बल पैसा देखाहो ता।

हउछि कुनाहाँक् अङ्‍स आउँ नाउँ खोप्‍लो रहेक्ला?”

तसौ उखर्ह्‌वाइ बाज्लुहुन्,

“यछिता रोमक् माहाराजाक् नाउँ आउँ अङ्‍स खोप्‍लो रहेक्ला!”

२५ तसौ येसुइ बोल्‍लाहा,

“ओरङ्‌भेने जेहे रोमक् माहाराजाक् रहेक्ला रोमक् माहाराजाहिंक्‌लाइ देहो,

आउँ जेहे परमेस्वरक् रहेक्ला परमेस्वरिहिक्‌लाइ देहो।”

२६ यरङ् करिबानाइ उखर्ह्‌वाइ मानुसलकक् आगारि ओक्‌रानि कुन्हुँ कहिनमाहा फान्‍दाइ पार्बा नहिंपार्लिहिंक्,

आउँ ओहिं देल जुबाप सुनिबानाइ छक्‍कय पोरिबानाइ दाप्‌दिप्प भेलुहुन्।

मोर्लोक्‌भटे जिउँटबाक् कहिन्

(मत्‍ति २२:२३-३३; मर्कुस १२:१८-२७)

२७ फेरि कुन्हुँ-कुन्हुँ सदुकिलक् येसुक्‌ठालाइ आइलुहुन्।

(सदुकि बाज्ल धर्मक् समुहक् मानुसलकेसेहे मानुस मोरिजाइनेसौ फेरि जिउँटेला बाजिबानाइ बिस्वासे नहिंकरथ्।)

२८ उखर्ह्‌वाइ येसुलाइ सोर्ल्हिहिंक्,

“अ गुरु,

मोसाइ हाम्‍रानि लेखिबानाइ देल नियमक् बमजिम कुन्हुँ मानुसक् दाजेथा सन्तान नहिं जर्मिहिने मोरिबुनेमा दाजिहिंकक् लागि सन्तान जर्मुस् बाजिबानाइ ओक्‌राक् भायथाइ भोजिहिंकलाइ बिहाउ कर्बा पोर्लाहार।

२९ उहेरङ् करिहिन् कुन्हुँ एक्टा समइमाहा सातजेना दाजुभाइलक् रैल्हुहुन्।

जेठो दाजिहिंके बिहाउ कर्लक्।

बिहाउ करेटौ सन्तान नहिंभेहिने मोर्लोक्।

३० ओरोङ् भेलसैर्‌हे माइल्हा भायथाइ भोजिहिंकलाइ बिहाउ कर्लकुन्,

भेटौ उहौ सन्ताने नहिंभेहिने मोर्लोक्।

३१ ओक्‌राक्‌पाछु साइल्हा भाइकुहुलाइ उहेरङे भेलकुन् आउँ उहेरङ् करिहिन् सातौजेना भायथालके पालोइसम् भोजेथालाइ बिहाउ कर्लिहिंक्,

तयौनि जम्मायजेना निसन्तान भेहिने मोर्लोहुन्।

३२ पाछु जाइबानाइ उ अइमाइऔ आको मोर्लोक्।

३३ तसौ मोर्लोक्‌भटे जिउँटलटाकै उ अइमाइ कुनाहाँक् बोहेक भेइस् भेका?

किसाबुने ओक्‌रानि सातौ भायथालके बिहाउ कर्ल धर्लिहिंक्।”

३४ तसौ येसुइ उखर्ह्‌वानि यन्हिं बाजिहिन् जुबाप देलाहा,

“यि सन्‍सारै रैल्ह मानुसलके बिहाउ करट्‌थ्ला आउँ बिहाउ करिदेट्‍थ्ला।

३५ तर मोर्लोक्‌भटे जिउँटिबानाइ स्वर्गो जाबाक्नि योग्यक् ठहर्ल मानुसलके ना बिहाउ करट्‌थ्ला,

ना ता बिहाउ करिदेट्‍थ्ला।

३६ किसाबुने उखर्ह्‌वा फेरि कख्नुहुँ नामोरोथ् बरुस्‌ता उखर्ह्‌वा स्वर्गोदुतलकक् परौ भेट्‌थ्ला।

उखर्ह्‌वा मोर्लोक्‌भटे फेरि जिउँटो भेलसैर्‌हे उखर्ह्‌वा परमेस्वरक् सन्तान भेट्‌थ्ला।

३७ मोरिहिन् जाइल मानुसलक् जिउँटथ्ला बाज्बाक् कहिनक् पर्‌मान मोसाइ मज्जाहिंसौ जानाल धर्लाहा।

दुन्-दुनि आगि बल्‍ल झाङक् बयानइ ओहिं परमपर्भुलाइ ‘अब्राहामक् परमेस्वर,

इसाहाकक् परमेस्वर,

आउँ याकुबक् परमेस्वर’ बाजिबानाइ पुकार कर्ल धरैस्।

३८ उ ता मोर्लोलोकक् परमेस्वर बोइने,

तर जिउँटोलकक् परमेस्वर हो!

किसाबुने परमेस्वरक् नजरइ ता जम्माय जिउँटोय रहट्‌थ्ला।”

३९ तसौ कुन्हुँ-कुन्हुँ धर्म-गुरुलके बोल्‍लिहिंक्,

“गुरु,

तुँइ सहि कहिन् बाज्ल धरस्‍ला।”

४० ओक्‌राक्‌पाछु उ मानुसलके येसुलाइ ओर्को कुन्हुँ कहिन् सोर्भाक् आँट नहिंकर्लिहिक्।

मुक्‍ति देलाहार खिरिस्ट कुनाहाँक् बेटायक

(मत्‍ति २२:४१-४६; मर्कुस १२:३५-३७)

४१ येसुइ उखर्ह्‌वालकलाइ सोर्ल्हाहा,

“मानुसलके मुक्‍ति देलाहार राजा खिरिस्टलाइ कहने दाउदक् बेटायक बाजिहिन् बाजट्‌थ्ला?

४२ किसाबुने दाउदे लेख्ल भजनसङ्‌ग्रहक् कागतमाहा ओहिं आफ्निहिं यन्हिं बाज्ल धरैस्,

“‘परमपर्भुइ मोरा पर्भुलाइ यन्हिं बोल्‍लोक्,

तुँइ मोरा दैन्हँ हाथक्‌पटि बस्,

४३ जख्‍निसम्म मुँइ तोरा सत्‌रुहिरलकलाइ तोरा टाङक् टरै ना आन्‍मिखान्’।”

४४ “दाउदे आफ्निहिं ता खिरिस्टलाइ ‘पर्भु’ बाज्ल धरैस् भेनेमा,

कहनेसेहे खिरिस्टलाइ दाउदक् बेटायक बाज्बा मिलेला?”

धर्म-गुरुलकक् बिरोधइ चेताउनि

(मत्‍ति २३:१-३६; मर्कुस १२:३८-४०)

४५ जम्मा मानुसलके सुनिहिन् रैल्ह बेलाइ येसुइ आफ्निक् चेलालकलाइ यन्हिं बोल्‍लाहा,

४६ “धर्म-गुरुलकक्‌भटे होस्यार भेहिन् बसह।

किसाबुने उखर्ह्‌वा ता देखाबाक् लागि लामो लुगा पेहेरिबानाइ हिंठ्वास लागेट्‌थ्‍ला,

बाजारइ मानुसलके आफ्निलाइ मान करिबानाइ सालाम् करुस् बाज्बा चाहाट्थ्ला,

तसौ सभाघरलकै मुख्य ठाउँ आउँ भोजै मान्‌भाओक् ठाउँ खोजट्‌थ्ला।

४७ उखर्ह्‌वाइ बिध्वालकक् घरबार लुटिदेट्‌थ्ला आउँ मानुसलकलाइ देखाबाक् लागि लामो-लामो पाराथ्ना करट्‌थ्ला।

ओरोङ्‌लके जम्माहिं बर्के साजाइ पाट्‌थ्‍ला।”

बिध्वाइ चार्‌हाल भेंटि

(मर्कुस १२:४१-४४)

२१

१ येसु मन्दिरमाहा भेलटाकै धनि मानुसलके मन्‍दिरक् भेंटि चार्‌हाबाक् भाँराइ भेंटि चार्‌हाल देख्लक्।

२ ओहिं एक्टा गरिप बिध्वाहु ताँबोक् दुइ पैसा चार्‌हाल देख्लक्।

३ यि देखिहिन् येसुइ बाज्लक्,

“साँच्‍चिय मुँइ तोहोरानि बोल्मेहेर्ला,

यि गरिप बिध्वाइ ओर्को जम्माहिंसौ बर्ता भेंटि चार्‌हाल धरैस्।

४ किसाबुने ओर्कोलके ता थुप्‍रो धनसम्‍पतिक्‌भटे चुटेक् माटेन् भेंटि चार्‌हाल धरट्‌थ्‍ला,

तर यि बिध्वाइसेहे ता गरिपे भेटौ आफ्निक्‌ठालाइ रैल्ह छाक तार्बाक् खर्चहुँलाइ चार्‌हाल धरैस्।”

यरुसलेमक् मन्दिर नास भेला बाजिहिन् येसुइ अगमबानि कर्लक्

(मत्‍ति २४:१-१४; मर्कुस १३:१-१३)

५ एक्‌फेरा येसुक् चेलाहिकलके,

“मज्जाक्-मज्जाक् दोंखोक्‌भटे बानाल आउँ भेंटिक् रुपइ चार्‌हाल सामानलके साजाल यि मन्दिर कट्‌का राम्‍रो!”

बाजिहिन् कहिन् करिहिन् बस्ल रैल्‍लुहुन्।

येसुइ उखर्ह्‌वालाइ बोल्‍लाहा,

६ “तोहोलेके अख्‍नि जे देख्तिहि रहला,

यरङ् समइऔ आयला यि घरलकै रैल्ह एक्टा दोंखोक् उप्‍रक् ओर्को दोंखोउ बाँकि नाबसेक्,

उ सेब्‌भ्‍रोउ भट्‌किहिन् जायला!”

दुक्ख आउँ कस्ट

(मत्‍ति २४:३-१४; मर्कुस १३:३-१३)

७ तसौ चेलालके येसुलाइ सोर्ल्हिहिंक्,

“गुरु,

यि कख्नि भेला?

आउँ यरङ् भेबा ठाल्‍ल बाजिहिन् हामि कहने थाहा पाबाते?”

८ तसौ येसुइ बोल्‍लाहा,

“हस्-करिहिन् बसह,

तोहोरालाइ कुन्हुँहि झुँक्याबा जुन् पारुस्,

किसाबुने थुप्‍रोय मानुसलक् मोरा नाउँ लेहिन् ‘मुँइ खिरिस्ट हो’ बाज्ते आट्‌थ्‍ला आउँ ‘समइ लज्जिके आइल रेहेला!’

बाज्ते आट्‌थ्‍ला।

भेटौ उखर्ह्‌वाक् पाछु तोहोलेक बुन् लाग्बा।

९ आउँ जख्‍नि घामासान् लाराइ आउँ झग्‍रा भेल कहिनलक् सुनहला उटाकै तोहोलेक बुन् आहाटह,

किसाबुने अन्त भेबाइसौ आगारि यि सेब्‌भ्‍रोउ कहिनलक् पुरा भेबाय पोर्लाहार रहेला।

तर उहे बेलाइसेहे सन्सारक् अन्त नाभेक्!”

१० येसुइ उखर्ह्‌वानि अज्झउ यन्हिं बोल्‍लाहा,

“जात-जातक् बिचइ लाराइ चलेट्थ्ला।

एक्टा देसे ओर्को देसक् उप्‍रै हमला कर्बुहुन्बे।

११ बारा-बारा भुँइच्याल आयला,

ठाउँ-ठाँओमाहा अलिकाल पोरेला,

थरि-थरिक् रोगलकक् माहामारि चलेला।

आकासइ डरलाक्टो कहिनलक् आउँ बारा-बारा अचम्‍मक् चिन्होलक् देखा पोर्बा थालेला।

१२ यि सेप्‌थोक् भेबाइसौ पैल्हा मानुसलके तोहोरानि पक्‌रेहेर्ला,

साताहेर्ला आउँ तोहोरानि सभाघरलकै लेगाहिन् मुद्‍दा चालाइ देहेर्ला,

आउँ झेलखारइ हालिजाहाला।

मोरा नाँओइ बिस्वास कर्ल सिहिरे तोहोरानि उखर्ह्‌वाइ राजालक् आउँ बारा-हाकिमलकक् आगारि पुर्याहेर्ला।

१३ उ बेलाइ तोहोराखर्ह्‌वाइ मोरा बारेमाहा साछि देबाक् मौका पाहोला।

१४ उहेसैर्‌हे आफ्निलाइ जोगाबाक् लागि किस्‌ग्वा बाज्‌मिका बाजिहिन् थ्याप्‍पय चिन्ता बुन् करह।

१५ किसाबुने मुँइ तोहोरानि उ बेलाइ ठिक कहिन् आउँ यरङ् बुद्‌धि देमेहेर्ला कि तोहोरा कहिनलकै तोहोरा बिरोधिलके जुबाप देबा नहिंपार्लाहार करिहिन् उखर्ह्‌वाक् मुखै बुजा लागेट्‌थ्‍ला।

१६ तोहोरा आफ्निक् बाप्पो-महँटार,

दाजुभाइलक्,

आफ्निक् मानुसलक् आउँ सङ्‌लकुहु आको तोहोरानि पक्‌राहेर्ला।

तोहोराखर्ह्‌वामध्‍यमा कट्कालकलाइ ता उखर्ह्‌वाइ मार्बाउ मारट्थ्ला।

१७ मोरालाइ बिस्वास कर्ल सिहिरे जम्माहिं तोहोराखर्ह्‌वानि घिन कर्बाहार्बे।

१८ भेटौसुधा तोहोरा कापारक्‌भटे एक्टा झोंटाउ खेरो नाजाइहार।

१९ उहेसैर्‌हे सेब्‌थोक् सहिबानाइ बसह आउँ तोहोलेके जिबन पाहोला।

यरुसलेम सहरक् बिनास

(मत्‍ति २४:१५-२१; मर्कुस १३:१४-१९)

२० “तर जख्‍नि यरुसलेम सहरलाइ सेनालके घेर्ल देखहला,

तसौ यि सहरक् बिनास भेबाक् समइ लज्जिके आइल बाजिहिन् तोहोराखर्ह्‌वाइ जानह।

२१ उटाकै यहुदिया पर्‌देसमाहा रैल्‍लाहारलक् डाँराक्‌पटि पाराहिन् जाउस्,

सहरक् भिट्‌रइ भेलाहारलक् सहरक् बाहारक्‌पटि जाउस्,

आउँ गाँओइ रैल्हारलक्‌सेहे सहरक् भिट्‌र जुन् पोसुस्।

२२ किसाबुने धर्मसास्टरइ लेख्ल जम्मा कहिन् पुरा भेबाक्‌लाइ उ साजाइ पाबाक् दिनलक् भेबकुन्बे।

२३ उटाकै दुइजिवा आउँ छावाटिलि अइमाइलकलाइ सार्‌होय अफ्‍ठ्‌यारो पोरेट्‌थ्ला।

किसाबुने सन्सार भोरिय डरौलाक्टो दुक्खलक् आयला।

आउँ परमेस्वरक् साजाइ यि जातक् मानुसलकक् उप्‍रै आइपोरेट्‌थ्ला।

२४ तसौ सत्‌रुलके मानुसलकलाइ तरवालेसौ काटेट्‍थ्ला,

आउँ उखर्ह्‌वालाइ पक्‌रिबानाइ देस-बिदेसइ बन्‍दि बानाहिन् लेगायट्‌थ्ला।

तसौ अर्‌जाति मानुसलकक् समइ पुरा नहिंभेबायसम्म उखर्ह्‌वाइ यरुसलेमलाइ टाङक् टरै खुँरिबानाइ धर्बुहुन्‍बे।

मानुसक् बेटायक फेरि आबाक् चिन्होलक्

(मत्‍ति २४:२९-३१; मर्कुस १३:२४-२७)

२५ “सुर्ज,

चान्दा आउँ तारालकमाहा चिन्होलक् देख्वार पोरेला।

समुन्‍रक् गर्जन आउँ डरलाक्टो छ्‌यालुकक्‌भरे पिर्‌थिबि भोरिय जम्मा जातक् मानुसलक् डराइबानाइ आहाट्‌थ्ला।

२६ पिर्‌थिबिमा आइपोर्लाहार कहिनलकक् डरे मानुसलक् मुर्छा पोर्बुहुन्बे,

किसाबुने आकासमाहा भेल सक्‍तिलक् हल्‍लबकुन्बे।

२७ ओक्‌राक्‌पाछु मानुसक् बेटायक बादरमाहा बर्के सक्‍ति आउँ बर्के महिमाक् सङ्‌सङ्‌हिं आबा ठाल्‍ल उखर्ह्‌वाइ देखट्‌थ्ला।

२८ ओरोङ् कहिनलक् भेहे-बिट्‌के आँटिलो भेहिन् उप्‌रक्‌पटि दिठाहो,

किसाबुने तोहोराखर्ह्‌वाक् छुट्‌कारा लज्जिके आबाठाल्‍ल भेहेर्ला।”

नेभाराक् गाछक्‌भटे सिच्छा

(मत्‍ति २४:३२-३५; मर्कुस १३:२८-३१)

२९ ओक्‌राक्‌पाछु येसुइ उखर्ह्‌वालाइ यरङ् खिसा सुनालाहा,

“नेभारा आउँ जम्मा गाछलकलाइ दिठाहो,

३० उ गाछलकै लौओ पाटालक् पल्‌ह्‍वाल देख्नेसौ तोहोराखर्ह्‌वाइ गरम समइ लाग्‌कुन्बे बाजिहिन् जानहला।

३१ उहेरङ् करिहिन् मुँइ बोल्‍लो जम्मा कहिनलक् भेइतिहि कर्ल देख्ते परमेस्वरक् राज्जे आहिन् सक्‍बा लाग्ल बाजिहिन् तोहोराखर्ह्‌वाइ जान्‌हला।

३२ “साँच्‍चिय मुँइ तोहोराखर्ह्‌वालाइ बोल्मेहेर्ला,

यि सेब्‌भ्‍रोउ कहिनलक् पुरा नहिंभेबायसम्म अख्निकोक् यि पुस्ता बितिहिन् नाजायक्।

३३ आकास आउँ पिर्‌थिबि बितिहिन् जायला,

तर मुँइ बाज्ल बचनलक् कख्नुहुँ बितिहिन् नाजायक्।

चङ्‍खारो बसह

३४ “चङ्‍खारो भेहिन् बसह,

भोज-भट्‍यारक् पाछु बुन् लागह,

माटिहिन् बुन् हिंठह आउँ यि जिबनक् लागि चिन्ता धेरे बुन् करह।

नाटेन् बुनेता तोहोराखर्ह्‌वाक् मन खुम्चिहिन् जाहेर्ला आउँ उ दिन तोहोराखर्ह्‌वाइ नहिंचिताल समइमा आहेरा।

३५ किसाबुने अपर्‌झट पासोमाहा पोर्लोक् परौ करिहिन् उ दिन पिर्‌थिबिक् सेब्‌भ्‍रोउ मानुसलकक् उप्‍रै आइपोरेला।

३६ उहेसैर्‌हे चङ्‍खारो भेहिन् बसह।

‘यि जम्मा डरौलाक्टो कहिनक्‌भटे उम्‍कबा आउँ मानुसक् बेटाहिकक् आगारि ठड्‌ध्याबा पार्बाक् सक्‍ति हाम्‍रानि देउस्’ बाजिहिन् परमेस्वरक्‌सङ्‌हिं साँद्‍धाउनि पाराथ्ना करह।”

३७ उ दिनलकै येसुइ दिनैसेहे मन्दिरमाहा सिच्छा देओइ आउँ रातिसेहे सहरक्‌भटे निस्किबानाइ जैतुन बाज्ल डाँराइ बासो बस्बा जाओइ।

३८ जम्मा मानुसलक् बिहान पोरेहे येसुक् सिच्छा सुन्‍बाक्नि मन्दिरै आथ्।

येसुलाइ मार्बाक् मौका खोज्लो

(मत्‍ति २६:१-५; मर्कुस १४:१-२; यहुन्‍ना ११:४५-५३)

२२

१ खमिर नहिंमिसाल पिठा खाबाक् पाबन लज्जिके आइल रैल्हकुन्।

ओक्‌रालाइ छुट्‌काराक् पाबन बाजेला।

२ बर्के-पुझरिलक् आउँ धर्म-गुरुलक् येसुलाइ कहने मार्बा बाजिबानाइ मौका खोजिहिन् बस्‌थ,

तर मानुसलके थाहा पाबुहुँना ना बाजिबानाइ उखर्ह्‌वा डराथ्।

यहुदा इस्करियोतिय बिस्वासघाट कर्ल

(मत्‍ति २६:१४-१६; मर्कुस १४:१०-११)

३ उहे समइमा बार्‌होजेना चेलालकक्‌मध्येमा यहुदा इस्करियोत बोल्‍लो चेलाक् हिर्‌दायाइ सैतान पोस्लोकुन्।

४ ओहिं बर्के-पुझरिलक् आउँ मन्‍दिर रुङ्‌लाहारलकक् कप्‍तानलकक् ठालाइ जाइबानाइ येसुलाइ कहने पक्‌रबा पारेला बाजिहिन् सरसाल्‍हा कर्लक्।

५ यि कहिन् सुन्‍नेसौ उखर्ह्‌वा रामालुहुन् आउँ ओक्‌रानि पैसा देबाक् कबुल कर्लुहुन्।

६ ओट्‌का भेनेसौ यहुदाइ राजि कर्लक् आउँ मानुसलकक् धुइरो नहिंभेल बेलाइ येसुलाइ चुप्‌चुपे पक्‌राबाक्नि दाउलक् खोज्बा ठाल्‍लक्।

छुट्‌काराक् पाबनक् लागि भोज तियार

(मत्‍ति २६:१७-३०; मर्कुस १४:१२-२६; यहुन्‍ना १३:२१-३०)

७ खमिर नहिंमिसाल पिठा खाबाक् छुट्‌काराक् दिन (निस्तार) बाज्ल पाबन आइल रैल्हकुन्,

उहे दिनै भेंराक् बोका बलि चार्‌हाबा पोर्लाहार चलन रैल्‍लाहा।

८ येसुइ पत्‌रुस आउँ यहुन्‍नालाइ यन्हिं बोलिहिन् पाठालाहा,

“जाहा हाम्‍रा लागि छुट्‌काराक् दिन बाज्ल पाबनक् भोजक् थोकलक् तियार काराहा।”

९ तसौ उखर्ह्‌वाइ येसुलाइ सोर्ल्हिहिंक्,

“हामि भोज कछि जाहिन् तियार काराबा?”

१० ओहिं बोल्‍लाहा,

“दिठाहो,

जब तोहोलेक सहरमाहा छिंरहला एक्‌जेना गाग्‌रिमा पानि बोकिबानाइ जाइतिहि कर्ल मानुस तोहोलेके भेंटाहोला।

उ मानुस जुन् घरइ जाइस् तोहोलेकौ ओक्‌रिहिक् पाछु-पाछु जाबेहेरा,

११ आउँ उ मानुस जुन् घरइ पोसोइस्,

उ घरक् मालिकलाइ यन्हिं बोल्बेहेका,

‘गुरुइ हाम्‍रानि तोराठालाइ यन्हिं सोर्भा पाठाल धरैस्,

मुँइ आफ्निक् चेलालकक्‌सङ्‌हिं छुट्‌काराक् दिनक् पाबनक् भोज खाबा बस्बाक्नि पहुना कोठा कछि रहेला?’

१२ तसौ उ घरक् मालिके तोहोरानि उप्‍रक् तालाइ सेब्‌थोक् साजाल एक्टा बर्के कोठा देखाहेर्ला।

तसौ ओच्छिहि भोज खाबाक् सेप्‌थोक् तियार काराहो।”

१३ तसौ उखर्ह्‌वा जाइलुहुन् आउँ सेप्‌थोक् चिंज येसुहि बोल्‍लोहिंक् ठिकन् भेंटालुहुन्,

आउँ उखर्ह्‌वाइ छुट्‌काराक् दिनक् पाबनइ खाबाक् भोज तियार कारालुहुन्।

पर्भुभोज

(मत्‍ति २६:२६-३०; मर्कुस १४:२२-२६; १ कोरिन्थि ११:२३-२५)

१४ तसौ भोज खाबाक् बेला भेनेसौ येसु आफ्निक् बार्‌होउजेना प्रेरितलकक्‌सङ्‌हिं खाबा बस्लक्।

१५ ओहिं उखर्ह्‌वालाइ बोल्‍लाहा,

“मुँइ दुक्ख भोग्बाइसौ आगारि तोहोरासङ्‌हिं छुट्‌काराक् दिनक् पाबनक् यि भोज खाबाक्नि बर्के इच्‍छा कर्ल धर्लम्।

१६ किसाबुने मुँइ तोहोरानि बोल्‍मेहेंर्ला,

परमेस्वरक् राज्जेमाहा यि भोजक् अर्थ पुरा नहिंभेबायसम्म असौ मुँइ फेरि यि भोज नाखाम्।”

१७ ओट्‌का बाजिहिन् सक्नेसौ येसुइ कचौरा लेलक् आउँ परमेस्वरलाइ धन्यबाट चार्‌हाइबानाइ यन्हिं बाज्लक्,

“यि लेहो,

आउँ तोहोराखर्ह्‌वा जम्माहिं बाँटिबानाइ खाहा।

१८ मुँइ तोहोरानि बोल्मेहेंर्ला,

अखसौ ओर्साक् परमेस्वरक् राज्जे नहिं आबायसम्मक्‌लाइ असौ अङ्‌गुरक् रस मुँइ नापिम्।”

१९ तसौ फेरि येसुइ पिठा लेलक् आउँ परमेस्वरलाइ धन्यबाट देइबानाइ उ पिठा भाँच्लक् आउँ चेलालकलाइ यन्हिं बाजिहिन् देलाहा,

“तोहोरा खातिरमाहा देल यि मोरा देहि हो।

मोरा सम्झनाक् लागि यहेरङ् करिहिने खाबेहे।”

२० उहेरङ् करिहिन् खाहिन् सक्नेसौ ओहिं कचौरा लेइबानाइ यन्हिं बाजिहिन् चेलालकलाइ देलाहा,

“यि कचौरा मोरा रकटक्‌सङ्‌हिं थपना भेलाहार लौओ बाचा हो।

यि रकट तोहोरे खातिरमाहा बाहाल रहेला।

२१ “तर दिठाहो,

मोरानि पक्‌रालाहार मानुस मोरेसङ्‌हिं खाबा बस्ल रहैस्।

२२ किसाबुने मानुसक् बेटायक ता परमेस्वरे पैल्हाहि ठहराल अन्सारे मोर्बाय पोर्लाहार,

तर धिक्‍कार भेक् उ मानुसलाइ!

जैहिं ओक्‌रालाइ धोक्खा देइस्।”

२३ यि कहिन् सुनिबानाइ चेलालके “यरङ् काम कर्लाहार कुन्‌जेना भेका?”

बाजिबानाइ एक्टाइ ओर्कोलाइ सोर्‌हासोह् कर्बा ठाल्‍लुहुन्।

कुन्‌ग्वासेहे बर्के भेका बाज्बाक् कहिनमा हानाथाप

२४ तसौ चेलालकक् मध्यमाहा कुन्‌जेनासेहे बर्के बाज्बाक् कहिनै हानाथाप भेबा ठाल्‍लाहा।

२५ येसुइ उखर्ह्‌वानि बोल्‍लाहा,

“सन्‍सारै भेल राजालके सेहे आफ्निक् पर्जालकक् उप्‍रमाहा अधिकार चालाट्थ्ला,

आउँ अधिकार चालालाहारलकलाइ उपकार कर्लाहार बाजिजाट्‌थ्ला।

२६ तर तोहोरा ठालाइ सेहे ओरोङक् जुन् भेउस्।

तोहोलेक मध्यमा सेब्‌भुइसौ बर्के बन्बा चाइल्हाहारेसेहे सेब्‌भुइसौ चुटुनाइ बनुस् आउँ अगुवा बन्बा चाइल्हाहारेसेहे चाकरक् परौ काम करुस्।

२७ किसाबुने खाबा बस्लाहार मालिक आउँ खाबाक् टक्‌रालाहार चाकरमाहा कुन्‌जेनासेहे बर्के हो ते?

खाबा बस्लाहारसेहे बोइने ते?

तर दिठाहो,

मुँइ तोहोरा माझै खाबा टक्‌रालाहार चाकरक् परौ बन्ल रहम्‍ना।

२८ “तोहोराखर्ह्‌वाइसेहे मोरा जम्मा थरिक् दुक्खलकमाहा मोरालाइ साथ देल धरहला।

२९ जहरङ् मोरा बाबाइ मोरानि राज कर्बाक् अधिकार देल धरैस्,

उहेरङ् करिहिन् मुँहु तोहोरानि राज कर्बाक् अधिकार देमेहेंर्ला।

३० उहेसैर्‌हे मोरा राज्जेमाहा तोहोलेके मोरेसङ्‌हिं बसिबानाइ खाबा पाहोला आउँ सिंहासनै बसिबानाइ इस्राएलक् बार्‌होउ कुलक् नियाँ कर्बा पाहोला।”

पत्‌रुसे येसुलाइ त्याग्बाक् भबिस्यबानि

(मत्‍ति २६:३१-३५; मर्कुस १४:२७-३१; यहुन्‍ना १३:३६-३८)

३१ तसौ येसुइ बाज्लक्,

“सिमोन,

अ सिमोन यटे सुन्,

सैताने तोहोराखर्‌हा जम्माहिंलाइ गहुँलाइ फट्कलक् परौ फट्कबाक्नि अधिकार माङ्ल धरैस्।

३२ तर तोरा बिस्वास बुन् डगुस बाजिहिन् मुँइ तोरा लागि पाराथ्ना कर्ल धर्देमेर्ला।

फेरि मोराठालाइ फर्कनेसौ तुँइ आफ्निक् दाजुभाइलकलाइ बिस्वासमाहा दर्‌ह्‍वो पार्बा पोर्लाहार।”

३३ तसौ पत्‌रुसे बाज्लक्,

“हे पर्भु,

मुँइ तोरासङ्‌हिं झेलखारइ जाबाक् आउँ मोर्बाहुँक् लागि तियार रहम्‍ना।”

३४ तसौ येसुइ बोल्‍लोकुन्,

“पत्‌रुस साँच्‍चिय मुँइ तोरानि बोल्मेर्ला,

तुँइ मोरानि चिन्भाय नाचिन्हम् बाजिहिन् तिनबाजि नहिं त्याग्बासम्म काल्हु बिहानि भाल्या नाँ डक्‌रथ।”

दुक्ख सहबाक् तियार भेबा

३५ येसुइ उखर्ह्‌वानि बोल्‍लाहा,

“जख्‍नि मुँइ तोहोराखर्ह्‌वालाइ झोला,

जुत्‍ता आउँ पैसा नहिं लेहिने पाठाल धर्लमेहाँर्,

किस् तोहोराखर्ह्‌वालाइ किच्‍छु चिंजक् खाँचो भेलाहार?”

उखर्ह्‌वा बाज्लुहुन्,

“अहँ,

बोइने भेल।”

३६ येसुइ बोल्‍लाहा,

“तर असौसेहे जक्‌राक्‌ठालाइ पैसा रहेक्ला ओहिं पैसा बोकुस्,

झोला भेलाहारे झोला बोकुस्।

आउँ जक्‌राक्‌ठालाइ तरवाल बोइने भेनेमा आफ्निक् होर्बाक् लुगा बेंचिबानाइ भेटौ एक्टा तरवाल किनुस्!

३७ किसाबुने मुँइ तोहोरानि बोल्मेहेर्ला,

धर्मसास्टरमाहा ‘ओक्‌रालाइ अप्‌रारिलक्‌सङ्‌हिं मिसालिहिंक्’ बाजिबानाइ लेख्ल कहिन् मोरा जिबनै पुरा भेबाय पोर्लाहार रहेला।

साँच्‍चिय मोरा बिसइमा लेख्ल कहिन् पुरा भेइतिहिऔ रहेला।”

३८ तसौ चेलालके बाज्लुहुन्,

“पर्भु दिठाउ,

यछि दुइगोटा तरवाल रहेला।”

येसुइ जुबाप देलाहा,

“ओट्‌का भेने पुगेला!”

येसुइ जैतुन बाज्ल डाँराइ पाराथ्ना कर्लक्

(मत्‍ति २६:३६-४६; मर्कुस १४:३२-४२)

३९ साँद्‍धाउहिंक् परौ येसु सहरक्‌भटे निस्किबानाइ जैतुन बाज्ल डाँराइ जाइलक्,

आउँ ओक्‌राक् चेलायकलकौ पाछु-पाछु जाइलुहुन्।

४० उ ठाँओइ पुग्नेसौ ओहिं चेलालकलाइ बोल्‍लाहा,

“परिछ्‍यामाहा फँस्बा जुन् पोरुस् बाजिहिन् तोहोलेके पाराथ्ना करह।”

४१ ओक्‌राक्‌पाछु येसु उखर्ह्‌वाइसौ चुटेक् टार्‌होके जाइबानाइ घुँरा टेकिबानाइ यन्हिं पाराथ्ना कर्बा ठाल्‍लक्।

४२ “हे बाबा,

तोरा इच्‍छा भेइबुनेमा,

यि मोरा दुक्खक् कचौरा मोराभटे हटाइदे।

तर मोरा इच्‍छा बोइने कि,

तोरे इच्‍छा बमजिम पुरा भेउस्।”

४३ ओक्‌राक्‌पाछु स्वर्गोक्‌भटे एक्टा स्वर्गोदुत आइबानाइ येसुलाइ सहबाक् सक्‍ति देलकुन्।

४४ येसु हिर्‌दायाक् भिट्‍रक्‌भटे असाध्‍य पिर पोरिहिन् अज्झउ धेरेक्‍कुर पाराथ्ना कर्बा ठाल्‍लक्।

उ बेलाइ ओक्‌राक् जिओक् गरमलक् रकटक् बारा-बारा थोप्लाक् परौ भिंसओइ झर्तिहि रैल्हकुन्।

४५ येसुइ पाराथ्ना करिहिन् उठिबानाइ चेलालकक् ठालाइ फर्किबानाइ आइलटाकै ओछि उखर्ह्‌वा सोकइ पोरिबानाइ हड्‌याहिन् सुट्‌ल भेंटालाहा।

४६ तसौ येसुइ उखर्ह्‌वालाइ यन्हिं बोल्‍लाहा,

“तोहोराखर्ह्‌वा किसा सुतिहिन् रैल्ह हाँ?

उठह आउँ परिछ्‍यामाहा जुन् पोरुस् बाजिहिन् पाराथ्ना करह!”

येसुलाइ पक्‌रल

(मत्‍ति २६:४७-५६; मर्कुस १४:४३-५०; यहुन्‍ना १८:३-११)

४७ येसुइ कहिन् कर्तिहि-कर्तिहि एक हुल मानुसलक् ओच्छिहि आइपुग्‍लुहुन्।

बार्‌हौजेना चेलालकमध्यमा यहुदा बोल्‍लो एक्‌जेना चेलाहिकेसेहे मानुसलकक् मुलि बनिबानाइ येसुलाइ चुम्माa कर्बाक् लागि येसुक् लज्जिकै आइलक्।

४८ तर येसुइ ओक्‌रालाइ बोल्‍लोकुन्,

“यहुदा,

किस् तुँइ चुम्मा करिबानाइ मानुसक् बेटाहिकलाइ धोक्खा देबा चाहास्‍ला?”

४९ तसौ येसुक् लज्जिकै भेल चेलाहिकेलके ओछि आबाठाल्‍ल डराउनिक् कहिन्‌लाइ देखिहिन् यन्हिं बाज्लुहुन्,

“पर्भु,

असौ हामि तरवाल चालाबा ना किस् हाँ?”

५० उहे बेलाइ येसुक् एक्‌जेना चेलाहिकेसेहे तरवाल चालाइ हाल्‍लक्,

आउँ माहा-पुझरिक् चाकरिहिक् दैन्हँ कान छ्‌वाट्‌टय काटि देलकुन्।

५१ तर येसुइ ओक्‌रानि बोल्‍लोकुन्,

“भेइ-भेइ,

छारिहिक्!”

तसौ ओहिं उ मानुसक् कान छुइबानाइ राम्‍रो पारिदेलकुन्।

५२ तसौ येसुक् बिरोधमा ओक्‌रानि पक्‌रबा आइलाहारलक्‌सेहे बर्के-पुझरिलक्,

मन्‍दिर रुङ्‌लाहारलकक् कप्‍तानलक् आउँ अगुवालक् रैल्हुहुन्।

येसुइ उखर्ह्‌वानि बोल्‍लाहा,

“किस् तोहोलेके डाँकुलाइ पक्‌रबा आइलक् परौ करिहिन् तरवाल आउँ ठेङ्‌हा लेइबानाइ मोरानि पक्‌रबा आउहे?

५३ मुँइ दिनदिने मन्दिरमाहा तोहोरेखर्ह्‌वाक्‌सङ्‌हिं रैल्‍हम्।

उ बेलाइसेहे तोहोलेके मोरानि पक्‌रबाक् आँट नहिं कर्लेहे!

तर अख्‍निसेहे तोहोरालाइ काम कर्बाक् समइ आइल रहेर्ला,

आउँ अन्धकारक् सक्‍ति यिहे हो।”

पत्‌रुसे येसुलाइ त्याग्‍लकुन्

(मत्‍ति २६:५७-५८,६९-७५; मर्कुस १४:५३-५४,६६-७२; यहुन्‍ना १८:१२-१८,२५-२७)

५४ तसौ उ मानुसलके येसुलाइ पक्‌रिबानाइ माहा-पुझरिक् घरै लेगालिहिंक्।

पत्‌रुससेहे चुटेक् टार्‌होहिक्‌भटे येसुलाइ पछ्‌याटे जाइलकुन्।

५५ मानुसलके माज्झ-अङ्‍नाइ आगि जिगाइबानाइ टापिहिन् बस्ल रैल्हुहुन्,

आउँ उखर्ह्‌वाक्‌सङ्‌हिं पत्‌रुसौ जाहिन् बस्लक्।

५६ एक्टा चक्‌र्याहाइनिय पत्‌रुसलाइ आगि टापिबानाइ बस्ल देखिहिन् टोलो-टोलो एकेहोरि दिठाइबानाइ यन्हिं बोल्‍लोकुन्,

“यिहौ मानुस ता येसुहिक्‌सङ्‌हिं रैल्हक्।”

५७ तर पत्‌रुसे बोल्‍लोकुन्,

“नानु,

ओक्‌रालाइ ता मुँइ चिन्भाय नाँचिन्मिक्!”

५८ एक्‌छिन पाछु ओर्को एक्‌जेनाइ ओक्‌रानि देखिबानाइ यन्हिं बोल्‍लोकुन्,

“तुहुँ ता उहेखर्ह्‌वाक् सङ् बोइने ते?”

पत्‌रुसे ओक्‌रुहुलाइ बोल्‍लोकुन्,

“धेट्,

मुँइ ता बोइने रे!”

५९ एक घन्टा जट्‌का भेहिन् पाछु ओर्को एक्‌जेना मानुसे बाज्लक्,

“साँच्‍चिय यि मानुस आको येसुहिक्‌सङ्‌हिं रैल्हक्,

किसाबुने यिहौ गालिलिहिंक् ता खम्।”

६० तर पत्‌रुसे बाज्लक्,

“धेट्,

तोहोलेके कनङ् कहिन् करहला,

मोरालाइ किच्‍छु ता थाहा बोइने!”

तसौ पत्‌रुसे यरङ् बाज्तिहि-बाज्तिहि भाल्या डक्‌रलुहुँन्।

६१ उहे बेलाइ पर्भुइ फर्किबानाइ पत्‌रुसलाइ दिठालकुन्।

“आजुराति भाल्या डक्‌रबाक् आगारि तुँइ मोरानि तिन फेरासम्म चिन्भाय नाँचिन्हम् बाजस्ला” बाजिहिन् पर्भुइ बोल्‍लो कहिन् पत्‌रुसे सम्झलक्।

६२ तसौ पत्‌रुस बाहारक्‌पटि जाइबानाइ धर्‌धरि काँर्लक्।

येसुक् खिसि कर्लिहिंक्

(मत्‍ति २६:६७,६८; मर्कुस १४:६५)

६३ येसुलाइ रुङ्लाहार मानुसलके ओक्‌रालाइ खिसि कर्लिहिंक् आउँ पिट्‌लिहिंक्।

६४ आउँ येसुक् आँख झाँकाइबानाइ पित्‍तिहि सोर्ल्हिहिंक्,

“तुँइ अगमबक्‍ता भेइबुने,

लु बाज्ता,

तोरानि कुनेग्वाइ पिट्‌वास्?”

६५ यहेरङ् करिहिन् उखर्ह्‌वाइ येसुलाइ धेरे नराम्‍रो कारातिहि नाना-रङक् गार्‌लक् देलिहिंक्।

येसु माहासभाक् आगारि

(मत्‍ति २६:५७-६६; मर्कुस १४:५५-६४; यहुन्‍ना १८:१९-२४)

६६ तसौ बिहान पोर्नेसौ यहुदिलकक् अगुवालक्,

बर्के-पुझरिलक् आउँ धर्म-गुरुलक् जम्मा भेलुहुन्,

उखर्ह्‌वाइ येसुलाइ माहासभामाहा लेगाइबानाइ यन्हिं बोल्‍लिहिंक्,

६७ “तुँइ मुक्‍ति देलाहार खिरिस्ट हो भेने हाम्‍रानि जानाउ।”

येसुइ उखर्ह्‌वालाइ बोल्‍लाहा,

“मुँइ बाजेटौ तोहोराखर्ह्‌वाइ मोरानि बिस्वास नाँयकरह्,

६८ मुँइ किच्‍छु सोर्‌हेटौ तोहोराखर्ह्‌वाइ जुबाप देबा नाप्‍पारह।

६९ तर अखसौ ओर्साक् मुँइ मानुसक् बेटायक सेग्घुइसौ सक्‍तिगर परमेस्वरक् दैन्हँक्‌पाखा भेहिन् बसम्‍ना।”

७० तसौ उखर्ह्‌वा जम्माहिं सोर्ल्हिहिंक्,

“ओरोङ् भेने किस् तुँइ परमेस्वरक् बेटायक होयटे?”

ओहिं उखर्ह्‌वालाइ जुबाप देलाहा,

“तोहोराखर्ह्‌वाहि बाज्तिहि रहला,

मुँइ उहे हो।”

७१ येसुक् कहिन् सुनिबानाइ उखर्ह्‌वाइ बाज्लुहुन्,

“असौ यक्‌राक् बिरोधइ हाम्‍रालाइ ओर्को कुन्हुँ साछि बबेचाइल्ह।

हामि यक्‌रिहिक् मुखक्‌भरे सुनिंहालुहुँगे!”

a 

22:47 चुम्मा: यहुदिलकक् चलनइ चुम्मा कर्बाक् अभिबादन हो

येसु पिलातुसक् आगारि

(मत्‍ति २७:१-२,११-१४; मर्कुस १५:१-५; यहुन्‍ना १८:२८-३८)

२३

१ ओक्‌राक्‌पाछु माहासभाक् जम्मा मानुसलके येसुलाइ रोमि बारा-हाकिम पिलातुसक् ठालाइ लेगालिहिंक्।

२ तसौ ओक्‌रालाइ दोस लागाहिन् बाज्लुहुन्,

“यहिं आफ्निलाइ ‘मुँइ मुक्‍ति देलाहार राजा खिरिस्ट हो’ बाज्ल धरैस्,

आउँ ‘रोमि सरखारलाइसेहे तिरो तिर्बा ना पोरेक्’ बाजिहिन् हाम्‍रा देसक् मानुसलकलाइ बिहिराबा ठाल्‍ल हामि भेंटाहुक्।”

३ तसौ पिलातुसे येसुलाइ सोर्ल्होकुन्,

“किस् तुँइ यहुदिलकक् राजाय हो ते?”

येसुइ जुबाप देलकुन्,

“तुँइ आफ्निहिं ओहोरङ् बाजस्ला।”

४ तसौ पिलातुसे बर्के-पुझरिलक् आउँ ओछि जम्‍माभेल मानुसक् भिरलकलाइ बोल्‍लाहा,

“मुँइ यि मानुसक्‌ठालाइ किच्‍छुय दोस नाँदेखिदेमिक्।”

५ तर उखर्ह्‌वाइ अज्झ बर्के चोटे साराहिन् यन्हिं बाज्लुहुन्,

“यहिं गालिल पर्‌देसक्‌भरे सुरु करिहिन् सेब्‌भ्‍रोउ यहुदिया आउँ यच्छुहु आफ्निक् सिच्छा देहिन् बिहिराबा ठाल्‍ल धरेट्‌थ्ला।”

येसु हेरोद राजाक् आगारि

६ उ कहिन् सुनिबानाइ पिलातुसे सोर्ल्हाहा,

“किस् यि मानुस गालिलक् हो ते?”

७ येसुलाइ हेरोद राजाहिक् पर्‌देसक् बाज्बाक् कहिन् थाहा पाहिन् पिलातुसे ओक्‌रालाइ हेरोदिहिक् ठालाइ पाठालकुन्।

उ समइमा हेरोद राजा यरुसलेमिहिमा रैल्हक्।

८ येसुलाइ देख्बा पाइटे हेरोद एक्‌दमे खुस्सि भेलक्।

किसाबुने ओहिं येसुक् बिसइमा सुन्ल धर्लक्,

आउँ धेरे दिन आगारिहिंसौ ओक्‌रालाइ दिठाबाक्नि चाहाल धर्लकुन्।

ओहिं येसुइ किस्-किस् अचम्‍मक् काम कर्ल दिठाबा पाम्‍ना ना बाजिबानाइ आस करिहिन् बस्ल रैल्हक्।

९ हेरोदे येसुलाइ धेरे कहिनलक् सोर्ल्होकुन्,

तर येसुइ किच्‍छुय जुबाप नहिंदेलकुन्।

१० बर्के-पुझरि आउँ धर्म-गुरुलके येसुक् बिरोधमाहा उठिबानाइ थुप्‍रोय दोस लागाबा ठाल्‍लुहुन्।

११ ओक्‌राक्‌पाछु हेरोद आउँ ओक्‌राक् सिपाहिलके येसुलाइ गिंज्यातिहि अप्‌मान् कर्लिहिंक्,

तसौ येसुलाइ राजाइ पेहेर्बाक् परौ लुगा पेहेराहिन् पिलातुसक् ठालाइ फर्काहिन् पाठालिहिंक्।

१२ उहे दिनेसौ हेरोद आउँ पिलातुसक् मिलाप भेलाहा,

किसाकि उखर्ह्‌वाक् बिचै पैल्हा दुस्मनि रैल्‍लाहा।

येसुलाइ मोर्बाक् साजाइ देलिहिंक्

(मत्‍ति २७:१५-२६; मर्कुस १५:६-१५; यहुन्‍ना १८:३९-४०; १९:१६)

१३ ओक्‌राक्‌पाछु पिलातुसे बर्के-पुझरि,

अगुवालक् आउँ मानुसलकलाइ हाँख्‍राइबानाइ बोल्‍लाहा,

१४ “मानुसलकलाइ बिहिरालाहार बाजिहिन् तोहोलेके यक्‌रालाइ मोराठालाइ आनेहेंक्।

अख्‍नि भर्खर यक्‌रालाइ तोहोरेखर्ह्‌वाक् आगारि केर्‌मिक्,

तर तोहोलेके ओक्‌रालाइ लागाल कुन्‍हुँय दोस मुँइ यक्‌राक् ठालाइ नहिंपाम्।

१५ उहेरङ् करिहिन् हेरोदुहु किच्‍छु दोस नहिं भेंटानेसौ यक्‌रानि हाम्‍रेठालाइ पाठाल धरेला।

दिठाहाक्,

यहिं मोर्बाक् साजाइ पाबाक् कुन्हुँ अप्‌रार नाँहा करइ।

१६ उहेसैर्‌हे मुँइ यक्‌रालाइ कोर्रा बाज्‍राबा देहिन् छार्‌मिना।”

१७ [असौ ओस्कोक् चलनमाहा छुट्‌काराक् दिनक् पाबन पारिबानाइ पिलातुसे एक्टा कैदिलाइ छार्बा पोरेक्।]a

१८ तर जम्मा मानुसलके बर्के चोटे चिच्याइ-चिच्याइ यन्हिं बाज्लुहुन्,

“यक्‌रानिसेहे मार्बाय पोर्लाहार,

बरुस् हाम्‍रा लागि बारब्बालाइ छार्बा पोरि।”

१९ बारब्बासेहे सहरइ हुल-डङ्‌का कर्लाहार आउँ मानुसलकलाइ मार्लसैर्‌हे झेलखारै पोर्लो रैल्हक्।

२० येसुलाइ छार्बाक् बिचार करिबानाइ पिलातुसे ओछि रैल्ह मानुसलकक् हुललाइ फेरि सम्‍झालाहा।

२१ तर उखर्ह्‌वाइ एकेहोरि चिच्याइ-चिच्याइ यन्हिं बाज्लुहुन्,

“ओक्‌रालाइ कुरुसै टाङहँक्,

कुरुसै टाङहँक्!”

२२ तसौ पिलातुसे यि फेरासम्म तिनबाजि उखर्ह्‌वालाइ बोल्‍लाहा,

“किसा?

यहिं किवा अप्‌रार कर्ल धरैस् ते?

मुँइ ता यक्‌रानि मारिबानाइ साजाइ देबा पोर्लाहार किच्‍छु दोसे नाँदेखम्।

उहेसैर्‌हे मुँइ यक्‌रानि कोर्रा बाज्‍राहिन् छार्‌मिना।”

२३ तर उखर्ह्‌वाइ झन् बर्के स्वर निस्काहिन् बाज्बा ठाल्‍लुहुन्,

“यक्‌रानि कुरुसै टाङ्बाय पोरेला!”

यरङ् करिहिन् मानुसलके चिच्याहिने जित्लुहुन्।

२४ तसौ पिलातुसे येसुलाइ उखर्ह्‌वाइ बाज्लहिक् परौ कर्बाक् हुकुम देलाहा।

२५ ओहिं हुल-डङ्‌का करिबानाइ झेलखारमा रैल्ह ज्यान्‌मारा बारब्बालाइसेहे छार्लकुन्,

तर येसुलाइसेहे उहेखर्ह्‌वाक् इच्‍छा बमजिम सोंपिदेलाहा।

येसु कुरुसै टाङिजाइलक्

(मत्‍ति २७:३२-४४; मर्कुस १५:२१-३२; यहुन्‍ना १९:१७-२७)

२६ येसुलाइ लेहिन् जाबा ठाल्‍लटाकै सिपाहिलके कुरेनि बाज्ल देसक् एक्टा गाँओक्‌भटे सहरक्‌पटि आइलाहार सिमोनलाइ भेंटालिहिंक्।

उखर्ह्‌वाइ ओक्‌रिहिलाइ अँठ्‌याइबानाइ येसुक् कुरुस बोकाइबानाइ येसुक् पाछु-पाछु हिंठ्‌बा लागालिहिंक्।

२७ मानुसलकक् बर्के धुइरो येसुक् पाछु-पाछु लाग्ल रैल्हुहुन्।

ओछि अइमाइ मानुसलकौ येसुक् लागि काँरि-काँरि सोक कर्तिहि पाछ्-पाछु आइतिहि रैल्हुहुन्।

२८ येसुइ उखर्ह्‌वाक्‌पाखा फर्किबानाइ बोल्‍लाहा,

“हे यरुसलेमक् बेटेकेहेलक्,

मोरा लागि बुन् काँरह,

बरुस् आफ्निक् लागि आउँ छाउरापुटालकक् लागि काँरह।

२९ किसाबुने यरङ् दिनलक् आबा ठाल्‍ल रहेला,

जख्‍नि मानुसलके यन्हिं बाज्बुहुन्बे ‘छावा नहिंभेलाहार,

खालि कोखलक् आउँ दुर्‌ह् खुवाबा नहिंपोर्लाहार अइमाइ मानुसलक् कट्‌का राम्‍रो।’

३० उटाकै मानुसलके अल्गो पाहारलकलाइ ‘हाम्‍रा उप्‍रै खस्’ आउँ डाँरालकलाइ ‘हाम्‍रानि झाँकाउ’ बाजिहिन् बाज्बुहुन्बे।

३१ किसाबुने गाछ हर्‌वो भेइतिहि ता इखर्ह्‌वाइ यरङ् काराट्‌थ्ला भेइबुने,

झन् गाछ सुख्नेसम् ता किस् काराट्‌थ्ला भेका?”

३२ सिपाहिलके दुइजेना अप्‌रार कर्लाहार मानुसलकलाइ आको येसुहिक्‌सङ्‌हिं मार्बाक्नि लेगालाहा।

३३ तसौ उखर्ह्‌वा खप्पर्या बाज्ल ठाँओमाहा आइपुग्‍लुहुन्।

ओछि उखर्ह्‌वाइ येसुलाइ किलि थोकिबानाइ कुरुसै टाङ्‌लिहिंक्,

आउँ उ दुइजेना अप्‌रार कर्लाहारलकलाइ आको एक्टालाइ येसुक् दैन्हँक्‌पाखा आउँ ओर्कोलाइ देब्‌रिक्‌पाखा कुरुसै टाङ्‌लाहा।

३४ उहेटाकै येसुइ यन्हिं बाज्लक्,

“अ बाबा,

इखर्ह्‌वानि छेमा करिहिखान्,

किसाबुने इखर्ह्‌वाइ किस् कर्तिहि रहट्‌थ्ला,

उ नाँजानथ्।”

तसौ सिपाहिलकेसेहे येसुक् लुगा भाग लागाइबानाइ चिठ्‌ठा बाज्‍राहिन् बाँट्‌लुहुन्।

३५ मानुसलक् ठध्याइबानाइ दिठाबा ठाल्‍ल रैल्हुहुन्,

आउँ यहुदि अगुवालकेसेहे गिंज्यातिहि यन्हिं बाज्लुहुन्,

“दिठाहाक्,

यहिं ओर्कोलाइ ता बाँचालाहा,

साँच्‍चिय यि परमेस्वरे छान्ल मुक्‍ति देलाहार खिरिस्टय हो भेनेमा आफ्निहुँलाइ आको बाँचाउस्।”

३६ तसौ सिपाहिलकुहु ओक्‌रालाइ आँम्तो रस पिबादेहिन् खिसि करिबानाइ बोल्‍लिहिंक्,

३७ “यदि तुँइ यहुदिलकक् राजा हो भेनेमा आफ्निक्‌लाइ बाँचाउ।”

३८ कुरुसै “यि यहुदिलकक् राजा हो” बाजिहिन् लेख्ल फल्याक् येसुक् मुँरक् उप्‍रै चित्काल रैल्हकुन्।

३९ येसुक्‌सङ्‌हिं कुरुसइ झुँराल अप्‌रार कर्लाहार मानुसमध्य एक्‌जेनाइसेहे येसुलाइ गिंज्याहिन् यन्हिं बोल्‍लोकुन्,

“किस् तुँइ मुक्‍ति देलाहार खिरिस्ट बोइने ते?

होय भेइबुने तुँइ आफ्नुहुँलाइ बाँचाउ आउँ हाम्‍रानि आको बाँचाउ ना!”

४० तर ओर्को अप्‌रार कर्लाहार मानुसे ओक्‌रालाइ हप्‍काहिन् बोल्‍लोकुन्,

“तोरानि परमेस्वरक् डर नालागेस्?

तुँइ आको ता ओक्‌रिहिंक् परौ साजाइ पाइतिहि रहस्ला।

४१ हामि ता नराम्‍रो काम कर्ल सिहिरे पाबाय पोर्लाहार साजाइ पाइल धरुहुँक्‍ला,

तर ओहिं ता कुन्हुँ नराम्‍रो कामे नहिं कर्ल धर्लक्।”

४२ ओट्‌का बाज्नेसौ ओहिं येसुलाइ बोल्‍लोकुन्,

“हे येसु,

तुँइ राजा भेहिन् आइलटाकै मोरोउनि सम्झबइ!”

४३ तसौ येसुइ ओक्‌रानि बोल्‍लोकुन्,

“साँच्‍चिय मुँइ तोरानि बोल्मेर्ला,

आजुहि तुँइ मोरासङ्‌हिं स्वर्गोइ भेस्ला।”

येसुक् मरन

(मत्‍ति २७:४५-५६; मर्कुस १५:३३-४१; यहुन्‍ना १९:२८-३०)

४४ मध्यदिनेसौ तिन बजेसम्मय पुराय देसभोरि आँधार भेलकुन्।

४५ तसौ सुर्जहु उँजत नहिंदेलकुन्,

आउँ मन्‍दिरक् भिट्‌रइ लागाल पर्दा माज्झा-माझि फाटिबानाइ दुइचिरा भेलकुन्।

४६ तसौ बर्के चोटे चिच्याहिन् येसुइ यन्हिं बाज्लक्,

“अ बाबा,

मुँइ मोरा आत्मा तोरा हाथै सोंपोम्‍ना।”

यट्‌का बाजिहिन् ओहिं आफ्निक् पारान त्याग कर्लक्।

४७ यरङ् घट्‌ना भेल देखिहिन् रोमि सिपाहिलकक् कप्‍ताने परमेस्वरक् पर्‌सन्सा कर्तिहि यन्हिं बाज्लक्,

“साँच्‍चिय यि मानुस धर्मि खमक्।”

४८ यि घट्‌ना भेल दिठाबा आइलाहार जम्मा मानुसलक् यि सेप्‌थोक् देखिबानाइ छाति पिटि-पिटि काँर्टे घरक्‌पाखा फर्कलुहुन्।

४९ तर येसुलाइ चिन्‌ल्हाहार आउँ गालिलक्‌भटे ओक्‌राक् पाछ्-पाछु आइलाहार अइमाइलके टार्‌होहिक्‌भटे ठध्याइबानाइ ओछि भेल जम्मा घट्‌नालक् दिठाबा ठाल्‍ल रैल्हुहुन्।

येसुलाइ चिहानै गार्ल

(मत्‍ति २७:५७-६१; मर्कुस १५:४२-४७; यहुन्‍ना १९:३८-४२)

५०-५१ माहासभाक् सदस्यालकक्‌मध्ये यहुदिया पर्‌देसक् अरिमाथिया सहरक्‌भटे आइल एक्‌जेना योसेफ नाउँ भेल मानुस रैल्हक्।

योसेफ राम्‍रो आउँ इमान्‍दारि मानुस रैल्हक्,

आउँ ओहिं परमेस्वरक् राज्जेलाइ अस्‍याहिन् बस्ल रैल्हक्।

माहासभाक् मानुसलके येसुलाइ मार्बाक्नि बिचार कर्लटाकै ओहिं उखर्ह्‌वाक् कामइ सहमत बोइने भेलक्।

५२ तसौ ओहिं पिलातुसक् ठालाइ जाहिन् कुरुसै टाङ्‌ल येसुक् मोर्लो देहि लेग्बादे बाजिबानाइ माङ्‌लक्।

५३ ओक्‌राक्‌पाछु ओहिं येसुक् मोर्लो देहि कुरुसक्‌भटे नाभाइबानाइ मलमलक् लुगाइसौ सेर्पिहिन्,

डाँराक् सिल खोपिहिन् बानाल एक्टा चिहानै धर्लक्।

उ चिहानै पैल्हा कुन्‍हुँय मोर्लो देहि नहिं धर्ल रैल्हकुन्।

५४ उ सुक्‌रबारक् दिन बिसारिक लागि तियार काराबाक् दिन रैल्हकुन्,

आउँ बिसारिक दिन सुरु भेबाहिक् लाग्ल रैल्हकुन्।

५५ गालिल पर्‌देसक्‌भटे येसुलाइ पछ्‌याइबानाइ आइलाहार अइमाइलकौ योसेफक्‌सङ्‌हिं जाइलुहुन्,

आउँ चिहानै येसुक् मोर्लो देहि कहने धर्ल बाजिहिन् दिठालुहुन्।

५६ ओक्‌राक्‌पाछु उखर्ह्‌वालक् घर फर्कनेसौ येसुक् जिओइ लागाबाक्नि साउह्‍वार बास्‍ना आइलाहार मलम आउँ अट्‌टर तियार कारालुहुन्।

तर ओर्को दिनैसेहे यहुदि नियम बमजिम उखर्ह्‌वाइ बिसारिक दिन मानिहिन् साँठालुहुन्।

a 

23:17 पैल्हाकोक् कट्‌कापय लेखोटलकमाहा यि पद थप्ल रहेला।

मोर्लोक्‌भटे येसु जिउँटल

(मत्‍ति २८:१-१०; मर्कुस १६:१-८; यहुन्‍ना २०:१-१०)

२४

१ आइतबारक् बिहानकोक् साँक्‍कारे उ अइमाइलक् आफ्नि तियार काराल अट्‌टर आउँ साउहार बास्‍ना आइलाहार मलम लेहिन् येसुक् चिहानै पुग्लुहुन्।

२ ओछि उखर्ह्‌वाइ चिहानक् मुखमाहा झाँकाल दोंखोसेहे उझ्नाल भेंटालुहुन्।

३ तर चिहान भिट्‌रइ पोस्टे उखर्ह्‌वाइ पर्भु येसुक् मोर्लो देहि नहिंदेख्लुहुन्।

४ उखर्ह्‌वा ओछि अलमल्‍ल पोरिहिन् ठध्याल बेलाइ चहकारो लुगा पेहेरिहिन् रैल्ह दुइजेना मानुस उखर्ह्‌वाक् छेंउहिमा झाँलाट्‌के ठध्यालुहुन्।

५ उ अइमाइलक् डराइबानाइ भिंसओक्‌पटि घोप्टो पोर्लुहुन्।

तर उ दुइजेना मानुसे बोल्‍लाहा,

“तोहोराखर्ह्‌वाइ जिउँटो रैल्ह मानुसलाइ मोर्लोलकक् चिहानै किसा खोज्तिहि रहला?

६ येसु यछि बोइने!

तर जिउँटो भेहिन् सक्‍ल रहैस्!

गालिलइ भेलटाकै ओहिं तोहोराखर्ह्‌वालाइ किस्‌ग्वा बोल्‍लो धर्लाहार?

७ ‘मानुसक् बेटायक पापि मानुसलकक् हाथै सोंपिजाबाक्,

कुरुसै टाङिहिन् मारिजाबाक्,

आउँ तिन दिनमाहा फेरि जिउँटो भेबा पोर्लाहार’ बाज्ल कहिन्‌लाइ किसा तोहोराखर्ह्‌वाइ ना सम्झह?”

८ तसौ अइमाइलके येसुइ बोल्‍लो कहिन् सम्झलुहुन्।

९ उ अइमाइलके चिहानक्‌भटे फर्कनेंसौ आफ्नि देख्ल सेब्‌भ्‍रोउ कहिनलक् एघारोउजेना चेलालक् आउँ ओर्को मानुसलकुहुलाइ सुनालुहुन्।

१० उ अइमाइलक्‌सेहे मरियम मग्दलिनि,

याकुबक् माँयक मरियम,

योअन्‍ना आउँ ओर्को आको अइमाइलक् रैल्हुहुन्।

उहौखर्ह्‌वाइ यि कहिन् एघारोउजेना प्रेरितलकलाइ सुनालुहुन्।

११ तर “तोहोलेके बाज्ल कहिन् बेक्‍कारक् हो!”

बाजिहिन् प्रेरितलके अइमाइलकक् कहिन् बिस्वास नहिंकर्लुहुन्।

१२ तर पत्‌रुससेहे जुरुक्‍क उठिबानाइ दग्‍रते चिहानै जाइलक्।

ओछि नेउँकिबानाइ दिठाटे ओहिं सुतिक् कात्‌रो माटेन् देख्लक्।

यरङ् देखिबानाइ पत्‌रुस अचम्म भेहिन् घर फर्कलक्।

इम्माउसक् पैंदाइ येसु

(मर्कुस १६:१२-१३)

१३ उहे दिनै येसुक् दुइजेना चेलालक् यरुसलेमक्‌भटे एघारो किलोमिटर जट्‌का टार्‌हो पोर्लाहार इम्माउस बाज्ल गाँओक्‌पटि जाइतिहि रैल्हुहुन्।

१४ उखर्ह्‌वाइ भर्खरे भेल घट्‌नालकक् बिसइमाहा कहिन् कर्तिहि रैल्हुहुन्।

१५ उखर्ह्‌वाइ यरङ् कहिन् कर्तिहि हिंठ्‌बा ठाल्‍लटाकै येसु आफ्निय लज्जिकै जाहिन् उखर्ह्‌वाक्‌सङ्‌हिं हिंठ्‌बा ठाल्‍लक्।

१६ तर उखर्ह्‌वाक् आँख ओक्‌रालाइ चिन्भा नहिंपार्लाहार बानाल रैल्हाहा।

१७ येसुइ उखर्ह्‌वानि बोल्‍लाहा,

“तोहोलेके किवाक् बिसइमाहा कहिन् कर्तिहि हिंठ्‌बा ठाल्‍ल रहला?”

तसौ उखर्ह्‌वाइ लिल्हार खुम्‌च्याइबानाइ टक्‍क अँर्लुहुन्।

१८ उ दुइजेना मध्यमा क्लेओपास बाज्लै ओक्‌रालाइ जुबाप देलकुन्,

“यरुसलेम घुम्‌घाम करिहिन् आइल भेटौ आस्काल ओछि किवा कहिन् भेल रहेला तोरालाइ थाहा बोइने?”

१९ तसौ येसुइ उखर्ह्‌वानि सोर्ल्हाहा,

“कनङ् कहिन्?”

उखर्ह्‌वाइ बाज्लुहुन्,

“नासरतक् येसुक् बिसइक् कहिन्।

उसेहे परमेस्वर आउँ मानुसक् आगारि सक्‍तिगर काम कर्लाहार आउँ एकदमे राम्‍रोइसौ सिच्छा देलाहार अगमबक्‍ता रैल्हक्।

२० भेटौ हाम्‍रा बर्के-पुझरिलक् आउँ सासकलके ओक्‌रालाइ मार्बाक् साजाइ कर्बाक्नि सोंपिदेलाहा,

आउँ ओक्‌रालाइ कुरुसमाहा टाङ्‌लिहिंक्।

२१ ओइहिंय इस्राएलिलकलाइ छुट्‌कारा देइस् बाजिहिन् हामि आस कर्ल रैल्‍लुहुँक्।

तर ओक्‌रालाइ कुरुसै झुँराहिन् मार्ल आजु तिन दिन भेहिन् सक्‍कुन्बे।

२२ फेरि हाम्‍रे मध्‍येकोक् कुन्हुँ-कुन्हुँ अइमाइलके बाज्ल कहिन् सुनिबानाइ हामि ता छक्‍कय पोर्लो रहुँक्ला।

उखर्ह्‌वा आजु बिहानिहिं चिहानै जाइलरहुन्।

२३ तर उखर्ह्‌वाइ येसुक् मोर्लो देहि बोइने भेंटाहुन्,

आउँ उखर्ह्‌वाइ आहिन् हाम्‍राठालाइ यन्हिं बाजिगलुहुन्,

‘हामि ता स्वर्गोदुतलकलाइ देखुहुँक्,

जैहिं येसु ता जिउँटोय रहैस्’ बाजिहिन् बोलुह्‍वा हँन्।

२४ उ कहिन् सुनिबानाइ हाम्‍रामध्यक् कुन्हुँ-कुन्हुँ दिठाबाक्नि चिहानै जाइलरहुन्,

उहौखर्ह्‌वाइ अइमाइलके जेहे बाज्ल रैल्ह,

उहेरङे भेंटाहुन्,

तर येसुलाइसेहे नहिंदेख्लुहुन्।”

२५ तसौ येसुइ उखर्ह्‌वानि बोल्‍लाहा,

“तोहोराखर्ह्‌वा कनङ् नहिंबुझ्लाहार मानुसेहेलक्,

अगमबक्‍तालके बोल्‍लो कहिनुहुँमा बिस्वास कर्बाहुँक् तोहोराखर्ह्‌वालाइ कनङ् गार्‌हो पोर्लो रहेर्ला।

२६ किस् मुक्‍ति देलाहार खिरिस्ट आफ्निक् महिमामाहा जाबाक्‌भन्दा आघुहि यि सास्‍नालक् भोग्बा पोर्लाहार नहिंरैल्‍हकुन् ते?”

२७ तसौ येसुइ मोसाइसौ लेइबानाइ जम्‍मा अगमबक्‍तालके धर्मसास्टरइ ओक्‌राक् बिसइमाहा लेख्ल कहिनलक् उखर्ह्‌वानि बुझालाहा।

२८ उखर्ह्‌वा इम्माउस गाँओक् लज्जिकै पुग्‍लटाकै येसुसेहे अज्झउ आगारि-आगारि जाबाक् खोज्लक्।

२९ तर उखर्ह्‌वाइ येसुलाइ यन्हिं बाजिहिन् बिम्ति करिहिन् बोल्‍लुहुन्,

“बियार पोर्बाक् लाग्ल रहेला,

आजु तुँइ हाम्‍रेसङ्‌हिं बस्‍ना।”

तसौके येसु उहेखर्ह्‌वाक्‌सङ्‌हिं बासो बस्बा जाइलक्।

३० तसौ येसु उखर्ह्‌वाक्‌सङ्‌हिं खाबा बस्लक् आउँ पिठा लेइबानाइ आसिक् देहिन्,

भाँचिबानाइ उखर्ह्‌वानि देलाहा।

३१ तसौके पे उखर्ह्‌वाक् आँख खोलिजाइलाहा,

आउँ उखर्ह्‌वाइ येसुलाइ चिन्‌ल्हिहिंक्।

तर उहेटाकिहिमा येसुसेहे उखर्ह्‌वाक्‌भटे बिलालक्।

३२ उखर्ह्‌वा सङ्-सङ्‌मा यरङ् कहिन् कर्बा ठाल्‍लुहुन्,

“हाम्‍रासङ्‌हिं पैंदाइ कहिन् कर्ते आइलटाकै धर्मसास्टरक् अर्थ बाटालटाकै हाम्‍रा मन कट्‌का खुस्सि भेल रहौकुन्!”

३३ ओक्‌राक्‌पाछु उ दुइजेना चेलालक् ताट्‌काले उठिहिन् यरुसलेमक्‌पाखा जाइलुहुन्।

उखर्ह्‌वाइ ओछि एघारोउजेना चेलालक् आउँ उखर्ह्‌वाक्‌सङ्‌हिं जम्‍माभेल मानुसलकुहुलाइ भेंटालाहा,

३४ आउँ उखर्ह्‌वाइ उ दुइजेना चेलालकलाइ यन्हिं बोल्‍लाहा,

“साँच्‍चिय पर्भु मोर्लोक्‌भटे जिउँटो भेल रहैस्,

येसु सिमोनक् ठालाहुमा देख्वार पोर्लोय खमक्।”

३५ तसौ उ दुइजेना चेलालके पैंदामाहा भेल कहिनलक् आउँ येसुइ पिठा भाँचिबानाइ देलटाकै कहने ओक्‌रालाइ चिन्‌ल्ह,

उ कहिनलक् ओर्को चेलालकुहुलाइ सुनालुहुन्।

येसु चेलालकक् ठालाइ देख्वार पोर्लोक्

(मत्‍ति २८:१६-२०; मर्कुस १६:१४-१८; यहुन्‍ना २०:१९-२३; प्रेरित १:६-८)

३६ उखर्ह्‌वाइ यि कहिनलक् कर्तिहि कर्लटाकै येसु झ्वाँस्सय उहेखर्ह्‌वाक् ठालाइ ठध्याबा आइलक्,

आउँ यन्हिं बोल्‍लाहा,

“तोहोरालाइ सान्ति भेउस्।”

३७ तर उखर्ह्‌वा भुत देख्ल ना बाजिबानाइ एकदमे आहाटिबानाइ डरालुहुन्।

३८ तसौ येसुइ उखर्ह्‌वानि बोल्‍लाहा,

“तोहोलेक किसा यट्‌काकुर डराहोला?

आउँ किसा तोहोराखर्ह्‌वाक् मनमाहा यरङक् सङ्‌खा करहला?

३९ मोरा हाथ-टाङ् दिठाइदेहे,

तसौ तोहोराखर्ह्‌वाइ मोरानि मज्जाइसौ चिन्भा पारहला।

आफ्निक् हाथे छामिहिन् दिठाहो,

तोहोराखर्ह्‌वाइ देख्ल यि मोरा हार आउँ मासक् देहिय रहैस्।

किसाबुने भुतक् ता हार आउँ मासक् देहि नाँभेक्!”

४० यट्‌का बाज्नेसौ ओहिं उखर्ह्‌वालाइ आफ्निक् हाथ आउँ टाङ् देखालाहा।

४१ उखर्ह्‌वा असाध्‍य खुस्सि भेहिन् छक्‍क पोरिबानाइ पत्याबाहिक् गार्‌हो पोर्लाहा।

ओरोङ् भेइते येसुइ उखर्ह्‌वालाइ बोल्‍लाहा,

“तोहोराठालाइ यछि किच्‍छु खाबाक्‌थोक रहेर्ला?”

४२ तसौ उखर्ह्‌वाइ पाकाल माछाक् एक कुट्‍का ओक्‌रालाइ देलिहिंक्।

४३ तसौ येसुइ उ माछा लेहिन् उहेखर्ह्‌वाक् आगारि खाइलक्।

४४ आउँ ओहिं उखर्ह्‌वालाइ यन्हिं बोल्‍लाहा,

“मुँइ तोहोरासङ्‌हिं रैल्हटाकै बोल्‍लो कहिनलक् अख्‍नि पुरा भेबा आउकुन्बे।

‘मोरा बिसइमाहा मोसाक् नियम,

अगमबक्‍ताक् कागतलकै आउँ भजनसङ्ग्रहै लेख्ल जम्मा कहिनलक् पुरा भेबापोर्लाहार’ बाजिहिन् मुँइ तोहोराखर्ह्‌वालाइ बोल्‍लो धर्लमेहाँर्।”

४५ ओक्‌राक्‌पाछु उखर्ह्‌वालाइ धर्मसास्टरमाहा लेख्ल कहिनलक् बुझ्‍बाक्नि बुद्‌धि खोलिदेलाहा।

४६ तसौ येसुइ उखर्ह्‌वालाइ बोल्‍लाहा,

“धर्मसास्टरमाहा यन्हिं लेख्ल रहेला,

मुक्‍ति देलाहार खिरिस्‍टइ दुक्ख भोग्बाक् आउँ तिन दिनै फेरि मोर्लोक्‌भटे जिउँटो भेबा पोर्लाहार।

४७ खिरिस्टक् नाँओमाहा आफ्निक्-आफ्निक् पाप मानिलेहिन् परमेस्वरक्‌पाखा फर्किबुनेमा पाप छेमा पायला बाज्बाक् कहिन् चारौपटि पर्चार भेबापोर्लाहार।

यि कहिन् यरुसलेमक्‌भटे सुरु करिबानाइ जम्मा जातक् मानुसलकलाइ सुनाबा पोर्लाहार।

४८ तोहोराखर्ह्‌वाय यि जम्मा कहिनक् साछि बन्बा पोर्लाहार।

४९ यटे सुनह,

मोरा बाबाइ कर्ल बाचा मुँइ तोहोराठालाइ पाठाम्‍ना।

भेटौ तोहोलेके परमेस्वरक्‌भटे सक्‍ति नहिंपाबाभोरि यिहे सहरिहिमा अस्‍याहिन् बसह।”

येसु स्वर्गो जाइलक्

(मर्कुस १६:१९-२०; प्रेरित १:९-११)

५० ओक्‌राक्‌पाछु येसुइ चेलालकलाइ बेथानिया गाँओक्‌पटि लेगालाहा,

ओछि पुग्नेसौ ओहिं आफ्निक् हाथ अल्गाइबानाइ उखर्ह्‌वानि आसिक् देलाहा।

५१ ओहिं आसिक् देलटाकै उखर्ह्‌वाक्‌भटे येसु छुटिबानाइ स्वर्गोक्‌पटि लेगिजाइलक्।

५२ उखर्ह्‌वाइ ओक्‌रानि ढोक् कर्लिहिंक्,

आउँ एक्‌दमे खुस्सि भेहिन् यरुसलेम फर्कलुहुन्।

५३ तसौ उखर्ह्‌वालक् साँद्‍धाउनि मन्दिरमाहा आथ्,

आउँ परमेस्वरलाइ पर्‌सन्सा चार्‌हाथ्।